
Projekčná kancelária, netypický podnik, v lone ktorého jestvuje: 

I. Kolektív architektov
1. V o j t o – vedúci kolektívu a zároveň vedúci kancelárie a riaditeľ. V súkromí mládenec neobyčajného zovňajšku a zložitej povahy.

2. K a r o 1 – stopercentný bonviván, ženatý, otec, s mimoriadnym talentom v oblasti prekonávania protivenstiev života.

3. A 1 i c a – stelesnená roztržitosť, samostatná žena so zmyslom pre humor a antipatiou k vedúcemu kancelárie.

4. Richard – rozvedený šialenec s dcérkou, posadnutý túžbou po exotických krajinách.

5. O t o – čierna ovca medzi ostatnými, jediný normálny človek.

6. J á n – mládenec prežívajúci posledné dni slobody, roztopašník, ktorý má v úmysle stať sa po svadbe poriadnym človekom.

7. V i 1 o – najmladší člen kolektívu, krátko ženatý, bezdetný, tichá voda.

8. L a c o – melancholik s dušou umelca, nepochopený okolím, a najmä vlastnou ženou.

9. Marek – muž neobyčajne pekný, ktorého nadprirodzené sily posielajú do kancelárie v pravú chvíľu.

10. J a – autorka, obeť vlastnej fantázie.

II. Kolektív konštruktérov
11. Gašpar – človek s kopou výmyslov a čudák so zovňajškom Dona Quijota a srdcom ako sopka.

12. Anča – predstaviteľka modernej, pozitívnej mládeže, odnedávna zasnúbená nie s tým, s kým by chcela.

III. Oddelenie sanitárnych inštalácií
13. Zdeno – vedúci kolektívu a hlavný inžinier kancelárie, v súkromí posledný exemplár bludného rytiera, vzor všetkých cností, milujúci otec jediného syna, gniavený nelegálnym citom k inej žene.

14. Štefan – dobrodruh s dobrým srdcom, drásaný obludnou nerozhodnosťou: hanbiť sa za vek, alebo pýšiť sa vnukom.

15. A n d r e j – poriadny, vážny a pracovitý mladík, taký istý vzor ako Zdeno.

16. T e o d o r Stolarek – obeť.

IV. Kolektív elektrotechnikov
17. V 1 a d o – vedúci kolektívu, masochista a hysterik, hlavný klebetník v podniku.

18. Kamil – v súkromí Gašparov syn, mladý človek robiaci fušky, priateľ obete.

V. Kolektív rozpočtárov
19. Jaro – ušľachtilý typ varšavského chytráka, aj on robí fušky, aj on je priateľ obete.

20. Dánka – rozvedená, s dvoma deťmi, trochu zanedbaná v dôsledku veľkých starostí svojich i cudzích, Hedina priateľka.

VI. Administratíva
21. Oleg – hlavný účtovník, nenapraviteľné galantný, staromódny starší pán, ktorý sa cíti v džungli finančných komplikácií ako ryba vo vode.

22. Jana – v súkromí Olegova sestra, služobne ideál sekretárky.

23. Monika – vedúca administratívy, vdova s dvoma deťmi, ohnivá žena, objekt Gašparových citov.

24. Hedviga – obeť životných úderov a bývalého muža-surovca, milujúca matka milovanej jedináčky, pre dieťa odhodlaná na všetko.

.25. V i e r k a – zaprisahaná nepriatelka Hedvigy, nevedno prečo plná jedu, žlče a nenávisti k svetu.

26. Pani Glebová – doručovatelka, upratovačka a posluhovačka, ktorá nás všetkých pokladá za dopustenie božie a trest za hriechy.

Mimo lona sa (napriek protestom) kooptovali nasledovné osoby:

1. Kapitán – predstavíte! vyšetrovacích orgánov, človek normálny.

2. Prokurátor – zázrak prírody, predstavíte! úradov ako predchádzajúci, ako aj síl nadprirodzených.

Slávnostne vyhlasujem, že všetky osoby i situácie v tomto diele sú myslené a akákoľvek podobnosť so skutočnosťou je úplne náhodná.

Ako som nenapísala román

Od najútlejšieho detstva zmietala mnou túžba napísať román. Bola to túžba taká dávna a stará, tak hlboko zakorenená, že sa hádam narodila spolu so mnou.

Nesnívala som ani o sláve filmovej hviezdy, ani o tom, že si ma vezme za ženu princ z rozprávky. Nie, nič také. Snívala som o románe, ktorý napíšem.

V dávnych časoch včasného detstva mala som v úmysle napísať otrasný román o láske. Podľa možnosti nešťastnej, pretože v šťastnej láske som nevidela nič zaujímavé. Sama som mala vystupovať v postave hlavnej hrdinky, mladej dievčiny, neobyčajne krásnej a dobrej, ktorú si zamiloval akýsi muž, o ktorom som ešte nemala bližšiu predstavu. Mal to byť brunet s čiernymi, blčiacimi očami a takisto čiernymi fúzikmi. Spájal ma s ním prvý bozk za trochu neobyčajných okolností: na vraníkoch, v noci, za divej búrky, krupobitia a blýskavice, na pokraji tmavého lesa. Bohvie, prečo to všetko bolo také čierne ako atrament!

Postupne, pretože som ešte stále chcela zvečniť nadprirodzené city, zmenila som určité rekvizity. Z búrlivej noci som urobila jasný, mesačný večer, chlapíkovi som oholila fúzy a zlikvidovala som kone. Potom som urobila ďalšie zmeny tak na zovňajšku, ako aj v správaní dvojice hlavných hrdinov, ale čo ako úprimne som sa snažila, ďalej ako k scéne prvého bozku som sa nikdy nedostala.

Po čase ma naoko drobná skutočnosť odpútala od tejto témy.

Vtedy som už mala dvanásť, rokov. Neskoro večer som sedela doma pri stole pod lampou, v spoločnosti matky a jej sestry, mojej tety. Čítala som nádherný kriminálny román nazvaný Strašný hrbáč, od ktorého tuhla krv v žilách. Bol taký hrôzostrašný, že som vtiahla nohy pod seba vo foteli, sediac veľmi nepohodlne, a snažila som sa zabrať čo najmenej miesta. Ukrutne som sa bála a za nič na svete by som nebola vystrčila nohy. Musela som sa tváriť náramne ustrašene, pretože len čo sa teta na mňa pozrela, odtrhla sa od pasiansu, ktorý si vykladala na stole, a už zo mňa nespustila zrak. Potom posunkom ukázala na mňa matke a povedala pokojným, normálnym hlasom, ako keby hovorila o počasí: – Aha, stojí za tebou.

Vykríkla som a zletela som z fotela. V nasledujúcich troch dňoch by ma nijaká sila na svete nebola dostala do tmavej miestnosti.

Keď som sa trochu spamätala a vymanila spod vplyvu lektúry o hrbáčovi, začala som rozmýšľať a dospela som k presvedčeniu, že zločin je oveľa frapujúcejší prvok ako láska, čo aj priam nadzemská. Od tej chvíle som túžila napísať kriminálny román.

Roky bežali, čas letel, ja som sa vydala, skončila som štúdium, ale nech sa robilo, čo sa robilo, stále som chcela napísať román. Žiaľ, s rokmi rástlo vo mne čosi, čo som nevedela premôcť. Zlomyseľný osud ma obdaril nadmernou fantáziou, ktorá mi sťažovala nielen prípadnú tvorbu, ale aj život.

V živote mi spôsobovala manželské komplikácie. Jedného dňa som zrazu dospela k presvedčeniu, že musím v mužovi vyvolať žiarlivosť. Na nejaké konkrétne činy som nemala čas, ale predstaviť som si mohla všetko, čo mi strelilo do hlavy. Vtedy moja fantázia začala pracovať, a než som sa stihla obzrieť, už som sa videla po boku úžasne elegantného blondína, ktorý na mňa očarený hľadel a náramne mi kurizoval. Prirodzene, všetko jeho úsilie bolo vopred odsúdené na neúspech, lebo mne nešlo o prežitie nejakého románika, iba o zdanie. Tvárila som sa, že ma strašne zaujíma len preto, aby sa môj muž začal konečne znepokojovať. Trvalo to dlho, znepokojovať sa začal blondín, môj muž vôbec nie, a tak som napokon zistila, že treba pustiť blondína k vode.

Stála som nad doskou na žehlenie a žehlila som detské košele. Očami fantázie som sa videla v kaviarni Krokodíl. Sedela som s blondínom za stolíkom pri stene a jemne som mu vysvetľovala, že mi slúžil iba ako nástroj a moje vrúcne city k nemu boli iba premyslenou fikciou. Zároveň som vyslovila nádej, že mi odpustí a že ostaneme dobrými priateľmi. Vysvitlo, že blondín je človek kultúrny a na úrovni, neupadol do zúfalstva, odpustil mi a zhovárali sme sa v dokonalej zhode a výbornej nálade. Ďalej som si chcela predstaviť, ako mi muž, pološialený od zúfalstva, robí pekelnú scénu, ako mu padám do náručia a všetko sa vysvetlí a ako v ideálnej harmónii hráme s blondínom bridž. Štvrtým mohol byť hocikto.

Pri rozhovore s blondínom som sa však pozrela ku vchodu a zrazu som zbadala, ako tam stojí môj muž v spoločnosti nápadnej blondínky …
Trochu ma to rozčúlilo, pretože túto scénu som nemala v programe. Siahla som po ďalšej košeli a vrátila som sa k začiatku rozhovoru s blondínom. Došla som k istému bodu našej konverzácie, pozrela som sa na vchod a zase som tam videla muža s nápadnou blondínkou. Rozhodla som sa, že sa nebudem boriť s týmto obrazom, a pozriem sa, čo bude ďalej. Muž s blondínkou vošli a sadli si k stolíku, môj muž živo, blondínka dôstojne a kráľovský. Zanedbala som svojho spoločníka a mlčky som na nich hľadela.

Muž vstal a išiel k bufetu. Podišla som k blondínke, sadla som si k nej a spýtala som sa:

— Prepáčte, prosím, kto je ten pán, s ktorým tu sedíte? Blondínka sa na mňa pozrela trochu udivene:

— To je môj muž, – odpovedala pokojne.

Neverila som vlastným ušiam. Nesmierne začudovane pozrela som na chlapíka pri bufete. Stál tam môj vlastný muž, to bolo jasné ako facka!
– Ale veď ten pán je už ženatý! – zvolala som zhrozene.
– Ach, prosím vás, – odvetila blondínka blahosklonne, – čo znamená papier proti citu …
To už bolo na mňa priveľa. Neviem, čo by som bola urobila o chvíľu v tej kaviarni, keby sa mi pod žehličkou nebol roztopil gombík z umelej hmoty. Neľútostne odtrhnutá od muža s blondínkou a vyvedená z rovnováhy, zodvihla som žehličku a chvíľu som nevedela, čo s ňou. Pokúsila som sa postaviť ju na maselničku, potom som ju umiestnila na hrnček s vodou na kropenie a definitívne som sa spamätala, keď všetko s hrmotom spadlo na zem.

Obraz blondínky bol taký vtieravý, že som sa ho nevedela zbaviť, a po niekoľko dní som sa správala k mužovi podozrievavo a nedôverčivo, čo v súvislosti s opravou žehličky vyvolalo dočasné rozbroje.

Mala som priateľku, a tá priateľka mala brata. On mal motorku, ženu a mechanický antitalent. Jeho žena bola neobyčajne rozkošná, naši muži pri nej badateľne mladli. Môj muž sa ešte ako-tak držal, pretože, aj keď bola pekná, nebol to jeho typ, ale priateľkin muž len čo ju zazrel, už chrlil oheň z nozdier a kresal iskry, a možno že sa mu, keď ho nikto nepočul, dokonca podarilo aj zaerdžať.

Všetky tri páriky mali sme motorky a tak sme začali kuť plány o spoločnej dovolenke. Obaja naši muži, zrejme vzhľadom na výnimočný antitalent priateľkinho brata a jeho dokonalú lenivosť v tejto oblasti vopred sa zaprisahali, že mu v prípade havárie nebudú pomáhať. Zaprisahali sa tak už veľakrát za rôznych okolností, a vždy porušili prísahu, hundrali a robili zaňho, ale tentoraz to malo byť inak.

— Vieš si to predstaviť? – rojčivo vravel priateľkin muž môjmu. – Teodor dostane defekt, a my nič! Teodor odkrúca koleso, a my si sedíme v priekope na trávičke … Vieš si to predstaviť?

— Pumpuje… – dodal môj muž rovnako zasnene. – A my nič...!

Viezla som sa v trolejbuse a ako som tak hľadela cez okno na slnkom zaliatu cestu, zazrela som odrazu dokonale známy obraz: dlhú, šedivú hradskú, po oboch stranách stromy, na kraji cesty stoja tri motorky … Pri jednej sa uznojený, nešťastný Teo mocuje s kolesom. Na kraji zelenej trávnatej priekopy dvaja naši muži, rozžiarení, sršiaci humorom, galantne obskakujú rozosmiatu Danu. Hotová idyla! A my dve s priateľkou bokom, opustené, zabudnuté, samotné …
Sugestívny obraz mi zatienil všetko ostatné. Vhupla som do úlohy.

S nechuťou som sa prizerala rozflirtovanej skupine v priekope, potom som hodila okom po priateľke. Aj ona sa na nich dívala a na tvári sa jej zračila chmúrna zúrivosť. Skonštatovala som, že obe prekypujeme rovnakými pocitmi, a že teda u nej nájdem plné pochopenie. Drgla som ju lakťom a hlavou som ukázala na našu motorku, stojacu pri ceste s kľúčikom v spínači. Priateľka bez slova prikývla, oči sa jej pomstivo zablysli. Podišli sme k motorke, vysunula som stojan a prudko šliapla na páku. Naskočila ihneď, čo sa mohlo stať iba v mojej predstavivosti, pretože v skutočnosti mala muchy a nenaskakovala, ale teraz som nemala čas na vrtochy nejakej hlúpej mašiny. Kým si nás rozjarená spoločnosť v priekope stihla všimnúť a zareagovať, motor zreval, priateľka vyskočila na zadné sedadlo a nádherným odpichom sme vyrazili do modravých diaľok. Od zlosti som letela stovkou a nebolo ani reči o tom, že by nás mohli dohoniť; napokon, naša motorka bola najrýchlejšia zo všetkých.

O nejaký čas sme došli do turistického strediska, kde sme sa aj tak chceli zastaviť. Nevšimla som si, koľko kilometrov sme ubehli, ani čas, lebo aj tak sa nedalo vedieť, kedy Teo opraví defekt. Spokojné a so zadosťučinením sme zastali, najedli sme sa a čakali sme na našich ustarostených pánov a vládcov, sediac na schodíkoch budovy a hľadiac na hradskú, ktorá sa hadila v diaľke.

Jasne som videla pred sebou stromoradie popri hradskej, potom kríky, ktoré zacláňali zákrutu, a ešte bližšie zase hradskú. Začula som vrčanie motocyklov. Blížilo sa a narastalo a zrazu spoza kríkov, spoza zákruty vynorili sa dve známe motorky. Na jednej uháňal priateľkin muž s jej bratom, na druhom … môj muž s Danou!!!

No nie, to som nemala v pláne. Mali prísť v opačnej zostave, skrúšení a znepokojení, zahanbení pre svoje idiotské chovanie … A nie takto!

Vrátila som sa späť. Znovu sme sedeli, čakajúc, znovu som začula z diaľky vrčanie motora. Spoza zákruty vyleteli dve motorky a zase to isté: môj muž s Danou!

Šľak ma mal trafiť. Opantaná sugestívnym obrazom, vyskočila som a bežala som k mašine.

– Ideš?! – zakričala som zúrivo priateľke.

Solidárne bežala za mnou. Celá bez seba vyrazila som ďalej.

Potom sa začali prečudné komplikácie. Pretože som od samého začiatku zabudla na plecniak, už som ho nedokázala umiestniť do deja, a tak sme ostali bez najzákladnejších potrieb. Okrem toho sme sa nedohovorili na ďalšom mieste stretnutia a ja som bola hlboko presvedčená, že naši muži načisto spochabeli a nenájdu nás. Mali sme ísť späť? Vylúčené, to by bola hanba! Nie, niečo také nemôžem pripustiť už len preto, že tomu hlupákovi sa zapáčilo voziť sa s Danou, musím tomu zabrániť!

So sebazaprením som sa po tretí raz vrátila k tej istej scéne. Márne! Štvrtý, piaty, šiesty raz … Zakaždým sa spoza kríkov vynorila na motorke Dana s mojím mužom!

Koľko som sa namorila, aby som ju zhodila z tej mašiny, to si nikto nevie ani predstaviť! Ale darmo, fantázia bola silnejšia ako ja. Celá bez seba od zlosti vystúpila som z trolejbusu o dve zastávky ďalej a v ten večer som urobila mužovi celkom bez príčiny odpornú scénu. Moje manželské šťastie bolo vážne ohrozené.

Nuž a tak to bolo aj s mojimi románmi. Nemyslela som na svojich hrdinov, videla som ich. Videla som, ako chodia, sedia, robia ‚kadečo, celkom nezávisle od mojej vôle. Žili vlastným životom, a ja som sa im mohla iba prizerať.

Pokým ich počínanie malo dajaký zmysel, bolo to len pol nešťastia. Žiaľ, často to boli ľudia nevypočitateľní a plní hlúpych nápadov!

V nádhernej kriminálke, ktorej dej sa mi začal rozvíjať pred očami, odohrávala sa kľúčová scéna, v ktorej štyria hrdinovia sedia v izbe a riešia hlavnú zápletku románu. Najdôležitejšia postava, mladý, elegantný blondín (zase blondín! Čo to len mám s tými blondínmi!) má sa zapojiť do rozhovoru v dramatickej chvíli, keď sa všetko zamotáva a všetci sú z toho hlúpi, a vec bleskovo vyriešiť.

So záujmom som sa prizerala, ako sedia a zhovárajú sa, nervózni, vzrušení, nepokojní. Konečne zmĺkli a rozpačito hľadeli na blondína. Aj ja som sa naňho pozrela.

Blondín zdvihol hlavu, usmial sa, a namiesto toho, aby začal hovoriť, vstal zo stoličky a vyšiel. Celkom jednoducho zamieril k dverám, otvoril a vyšiel.

To je ale hlupák! Kam ho čerti nesú? Mal urobiť senzačné odhalenie, a on si odíde! Čo sú to za kreténske nápady!

Ukonala som sa ako mulica, stále sa vracajúc k tomu istému bodu, ale na blondínovom počínaní sa tým nič nezmenilo. Vždy namiesto toho, aby zasiahol do diskusie, vstal a vyšiel. Napokon som mávla rukou a rozhodla som sa sledovať, čo urobí ďalej. Možno má v pláne niečo, čo ma ani len nenapadlo.

Blondín kráčal po chodbe. Priblížil sa k dverám s nápisom WC muži, a vošiel. No toto! To už je priveľa! Isteže, niečo také by ma nebolo napadlo –..!

Znechutená a roztrpčená zmenila som tému. Predstavila som si príbeh tajnej lásky. Najväčšie pole pôsobnosti mala fantázia pri mechanických domácich prácach, kde netreba premýšľať.

Tentoraz ma to chytilo pri praní. Namiesto mydlín, klbčiacich sa v práčke, zazrela som miesto, kde sa rozvíjal dej môjho príbehu: peknú poschodovú budovu bývalého paláca, z ktorého sa stalo sídlo akejsi štátnej inštitúcie. Okolo budovy sa rozkladal starý, zanedbaný park, vysoké stromy, aleje, čiastočne zarastené trávou, zrúcaná ohrada, a za ním polia, lúky a lesy. V budove bývala skupina ľudí, ktorých sem poslali služobne s akýmsi veľmi dôležitým poslaním. O akú prácu šlo, to ma momentálne nezaujímalo.

Okrem iných tam bola istá dáma a istý pán, ktorí k sebe zahoreli vzájomným nedvojzmyselným citom. Ona mala muža, on ženu, pričom obidve druhé polovičky tam boli tiež. Zatiaľ to dodávalo scéne milú pikantnosť, ale keby som bola vedela, aké komplikácie mi neskoršie spôsobí civilný stav týchto ľudí, určite by som sa snažila voľajako ho zmeniť.

Za lesom, celkom na jeho okraji, uzrela som starú, spráchnivenú, nepoužívanú stodolu na spadnutie. V stodole bolo trochu sena a v prostriedku medzi sýpkami stál veľmi starý polámaný, hrdzavý pluh. Táto stodola mala byť miestom schôdzky milencov.

Schôdzku som absolvovala šťastne, s úspechom som prekonala také ťažkosti ako odstránenie dvoch podvádzaných manželov z dohľadu, ba aj zainteresovaní hrdinovia sa dostali bez svedkov do stodoly. Komplikácie sa začali po návrate z čarovného rendezvous.

Súčasne som zazrela vracajúcu sa dámu a na verande paláca rovnošaty ľudovej milície. Hneď sa mi to nepáčilo, ale riskovala som, chvíľu som dovolila ľudovej moci, aby konala, a potom už bolo pozde. Vražda, ktorá sa odohrala v neprítomnosti tých dvoch, stala sa neodvratným faktom.

Prirodzene, dvojica hlavných hrdinov nemala alibi, veď sa tak snažili, aby ich nikto nevidel, a okrem toho sa ani nemohli priznať k tomu, že boli v tom čase spolu, pretože ich polovičky počúvali. A oni vonkoncom nemali v úmysle vyvolať nejaké rodinné nezhody, veď obidva manželské páry mali deti, žili v zhode a pokoji a chceli si iba trochu užiť.

Napriek týmto ťažkostiam rozvíjal sa dej napodiv dobre, dokonca návšteva dámy v stodole mala pomôcť odhaliť páchateľa, keď vtom došlo ku katastrofe. Dáma vošla do izby, v ktorej bývala spolu s manželom, a pohľad jej padol na stôl. Na stole ležal list. Obyčajný list v belasej obálke so štyridsaťhalierovou známkou. Dámu to vôbec nevzrušilo, ale mne vlasy dupkom vstali, pretože som vedela, čo je v tom liste. Bol to anonymný list, ktorý celý môj dej premenil na prach a popol.

Až do konca prania som sa usilovala zlikvidovať ten anonymný list. Chcela som ho vhodiť do ohňa, dať zožrať myšiam, zo všetkých síl som sa snažila privolať búrku a lejak, ktorý by. ho úplne rozmočil, ale všetko márne. List ležal nepohnute ako sfinga v púšti.

Ten prekliaty list všetko poplietol. Dáma sa už nemohla zúčastniť na odhalení vraha, odtlačky prstov hlavných hrdinov, ktoré sa našli na starom pluhu, v každom ohľade svedčili proti nim, zamilovaný pár prestal byť zamilovaným a začal sa škriepiť, až sa mi napokon v celom tom zmätku stratil nebožtík.

Bola som nútená pokračovanie tohto neslýchané skomplikovaného príbehu nechať tak.

Po istom čase som urobila ešte jeden pokus. Tentoraz to malo byť čosi senzačné. Na začiatku sa hlavný hrdina, mladý lekár, ktorý mal ženu a potomka mužského rodu, rozhodol stráviť dovolenku pri mori, kde sa mal odohrávať spomínaný senzačný príbeh. Prirodzene, z ohľadu na rodinu musel cestovať spacím vozňom – a to bola moja záhuba.

Kupovať lístky do lôžkových vozňov v letnom období je vec ťažká a komplikovaná. Mladý lekár sa vybral k cestovnej kancelárii, aby sa postavil do frontu už večer predchádzajúceho dňa. Nebolo tam nikoho, čo rovnako‘ prekvapilo mňa i mladého lekára. Po hodine rozčuľovania nad netypickou situáciou sme zazreli – on i ja – staršieho pána s dáždnikom. Pán s parazólom robil dojem človeka, pre ktorého je státie vo fronte na lístky do lôžkového vozňa chlebom každodenným. Keď sa priblížil k mladému lekárovi, ten k nemu vykročil s nádejou.

Obaja páni si vzájomne vymenili niekoľko slov, pričom pán s parazólom vyslovil údiv i rozhorčenie nad tým, že mladý lekár je tu sám a nemá zoznam záujemcov o miestenky, a znehybnel v zamyslení. Mladý lekár s výrazom nádeje a oživenia v tvári tiež znehybnel, akoby čakal na iniciatívu staršieho pána.

Takto mi onoho pekného večera obaja znehybneli pred vchodom do cestovnej kancelárie a stoja tam hádam podnes. Koľkokrát si pomyslím na tú scénu, vždy ich tam vidím. Stoja, ani okom nemihnú.

No povedzte, ako som za takýchto podmienok mohla napísať román?!

Napísala som posledný otáznik. Chvíľu som ešte sedela nad písacím strojom, smutne premýšľajúc o svojich literárnych neúspechoch, potom som zahasila cigaretu, vstala som a šla som do kúpeľne.

Pustila som vodu do vane a obrátila som sa. Na vešiaku visel pásik z môjho pracovného plášťa. Belasý, čerstvo vypratý, vyžehlený. A zrazu, celkom bez mojej vôle, uvidela som tento pásik okrútený okolo hrdla mŕtveho, zahrdúseného‘ človeka …
Ježišmária, zasa! Neodbytný obraz, ktorého sa neviem nijakým spôsobom striasť. Poučená dlhoročnými skúsenosťami, ani som sa nepokúsila bojovať s fantáziou. Poddala som sa jej, prizerala som sa pozorne strašnej scéne a usilovala som sa zazrieť obeť. Kto je to? Ach, už vidím! Jeden z mojich spolupracovníkov, Teodor Stolarek!

Prečo práve Stolarek? Trochu som sa začudovala, pretože Teo mi nič nespravil a ja som nemala nijakú príčinu želať mu niečo také, ale so záujmom som sa dívala ďalej. Chvíľu som sa pokúšala vzoprieť sa fantázii a vidieť na jeho mieste niekoho iného, ale rýchle som sa vzdala. Fantázia, ako zvyčajne, zvíťazila.

Sedela som vo vani a už bez odporu som sa prizerala obrazom, ktoré sa premietali na lesklom povrchu bojlera. Tak teda Teo je mŕtvy. Zaškrtený pásom z dámskeho pracovného plášťa. Okolo sa zhromaždil celý personál, prekvapený, zarazený, zničený … Poručík milície sa opiera o stôl našej sekretárky, ktorá rezolútne popiera, že by v poslednej hodine ktokoľvek, odišiel z kancelárie … Ani jeden cudzí človek, len my … Všetci sme podozriví!

Dobre, nech, ale kto je vrahom? Ja nie, pretože som sa nevidela, ako škrtím Stolarka, a okrem toho ten pásik nie je môj. Môj visí tu, na vešiaku. Musel to byť niekto iný, ale kto?

Kto???!!!!

Tu ma fantázia sklamala. Neukázala mi vraha, a pretože všetko sa odohrávalo bez môjho pričinenia, nedokázala som si ho vymyslieť. Zaujatá týmto problémom, ľahla som si spať, a na druhý deň ráno, len čo som prišla do práce, pustila som sa riešiť záhadu.

– Vilo, – povedala som tajomne. – Počúvaj, dačo ti poviem.

Vilo práve raňajkoval. Hneď sa obrátil a zadíval sa na mňa so živým záujmom.
– V zasadačke stál stôl, stolička a telefón …
Vo Vilových očiach sa zjavil údiv. Zariadenie zasadačky dokonale poznal a určite si pomyslel, že som zošalela, keď mu to hovorím tak tajomne. Ale ja som neohrozene pokračovala:
– A tam, v tej zasadačke, našli mŕtvolu Teodora Stolarka, zaškrteného pásom z dámskeho pracovného plášťa. Kto ho našiel, to ešte neviem. A predstav si, Jana vyhlásila, že nikto v tom čase ani nevyšiel ani neprišiel do kancelárie, to znamená, že ho odkrágľoval niekto z nás!

Vilo zmeravel s chlebom v ruke a zatváril sa ako Lótova žena. Náhle vydal zo seba čudný zvuk, ktorý ma naľakal, lebo som si predtým neuvedomila, že je a môže sa zadusiť pri mojom otrasnom oznámení.
– Napi sa čaju, – poradila som mu znepokojená. Vilo rýchle chytil pohár s čajom, napil sa a znovu sa zahľadel na mňa.‘

– Kedy …?!

— Čo kedy?

— Kedy sa to stalo …?!

— Nikdy! Rozprávala som ti kriminálny román!

— Ach! – povedal Vilo a oddýchol si. – Rozumiem. No a čo?

— No a neviem, kto bol vrahom. Viem, prečo ho zaškrtil, ale neviem kto.

V tej chvíli vošiel do pracovne Ján.
– Jano, v zasadačke leží mŕtvola zaškrteného Stolarka, – povedal Vilo. – Nevieš, kto ho zaškrtil?

Ján zastal naprostred miestnosti, akoby doňho hrom udrel.

— Čo?!

— Kto zaškrtil Stolarka? – zopakoval Vilo.

— Pásom z dámskeho pracovného plášťa, – dodala som. Ján sa obrátil a pozrel sa na nás ohúrený a prekvapený.

— Zblazneli ste? Kto zaškrtil Stolarka? Kde?! Kedy?!
– Píšem román, – vysvetlila som. – Mám obeť a motív, nemám vraha. Musí to byť niekto zo zamestnancov. Porozmýšľaj, kto by to mohol byť?

Ján si výrečne pokrútil prstom na čele, ale problém ho zrejme zaujal. Zapálil si a začal rozmýšľať.

— A prečo ho zaškrtili? – spýtal sa zvedavo.

— Pretože niečo vedel. Počúvajte, ako to bolo. Teodor začal vykrikovať: „Cha-cha, ja niečo viem! Nemáte poňatia, čo sa mi prihodilo!” A tak ďalej. Dvere do chodby boli otvorené. O chvíľu ho volali k telefónu. Teo povedal ,,dobre” a vyšiel von.

— Vyvolal ho do zasadačky? A tam ho zamordoval?

— Presne tak. Len kto?

— Lysý z kontroly, – vyhlásil Ján rozhodne.

— Čo sa ti stvorí? Prečo?

— Vyšlo mu, že Teodor zarobil dvanásť tácov, a on zarába iba dva. Zo závisti ho zaškrtil, to už je taká povaha …
— Vylúčené. Teo má meter osemdesiat, na toho by Lysý nedočiahol! Ale možno Vlado?

— Prečo Vlado? – začudoval sa Vilo.

— Lebo Vlado má ženu a deti. Teo bol svedkom jeho záletov a mohol to povedať jeho žene, žena by zažiadala o rozvod z jeho viny a vzala by mu deti. Prepadol panike a spáchal vraždu.

— To je celkom možné, – súhlasil Vilo. – A čo Vojto?

— Vojto? Prečo nie? Ako vedúci podniku robil kadejaké machle a bál sa kompromitovania. Mohol to byť Vojto …
— Zdeno! – zvolal náhle Ján. – Zabil ho preto, že prijal od teba podklady, nepodpísané hlavným inžinierom. V poslednom čase je taký nervózny …
— Neblázni! V zasadačke leží nebožtík, a ty tu robíš hlúpe vtipy.

— A neurobila si to náhodou ty sama? – spýtal sa Vilo nedôverčivo.

— Nie, ja mám alibi. Teodor tu bol živý a zapaľoval mi cigaretu. Potom vyšiel a zomrel, a ja som sa za ten čas nepohla z miesta, čo mi všetci traja dosvedčíte. Aj Laco tam bude …
— Nič takého, – povedal Ján výhražné. – Nič ti nedosvedčím. Na to ma neprinútiš!

— Zato vy nemáte alibi, – pokračovala som so zadosťučinením. – Každý z vás na chvíľu vyšiel.

Hlboko sa zamysleli.

— Musí to byť chlap? – spýtal sa Ján. – Nemôže to byť žena? Jana ho zaškrtila, lebo sa nechcel zapísať do knihy oneskorencov.

— Hedviga! – zvolal Vilo triumfálne.

— Heda! – potešila som sa. – Chce si vysúdiť sedemdesiattisíc zlotých. Urobila niečo, o čom Teo vedel, a to jej mohlo znemožniť, aby vyhrala spor. Chce sa vydať za akéhosi ksichta, ktorý sa s ňou bez sedemdesiatich tisícok neožení.

Obaja to kvitovali s uznaním. Ale o chvíľu sa nás opäť zmocnili pochybnosti. Už sme pracovali, na šťastie to bola robota, ktorá nás duševne veľmi nevyčerpávala, takže sme mali zamestnané ruky a voľnú myseľ.

— A nemohla to urobiť Alica? – spýtal sa Vilo váhavo.

— Vylúčené, Alicu potrebujem pri vyšetrovaní. – Je roztržitá, čo skvele spestrí dej.

— Ale je najmenej podozrivá, – vyhlásil Ján. – Vrah musí byť najmenej podozrivý. Už to mám: naša posluhovačka!

— Bože môj, prečo?
– Odmietol piť čaj z horčičiaka … Vilo sa začal z ničoho nič chechtať.
– Čo sa smeješ? – spýtala som sa znechutená. – Ja tu riešim vážny problém, a ty sa rehúňaš ako somár.
– Vlado ho udusil pečeňovou salámou …!
– Čo? Ako? Iba ak črevom z nej. Saláma sa okolo hrdla neobkrúti!
– Nie, nie na hrdle! Strčil mu ju do gágora …
— Ach, určite nie salámu! Vajce na tvrdo alebo syr, ten ho lepšie upchá.

— Teodor tu dnes nie je, – povedal Ján. – Najsmiešnejšie by bolo, keby ho tak naozaj niekto zaškrtil, to by si pekne vyzerala! Prvá podozrivá!

Znepokojila som sa.

— Ako, že tu nie je? A kde je?

— Ktohovie.

Vilo vzal hárok papiera, napísal naň krivolakým písmom: ,,Kto zaškrtil Stolarka?! Nech sa okamžite prizná!” a zavesil to na vývesnú tabuľu. Okolo tejto tabule prechádza množstvo ľudí. Neprešla ani štvrťhodina a o zločin sa zaujímal celý personál, dezorientovaný a znepokojený Teodorovou neprítomnosťou. Chodili jeden za druhým a vyzvedali, čo má znamenať tá tajomná zpráva. Nič sme netajili, v nádeji, že niekto z nich napokon odhalí vraha.

— Ja nemám alibi! – zvolala Alica natešene. – Môj plášť je doma, vzala som ho vyprať aj s pásom.

— No a čo? Musel ho zaškrtiť akurát tvojím pásom? A okrem toho, ak je tvoj plášť doma, tak práve máš alibi. Nerob hlúpe vtipy a nezopsuj mi príbeh, vravela som ti, že teba potrebujem na niečo iné.

Hedviga ostro protestovala a kategoricky sa dožadovala, aby sme ju vyškrtli zo zoznamu podozrivých, čo ihneď znásobilo naše dovtedajšie podozrenie. Ostatní bez odporu súhlasili so svojím účinkovaním. Vedúceho kancelárie sme sa predvídavo nespýtali na jeho názor.

Po prediskutovaní problému Vilo vyvesil na tabuľu druhý lístok: „Ako ukazujú prvé výsledky vyšetrovania, Stolarka pravdepodobne zadusil kolega Vladimír dvoma vajcami na tvrdo v škrupine.” Obidva lístočky pokojne viseli na tabuli na chodbe.

Zaujatí prácou, vyslovovali sme sporadicky rôzne domnienky.

— Ja by som myslel, že ho zamordoval Kamil, – oznámil Vilo zamyslene. – Požičal si od neho väčšiu sumu peňazí a nechcel mu ich vrátiť.

— To je nezmysel. Teodor mu nedávno čosi žíroval. Kto zavraždí svojho vlastného žíranta?

— Možno je to nezmysel, ale mne sa to najskôr pozdáva. Zrazu akoby ma čosi osvietilo.

— Viem! – zvolala som. – Viem, kto je vrah!

— No? Kto?!

— Nepoviem. Sami pohnite rozumom. Ja viem, ale nepoviem.

— Óooo … – zatiahol Vilo a zmeravel s pohľadom upretým na dvere. Obrátili sme sa a ako na povel sme pozreli tým smerom.

Vo dverách stála obeť vraždy a tvárila sa náramne hlúpo.

— Čo to má znamenať? Kto ma zahrdúsil a prečo vajcami? Zblazneli ste?

— Priznaj sa, Teo! – skríkol Ján. – Aké tajnosti to vieš, že ťa za to chcú zamordovať?

Teodor zdúpnel ešte viac.
– Niekto tu má v hlave, – vyhlásil s hlbokým presvedčením. – Alebo mi poviete, o čo ide, alebo vás zažalujem u súdu.

Potešení vyvolaným dojmom, vysvetlili sme mu všetko. Teodor počúval zjavne otrávený a potom radikálne požiadal, aby som mu prezradila meno vraha.
– Figu borovú, – povedala som. – Sám si domysli. Ty predsa najlepšie vieš, kto ťa má tak rád.

Za Teodorom vošiel Zdeno, vedúci oddelenia sanitárnych inštalácií a náš hlavný inžinier.
– Pozrite sa, – povedal Teodor trpko. – Čo zo mňa spravili. Nebožtíka.
– Len nič nevrav, Zdeno, aj ty si podozrivý!
– Keby šlo o teba, bol by som prvým podozrivým, – vyhlásil Zdeno a s odporom na mňa pozrel. – S radosťou by som ťa zaškrtil čímkoľvek.
– Nabudúce, teraz je obeťou Teodor!

Zhnusení a presvedčení o tom, že nemám všetkých päť pokope, opustili miestnosť. Z mesta sa vrátil Laco a aj on sa zahĺbil do práce. Fantázia, uspokojená odhalením vraha, nechala ma chvíľu na pokoji. Nevšímala som si okolie a venovala som sa komplikovaným základom.

— Nemáte náhodou Zbierku predpisov protipožiarnej ochrany? – spýtal sa zrazu Ján.

— Tuším, Karol ich mal, – odvetila som. – Vzal si všetky predpisy. Ak nie sú v zasadačke, tak si ich asi vzal domov …
Ján s povzdychom vstal a vyšiel. Chvíľu bolo ticho, potom za mnou prudko zatresli dvere. Obrátila som sa.

Smrteľne bledý Ján sa opieral o veraje a bez slova na mňa hľadel. Vyzeral, akoby ho niekto ovalil drúkom po hlave. Kdesi vnútri ma zamrazilo a tiež som sa naňho mlčky dívala. Tamtí dvaja, znepokojení čudnou scénou, nasledovali môj príklad.

Čo ti je? – spýtal sa Vilo. – Je ti zle?
– Počujte, – povedal Ján akýmsi cudzím hlasom. – Počujte …
— Počúvame! Čo sa stalo?

— V zasadačke leží Teo …
Stŕpli sme. Žeby sa Jano zbláznil? Má halucinácie? Alebo iba žartuje …?
– Blbneš? – spýtal sa Vilo s nádejou.

Ján sa ani nepohol a stále si nás len premeriaval čudným pohľadom.
– Choďte, – preriekol potom pomaly, – pozrite sa … Odpútal sa od verají, podišiel k stolu, sadol si a oprel hlavu o ruky. Pozreli sme sa na seba, potom sme vyskočili a všetci traja sme sa súčasne rozbehli do zasadačky.

Na zemi medzi stolom a oblokom ležal Teodor Stolarek, hrdlo mal stiahnuté belasým pásom z dámskeho pracovného plášťa. Ležal naznak a skleným, nehybným zrakom hľadel do povaly …
Neviem, ako dlho sme stáli takto v trojici, napchatí v tesnom vchode do zasadačky, a meravo hľadeli na Teodorovu mŕtvolu. Ani tí dvaja nevedia. Napokon tento kolektívny soľný stĺp upútal na seba pozornosť Vierky a Hedvigy, sediacich pri svojich stolíkoch v priechode, ktorý slúžil administratíve ako pracovňa, a so záujmom sa na nás pozerali. Prvá nevydržala Vierka.
– Čo tam vidia? – spýtala sa agresívne. Vstala, odstrčila nás a nakukla do zasadačky. Na chvíľu tiež zmeravela, potom náhle zareagovala.

Hlas, ktorý zo seba vydala, neodvážila by som sa nazvať ľudským. So strašným zaryčaním, od ktorého sa budova otriasla do základov, sa zvrtla a vrhla sa k dverám vedúcim do miestnosti, kde sídlila Jana. Niekoľko ďalších minút nám dalo jasnú predstavu o tom, čo sa bude robiť, až sa ozvú trúby na posledný súd.

Najbližšie to mala Heaviga, a prvá vpadla do zasadačky. Medzi ňou a ostatnými vznikol krátky časový odstup, preíože všetci zamierili predovšetkým k prameňu hluku, to jest k Vierke. Túto prestávku Hedviga využila na niekoľko trochu čudných úkonov. Vykríknuť, pravdaže, vykríkla, i keď menej prenikavo ako Vierka, potom niekoľkokrát zabalansovala dopredu a dozadu, prešľapuj úc pritom na mieste, čo vyvolalo dojem originálneho tanca, za týchto okolností vonkoncom nevhodného. Napokon sa odhodlala na väčší výkyv dopredu a klesla na kolená pri Teodorovej mŕtvole. To zase vyzeralo ako výbuch nezadržateľného zúfalstva, ktorého logickým vyvrcholením malo byť zasypanie nebožtíka vášnivými bozkami. Heda však nemala v pláne bozkávanie, vysvitlo, že mu chcela nahmatať tep. Ale pretože u Teodora už bolo zbytočné čokoľvek hmatať, vstala a pozrela na nás neprítomným pohľadom.
– Pohotovosť …! – skríkla srdcervúco.
– Milíciu… – ozval sa Vilo pri mne priduseným hlasom.

V tej chvíli sa skončila krátka prestávka. Pocítili sme náraz zozadu a začal sa súdny deň. Zamestnanci vzali nešťastnú zasadačku útokom, pretože nikto neveril Vierkinmu kriku a každý chcel vidieť mŕtvolu na vlastné oči. Chvíľu nato aj oni prestali veriť vlastným očiam.

Laco sa násilím vopchal doprostred zasadačky, vytrhol Hedvige z ruky telefón a kričal:
– Milícia! Aké číslo má milícia?
– Pohotovosť! – zvolala Hedviga a znova sa zmocnila slúchadla. – Zachrániť človeka!

— Čo chcete zachraňovať? Nevidíte, že je hotový?!

— Vy ste hotový! Lekára …!

— Hlupaňa! Milíciu …!

Tento živý dialóg bol sprevádzaný prenikavým kraválom. Janu pochytil kŕčovitý plač pri dámskom WC, Vierku zas pri dverách. Laco a Heda si s krikom vytrhali z rúk slúchadlo, akoby v celom podniku bol iba jeden telefón. Štefan, najbližší Teodorov kolega, dopoly zohnutý, opieral sa zadkom o knižnicu a veľmi hlasno jačal čosi nezrozumiteľné. Takisto nezrozumiteľne sa vyjadroval hlavný účtovník, začal zrazu od rozčúlenia koktať a stojac nad nebožtíkovou hlavou, vyhadzoval rukami, akoby cvičil. Za chrbtami sa nám ozvalo rinčanie rozbitých pohárov, čo znamenalo, že chýr o nešťastí sa dostal k našej upratovačke. Cez klbčiaci sa dav sa pretisol Vojto a Zdeno, obaja na chvíľu onemeli, potom sa Zdeno strmo obrátil ku mne:

– To ty …? – zvolal nahnevane i zúfalo odrazu. – To bol tvoj nápad …?!

Bez slova som si nervózne poklepkala prstom po čele. Vlado, trasúc sa vedľa mňa, náhle omdlel, čím sa zmätok ešte zväčšil. Namiesto toho, aby mu priskočili na pomoc, všetci definitívne osprosteli a bezhlavo sa motali po miestnosti, alebo zdúpneli na mieste a tupo hľadeli striedavo na seba a na nebožtíka.

Momentálne tam nebola iba Alica. Bola v ženskej umyvárni, odkiaľ vyšla, keď začula narastajúci krik, a hneď pri dverách narazila na vzlykajúcu Janu. Nesmierne prekvapená snažila sa niečo z nej vytiahnuť, ale Jana iba hystericky vykrikovala: „Tam!. Tam!” a prstom ukazovala na komôrku s kuchynkou. Alica si uvedomila, že s Janou nie je reč, pre každý prípad nakukla do komôrky, v ktorej sa jakživ nič zvláštneho nedialo, a až potom sa dostala do zasadačky. Pretisla sa doprostred a tiež zmeravela.

— Čo je to? – spýtala sa vrcholne prekvapená a pozerala striedavo na Teodora a na Vlada.

— Mŕtvola, ako vidíte, – nevrlo odsekol Andrej, ktorý sa pomaly začal spamätávať.

— Ako to?! Obaja?!

— Nie, jeden. Druhý mu len robí spoločnosť.
– Dajte trocha vody, možno sa podarí jedného prebudiť, – povedal neisto Karol, stojaci vprostred zasadačky s rukami zloženými na bruchu a výrazom nekonečného údivu na tvári. Vilo doteraz nehybne stál, zatlačený do kúta. Zrazu akoby sa zobudil, energicky odstrčil tých, čo mu stáli v ceste, a vylial bezvedomému Vladovi na hlavu vodu z vázy. Voda v nej bola už dlho, trochu zosmradla, a tak bol účinok okamžitý. Alica sa ešte pozorne prizrela Teodorovi a potom sa začala prebíjať zo zasadačky. S námahou som si razila cestu za ňou.
– Strašné, – povedala po chvíľke mlčania a zapálila si cigaretu. – Čo na to povieš?

Božemôj, čo som jej mohla povedať?! Tak ako ostatní bola som ochotná neveriť vlastným očiam a radšej si myslieť, že všetci, na čele so mnou, zošaleli, než že Teodor naozaj nežije. Neraz som počula o prípadoch takej masovej hypnózy. V tomto stave neviery v hmatateľné fakty jedinou myšlienkou, čo mi neodbytne vírila hlavou, bolo, že človek, ktorý ho zaškrtil pásom z pracovného plášťa presne tak, ako som to predtým opísala, musel byť strašná sviňa. Po prvý raz v živote sa moja fantázia stotožňovala so skutočnosťou a ja som veru nevedela, čo robiť. Teodor Stolarek nežije … Teodor naozaj nežije, a to som ja vymyslela … Vymyslela? Či zapríčinila …?

— Počúvaj, – povedala som zúfalo, – si si istá, že je to pravda? Alebo to len ja mám ešte stále tie hlúpe halucinácie? Naozaj tam leží‘’ Zahrdúsený pásom z toho prekliateho plášťa?

— Teo tam naozaj leží zahrdúsený pásom z prekliateho plášťa, – zopakovala Alica energicky. – Ťažko sa dá predpokladať, že by toľko ľudí naraz trpelo halucináciami. Spamätáš sa sama, alebo ti mám dať po papuli?
– Daj mi radšej cigaretu.. ,
– Mám dojem, že by sa malo niekde zavolať. Na milíciu alebo také dačo …
Priama linka bola v Janinej miestnosti. Na chodbe bola ešte stále Sodoma a Gomora, pretože až teraz sa zapojil do deja Richard a kategoricky žiadal, aby dali Stolarkovi umelé dýchanie. Richard aj za normálnych okolností hovoril tak nahlas, že ho bolo počuť o poschodie vyššie aj o poschodie nižšie, ale teraz v rozčúlení ešte väčšmi zvýšil hlas, ostatní sa ho snažili prekričať a vysvetliť mu, že s ničím neslobodno hýbať, najmä nie s nebohým, a bol z toho taký hluk, za ktorý by sa nehanbili ani trúby pod múrmi Jericha. Alica telefonovala na milíciu a aj ona vrešťala, neuvedomujúc si, že krik je tu, a nie tam. Vierka, stále schúlená pri dverách, vydávala už trochu tichšie, ale zato veľmi prenikavé zvuky.

Držala som sa Alice, lebo jej prítomnosť mi dodávala sily.

V strednej miestnosti bolo niekoľko osôb, ktoré si už obzreli miesto zločinu. Zdeno starostlivo voviedol Štefana, zohnutého ako zlomená ľalia, ktorý ešte stále jačal, teraz už oveľa zreteľnejšie a veľmi originálne.
– Čo som to urobil… – hundral s úprimným zúfalstvom. – Čo som to urobil …

– Zošalel? – spýtala sa Alica prekvapene. – Čo to tára? Zdeno opatrne posadil Štefana na stoličku a potom s ním zatriasol ako s vrecom zemiakov.

— Spamätaj sa, Štefan, čo to táraš? Ty si ho zabil, či čo?!

— Čo som to urobil…

– Prosím vás, čo to znamená? – spýtal sa rozčúlený Karol, ktorý práve vošiel. – Ten Stolarek naozaj nežije, alebo sú to hlúpe žarty?

Ako vidno, moja reakcia nebola ojedinelá. Hneď za Karolom vošla Anča s prekvapeným a zhrozeným výrazom na tvári a hneď zamierila ku mne.
– Počuj, ja tomu vôbec nerozumiem. Ty si vedela, že ho niekto zaškrtí? Skade si to vedela?

Zdeno sa zrazu odtrhol od jačiaceho Štefana.
– Teraz sama vidíte, kam vedú hlúpe nápady! – zavrčal na mňa zúrivo. Karol sa zadkom blížil k svojmu stolíku a díval sa na mňa s čoraz väčším záujmom. Alica sa prehŕňala v kabelke, hľadajúc cigarety, a nespúšťala zo mňa zrak. Monika, sediac za stolom a opierajúc sa oň lakťami, teraz sa obrátila na otáčavej stoličke a tiež sa na mňa zahľadela s prečudesným výrazom hrôzy, zvedavosti, obdivu a vďačnosti naraz. Laco, sediaci na nízkom stolíku a opierajúci sa o stenu, so skríženými ramenami a nohami vystrčenými doprostred miestnosti, si ma obzeral trochu s hrôzou a trochu s jedovatým zadosťučinením. Vyzeralo to naozaj tak, akoby na celom svete nebolo zaujímavejšieho objektu na obzeranie ako ja.

_ Pomyslela som si, že keby si niekto zaumienil, že vymyslí hlúpejšiu situáciu, poriadne by sa zapotil. A že bezpodmienečne musím niečo povedať, lebo ináč im oči vylezú z hlavy a budú z toho ďalšie nepríjemnosti.
– Odpáľte, – zahundrala som s odporom. – Čo ma vidíte po prvý raz v živote? Ak si myslíte, že ma napálite, tak ste na veľkom omyle.

To ich konečne vytrhlo z rozjímania.

— No dobre, ale skade si vedela …? – naliehala Anča.

— V poslednom čase mávam nadprirodzené vidiny! Hlupaňa, skade som to mohla vedieť?

Monika sa s hlbokým povzdychom obrátila na stoličke späť k obloku a Karol sa konečne dostal k svojmu stolu.

— Viete, je to strašné, – povedal ustarostené a vytiahol zo zásuvky žemľu s pečenou sviečkovicou. – Keď som rozčúlený, musím jesť …
— Kde si zohnal sviečkovicu?! – spýtala sa Alica s nečakaným záujmom.

— Neviem, – odvetil nezreteľné Karol a napchával sa, akoby týždeň nejedol. Stál zoči-voči Štefanovi, na ktorého hľadel s netajenou zvedavosťou, a bolo vidno, že mu chce niečo povedať, ale zrejme sa nevedel odtrhnúť od jedla. Stál, díval sa a jedol čoraz pažravejšie.

Nebožtík v zasadačke neposkytoval veľmi príťažlivý pohľad, a tak sa odtiaľ postupne všetci vyvliekli a vošli do najbližších dverí, to jest do prostrednej miestnosti. O niekoľko minút bol pokope celý personál. Po prvom výbuchu energie zaplavil všetkých akýsi stav otupenosti, tým skôr, že až teraz si začali uvedomovať, že Teodorova smrť nie je hlúpy žart, ale smutný fakt. Keby bol zomrel celkom nečakane, bolo by ich to menej zarazilo ako takto, keď jeho smrť predchádzala moja predpoveď. Nikomu sa akosi táto premena fikcie na skutočnosť nevpratala do hlavy.

— Prečo tak žerie? – spýtala sa ma pošepky Dana, neisto pokukujúc na Karola; keď dojedol svoju žemľu, hneď sa vrhol na Alicinu desiatu.

— Atavizmus, – odvetila som bez rozmýšľania. – Jeho predkovia boli ľudožrúti. Videl mŕtvolu, a hneď sa mu zažiadalo jesť.

Dana sa na mňa pozrela preľaknuto a s odporom, na Karola zdesene, zozelenela a rýchlo vybehla z miestnosti.
– No tak prosím, – povedal nezmyselne Vilo, bledý, otrasený, ale s prebudeným záujmom. – Naozaj. Čo teraz?

— To je hrozné, – zúfalo zavzdychala Jana a klesla na stoličku. – To je hrozné, nemôžem tomu uveriť!

— Tak never, – zahundral neochotne Andrej. – Možno ho to vzkriesi…
Vošiel Vojto, tváriaci sa, akoby mal zápal okostice. Útrpne na nás pozrel a ticho a hlúpo sa spýtal:

— Kto to urobil?

— Ja nie! – kategoricky zvolal Laco, pretože Vojto sa pozeral akurát na neho. Vojto ešte väčšmi skrivil tvár a pozrel na mňa.

— Ani ja nie, – vyhlásila som takisto kategoricky. – To si vyhoď z hlavy!

— Tak teda kto? – skríkol zúfalo Zdeno a na chvíľu zabudol na Štefana. – Kto, do všetkých čertov?!

— Kto? – prízvukovala mu Jana ešte zúfalej šie. – Bože môj, kto?!

— Naozaj, kto? – podporil ich Vilo so živým záujmom a spýtavo hľadel na mňa. Pocítila som, ako sa aj mňa zmocňuje zúfalstvo. Prvá podozrivá …!

— Neviem! – zvolala som zúrivo. – Dajte mi pokoj, čo som Duch svätý?!

— Ako ste mohli urobiť niečo také! – zastonal Vojto s bolestnou výčitkou, vzdávajúc sa zrejme okamžitého odhalenia páchateľa a ignorujúc naše výkriky. – V tejto situácii …!

Alica náhle ožila.

— To ho dorazí, – zahundrala so zadosťučinením. – Najprv zneužívame finančné prostriedky, potom sa vzájomne vraždíme. Pekne riadi podnik!

— Pravdu povediac, bola by to celkom dobrá metóda likvidácie podniku, – povedal Karol zamyslene a konečne prestal jesť. – Hlavu by som na to nedal, že to neurobil on sám...

Táto úvaha našla okamžitý ohlas. V dôsledku zníženia rozpočtu mal sa podstatne zmenšiť stav zamestnancov a Vojto mal veľké starosti s vyhadzovaním najbližších kolegov a priateľov. Každá výpoveď sa javila ako do neba volajúca nespravodlivosť, a myšlienka, že zmenšuje stav posielaním spolupracovníkov na onen svet, zdala sa veľmi vábivá.
– No dobre, ale prečo Stolarek? So sanitármi nemá také starosti, mal by vraždiť architektov.
– Začal sanitármi, aby odvrátil podozrenie …
— Ja dám prednosť výpovedi, – rezolútne vyhlásil Laco. – Mám si ešte dačo vybaviť a rád by som si ešte troška požil.

— Ktorá sviňa ma to obliala tou smradľavkou? – spýtal sa trpko a vyčítavo Vlado, utierajúc si vreckovkou zvyšky vody z kvetov. Sedel v kúte medzi stolmi, na Alicinej stoličke. Tvár mal stále bledozelenú.

A tak sme sedeli pekne pohromade ako na výrobnej porade, ibaže na porade sme sa tvárili trocha ináč. Teraz sme pozerali jeden na druhého nechápavo, nedôverčivo a trochu preľaknuto, v podstate mlčky, ozývajúc sa zriedkavo a neisto‘. Vo vzduchu visel veľký otáznik.

Podľa všetkých mojich predchádzajúcich predstáv, ktoré som tam sugestívne roztrubovala, musel byť vrahom niekto z nás. Je pravda, že pred niekoľkými hodinami som vymyslela aj páchateľa, ale teraz, tvárou v tvár skutočnosti, táto vízia zbledla. V duchu som si blahoželala, že som si vyriešenie záhady, vtedy ešte fiktívnej, nechala pre seba, a pre každý prípad som sa na nich pozorne zahľadela.

Vojto stál pri dverách, opierajúc sa o skriňu s rysmi, stále s tým uboleným výrazom a čudne zohnutou hlavou, pretože mal nad ňou vytiahnutú zásuvku. Laco sedel uprostred miestnosti na odpadkovom koši a Vilo v kúte na hŕbe pauzákov vyzeral, akoby s nenásytnou zvedavosťou čakal na ďalší priebeh predstavenia. Vlado na Alicinej stoličke sa opieral hlavou o stenu, zavrel oči a tváril sa, akoby bol on zavraždený. Pravdepodobne mal tento postoj demonštrovať jeho neuveriteľné duševné útrapy. Bol totiž nesmierne hysterický a strašne rád preháňal.

Štefan už prestal stonať, iba z času na čas sa chytal za hlavu. Kamil sa pri Karolovom stole nervózne hral so zápalkami, ktoré vysypal zo škatuľky, a o kúsok ďalej sedel na svojom mieste jeho otec, Gašpar; fajčil, opierajúc sa lakťami o stôl, a mlčky sa díval do obloka. Zrazu som si uvedomila, že takto sedí po celý čas, a že od chvíle, keď zistili vraždu, nepreriekol jediného slova.

Najväčšmi ma prekvapil Richard: aj on sedel na svojom mieste, opieral sa sklonenou hlavou o stenu a – spal!!!

Je pravda, že bol nevyspatý, pretože pracoval po nociach, robil dajaký konkurz a od únavy zaspával za najčudnejších okolností, ale zaspať teraz, zoči-voči zločinu? Jeho spánok nenarušilo ani vzlykanie Vierky a Jany, ktoré sedeli pri malom trojhrannom stolíku a vytrvalo plakali. Za nimi, opretý o veraje, stál hlavný účtovník, na rozdiel od ostatných červený v tvári, a nervózne si čosi hundral, pričom zo zvukov, ktoré vydával, bolo najzreteľnejšie cvakanie zubov.
– Je mi zle, – povedala zrazu s odporom Monika.

— Komu je dobre, – odvetil filozoficky hĺbavo Karol, opretý o stôl vedľa nej.

— Počujte, čo keby sme si urobili kávu? – navrhla Alica. – Kde je pani Glebová?

Tento nápad vzbudil všeobecné nadšenie, bolo to konečne niečo známe, niečo, čím sme sa mohli zamestnať, ale než sme sa stihli pohnúť, vošla Heda a vniesla so sebou intenzívnu vôňu valeriánskych kvapiek.

— Pre Ježišove rany, od čoho tak smrdíte? – spýtal sa s hnusom Andrej, odvrátil sa od zdrveného Štefana a pozrel na Hedvigu.

— Nedá sa nič robiť, som veľmi rozčúlená, – odvetila dôstojne Heda ešte hlbším hlasom ako zvyčajne. – Pani Glebová už robí kávu, hneď som si myslela, že sa všetci radi napijete.
– Zadarmo? – spýtal sa s nádejou Laco.

— Čo sa vám robí? – s poľutovaním odvetila Heda. – Aj keby nás všetkých zamordovali, od pani Glebovej by ste sa zadarmo kávy nedočkali.

— Počujte, volal už niekto milíciu? – spýtal sa Zdeno. – Bolo by ich treba upovedomiť.

— Strašne som zvedavá, kto to spravil, – zahundrala Alica.

— Možno, že predsa len niekto cudzí? – povedal s nádejou Andrej. – Ste si istá, pani Jana, že tu nikto cudzí nebol?

— Na to môžem prisahať, – odvetila Jana nečakane energicky a prestala vzlykať.

— Možno si ho nezbadala … – poznamenala Alica nepresvedčené, pretože bolo oveľa pravdepodobnejšie, že sa navzájom vyvraždíme, než že Jana nezbadá nielen človeka, ale aj plošticu, ktorá by chcela prejsť cez miestnosť. Sedela v tejto prekliatej diere a striehla, akoby mala oči na všetkých stranách hlavy.

— To teda nie, na to môžem prisahať, – zopakovala tvrdohlavo.

— No, tak sa nedá nič robiť, – vyhlásil Laco so zadosťučinením. – Vrah je medzi nami.

Po týchto hlúpych slovách nastalo hrobové ticho a všetky oči sa znovu upreli na mňa. So zúfalstvom som si pomyslela, že sú zrejme všetci presvedčení o mojej vine. Z akéhosi tajomného dôvodu som v záchvate šialenstva zavraždila Teodora, pričom som sa snažila urobiť z toho čo najväčšiu senzáciu. Ak skutočného vraha neodhalia, neostane mi asi nič iné, len sa obesiť, lebo nikto z nich nikdy neuverí, že som to nebola ja.

Zároveň ma zarazila skutočnosť, že stále padá otázka „kto” a ani raz nikto nepoložil otázku „prečo”. A okrem toho, všetci sú akísi čudní… Akoby sa pri všetkom vzrušení a rozčúlení usilovali byť opatrní a dávali pozor, aby náhodou niečo neprezradili. Čo? Vypliešťajú na mňa oči, čakajú odo mňa vysvetlenie, a tvária sa, akoby vedeli oveľa viac ako ja … Akoby vedeli nielen to, že som ho ja zabila, ale aj prečo som to urobila. A ja, nešťastná obeť fantázie, neviem nič!

Vražda, ktorú som si vymyslela, zrazu sa stala skutočnosťou. Spáchal ju niekto, kto bol po celý čas v podniku. A títo inteligentní, zdalo by sa, že podnikaví ľudia tu sedia ako stádo oviec a namiesto toho, aby sa pokúsili niečo odhaliť, začali za horúca hľadať páchateľa, hladia na mňa …!

Neviem, ako dlho by na mňa vypliešťali oči, nebyť toho, že zrazu buchli dvere a začuli sme kroky. V zlovestnom tichu sa všetky oči obrátili k dverám, v ktorých sa o chvíľu objavil Marek, najkrajší muž z celého podniku. Kedysi pracoval na plný úväzok, v dôsledku čoho akosi patril do našej rodiny, ale v poslednom čase prešiel na polovičný pracovný čas, a tak sa obmedzil aj jeho podiel na našom služobnom živote.

— Čo je tu? Pracovná schôdzka? – spýtal sa, keď zastal na prahu. – Prepáčte, že vyrušujem …
— Máme mŕtvolu, – povedal Laco a bezmyšlienkovite sa naňho pozrel z koša na smeti.

— Čo máte?

— Mŕtvolu …

– Naozaj? – povedal Marek s dobroprajným záujmom. – A kto zomrel?
– Stolarek. Ani tak nezomrel, ako ho zavraždili.

Marek chvíľu uvažoval a ostatní sa naňho s obdivom dívali.

— Nerozumiem, – povedal napokon. – Nemohli by ste to spresniť?
— Mohli by sme, – odvetila presvedčivo Alica. – Neznámy páchateľ zaškrtil Stolarka pásom z pracovného plášťa.

— Dámskeho, – zdôraznil Vik» spokojne.

— A nikto cudzí tu nebol, – doplnil prívetivo Andrej.

— Nie! To hovoríte vážne?
– Kdežeby! Žartujeme! Vymysleli sme si tu taký nový druh vtipov …
Marek sa na nás chvíľu zamyslene pozeral, potom rýchlo blysol okom po Vojtovi, ktorého, tvár dostatočne jasne svedčila o pravdivosti informácie. Potom opäť pozrel na nás.
– To tu ešte nebolo, – povedal s uznaním. A s údivom dodal: – Ale prečo akurát Stolarek?
– No, to už nevieme …
— Nech je pánboh milostivý jeho duši … Ste si úplne istí, že nedošlo k omylu, pokiaľ ide o obeť?

— Nie sme si istí v ničom okrem toho, že v zasadačke leží Teodorova mŕtvola.

— Ako to, leží? – rozčúlil sa Marek. – Kedy sa stala tá smutná vec?

— Pred chvíľou. To jest asi pred polhodinou. Každú chvíľu musí prísť milícia.

— No tak ja idem. Prepáčite mi… Vraždíte si sami, ja odchádzam.

— Zostaň, vypiješ si kávu. Je to otrasné, treba sa posilniť pred vyšetrovaním. Pani Glebová už ju varí.

— Srdečne vám ďakujem za pozvanie, ale netúžim po pití kávy v spoločnosti mŕtvol. Dovoľte mi odísť, kým prídu predstavitelia našej ľudovej moci a začnú ma upodozrievať. Nerád by som sa zaplietol do hrdúsenia sanitárnych inštalatérov …
Galantne sa nám uklonil a nenáhlivo, zato však rozhodne zamieril k východu. Práve vtedy vošla pani Glebová s tácňou plnou kávových šálok, nastal menší zmätok, pretože Laco, sediaci naprostred miestnosti ako nehybný balvan, sťažoval premávku. Ja s Alicou sme vykukli za Markom. Bol už pri Janinom stole, keď sa otvorili dvere pred ním a vošla ľudová moc v počte troch osôb, z toho dve v uniforme, tretia v civile …
Marek prudko zastal a potom sa s ťažkým povzdychom vrátil. Tváril sa rezignovane.
– Nepodarilo sa, – povedal pokojne. – Osud. Čo nám je súdené, to nás neminie …
Sympaticky vyzerajúci pán v civilnom obleku stál naprostred miestnosti a zamyslene si nás premeriaval. Odkedy prišiel, stihol celkom bez námahy zistiť niekoľko skutočností. Dozvedel sa, že vedúcim je Vojto, hlavným inžinierom Zdeno, že Jana je sekretárkou a osobnou referentkou v jednej osobe. Pochopil taktiež, že všetci nepracujeme v tejto jednej miestnosti, že nebohý Teodor pracoval v susednej, a že v zasadačke nepracoval nikto. Odhalil osobu, ktorá upovedomila milíciu, pretože Alica sa k tomu bez mučenia priznala. Jana mu prisahala, že nikto cudzí nevošiel ani nevyšiel z kancelárie, potom požiadal o opísanie priebehu udalostí. A tu narazil na ťažkosti. Všetci akoby odrazu stratili reč. Niekoľkí sa pokúšali čosi povedať, ale hneď pri prvých slovách sa začali pliesť, zmĺkli a pozerali na mňa. Napokon zavládlo hrobové ticho.

Veľmi dobre som vedela, o čo ide. Moje hlúpe vízie sa im tak dokonale poplietli v hlavách, že nikto už nevedel, čo sa naozaj stalo a čo som si vymyslela. Pritom váhali, či ma majú prezradiť a porozprávať všetko od začiatku, alebo sa obmedziť na skutočné fakty, ktoré sa zasa nedali oddeliť od fikcie. Ja sama som dospela k záveru, že pre tento deň som. narobila už dosť sprostostí, a preto som mlčala.

Predstaviteľ moci nebol ani slepý ani nevyvinutý. Veľmi dobre si všimol, aké neisté pohľady na mňa vrhali moji kolegovia a pravdepodobne dospel k radostnému presvedčeniu, že má vyšetrovanie z krku. Stál a mlčal a všetci naňho hľadeli v zbožnom sústredení.

— Kto našiel mŕtvolu? – spýtal sa zrazu, obracajúc sa na Vojta. Vojto sa nervózne strhol.

— Nemám ani potuchy, – odvetil ustarostené. A dodal, obracajúc sa ku mne: – Irena …?

— Jano, – povedala som ponuro, pretože som jasne videla, že ma už nič nezachráni. Voľky-nevoľky budem hrať v tomto prípade hlavnú úlohu. Ján mal pravdu, som prvá podozrivá …
— Jeden kolega, – dodala som nevľúdne, pretože pán v civile sa na mňa pozrel so zreteľnou otázkou na tvári. – Sedí v tamtej miestnosti.
– Pracuje…?! – zvolal Vojto s radostnou nádejou.

— Nie, drží sa za hlavu, – odvrkol vecne Vilo, už bol v našej miestnosti a zrejme sa rozhodol za každých okolností trvať na čistej pravde. Pán v civile sa znova obrátil na Vojta:

— Prosím, zariaďte, aby sa všetci vrátili na svoje miesta. Chcel by som vidieť kanceláriu v normálnom stave.

Za normálnych okolností málokto sedel na svojom mieste, ale keď si to tak predstavoval, nechceli sme ho vyvádzať z omylu. Poháňaní Vojtom, tváriacim sa náramne poriadkumilovne, zamierili sme k dverám a posilňovali sme sa na duchu nádejou, že ak sa stane niečo zaujímavé, naši kolegovia nám to ihneď zvestujú. Poslušne sme sa rozišli na svoje miesta.

Zabudli sme však na jeden maličký detail. Minulého dňa totiž Laco zachvátený svetabôľom namaľoval obrovský obraz. Celý deň nerobil nič iné, len maľoval. Poznali sme už jeho nálady a dokonca ani Vojto, keď videl, čo robí, nepovedal nič, len mávol rukou, pretože vedel, že v takomto stave ducha by z neho beztak nebol nijaký úžitok.

Obraz, namaľovaný v živých farbách, predstavoval znetvorenú papuľu s vycerenými zubami, v nej bola zakvačená postavička, ktorá mala znázorňovať ženu. Na spodku obrazu bolo čosi, čo pripomínalo zavrhnutého kľačiaceho človeka mužského pohlavia s pyskom degenerovaného kreténa, ktorému spomínaná žena vtĺkala do hlavy veľký klinec. A akoby nestačila samotná táto obluda, po spustenej ženinej ruke zbiehali ku kľačiacemu celé čriedy bielych myší. Toto hrôzostrašné dielo stálo opreté o stenu oproti dverám.

Pán v civile vošiel a hneď zastal, lebo prvá vec, ktorá mu padla do oka, bol práve tento obraz. Nesplnil naše nádeje, nevykríkol a neušiel, len trochu zbledol a dobrú chvíľu sa nezmohol na slovo. Napokon si zhlboka vydýchol, odtrhol zrak od príšernej dekorácie, poobzeral sa po miestnosti a zbadal Jána.

Pri Jánovi, predo mnou bolo prázdne miesto neprítomného Ota, ktorý sedával na doske. Znie to trochu čudne, ale je to tak. Tvrdil, že má akýsi zvláštny druh reumatizmu, ktorý mu dovoľuje zohýbať nohy iba v určitom uhle a každý iný uhol mu spôsobuje neznesiteľné bolesti v kolenách. Obyčajné stoličky boli prinízke k rysovacím stolom, naše otáčavé stoličky mu zase menili onen uhol v nohách. Preto si položil na zem rysovaciu dosku, na ňu normálne stoličku, a tak sedel. Mal uhol, mal výšku a všetko by bolo dobre, nebyť toho, že doska, ktorú pod stolom takmer nebolo vidno, ale zato kúsok vyčnievala, tvorila akýsi stupienok, o ktorý sa každý potkol.

Ohromne zvedavo sme čakali, či sa pánovi v civile podarí vyhnúť sa tejto pasci, alebo nie. Pán v civile sa striasol dojmu, ktorý v ňom vyvolalo Lacovo veľdielo, a zrejme presvedčený, že už nič horšie ho nemôže stretnúť, zamieril k Jánovi a zastal pri jeho stole.
– To vy ste našli mŕtvolu? – spýtal sa.

Ján, ktorý doteraz zotrvával v nezmenenej dramatickej polohe, zdvihol hlavu a neprítomné sa rozhliadol okolo seba.
– Nemáte cigaretu? – požiadal. Zdalo sa, že mu ešte nedošiel obsah slov predstaviteľa zákona. Pán v civile ťažko vzdychol, vytiahol cigarety a obaja si zapálili.
– Pýtali ste sa niečo? – spamätal sa zrazu Ján.

— Áno, pýtal som sa, či vy ste našli mŕtvolu.

— Mŕtvolu? Teodorovu? Áno, ja, ja, nech to šľak trafí …
— Porozprávajte mi, ako to bolo.

Počúvali sme s ohromným záujmom, pretože dovtedy sa nikomu nepodarilo dohovoriť sa s Jánom, a boli sme rovnako zvedaví ako vyľakaní tým, čo by mohol povedať.
– No čo, ako bolo, normálne, – odvetil neochotne Ján. – Šiel som do tej prekliatej zasadačky …

– Prečo sté tam šli?

— A čo ja viem? Čerti ma tam niesli, zrejme som mal zatmenie mozgu!

— Pre protipožiarne predpisy, – napovedala som mu zachmúrene.

— Čo? Ách, áno, pravdaže, pre Predpisy protipožiarnej ochrany. Celkom som zabudol, že tam leží Teo…
— Ako to? –prerušil ho rýchlo pán v civile. – Vy ste o tom vedeli?

— No jasne, veď Irena od začiatku hovorila, že Tea zahrdúsili v zasadačke … 
Zaplavila ma slabosť. Ján celkom určite zošalel. Nič horšieho si nemohol vymyslieť, ako práve v tejto chvíli spliesť výmysel so skutočnosťou! Zmeravela som v smrteľnom strachu a nenapadlo ma žiadne východisko.

Pán v civile ma obdaril čudným pohľadom. Možno by som sa o chvíľu bola zrútila pod ťarchou tohto pohľadu a vzala na seba zločin, ktorého som sa nedopustila, keby ma nebol zachránil Vilo; uvedomil si totiž absurdnosť situácie a krátko sa zasmial. Jeho smiech znel naozaj satanský a pán v civile sa naňho nevrlo pozrel. To mi umožnilo rýchlo sa poklopkať po hlave na konto Jána, hľadiaceho na mňa baraním zrakom.
– Hlupák, spamätaj sa! – zasyčala som jedovato. Pán v civile otvoril ústa, ale nestihol sa ozvať, lebo zrazu prehovoril Laco.
– Prepáčte mi, prosím, – povedal milo a dojímavo, – nemohli by ste mi prezradiť vašu hodnosť, pane? Určite nejakú máte a ja by som vás chcel titulovať aspoň v myšlienkach, vzhľadom na to, že všetci zaujímame v živote nejaké miesto a nesmieme vykročiť z neurčitého rámca, nemôžeme, čo ako by sme chceli, lebo taký je život…
To všetko hovoril smrteľne vážne a jedným dychom. Na šťastie sa mu dych konečne zasekol. Taká motanina. Pre Laca boli podobné čudné úvahy chlebom každodenným a vyhlasoval ich s najhlbším presvedčením, ale to pán v civile nemusel vedieť. Jediné, čo sa teraz dalo predpokladať, bolo, že nás obvinia z nactiutŕhania.

Pán v civile sa pozorne zahľadel na Laca, lebo sa mu na tvári zračila depresia.

— Kapitán, – odvetil krátko po chvíli mlčania a znova sa obrátil k Jánovi. Ján sa pomaly spamätával.

— No tak, ako to bolo? Ako ste vedeli, že tam leží zavraždený? 

— Veď to je to, že som to vlastne nevedel, – odvetil Ján nahnevane. – Keby som to bol vedel, predsa by som tam nešiel, počkal by som, kým niekto iný príde na taký hlúpy nápad nájsť mŕtvolu!

— Ako to, veď pred chvíľou ste povedali, že ste na to zabudli!

— No, lebo som naozaj úplne zabudol na celý ten cirkus s Teodorovým zavraždením, a keď som tam vošiel, akoby bol do mňa hrom udrel! Div ma šľak netrafil!

— Len pokojne, – kapitán sa obzrel, načiahol sa po Otovej stoličke, konečne sa potkol o jeho dosku na zemi, oprel sa rukou o rysovaciu dosku, v poslednej chvíli chytil fľašu s tušom, ktorá sa kotúľala po nachýlenej rovine, lakťom vrazil do mojej lampy a znovu nadobudol rovnováhu. Sadol si na Otovu stoličku, oddýchol si a okom hodil po Lacovom veľdiele.

— Len pokojne, – zopakoval. – Hovorte jasnejšie. Čo ste vedeli o vražde pred nájdením mŕtvoly?

— Nič.

— Čo?

— Nič.
– Ale veď ste vraveli, že ste o tom vedeli!

Ján sa naňho díval viditeľne zmätený a trochu ohúrený.
– Ja som vravel, že som to vedel? – začudoval sa. – To som musel niečo pomotať. Všetci sme vedeli iba to, čo

Irena vymyslela. Ale teraz sa už všetko poplietlo, Irena, vysvetli to tomuto pánovi, ja to neviem.

— To je nemožné, – odvetila som načisto zničená, ale rozhodná. – To sa normálnemu človeku nedá vysvetliť. A vôbec, nevyhováraj sa na mňa, keď sa ťa pýtajú, tak odpovedaj.

— Čo mám odpovedať, keď už sám nič neviem!

— A čo ste vy o tom vedeli? – spýtal sa ma kapitán príkro a hľadel na mňa čoraz nepriateľskej šie.

— Neviem, – priznala som sa v návale úprimnosti. – Myslím, že nič. Keby som niečo bola vedela, predsa by som nebola taká hlúpa, aby som to roztrúbila dopredu po celej kancelárii.

Kapitánova tvár nadobúdala čoraz divnejší výraz. Nevedno prečo znova vrhol pohľad na nešťastný obraz a spýtal sa Jána: – Kedy ste tam boli? Vtom vošiel Jaro z rozpočtárskeho oddelenia.
– Prepáčte, prosím, – povedal kamsi do priestoru medzi Jánom a kapitánom. – Jano, prišli za tebou dvaja chlapíci z gumy. Neviem, čo mám robiť.

Kapitán zavrel oči, ale hneď ich otvoril, pretože Jarova podivná zpráva tak zaúčinkovala na Jána, že hneď vyskočil.

— Ježišmária! – zvolal a chytil sa za hlavu. – Kristova ľavá noha! Už lepší čas si nevedeli vybrať?!

— Moment, – povedal kapitán bezradne. – Čo prišlo …?
— Dvaja z gumy, – zopakoval Jaro.

— Čerti ich priniesli...! – vzdychal Ján.
– Čo to znamená? Z akej gumy …?!

— To je jedno! – kričal Ján zúfalo. – Rany božie! Vojto ich videl?

— Kto ich vpustil?! – zvolal kapitán, ani nečakal na spresnenie, o aký druh gumy ide.
– Nikto, čakajú v hale a strašne sa rozčuľujú …
— A to ešte príde pivo, – povedal Laco prorocky a s chmúrnym zadosťučinením. Ján načisto prepadol panike.

Márnosť, to je koniec!! Páni, ja musím ísť s nimi! … Jaro, hybaj za nimi a povedz, že zabili Teodora, nie, povedz, že mňa zavraždili, Vojta zavraždili, všetkých zavraždili! Nech idú do pekla, ráno všetko dostanú, len nech držia hubu a nech sa mu neukazujú na oči!

— O čo ide?! – skríkol kapitán, viditeľne strácajúc chladnokrvnosť. – Nikam teraz nepôjdete, s nikým sa nebudete rozprávať! Tu sa vyšetruje, rozumiete …?!

— Sodoma a Gomora, – povedal Vilo celý natešený.

Všetko naraz, veci, ľudia i okolnosti sa sprisahali, že spôsobia čo najväčší zmätok. Obludný zločin na pracovisku nás omráčil a nikto si ešte neuvedomoval, aké následky môže mať pre nás v budúcnosti. Jeden z tých následkov sa práve ukázal.

Z rôznych príčin kancelária nebola práve v najlepšom stave. Projekty pre gumárenský a pivovarnícky priemysel sa omeškali, čo malo za následok početné návštevy rozzúrených zástupcov investora. Tieto návštevy, ako aj oneskorenie vo vypracovaní projektov Ján s Lacom starostlivo tajili pred Voj tom a snažili sa vybaviť vec neoficiálnym postupom, čo bolo oveľa bezpečnejšie. Oneskorenú dokumentáciu dodávali po častiach a práve teraz dokončovali dávno sľubované zvyšky, pre ktoré si zástupcovia gumy a piva chceli prísť minulého dňa. Po dlhom vykrúcaní sa im podarilo odložiť túto návštevu na dnes, a dnes niekto zaškrtil Stolarka!

Zúfalý Ján načisto ohlúpol. Jaro stál naprostred miestnosti a zízal na nás v tupej bezmyšlienkovosti, kapitán mal blízko k infarktu a v hale čakali chlapíci z gumy. Neostávalo nám nič iné, ako vysvetliť predstaviteľovi zákona dramatickú situáciu. “
— Vrav, Janík, – povedala som povzbudzujúco, pretože zdrvený Ján zrejme váhal. – Radšej sa ku všetkému priznať celému regimentu milície ako Vojtovi. Otrávi ti život…
— Možno máš pravdu, – vzdychol Ján a pustil sa do referovania, ktorého sme sa so zápalom zúčastnili všetci, pričom sme sa usilovali hovoriť čo najprístupnejšie a najzrozumiteľnejšie. Po dlhom vysvetľovaní kapitán konečne pochopil.

— Dobre, rozumiem, – povedal. – Porozprávajte sa s nimi, ale v mojej prítomnosti. Ako sa s nimi dohodnete, to už nie je moja vec. Poďte, vybavíme to hneď.

Ján urobil pohyb, akoby sa mu chcel vrhnúť okolo krku, ale namiesto toho vstal a vybehol z miestnosti. Kapitán sa rýchlo pobral za ním.

Niekoľko nasledujúcich chvíľ prinieslo nové komplikácie. Jaro, stále trochu ohúrený, sadol si a neveriacky na nás vypleštil oči.
– Počujte, čo sa tu robí? Troška som si uhol, pred chvíľou som prišiel a už sám neviem, či to ja som taký ožratý, alebo všetci zošaleli. Naozaj Stolarka akosi oné …?
– Nielen akosi, ale dokonale. Načisto je hotový.
– Nech na fľaku skapem, – povedal Jaro a zatváril sa ešte hlúpejšie. – A kto ho odkrágľoval?

— Ozaj, – spomenula som si. – Vy ste tu neboli? Jaro sa viditeľne zmiatol.

— Čo sa toho týka, bol som …
— Ako to …?
– No, úradne som bol, neúradne práve opačne. Potichučky som vybehol, keď bola Jana u Vojta v pracovni, a teraz neviem, čo robiť. Priznať sa, či nie …
— Nezapísal si sa do knihy odchodov?

— Samozrejme, že nie! Za boha neviem, čo robiť...

— Najlepšie bude, ak povieš pravdu, – poradil mu Vilo. – Ak si medzičasom nič neukradol tam, kde si bol, môžeš sa priznať, že si tu nebol.

— Ukradnúť som neukradol, ale vybavoval som jednu záležitosť, takú trochu oné …
— Ale keď si tu nebol, nemohol si zamordovať Stolarka. Máš alibi.

— Ale keď poviem, že som tu nebol, budem musieť odôvodniť svoju neprítomnosť. Ako?
– Nemáš svedkov?
– Mám, toho jedného, s ktorým som tú záležitosť vybavoval. Ale ten sa ku mne neprizná ani za svet.

— No tak ti je amen. Aspoň si ju vybavil?

— Vybavil, do frasa, aj peniaze som vyinkasoval…
— Ale ba?! – zvolal Laco a vyskočil. – A to vravíš až teraz? Päť stovák do prvého!

— Spadol si na hlavu? Čo si myslíš, že som vykradol banku, či čo? Maximálne dve.

Napokon sa dojednali na dvestopäťdesiatich. Laco strčil peniaze do vrecka a pokrútil hlavou.
– Možno by naozaj bolo lepšie, keby si sa nepriznal. Koniec koncov, raz sa to musí vysvetliť.
– A kto to mohol urobiť? Čo myslíte?
– No prosím, – povedal Vilo spokojne. – Konečne máme dôvod poriadne sa nad tým zamyslieť.

Začali sme uvažovať a dospievali sme k rôznym predpokladom, rovnako chaotickým ako hlúpym, vykladajúc súčasne Jarovi priebeh udalostí. Kapitán sa vrátil s Jánom, pretrhol niť našich úvah a vyplašil Jara z miestnosti. Na Jánovej tvári sme videli, že sa mu poriadne uľavilo a že sa s kapitánom spriatelil.

— No, tak hádam aby sme začali pekne od začiatku, – povedal predstaviteľ úradnej moci a znova si sadol na Otovo miesto. – Kto teda odhalil zločin?

— Prirodzene, že Jano, to už predsa viete. Šiel do zasadačky a našiel mŕtvolu. Vtip je v tom, že o všetkom sa už predtým hovorilo s mnohými podrobnosťami.
– O čom sa hovorilo?

— No o zločine. Ešte za Teodorovho života, a on sám sa zúčastnil tej debaty.

— Ničomu nerozumiem, – povedal kapitán netrpezlivo. – Obávam sa, že budem musieť pristúpiť k vypočúvaniu. Keď sa vaše odpovede, vážená pani, začnú protokolovať, budete hovoriť tak, že to bude mať zmysel.

— Aj keby ste ich vyryli do kameňa, zmysel v nich nenájdete, pretože to celé je príliš hlúpe, než aby sa tomu dalo uveriť. Myslím, že vám to treba vysvetliť od začiatku.

Počas opisovania výstrelkov mojej fantázie urobili sme mnoho cenných objavov. Predovšetkým sme zistili čas, keď sa našla mŕtvola.

Vysvitlo, že tesne predtým, ako Ján vyšiel z miestnosti, Vilo zapol rádio, pričom sa pozrel na hodinky a zistil, že je trinásť desať. Keď o tom hovoril, demonštroval svoje ďalšie počínanie, do ktorého spadalo aj nakreslenie dvanástich kruhov rôznych veľkostí. Nakreslil tie krúžky po druhý raz a my všetci sme sa prizerali s ohromným záujmom. Hádam ešte nikdy kreslenie stromov na pláne úpravy terénu nebolo pre nikoho takou atrakciou. Pomocou dvanástich kruhov sme zistili, že Ján vyšiel z miestnosti o trinástej hodine trinástej minúte a vzápätí zistil tú strašnú vec.

Časové začlenenie živého Teodora bolo o niečo ťažšie. Laco sa vrátil z mesta práve vtedy, keď hrali na príjemné predpoludnie. O pol dvanástej sa ma Hedviga spýtala, koľko je hodín. Nebohý Stolarek bol v našej miestnosti a medzi Hedviginou otázkou a Lacovým návratom sa škriepil o svoju smrť.

Tentoraz som ja predviedla málo zábavnú demonštráciu, keď som si spomenula na základy, ktoré som vtedy kreslila. Zopakovala som túto činnosť a dospela som k záveru, že naposledy sme videli Teodora okolo tri štvrte na dvanásť.

— Čiže presne pol druha hodiny, – povedal kapitán zamyslene. – Ako je možné, že vyše hodiny ležala vo vašom podniku mŕtvola a nikto to nezbadal?

— Ležal ticho, nuž nikomu nebil do očí… – zahundral Laco, tiež zamyslený.

S odporom sme naňho pozreli a vysvetlili sme kapitánovi, že zasadačka je väčšinou prázdna, nikto tam nechodí. Iba ak sa konajú nejaké technické porady, rokovania s investormi, alebo ak sa chce človek s niekým pokojne porozprávať. Niekedy je tam ohromne hlučno, ale sú dni, keď tam nenazrie živá duša. Nebyť toho, že Ján práve potreboval Zbierku predpisov, mohla odhaliť zločin pani Glebová až na druhý deň ráno pri upratovaní.

— Takže je možno aj lepšie, že som ho našiel ja, – povedal pochybovačné Ján. – Nech lós padne na pani Glebovú, ktovie, či by sme teraz nemali dve mŕtvoly!

— Určite je to takto lepšie, – rezolútne, no pokojne vyhlásil kapitán.

Ďalším objavom bolo, že z vývesnej tabule zmizli lístky, ktoré napísal Vilo. Určite ich nevzal Vojto, on totiž prechovával hlboký odpor k našej tvorivej činnosti a nikdy sa vlastnoručne nedotkol žiadneho predmetu, ktorý sme tam zavesili. Z nás štyroch nikto nimi nepohol, musel ich teda zvesiť niekto iný.
— Najskôr Vlado, – povedal Vilo. – Bol na nich priamo obvinený.

— Máš rozum, – odvetila som otrávená. – Vajcami na tvrdo…?

— Vajcami-nevajcami, mohol to pokladať za nebezpečné pre seba.

— Ten by ich ešte klincami pribil na tabuľu, aby potom mohol nevinne trpieť. Vlado je masochista! To už skôr Zdeno, tomu sa celá vec od začiatku nepáčila.

— A ja vám vravím, že ich zvesil sám vrah, – energicky vyhlásil Laco.

— Ako vieš? – spýtal sa so záujmom Ján. – Povedal ti to? –– Laco sa naňho pozrel zvysoka.
– – Myslieť treba, páni, týmto, – poklepkal sa po čele. – Musel ich zvesiť niekto, komu na tom záležalo. Vojtovi, prirodzene, záležalo, ale sami viete, že by si radšej ruku odsekol, než by sa dotkol niečoho takého. Zdeno je v poslednom čase akýsi nervózny a nemá zmysel pre hlúposti. A všetci ostatní by skôr niečo pridali ako vzali. Iba vrah mal dôvod, ale aký, to už neviem.

— To si naozaj skvele vymyslel, – povedala som pohŕdavo.

— Isteže, s tebou sa rovnať nemôžem. Ked ty niečo vymyslíš, tak to stojí za to!

Všetky tieto úvahy sa niesli v tóne milej priateľskej debaty, ktorá nijako nepripomínala vyšetrovanie. Kapitán, na ktorého sme takmer zabudli, sedel a mlčky počúval, iba-tu a tam položil dajakú otázku. A pritom sa na nás vytrvalo pozeral.
– A čo myslíte? – povedal napokon s jemnou zvedavosťou. – Prečo ho zavraždili? Mal niekto nejakú príčinu?

Hľadeli sme naňho a nič sme nevraveli, pretože odpoveď na túto otázku bola príšerne zložitá. Naozaj, prečo zavraždili Teodora?

— Irena mala príčinu, – povedal zrazu Laco jedovato.

— Akú…?!

— Ako to, akú? Aby vyvolala senzáciu, dokázala svoj talent jasnovidky, či ako sa to volá? A stala sa slávnou …

– Slávny sa staneš ty ako najväčší hlupák všetkých čias,

– povedala som zlostne. – Musela by som byť vrecom tresnutá, aby som zaškrtila Teodora. Dala by som neviem čo, keby vstal zmŕtvych!
– Prečo? – spýtal sa ostro kapitán.

Zmĺkla som, pretože som si uvedomila, že hlavný dôkaz mojej neviny, príčinu, pre ktorú by som želala Teovi aspoň sto rokov života a veľa úspechov, musím starostlivo zatajiť pred vyšetrovacími orgánmi. K tomu sa nemôžem priznať za nič na svete! Mlčala som, a tamtí traja, ktorí sa ako-tak vyznali v mojich vzťahoch k nebohému, dívali sa na mňa so záujmom a nepokojom.
– Robil moje inštalácie, – povedala som pomaly po chvíľke premýšľania. – Termín nám visí nad hlavou a ak to teraz niekto po ňom preberie, kým sa bude oboznamovať s témou … Zhoríme, ako že tu stojím.
– Ale smrť projektanta hádam ruší termín, nie?
– Nie, milý pane, nič neruší, – odvetila som smutne a spomenula som si, ako sme neraz vtipkovali, že hlavný projektant, keď určuje termín, musí predvídať všetky možné kataklizmy, vrátane vlastnej smrti. V tomto prípade som bola hlavným projektantom ja. Hlúpe vtipy sa stali obludnou skutočnosťou …

– No dobre … – povedal kapitán.– – A ostatní?

— Čert ho vie, – odvetil Ján. – Kristepane, čo tu bude! Guma, pivo, tvoje sídlisko, Vojtova materská škola … To všetko robil Teodor! Hrozné!

— Z toho vidno, že pre dobro kancelárie by vlastne mal radšej žiť, – skonštatoval kapitán. – Myslím, že ak nájdeme dôvod k vražde, nájdeme aj páchateľa.

— Nebuďte si tým taký istý, – povedala som úprimne a ľahkomyseľne.

— Prečo myslíte?

— Ale len tak … Mám predtuchu …

– Aha, vaše predtuchy sú náramne zaujímavé, ako vidno. Najmä preto, že sa akosi čudne spĺňajú. Myslím, že sa ešte porozprávame, teraz buďte takí láskaví a ostaňte na svojich miestach.

Vstal, zamieril k dverám, tam sa ešte raz obrátil a vrhol dlhý pohľad na Lacovo veľdielo …
— No a čo teraz? – spýtal sa Ján. Sedel pri svojom stole, chrbtom k rysovacej doske, a fajčil jednu cigaretu za druhou. Vilo miešal kúskom dreva tuš v kalamári a prisýpal doň grafit z ceruzky. Iba otras, spôsobený nevšednou senzáciou, mohol zapríčiniť, že sme neprotestovali proti tejto činnosti, pretože zvyčajne sme si chránili tuš ako oko v hlave. Nikdy ho nebolo dosť a Jana, ktorá mala na starosti všetok materiál, zatvárila sa na prosbu o fľaštičku tušu, ako keby nás podozrievala, že ho pijeme alebo vylievame z obloka. Laco kreslil mäkkou ceruzou akési háky-báky na nedokončený rys, pripnutý na dosku.

— To treba uvážiť, – povedal rezolútne. – To je vážna vec, žiadna psina. Čo ak je tu niekto posadnutý vražednou mániou a Teodor je iba začiatok? Postupne nás všetkých pohrdúsi.

— Navrhujem vylučovaciu metódu, – povedal Vilo.

— Ja mám alibi, – vyhlásila som rozhodne. – Od Teodorovho príchodu až do chvíle, keď Ján vyšiel z miestnosti, ani som sa nepohla z miesta, čo milícia, dúfam, zistí. Verím našim vyšetrovacím orgánom. Má pravdu, rozmýšľajme!

— Úprimne povedané, ja verím, že si to nebola ty, – priznal sa čestne Ján. – Koľko ti bol nebohý ešte dlžný?

— Päť a pol táca. Teraz nad tým môžem urobiť kríž.

— To teda môžeš. Ty si síce nevypočítateľná, ale neverím, že by si sa s ľahkým srdcom rozlúčila s takou sumou. Nie, ty si ho nezabila, to ti poviem!

— No vidíš, tak ja odpadám. Poďme ďalej. Odkiaľ začneme?
– Zaradom, po miestnostiach, – povedal Vilo. – Ja nie!

— To môže povedať každý, – odvetil Laco odsudzuj úco. – Dokáž, že si to nebol ty.

— V Poľskej ľudovej republike treba dokazovať vinu, a nie nevinu!
– A ja vyhlasujem, že to bol on! No a čo?

— Vilo, preboha! Dúfam, že si to neurobil! Dokáž mu to, prosím ťa!

— Nemôžem, – povedal Vilo neisto. – Vyšiel som z miestnosti.
– No a čo? Aj Ján vyšiel, aj Laco …

– Moment, počkajte! Hádam aby sme si vyrátali, kedy ktorý z nás vyšiel, či to bolo v tom čase …
Rýchlo sme si začali spomínať, čo sme robili, pričom nám bolo neoceniteľným pomocníkom rádio. Ján vstal z miesta pri slovách: ,,… ktorí žiadajú pridelenie miestností …” a cestou preladil na inú stanicu. Laco vyšiel, keď spievala Irena Santorová, a vrátil sa na začiatku vysielania pre šieste a siedme ročníky škôl. Vilo spev Ireny Santorovej presedel, zato od začiatku do konca zmeškal Fogga. Mali sme poruke noviny a podľa rozhlasového programu sme poľahky zistili čas ich potuliek po podniku.

Vysvitlo, že všetci traja mohli zavraždiť Teodora.

— Vylízať by sa z toho mohol vlastne iba Laco, – priznal Vilo. – Vedel o tom najmenej. Keď sme hovorili o vražde, ešte tu nebol.

— A čo má byť? – zvedavo sa spýtal Laco. – Sedí to tak doslova?

— Ako facka, – povedal Ján. – Vravím ti, predvídala každú maličkosť, akoby bola pri tom.

Laco sa na mňa zadíval so zrejmým obdivom. Znechutená pretrhla som jeho rozjímanie.
– No dobre, tak troch podozrivých by sme už mali. Hľadajme ďalej. Teraz hádam zhora. Vojto?

Zamyslene sme sa na seba pozreli.

— Ktovie? Vyzerá schopný niečoho takého … Na pohľad taký mamičkin maznáčik, ale v podstate chladnokrvný zločinec.

— Dokonca by sa to naňho podobalo… Ale prečo? Motív?

— A kto z vás môže povedať, že ho dobre pozná? Kto vie, čo robí?

— Z pracovných príčin ho nezamordoval, tomu neverím. Musel by s ním mať niečo súkromne.
– A skade vieš, že nemal?
– Počkajte, – povedal zrazu Ján. – Niečo mi chodí po rozume …

– Hmyz …? – znepokojil sa Laco.

— Nie, počkaj, dačo sa mi marí … Tuším som ich videl mimo podniku a po pracovnom čase – neviem si spomenúť …
— Napni mozog, to je veľmi dôležité.

— Prečo dôležité? Čo z toho, že ich videl? Nemôžu spolu chodiť po meste?

Ján zodvihol hlavu a pozrel na mňa. Po celý čas som z neho nespustila oči a dám hlavu na to, ak sme nemysleli na to isté. Na oveľa nepríjemnejšiu vec, o ktorej nevedel ani Laco ani Vilo.

— To nie je pravdepodobné, – povedala som, odpovedajúc na jeho pohľad. Ján pokrútil hlavou.

— Čert ho vie. No, ja zaňho neručím …
— Výborne, to by bol štvrtý podozrivý, – povedal Vilo spokojne. – Kto nasleduje? Zdeno?

— Keby tam ležala Irenina mŕtvola, – vyhlásil Laco, ha chvíľu zmĺkol a viditeľne sa kochal v tejto myšlienke. – Keby tam ležala …
— … Irenina mŕtvola, – dopovedal Vilo.

— … bol by som ochotný odprisahať, že to urobil Zdeno!
– Nie, – protestoval Ján. – Vylúčené. Keby ho Zdeno zabil, ručím vám, že by sa k tomu priznal. To je človek, ktorý by v rozčúlení bol schopný zabiť celý podnik a potom by sa sám vydal milícii do rúk.

— A dieťa? – protirečila som.

— Čo dieťa?
– Zdenovo dieťa. Myslíte, že by pripustil, aby jeho syn žil s biľagom otca-vraha?!
– To je pravda. Tak čo?

Po dlhom váhaní sme predsa len prijali Zdenovu kandidatúru, hoci sme ju nevedeli nijako rozumne zdôvodniť. Ale jeho povaha dovoľovala pripísať mu vraždu z rozčúlenia, nemohli sme preto len tak nič po nič od nej upustiť.

Potom sme si vzali do parády ostatných architektov, z ktorých sme za nevinnú vyhlásili iba Alicu. Z konštruktérskeho oddelenia odpadla Anča, zato sme jednohlasne prijali Gašpara. Zo sanitárov sa automaticky vylúčil nebohý. Andrejovi sme dali pokoj, lebo sme vedeli, že čakal na prácu od Teodora, a ostal nám iba Štefan. Z elektrotechnikov sme prijali s radosťou Kamila, o Vlada vybuchla divoká hádka. Laco a Ján tvrdili, že je nevinný, kým my dvaja s Vilom sme ho totálne odsúdili. Napokon sme sa zhodli na tom, že je najpodozrivejší zo všetkých.
– Rozpočtári, – povedala som. – Podľa môjho názoru Dana odpadá a Jaro tu nebol. Administratíva!
– Oleg! – zvolali všetci traja jednohlasne.

— Prečo? – začudovala som sa, lebo hlavného účtovníka som si ako zločinca vôbec nevedela predstaviť.

— Každý hlavný účtovník musí byť podozrivý, – vyhlásili, a ja som musela súhlasiť. Potom sme ešte vyhlásili za nevinnú Vierku a Hedvigu, usúdiac, že ani jedna by si s Teodorom neporadila. Pri tejto príležitosti sme dospeli k ďalším pochybnostiam.

— Ja tomu nerozumiem, – povedal Ján. – Ako sa mohol dať tak hlúpo‘ zahrdúsiť? Čo aj odzadu. Ako?

— Normálne, – odvetil Laco. – Keď ti zakvačím šnúru zozadu a stiahnem, čo si počneš?

— Obrátim sa a dám ti po papuli. Môžeš mi veriť, že to stihnem.

— Figu borovú stihneš. Skús!

— No skús!

A už sa pustili s takým zápalom napodobňovať zločin, že sme sa s Vilom vážne obávali, aby sa nám rady mŕtvol nerozmnožili príliš rýchle. Laco hrdúsil Jána mojou šatkou, pričom, keďže bol nižší, vrhal mu ju nie na krk, ale na oči, čím dokázal absolútnu neschopnosť vraždiť, zatiaľ čo Ján, rozčúlený neúspešnými pokusmi, namiesto aby splnil sľub, obrátil sa a dal mu po papuli, začal ho tiež hrdúsiť. Napokon sa spamätali a nechali to.
– Naozaj, – priznal neochotne Laco, keď si masíroval krk. – Ako to len urobil? Lebo z toho vidno, že práve tak dobre mohol zomrieť vrah.
– Možno to tak aj bolo, – so záujmom poznamenal Vilo. – Žeby Teodor niekoho hrdúsil a skončilo sa to opačne?

Nezahĺbili sme sa príliš do tohto problému, pretože bolo ťažké robiť nejaké predpoklady o samých neznámych. Všetko tu bolo čudné, s tým sme sa museli zmieriť.

— Páni, vráťme sa k téme! Koľko podozrivých už máme?

— Zdá sa, že väčšinu. Radšej zrátajme, koľko máme nevinných.

Urobili sme zoznam pracovníkov, rozdelili ich na dve skupiny, a dospeli sme k nezvratnému presvedčeniu, že vyšetrovacie orgány v našom podniku sú ťažko ohrozené stratou rozumu. Z dvadsiatich štyroch osôb, ktoré boli v budove v čase spáchania zločinu, bolo trinásť podozrivých!
– Trinásť, nešťastné číslo, – povedal dojato Vilo. – Ako si s tým poradia? Irena, len ty môžeš pomôcť, veď ty si už našla vraha. Vravela si, že vieš, kto to bol!

Pravdaže som vedela, koho som predtým vymyslela, ale rozhodla som sa, že to neprezradím ani za všetky poklady sveta. Začala som pociťovať poverčivý strach pred vlastnou predstavivosťou. Napadlo ma, že azda tým, že som verejne opisovala svoje obludné vízie, vyvinula som určitý vplyv na Teodorovho vraha. Možno sa už dávnejšie pohrával s takým úmyslom, ale nevedel, ako ho uskutočniť. Možno som mu servírovala tento nápad, vyprovokovala ho … Nebyť mojich hlúpych nápadov, možno by nebolo žiadneho zločinu …
Cítila som sa veľmi nesvoja. Darmo, bola som spoluvinníčkou. Ešte celkom nedávno bol Teodor tu, v pracovni, rozprával sa s nami, ťukal si prstom do čela, keď počúval naše nezmyselné žarty, a teraz leží mŕtvy v zasadačke … Leží mŕtvy, zavraždený niekým, kto sa pred niekoľkými hodinami zúčastňoval radostných excesov mojej fantázie … A potom ich premenil na čin. Niekto z nás, niekto z celého tohto sympatického, zžitého kolektívu… Kto???!!!

Pozrela som na Laca, Vila a Jána, ktorí sa zúrivo škriepili o metódach škrtenia, no ani jedného som si nevedela predstaviť v úlohe zločinca. Nie, z nich ani jeden! A ostatní? Tí z druhých miestností? Niekto to urobil! Nemôžem tu predsa sedieť ako socha na podstavci a čakať, kým sa nad nami niekto zľutuje, keď som sama vyprovokovala zločin. Darmo je, urobila som hlúposť, teraz musím niečo podniknúť. Musím odhaliť vraha, ktorý je niekde tu, v okruhu niekoľkých metrov odo mňa, ktorého dobre poznám a ktorý zavraždil iného človeka, ktorého som tiež dobre poznala …
Presvedčená o tom, že je nevyhnutne potrebné okamžite konať, zabudla som na zákaz vyšetrovacích orgánov, vstala som a nevšímajúc si viacej tých troch, vyšla som z miestnosti.

Hneď za dvermi som narazila na Alicu, ktorá tiež porušila zákaz vychádzať z pracovne.
– Napiješ sa kávy? – spýtala sa a živo dodala: – Gašpar sa zbláznil.
– Že váhaš! Ako to, že sa zbláznil? 
– Ešte jednu malú kávu! – zvolala Alica smerom ku kuchynke. – Neviem, najprv som si myslela, že je opitý, ale nie je. Naopak, neobyčajne triezvy. Odmietol vypovedať.
– Žartuješ! Ako to, že odmietol?
– Po celý čas mlčal, až mu ten chlap položil akúsi otázku. Ani ho nevypočul do konca, hneď vyhlásil, že odmieta vypovedať. A to stále opakoval, či sa ho pýtali, alebo nie. Dokonca odmietol odpovedať aj na otázku, ako dlho pracuje v tomto podniku.

V duchu som videla Gašpara, ako zaťato hľadí do obloka a fajčí cigaretu za cigaretou. Začalo mi byť nevoľno. Neskoršie ma často obchádzal tento pocit, ale tentoraz to bolo po prvýkrát a ešte som si na to nezvykla.

Príkaz ostať na svojich miestach porušili už takmer všetci, na chodbe nebola ani Vierka ani Hedviga. Zato sa tam ustavične motali milicionári, ktorí robili akési tajomné vyšetrovanie, a zo zasadačky sa tu a tam zablysol cez otvorené dvere fotoblesk. Usalašili sme sa s kávou pri Hedviginom stole, pretože strážcovia zákona nám prekážali oveľa menej ako naši spolupracovníci.
– Myslím, že niekoho kryje, – povedala Alica a zamyslene pokyvovala hlavou. – Nemyslím, že by to sám spravil, poznám ho dvadsať rokov … A ak niekoho kryje, nuž alebo ju, alebo jeho.
– Moniku alebo Kamila? A jeho samého vylučuješ?
– Vylučovať nevylučujem, Gašpar je schopný všetkého. Ale nezdá sa mi to …
Alici sa mohlo nezdať, ale Gašpar bol naozaj schopný všetkého. Drásala ho tragická rozpornosť medzi dušou a telom.

Telo malo štyridsaťdeväť rokov, duša – dvadsať. Duša ho robila človekom prudkým, nevypočítateľným, so sklonom k silným citom … No dobre, ale predsa nie k Teodorovi! Teodora ani nemiloval, ani neprechovával k nemu nenávisť, chodil s ním síce na vodku, ale to nie je dôvod k vražde!

Alica mi zreferovala priebeh vyšetrovania v ich miestnosti. Keď sa to tak vezme, všetci sa robili hlúpymi. Keď sa Karola pýtali na akúsi maličkosť, začal vyhlasovať nezrozumiteľné a protirečivé údaje o používaní rôznych telefónov na pracovisku. Nikto nevedel pochopiť, o čo mu ide, až napokon vysvitlo, že týmto čudným spôsobom sa usiluje vysvetliť, že v udanom čase nebol v miestnosti. Všetko dokonale zamotal, a potom radikálne odmietol ukázať obsah svojich zásuviek. Nikto vlastne nechcel prezerať tie zásuvky, ale Karolovo dictum vzbudilo kapitánovu chuť, a tak tam nazrel napriek Karolovým protestom. Našiel pekne poukladaných sedem prázdnych fliaš od vysokopercentného alkoholu.

Richard sa medzitým zobudil, z ničoho nič dostal záchvat zúrivosti a zreval na prekvapeného kapitána, že si nenechá zničiť život pre dajakého blbca. V prvej chvíli nebolo jasné, koho tým myslí, ale ďalšie výkriky objasnili, že mu šlo o nebohého Teodora. Dalo sa tomu rozumieť tak, že ho vlastne spratal zo sveta, aby sa vyhol tomu zničeniu života. Ďalej vyhlásil, že odcestuje, čo by aj fúriky z neba padali, vtedy, keď sa mu zachce, a to aj s dieťaťom, čo pre nezainteresovaného kapitána muselo znieť veľmi nezrozumiteľne.

— Čo to má s vecou spoločné? – spýtala som sa s nechuťou, pretože všetky tieto čudáctva mi bránili myslieť. – Čo má vražda spoločné s jeho cestou?

— Pravdepodobne nič, ale tá mánia ho zrejme už tak opantala, že mu začína kvapkať na karbid. Teraz odchádza ná budúci mesiac.

Richard už štyri roky odchádza na Blízky východ s Polservicom. Pokladal to za svoju jedinú šancu a jediný cieľ a podriadil mu celú prítomnosť, ktorú bral na ľahkú váhu. Žil ďalekej budúcnosti a nádherným fatamorgánam, pričom nemal ani vlastné pracovné nástroje, pretože sa mu to – keďže sa zberal na cestu – neoplatilo. Na túto rozprávkovú cestu chcel vziať so sebou zbožňovanú dcérku, ktorú si nechal pri sebe, keď sa rozviedol so ženou.
– Zavracanie hlavy, – povedala som zlostne. – Teo mu bránil odísť, či čo? Nech neblbne, lebo narobí ešte väčšie zmätky.
– Nech neblbne, – súhlasila Alica a pokračovala.

Keď kapitán odišiel, už medzi sebou tak ako my zistili, že každý z nich na dlhší či kratší čas vyšiel z miestnosti. Najhoršie na tom bola Anča, ktorá odôvodňovala svoju neprítomnosť tým, že sa upravovala na ženskom WC. Súdiac podľa času, ktorý na to potrebovala, musela by sa niekoľkokrát preobliecť do plesovej toalety a korzetu. Veľmi ma to udivilo.

— Čo nepovieš, Anča! A my sme ju pokladali za nevinnú!

— Aj my. A koho podozrievate?
– Polovicu podniku. Spolu s Ančou je to štrnásť osôb. A najhoršie je, že celá tá vražda sa nám vidí nemožná …
Súčasne prišli Anča a Monika, každá z inej strany, a vyrušili nás v uvažovaní. Monika asistovala pred chvíľou pri rozhovore kapitána s Janou a borí plná pochmúrnych predtúch.
– Počujte, Jana sa činí. Kŕčovito drží knihu odchodov a namiesto odpovedí na otázky mu ju stále strká pod nos. Tvrdí, že tam je napísaná pravda a len pravda.
– No, už je im amen. Jaro tu nebol, do knihy sa nezapísal, a teraz nevie, k čomu sa má priznať a k čomu nie.
– Čo ju to napadlo? Veď len narobí väčší virvar.
– Zdá sa, že pre ňu je najťažším úderom zneužitie zasadačky. Vražda je čin individuálny …

– Keby bola masová, ľahšie by sa s tým zmierila?
– Pätnásť zavraždených? Spoločná smrť účastníkov porady?
– Jasné, zasadačka je na to ako stvorená …

– Jedna vec ma zaujíma … – povedala Alica, ale nedokončila, pretože spoza dverí vykukol veľmi rozčúlený Karol.
– Alica, na chvíľočku …
Vrátila sa Hedviga, nuž sme opustili jej stôl a preniesli sme sa k dverám do mojej pracovne a prizerali sme sa počínaniu milicionárov, ktorých počet akosi čudne vzrástol. Myslím, že sme im tam všetci poriadne prekážali, pretože hľadeli na nás s vysloveným odporom.

Hedviga priniesla čerstvé zprávy.

– Prišiel prokurátor, – povedala tajomne. – Je v pracovni vedúceho a mangľuje Vojta. Je mladý a ohromný fešák. Aha, to je on …
Všetky tri sme sa pozreli so záujmom na chlapov vchádzajúcich do predizby, lebo slovo „prokurátor” znie vždy hlasno aj v ušiach toho najnevinnejšieho človeka. Pozreli sme sa a – srdcia sa nám rozbúchali.

S poručíkom v uniforme a kapitánom, ktorého sme už poznali, vošiel ešte jeden, vysoký, štíhly, čierny, s belasými očami, v čiernych nohaviciach a čiernej košeli. Napriek intenzívnym farbám nebolo v ňom nič agresívneho, bol príjemne pekný. Jemná asymetričnosť tváre dodávala mu pôvab a spôsobovala, že všetka táto krása bola predsa len mužská. A pritom mal na tvári modravý nádych po holení.

Stáli sme práve pri protiľahlých dverách, rovno na rane, všetky tri akosi výnimočne poriadne učesané, všetky nesporne zaujímavé a čo je najdôležitejšie, každá iná. Čierna, ohnivá Monika s pekne formovanou postavou, štíhla, svetlovlasá a zelenooká Anča, no a ja, čosi medzi nimi, ale tiež nie na zahodenie.

Prokurátor sa na nás pozrel a hoci sa výraz jeho tváre nezmenil, predsa mu v očiach čosi zaihralo, čo som dobre poznala. Nebolo pochybností – stopercentný muž!
– Tristo hrmených, – zašepkala Monika uznanlivo.

Všetci traja nakukli do zasadačky a potom zamierili do poslednej miestnosti, momentálne prázdnej, keďže Monika bola s nami a Oleg sedel u Vojta v pracovni. Mlčky sme ich sledovali, otrasené prokurátorovým pôvabom.

— No? – spýtala sa Hedviga triumfálne. – Nevravela som?

— Ho, ho, – odvetila Anča a dalo sa tomu rozumieť všelijako-. A po chvíli dodala pochybovačné: – To je zrejme výnimočný zjav.

Ako som tak zotrvávala v rozjímaní, napadla ma zrazu nádherná objavná myšlienka. Nechala som tie dve tak a po špičkách som vošla do ženského WC.

Každá budova má svoje tajomstvo. V našom ženskom WC bolo pri umývadle také miesto, na ktorom bolo počuť každé slovo z miestnosti hlavného účtovníka, ak si človek čupol alebo stál na všetkých štyroch. Náhodou sme o tom vedeli iba my dve s Alicou. Prišli sme na to raz, keď sa Alici roztrhol náhrdelník. Teraz som ustrnula na tomto neveľmi reprezentačnom mieste v ešte menej reprezentačnej polohe, a počúvala som …
Kapitána som už poznala po hlase, práve končil podrobnú zprávu o zločine a topografii podniku, pričom sa mi podarilo vypočuť si vysvetlenie najnepochopiteľnejšieho detailu.

Dozvedela som sa, že vrah ohlušil Teodora zozadu tvrdým predmetom, opatrne ho položil na zem, a až potom zaškrtil tým nešťastným pásom. Tvrdým predmetom bol náš služobný dierkovač, jediný predmet v zasadačke, na ktorom sa nenašli nijaké odtlačky prstov.
– Treba si všimnúť, – vravel kapitán, – že ho udrel dosť ľahko, takže pravdepodobne bol iba na chvíľku omráčený. Koža na hlave je síce prerezaná, ale kosť je úplne neporušená. Takto bol zločin nainscenovaný. Z akéhosi dôvodu vrahovi záležalo na tom, aby to vyzeralo presne tak, ako sä pôvodne hovorilo …
Zmeravela som, kľačiac štvornožky pod umývadlom, a po chrbte mi prebehol mráz. V svetle jeho výpovede pripadala som si sama najväčšmi podozrivá.

Páni v susedstve sa zhovárali ďalej, preto som tieto nepríjemné myšlienky odsunula nabok a sústredila som sa, aby mi neušlo ani slovo.

— … Kto ho použil naposledy?

— Neviem, to ešte musíme zistiť …
Melancholicky a súcitne som pokývala hlavou. Zisťovanie, kto posledný použil dierkovač, mohlo trvať do súdneho dňa. Ani za normálnych okolností neviem prečo, ale nikto sa nikdy nechcel priznať k používaniu žiadnej zo stále potrebných vecí, nieto ešte teraz, po zločine! Každý sa z toho bude všemožne vyzúvať!

Kapitán hovoril ďalej a ja som počúvala s čoraz väčším záujmom:
– Medzi vecami nebohého sa našlo toto …
V miestnosti hlavného účtovníka zavládlo na chvíľu ticho, potom ktorýsi z nich dlho a ťahavo zapískal. Zachvátila ma neznesiteľná zvedavosť. Čo, preboha, mohli nájsť u Teodora?!

Traja páni ešte stále mlčali.

— Zaujímavé… – zahundral konečne ktorýsi. – Ho, ho…
— Treba si to podrobne preštudovať, to je výborný záchytný bod…
Dobre že som v tom WC nezošalela. Dala by som neviem čo za to, keby som tam mohla aspoň na chvíľočku nazrieť! S napätím som počúvala ďalej, ako tí traja komentujú Markove úvahy na tému „Prečo práve Stolarek?” a berú do úvahy možnosť omylu, pokiaľ ide o osobu zavraždeného, ako sa rozhodujú zistiť, či nešlo o to, aby sa vrhlo podozrenie špeciálne na mňa, a ako hodnotia našu psychiku na základe Lacovho obrazu.
– – … Ostatne, na to sa musíte sám pozrieť, – povedal kapitán.

Potom som počula nezdvorilú poznámku o Jarovi, ktorý zrejme čosi pletie a nechce sa priznať, či bol v budove, alebo nie, keď sa stala vražda, a napokon prokurátor, i jeho hlas som už rozoznala, povedal:
– Nedá sa nič robiť, páni, musíme sa odchýliť od bežného postupu. Začneme s výsluchom na mieste. Ak ich pustíme domov, sme stratení a nič sa nedozvieme. Obsadíme pracovňu vedúceho a zasadačku, len čo vynesú mŕtvolu …
Keďže som sa nedozvedela, čo za zvláštnosť našli u Teodora, vyšla som z WC hlboko zamyslená.

V strednej miestnosti vládlo priam priateľské ovzdušie. Hotové zhromaždenie mojich kolegov komentovalo počínanie vyšetrovacích orgánov a pretriasalo metódy, ako nájsť vraha. Alica navrhovala použiť známy arabský spôsob a priviesť somára so zablateným bruchom.
– Načo? – protestoval Karol. – Nestačia ti somári, čo sú tu?
– Stačia, ale žiaden si nedá zablatiť brucho … Ozývali sa rôzne, úplne absurdné návrhy. Zdeno sa obrátil ku mne.

— Irenka, chcel by som ťa odprosiť.

— Za čo?!

— Za to, čo som hovoril. Prepáč mi, bol som strašne rozčúlený.

— Po prvé, dobre vieš, že na teba trpím a všetko ti prepáčim, a po druhé, všetci sme boli rozčúlení a všetci sme hovorili nezmysly.
– Ale ja som na teba uvrhol podozrenie.
– Maličkosť. Ak to pomôže tvojmu svedomiu, môžem ti to odplatiť. Chceš?
– Nie, ďakujem, radšej nie. Radšej zlé svedomie …
— Z toho možno súdiť, že si horšia ako výčitky svedomia, – povedal prívetivo Marek. Sedel pri malom stolíku, pil kávu a s filozofickým kľudom fajčil cigaretu. – Neviete náhodou, ako dlho nás budú držať v tomto nedobrovoľnom väzení?

— A propos, – spomenula som si. – Ty si tiež navaril peknú kašu. Naznačil si im, že došlo k omylu, pokiaľ ide o obeť …

– Ty si hádam iného názoru?
– Neviem, nehovorila som o tom s vrahom. Momentálne hľadajú Teodorových nepriateľov, ale o chvíľu začnú hľadať Vojtových nepriateľov.

Tých nájdu peknú hŕstku hneď a bez námahy. Nehovoriac o tom, že by som nedal hlavu za nevinu vedúceho kancelárie. Alebo hlavného účtovníka. Tí sa mi vidia najpodozrivejší. Quo usque tandem …?
– Až nájdu zločinca, – odvetila som. – V našom vlastnom záujme je, dať sa čo najrýchlejšie pozatvárať. Čo ťa tak zaujíma, Alica?

— Hneď, – povedala Alica. – Zdeno, čo vlastne znamenali tie Štefanove čudné výkriky? On zabil Stolarka?

— Naopak, – odvetil Zdeno s povzdychom. – Požičal mu peniaze …

– Ako to? – ušlo Karolovi. – Aj on …?!

— Ach, – povedala Alica a zapískala. S náhlym porozumením sme pozreli jedna na druhú.

— Tak sa mi vidí, že tu čomusi nerozumiem, – povedal Marek s miernym záujmom. – Mám dojem, že v poslednom čase sa v podniku začali robiť tajnosti. Nechceli by ste nadvihnúť ten závoj? … Alebo nie, radšej až po vyšetrovaní, nie je dobre vedieť priveľa.

Najprv sme si ho, nevšímali. Alica vyzerala, akoby jej niečo začalo klíčiť v hlave, a ja som sa na ňu zvedavo zadívala. Pravdepodobne som i ja vyzerala tak dajako, pretože ma naozaj čosi napadlo, a aj ona sa na mňa zadívala s nemenším záujmom.

— No? – povedala som netrpezlivo.

— Vieš čo? – odvetila Alica.– Marek je, po prvé, inteligentný a po druhé, nevinný. Predebatujme to s ním …
V poslednom čase sa v podniku diali čudné veci, na pohľad bezvýznamné, ale v svetle zločinu nadobúdali monumentálne rozmery. Karolov výkrik nám zrazu ukázal ich druhú tvár.

Takmer všetci spolupracovníci mali s Teodorom nejaké finančné styky, a to zväčša celkom legálne. Ibaže to vyzeralo trochu čudne. Nikto nebol dlžný Teodorovi, zato on bol dlžný každému. Keby zahynul veriteľ, dalo by sa predpokladať, že ho spoločne zavraždili, aby sa vyhli nevyhnutnosti vrátiť peniaze, ale tu zahynul dlžník. Kto to kedy videl, aby veritelia zabíjali dlžníka?

Zprávu o požičiavaní peňazí Teodorovi prijal Marek s najvyšším údivom.

— No toto! Kto by si to bol pomyslel? Nikdy by som nebol povedal, že finančný stav mojich drahých kolegov je taký optimistický!

— Čo táraš, aký optimistický? Myslíš, že to boli naše vlastné peniaze?
– A čie?
– Kedy ako. Získané nelegálne, najčastejšie pomocou skvelých nápadov samého nebohého. Štefan mu požičal peniaze z pokladnice závodného výboru, Vlado zálohu jedného chlapíka, ktorý si dal vystaviť zmluvu na jeho meno kvôli daniam …
— To urobil ohromne múdro …
— No, a Kamil urobil ohromsky komplikovanú kombináciu. Kúpil od Vlada skúter na splátky, predal ho za hotové a výťažok strčil Teodorovi. Naj smiešnejšie na tom je, že aj Vlado ho kúpil na splátky a ešte nemá právo ho prepísať …
— Hotové hniezdo podvodníkov …!

— Veď si počul, ak Karol … Niekoľko ľudí mu žírovalo rôzne veci, a teraz za to ťažko platia.

— Že by šlo o nejaký nový druh filantropie? – zaujímal sa Marek. – Nedalo by sa v tom pokračovať? Rád ho zastúpim. Začínam dospievať k presvedčeniu, že nebohý bol vlastne génius … Kto mu vlastne nepožičal?

— Ty, – povedala som Alici.

— Ja! – zvolala Alica zlostne. – Akurát! Aby ste vedeli, aj ja. Požičala som tisíc zlotých Vierke, a tá ich na fľaku strčila Stolarkovi. Potom prišla a povedala, že on mi ich vráti…

– Moment, – prerušil ju Marek s čoraz väčším záujmom. – A vracal tie peniaze?
– Málokedy, nerád a nikdy nie všetky.

— Zaujímavé. No, teraz ich už určite nevráti. Počkajte, nechajte ma porozmýšľať …
— Vidíš, vravela som ti, že je inteligent! – potešila sa Alica. Marek na nás chvíľu zamyslene hľadel.

— Vyzerá to tak, že treba hľadať toho jedného, ktorému nebohý nebol nič dlžný. Ak taký jestvuje …
— Jestvuje, Oto, – povedala som. – Je na dovolenke, vráti sa zajtra …
— Odpadá. Nikto viac?

— Zrejme nikto … Možno ešte Jana.

— Na vlastné oči som videla, ako mu požičala dvadsať zlotých!

— To nie je veľa, hádam ho nezabila preto, aby sa vyhla ďalším pôžičkám? A vôbec, prečo‘ ste mu požičiavali?
– Ja nevedomky, – povedala melancholicky Alica.
– Ja viem, prečo som mu ja požičala, – povedala som súčasne. – Ale neviem, prečo iní. Možno to boli spoločné záujmy?

— Také jednostranné? Neexistuje, v tom niečo musí byť … Celý podnik požičiava peniaze chlapovi, ktorý ich nevracia … A ty si mu prečo požičala?.
— Dopustila som sa priestupku za Teodorovej účasti, – odvetila som s povzdychom. – Teraz budem mať čo robiť, aby som to zatajila pred milíciou …
Vtom nás prerušili a mňa zavolali na výsluch. Poslednú úvahu som urobila zrejme v zlej chvíli. Ktovie, k akým výsledkom by sme boli dospeli, keby sme boli pokračovali v našom rozhovore; ako sa neskoršie ukázalo, boli sme na celkom správnej ceste. K cieľu bolo síce ďaleko, ale vyštartovali sme s neomylným inštinktom …
Traja muži, kapitán, prokurátor a seržant milície, úradovali vo Vojtovej pracovni. Seržant sedel pri Janinom písacom stroji a zvečňoval výpovede. Začali, prirodzene, znovu od mojich ranných imaginácií.

Ešte raz som podrobne porozprávala všetky fiktívne i skutočné udalosti a pritom som sa im prizerala a v duchu som uvažovala, ako sa musia cítiť v tejto hlúpej situácii. Na území malého, netypického podniku, kde medzi ľuďmi, ktorí sú navzájom zžití a poznajú jeden druhého ako starý peniaz, stane sa netypická vražda … V poslednom čase vraždy štátnych zamestnancov v našich podnikoch nie sú práve masové. A ak sa už dajaká stane, dalo by sa skôr očakávať, že obeťou bude nejaký riaditeľ alebo niekto zo štátnej kontroly, ale nie obyčajný inžinier. Navyše sa hneď po príchode na miesto činu dozvedeli, že zločin bol dopredu naplánovaný a verejne o ňom hovorilo množstvo ľudí. Čo si o tom mohli pomyslieť normálni ľudia, akými nepochybne boli pracovníci vyšetrovacích orgánov?

Hneď na prahu narazili na rôzne naše čudáctva a ocitli sa zoči-voči nesmierne zložitej situácii: mŕtvy a dvadsať podozrivých. Dvadsať osôb, z ktorých každá ho mohla zabiť, a pritom ani jedna nemala dôvod. Alebo aj každá mohla mať dôvod … Určite už zistili, že Teodorova smrť nám zapríčinila mnoho nepríjemností a starostí. A úžitok? Čo teraz urobia?

Budú skúmať náš súkromný život, zisťovať si alibi? Ako nájdu páchateľa?

A kto z nás, do čerta, je páchateľom?

Zožierala ma zvedavosť a horúca túžba aspoň na chvíľočku sa ocitnúť na ich mieste, vedľa nich. Zmietaná týmito pocitmi, pozrela som na pekného prokurátora. Naozaj, hotový zázrak! Kto to kedy videl, aby prokurátor takto vyzeral! Keby som ho očarila, hádam by som sa mohla zúčastniť vyšetrovania? Nejeden muž už spravil podobnú hlúposť kvôli žene … Ale nie, z toho nebude nič, takýto chlap určite odolá ženským zvodom, nestojí to ani za pokus…
Tento zázrak, sediaci na rohu Vojtovho písacieho stola, pretrhol moje úvahy a prinútil ma sústrediť sa.
– Opíšte nám všetky telefonické rozhovory vo vašej miestnosti. Podrobne. Od rána.

Pocítila som nepokoj. Telefonické rozhovory? Páni, veď ja sama som najprv vymyslela, že Teodora vyvolali do zasadačky telefonicky! Že by aj to bola pravda …?

Bola to pravda! Z ďalších otázok som jednoznačne pochopila, že o dvanástej hodine tridsiatej piatej minúte telefón vyvábil obeť z pracovne, a tým definitívne odstránil z dohľadu ostatných živých spolupracovníkov. Na dôvažok bolo zrejmé, že ma podozrievajú ako pôvodkyňu vraždy.
– Nie, vážení páni, – povedala som kategoricky. – Raz navždy vezmite na vedomie, že okrem toho, že som na začiatku všetko vymyslela, v tejto veci som ani prstom nepohla. Nepohla som sa z miesta. Sedím v pracovni s tromi kolegami, ktorí síce vyšli, ale po jednom. Nikdy nie spoločne! Jeden sedí predo mnou, druhý za mnou a tretí vedľa mňa. Aspoň dvaja z nich ma musia vidieť. Postačí vám svedectvo týchto dvoch?
– Zatiaľ ho ešte nemáme. To svedectvo, – zahundral kapitán. Pomyslela som si, že ak ten cimbal Laco v návale zmyslu pre humor vyhlási, že si ma nevšímal, a že by nezbadal, ani keby som stála na hlave, neostane mi nič iné, ako dokázať, že som nemala dôvod. To pre mňa znamená priznať sa k vražde!

Výsluch bol čoraz zaujímavejší a záhadnejší. Otázky, týkajúce sa reakcie a počínania všetkých prítomných, súkromných vzťahov a stykov s nebohým boli pochopiteľné. Je jasné, že sa usilujú nájsť dajaký rozumný motív a správne pochybujú o tom, že ho niekto zabil za meškanie projektu. Pochopiteľné bolo aj to, že skúmajú naše alibi v snahe vyeliminovať aspoň niekoho, lebo dvadsať kusov zločincov je naozaj priveľa aj pre ľudí ostrieľaných. Ale postupne začali padať zarážajúco trefné otázky.

Tajomným spôsobom spájali rôzne veci a osoby, triafajúc rovno do čierneho. Spojili Gašpara s Monikou, Vlada s istou dámou, obdivuhodne veľa vedeli o Karolových vedľajších zárobkoch, o Kamilových a Jarových fuškách … Skade? Kto do čerta im to všetko mohol povedať?

Viac-menej som vedela, čo sa dozvedeli pri počiatočnom vypočúvaní zamestnancov v jednotlivých miestnostiach. Nikto sa nešíril o súkromných záležitostiach. Predo mnou vypovedal vo Vojtovej pracovni iba Ján, ale Ján ich o tom nemohol informovať z toho jednoduchého dôvodu, že sám vedel menej ako oni. Žiadne vyšetrovanie mimo územia podniku ešte nestihli vykonať, tak ako, doparoma? Čo sú jasnovidci?

Tak ma to zaujalo, že som zabudla na opatrnosť a odpovedala som na otázky podrobne a veľmi sústredene, keď zrazu padli slová, ktoré mi zazneli v ušiach veľmi nemilo:
– A vy? Vy ste náhodou nemali nejaké finančné pletky so zavraždeným?

Mlčala som, trafená dobre mierenou strelou, tvárila som sa, že si spomínam, pretože som nevedela, čo odpovedať. Vedia, či nie? … Skade vedia …?!
– Nepožičiavali ste si náhodou peniaze? – spýtal sa jedovato-zdvorile prokurátor. – Od nebohého? Alebo hádam spolu s ním …?

Rozladená zotrvávala som naďalej v mlčaní. Na jednej strane som nemala najmenšiu chuť zastať pred súdom ako obvinená z finančných podvodov, ale na druhej strane toto obvinenie ma očisťovalo od podozrenia, že som zavraždila Teodora. Nevedela som, ako sa mám rozhodnúť. Vedela som, že ak vedia, aj tak mi nič nepomôže, ale ak nie, dokážem sa z toho ešte vždy vytiahnuť, nuž som radšej mlčala.
– Ďakujeme vám, – povedal zrazu prokurátor, a kým som sa stihla spamätať, výsluch sa skončil. Podpísala som kilometrový záznam, ktorý napísal na stroji seržant, a hlboko znepokojená vyšla som z pracovne.

Predo mnou vypočúvali iba Jána, a on vedel o mojich finančných stykoch s Teodorom. Povedal im? … To nie je možné!

— Jano, čo si im to natáral? – spýtala som sa, sadajúc si k svojmu stolu.

— Prezerali sme krky, či nenájdeme stopy po hrdúsení, – odvetil Ján. – Predstav si, všetci ich majú čisté! Dajaká mánia umývania, či čo?
– Nechaj krky krkmi… – prerušila som ho.

— Ale lístky z vývesnej tabule skapali, – prerušil zase mňa Vilo. – Pýtal som sa všetkých, nik sa nechce priznať. Rád by som vedel, čo sa s nimi stalo.

— Samy ušli z vývesnej tabule a zo žiaľu sa utopili v záchode, – povedala som nazlostené. – Prestaňte blbnúť! Počúvaj, no, ty, odpovedz, ale na fľaku, prečo si ma namočil?

— Ja som ťa namočil? – urazil sa Ján. – No prepáč! Bránil som ťa ako kôň! Až sa mi žalúdok dvíhal, ale musel som ťa brániť. Vyhlásil som, že som nevidel, že by si vyšla z miestnosti a zahrdúsila Teodora, zato keď som ja odchádzal, spýtala si sa ma hlúpo, koľko je šesť bez deviatich.

— Hm, to je naozaj skvelý dôkaz mojej neviny! A čo si im narozprával o mojich machloch s Teodorom? O tých piatich tácoch?
– Nič, ako že sa Jano volám! Zošalela si? Za koho ma máš?!
– Vôbec sa ťa na to nepýtali?
– Pýtali sa, čoby sa nepýtali. Povedal som im, že nič neviem. Teodor, samozrejme, chodil k nám do pracovne, všetci k nám chodievali, rozprávali sa s tebou o súkromných veciach i služobne, ale o čom, to neviem. Nepočúval som.

— Tak skade to vedia, do čerta?!

— Ako to? Oni to vedia?!

— Vedia. Spomeň si poriadne, možno ti niečo ušlo?
– Dovoľ, čo som opitý? Prisahám, že na túto tému som ani paru z úst nevypustil! Zato som to zoral v inom …

– V čom?

Ján sa obrátil, otáčavá stolička zaškrípala, načiahol sa zä cigaretou a ustarostené sa zahľadel na horiacu zápalku.
– Trochu ma dostali do úzkych. Najprv som sa vysekával z otázok o tebe a potom som sa od nich dozvedel, že Gašpar sa rozvádza, namojdušu, o tom nič neviem, a potom sa ma spýtali, čo mal Vojto súkromne s Teodorom. Niečo som napokon musel vedieť a vyšlo to trochu hlúpo, lebo som sa priznal, že som ich videl spolu, ale doteraz neviem, kde a kedy to bolo. Zdá sa, že som sa trochu plietol vo výpovediach.

— No to ti teda gratulujem, – povedala som uštipačne a zamyslela som sa. Tak s Jánom to bolo ako so mnou … Dobre mierené trefy do nášho súkromného života.

— Som pekelne hladný, – vyhlásil zrazu Laco. – Vy nie? Nemali by ste chuť na plnené kurča?

— Ten už zase začína, – povedala som zlostne, pretože ma vytrhol z rozmýšľania a okrem toho ma strašne rozčuľovali Lacove kulinárne sny. – Už ti načisto nič iné nechodí po rozume ako plnené kurčatá?

— Ešte aj zajačiky … – utrúsil Vilo.

— A obyčajná saláma by ti nestačila?

— Salámu nemajú, – vzdychol si Laco smutne. – Keď som bol ráno v obchode, mali iba paštétu.

— Akú paštétu? – zaujímal sa Ján. – V plechovkách alebo v tube?
– Váženú.

— Paštéta v tube? – začudoval sa Vilo. – Kde si videl niečo také? Žeby paštétu predávali v tubách?

— Jasné, a výbornú, lepšiu ako iné. Predávali, či ju teraz dostať, to neviem.

— Kde?!

— Na Zoliborzi. Na námestí, po pravej strane.

— Čo to trepeš, kde má námestie pravú stranu?

— Aha, naozaj. Počkaj, ako by som ti to …

– Zlokalizuj to podľa svetových strán, – navrhla som, pretože i ja som mala záujem o paštétu v tube. – Keď stojíš čelom k severu, tak kde?

 – A kde je sever? – chcel vedieť Ján.

— Na Bielanoch.

— Bielany sú na východe, – protestoval Vilo. – Na Marymonte.

— Na akom Marymonte?! V Lomniakoch! No tak, keď stojíš ksichtom ku Gdansku, k moru!

— Aha, smerom k Švédsku?

— Áno, a zadkom ku Krakovu.

— Jasné, – povedal Ján so zrejmou úľavou. – Tak vľavo.

— Tam je veľa potravinárskych obchodov, – povedal Vilo pomaly a zamyslene. – Zo päť …
— Ja som to videl pred mesiacom … – zatiahol Ján a tiež sa zamyslel.

— Nie, viac … – dodal Vilo o chvíľu, stále tým istým tónom, a neprítomné pritom hľadel do obloka. Ján sa k nemu strmo obrátil.

— Skade ty môžeš vedieť, kedy som tam bol? – spýtal sa urazene. – Ja to hádam viem lepšie, nie?
– Ja hovorím o obchodoch!

— Tak obehni všetky, – poradila som mu a zamyslela som sa i ja, usilujúc sa vrátiť k téme, z ktorej ma vytrhla paštéta v tube. Vtom sa Ján znova obrátil.

— Zmýlil som sa, – vyhlásil skrúšene. – Bolo to menej ako pred mesiacom. Keď odchádzal ten môj známy Z Juhoslávie, kupovali sme spolu tú paštétu …
— Kde býval? – prerušil ho Vilo.

— … v tubách, – dodal Ján z rozbehu.

— V tubách býval?!

— Nie v tubách kupoval… Napokon som stratila trpezlivosť.

— Pre zľutovanie božie, prestaňte už, neviem si spomenúť, o čo mi šlo!

— Už to mám, – ožil Ján. – O to nešlo tebe, ale mne. Teraz som si spomenul, kde som videl Vojta s Teodorom. Práve na Wilsonovom námestí pri tej paštéte v tubách!

— Ó, – povedal Vilo s umierneným záujmom.

— Aj oni ju kupovali?
– Mám hlad, – zopakoval Laco netrpezlivo. – Hádam sa pokúsim prehovoriť ich, aby ma pustili dolu do obchodu.
– Ak ťa pustia, kúp pre všetkých, hoci aj tú paštétu Laco, načisto opantaný myšlienkou na jedlo, odišiel. My ostatní sme sa zhrčili pri Jánovom stole a opäť sme sa pohrúžili do úvah. Vojto bol vždy veľmi tajnostkársky, ale nikto z nás nepripúšťal, že by ho čokoľvek mimo podniku mohlo spájať s Teodorom. A Ján ich videl neskoro popoludní spolu …
— Teraz si už presne spomínam … akoby som ich mal pred očami. Stáli spolu pri Vojtovom aute a Vojto sa tváril, ako keby chcel odísť, ale Teodor ho zdržiaval. Čosi doňho hučal. Vojto bol zrejme rozčúlený, hoci na ňom to veľmi nevidno … Ale tak sa mi akosi zdalo. A potom sa zrazu obrátil, akoby doňho hrom udrel, pozrel na Teodora a obaja nasadli do auta …
— A teba nevideli?

— Nie, ja som bol v obchode. Po tú paštétu …
— Čo také mu mohol povedať?

— čert ho vie. Od Vojta sa to nedozvieš a od Teodora tobôž nie.

— Počujte, v tom voľačo musí byť. Tamtí vo Vojtovej kancelárii vedia, čo robia. Po celý čas pátrajú po našich súkromných vzťahoch s nebohým a mám taký dojem, že v tom chcú nájsť motív vraždy …
— Ved bez príčiny ho hádam nikto nezaškrtil, – povedal Vilo kriticky.

— Práve. Porozmýšľajme rýchle, či by sme našli nejaký pracovný dôvod.

— Prečo rýchle?

— Pretože taký dôvod určite neexistuje, strasieme sa tejto starosti a budeme sa môcť sústrediť na súkromné motívy.

Po krátkej úvahe sme dospeli k jednomyseľnému záveru, že pokiaľ ide o pracovné vzťahy, každý by ho radšej vzkriesil. A súkromne?

— Vezmime si napríklad Vojta. Čo mohol mať súkromne s Teodorom?

— Hádam … – zakričal Ján, ale nedokončil, pretože zo susednej miestnosti sa ozval strašný hluk a akési neobyčajné zvuky. Povyskakovali sme z miest a strkajúc jeden druhého, ponáhľali sme sa tam.

Pohľad, ktorý sa nám naskytol, bol taký nezvyčajný, že sme na chvíľu zmeraveli. Vprostred miestnosti kľačal pred Monikou Gašpar, bozkával jej ruky a srdcervúco vykrikoval:

– Odpusť! Odpusť!

Monika vyzerala ako stelesnená fúria, usilovala sa vytrhnúť si ruky z jeho zovretia, za ňou stál Kamil a na jeho tvári bolo zreteľne vidieť, že pred chvíľou dostal po pysku. Zdrojom najväčšieho hluku bol Štefan: triasol päsťami nad hlavou na smrť uplakanej Vierky, sklonenej nad trojhranným stolíkom, a priškrteným hlasom vrieskal slová, ktoré by veru nezniesli cenzúru a ktoré mali akiste charakterizovať jeho názor o nej. Rozčúlený Zdeno sa ich snažil upokojiť, no robil to rovnako neúčinne ako nepresvedčivo. To všetko spolu tvorilo zarážajúcu scénu, ktorej sme sa prizerali ako soľné stĺpy s hlavami strčenými do dverí.
– Ho, ho, – povedal Vilo s uznaním. Ján stál ako nemý vedľa neho, zrazu však akoby precitol.
– Ticho!!! – zaryčal hlasom trúby z Jericha.

Všetci na okamih zmĺkli a vypleštili naňho oči. Po niekoľko sekúnd zotrval tento živý obraz v nehybnosti, až sa Ján rovnako nečakane, ako vykríkol, obrátil a ušiel. To zapríčinilo okamžitú zmenu zoskupenia a podivná scéna sa skončila.
– Čo to bolo? – spýtala som sa nesmierne zvedavá, ale keď som sa im bližšie prizrela, videla som, že odpoveď môžem čakať iba od Alice. Všetci ostatní zrejme úplne stratili rozum.

— Čo sa tu stalo, preboha, ihneď mi povedz! – domáhala som sa a drmala som Štefana, ktorý vyzeral, akoby mal blízo k apoplexii.

— Ešte ho šľak trafí, – odvrkla Alica znepokojene. – Nevieš, nemá tu niekto za pohárik vodky?

— Teraz?! Ak aj mali, určite ju už dávno vypili. Daj mu trochu vody a nech zhlboka dýcha.

— Načo má zhlboka dýchať? To pomáha?

— Nie, ale zamestná ho to a prejde ho zlosť.

Alica chvíľu uvažovala, potom kývnutím hlavy uznala, že mám pravdu. Vzdala som sa nádeje na získanie vyčerpávajúcich informácií, priniesli sme vodu hneď v niekoľkých pohároch a rozdali sme ich všetkým prítomným, nevylučujúc ani Marka, ktorý až v tejto chvíli vošiel do miestnosti.

— Čo je to? – spýtal sa trochu udivený a podozrivo si obzeral pohár. – Voda? Musím to vypiť?

— Ak nechceš, nepi, nechaj si na neskoršie. Nemožno vedieť, čo sa tu ešte bude robiť.

— Myslel som, že hádam pitie vody patrí k špeciálnemu rítu vyšetrovania, čosi také ako ten osol s bruchom …
V miestnosti vládol ešte stále hrozný zmätok. Len s najväčšou námahou, po dlhom úsilí sa mi napokon podarilo dozvedieť sa, čo– sa stalo, aj to len zhruba.

Hneď po mne zavolali na výsluch Štefana ako najbližšieho spolupracovníka obete. Otvorili dvere práve vo chvíli, keď Vierka verejne vykrikovala vzrušujúce veci. Vyhlásila, že Teodora zavraždil Štefan zo žiarlivosti pre ňu, a ako druhú verziu, že vrahyňou je Monika, lebo podľa nej, chcela takto zatajiť skutočnosť, že žije súčasne s Gašparom i s Kamilom. Ako hovorila Vierka, Stolarek vedel o tomto vzťahu, a Monika mu radikálne navždy zavrela ústa.

Toto všetko Vierka vysypala zo seba chrbtom obrátená k dverám do pracovne sanitárov a netušila, že za ňou stojí kapitán a trpezlivo počúva jej orácie. Štefan nestihol zareagovať na Vierkinu reč, pretože ho strčili do kancelárie, no len čo stade vyšiel, všetko si vynahradil. Výsledkom strašnej scény, ktorú urobil v strednej miestnosti, kam sa ukryla prestrašená Vierka, bol Monikin záchvat zúrivosti a zarážajúci čin Gašpara, keď z ničoho nič strelil zaucho svojmu potomkovi a padol na kolená pred Monikou s oným srdcervúcim výkrikom: „Odpusť, odpusť.” To už nikto nechápal a Gašpar, keď sa spamätal, odmietol akékoľvek vysvetlenie.

Najmenej údivu vo mne vzbudil Kamilov postoj, pretože som poznala Gašparove trochu originálne výchovné metódy. Drezíroval svojich synov jemne povedané starosvetsky. Dospelí chlapi bozkávali otcovi ruku a pokorne prijímali na koberci jeho pokarhanie, čo im nebránilo chodiť s prísnym otcom na vodku. Celý podnik o tom vedel a všetci si už zvykli na tieto zvláštnosti. Ale takýmto čudným spôsobom nevyjadroval doteraz ľútosť nikto zo zamestnancov.

Nestihla som si usporiadať v hlave všetko, čo som sa dozvedela, pretože práve túto chvíľu si vyšetrovacie orgány zvolili na vynesenie Teodorovej mŕtvoly zo zasadačky. Kolektív, zaujatý tým, čo sa dialo okolo, takmer zabudol na prapôvodnú príčinu všetkých udalostí, tým viac, že táto príčina sa nám ešte stále zdala úplne absurdnou. Najlepší Teodorovi kamaráti boli Jaro a Kamil. Jaro, v omámení práve užitého alkoholu, reagoval trocha oneskorene, fakt Stolarkovej smrti si ešte úplne neuvedomil, a Kamil mlčal. Mlčal aj vtedy, keď dostal od vlastného otca zaucho. Ostatní reagovali v podstate správne, to jest, uznali katastrofu za neodvratnú, nechali zalamovania rukami a starali sa o záležitosti živých.

Ale nebohý je nebohým, a tak teraz mŕtvola, prikrytá igelitom, ktorú vynášali na nosidlách, zapôsobila otrasne. Kým sa milicionári stihli pretisnúť cez úzke dvere zasadačky, všetci sa zhrčili na chodbe a vytvorili dlhý špalier. Stolarek, s ktorým sa lúčilo hrobové mlčanie náhle stíchnutých spolupracovníkov, naposledy prekročil prah podniku.
– A je to, – povedal trpko Ján. – Bol človek, a už ho niet…
Všetkým nám opäť prišlo nanič, a tak sme tam stáli mlčky, v tom špalieri, aj keď za nosidlami sa už dávno zatvorili dvere. Zrazu do stredu miestnosti vystúpil Vlado, ešte stále bledozelený v tvári.
– Kolegyne a kolegovia… – povedal s pátosom.
– Nie! – skríkla Alica. – Všetko znesiem, len nie pohrebnú reč! Odveďte ho!
– Prestaň, Vlado, – povedal utrápené Zdeno.

— Nadišla chvíľa, – pokračoval Vlado tvrdohlavo, nevšímajúc si protesty, – ktorá je pre nás … pre nás …
— Pre nebožtíka tým viac, – povedal energicky Andrej, vzal Vlada za rameno a strčil ho do pracovne.

— Chvalabohu, – vydýchla si s úľavou Alica. – Taký prvotriedny kretén!
– Čo chceš, mal takú výnimočnú, vzrušujúcu príležitosť. Ťažko sa dá predpokladať, že niekto kvôli nemu spácha ďalšiu vraždu, – povedal Karol a pokrčil ramenami. Opustil špalier a vošiel do pracovne.

To bola malá medzihra. Vyšetrovacie orgány zrýchlili tempo, vypočúvali v dvoch miestnostiach naraz, a než sme sa stihli obzrieť, začali na pôde podniku vybuchovať danteovské scény. Vzdala som sa pokojnej atmosféry v našej pracovni, a pretože som nemala čas myslieť, usilovala som sa aspoň čo najviac vidieť a počuť. Zastali sme s Alicou na jedinom voľnom mieste pod zrkadlom pri šatni. Ako sa ukázalo, bola to skvelá pozorovateľná.

Najprv vybehol zo zasadačky neslýchané rozčúlený Karol; až dovtedy okrem bľabotania nezmyslov hneď na začiatku zachovával filozofický kľud. Hneď za dverami naďabil na nás.

— Počúvajte, čo to znamená? – kričal nesmierne pobúrený. – Kto im dával súkromné informácie?! To je svinstvo, čo koho do toho, čo som robil pred mesiacom na služobnej ceste? Čo to má spoločné s tým idiotským zločinom?

— Zachrániť nás môže len pokoj, milý Karolko, – povedala som mierne. – Zachovaj si chladnú krv a povedz nám, čo sa ťa pýtali.

— Hlúposti! – zahučal Karol. – Nezmysly!

— Dobre, teda nezmysly, – súhlasila Alica. – Spresni to trochu.

Karol mal veľmi ďaleko k chladnokrvnosti, nejasne zhrnul, o čo sa zaujímali zástupcovia pravosúdia. Vyrozumeli sme z toho, že jeho roztopašný život na služobných cestách vzbudil vážne výhrady voči nemu.

— Pýtali sa ma, či sa pamätám na tú blondínku z Monopolu vo Wroclavi, – hovoril Karol ešte stále rozčúlene, ale pri tejto spomienke trochu miernejšie. – No jasné, že sa pamätám, prečo by som sa nepamätal, mala také nohy, na ktoré by bolo hriech zabudnúť. Ktovie, či nie krajšie ako tvoje, Irena … Ale nie, krajšie nie, ale také isté.

— Ďakujem ti, Karolko, – povedala som dojato.

— Nechaj nohy nohami a vrav ďalej. Čo má tá blondínka spoločné s Teodorom?

A ja viem? I ja som sa ich spýtal. Potom sa ma pýtali, z čích peňazí som platil účet, také niečo! A potom sa zadrapili do jednej takej veci, ktorá už dávno uschla. Raz som robil jednu stavbu a mal som starosti s materiálom … Kde to len vysnorili? A potom zase začali o istej brunetke z Jelenej hory, fakt je, že mala prsia ako Lollobrigida, ale čo to má spoločné s vraždou?

— Ani som nevedela, že ty si taký Casanova, – povedala Alica začudovane. Karol zlostne mávol rukou, ale tvár sa mu rozjasnila.

— Už len to chýba, aby došlo na Alenu, – zahundral trocha nespokojne. Zamyslene som sa naňho dívala, pretože sa mi čosi hmlisto začalo‘ mariť v hlave.

— Kto bol s tebou vtedy na služobnej ceste? – spýtala som sa zrazu. – Spomeň si!

— Kto? Počkaj! … Vo Wroclavi bol so mnou Vlado a Štefan. A v Jelenej hore? … Moment, moment… Raz Vlado a Gašpar a raz Teodor a tiež Gašpar.

— A ešte si spomeň, či náhodou vo Wroclavi Vlado nekurizoval tej blondínke.

— Pravdaže, kurizoval, ako vieš?

— Som predsa jasnovidka, nie? … Netráp sa, ak si nezabil Teodora, nič sa ti nestane.

— Čo myslíte, kto ho mohol zamordovať? – spýtal sa Karol a mimovoľne sa pozrel do zrkadla.

— Ešte nevieme, ale len čo to budeme vedieť, hneď ti oznámime, – uistila ho Alica. Karol sa prestal obdivovať v zrkadle.

— Ja by som len chcel vedieť, ktorá sviňa to všetko povedala milícii. Ten nech sa mi dostane do rúk …
Naraz ho čosi napadlo a znovu rozčúlený zamieril do pracovne. Odtiaľ sa o chvíľu ozvali zlostné výkriky.
– Máš nejaké podozrenie? – spýtala sa ma zvedavo Alica.
– Prečo si sa pýtala na tamtých?

Nestihla som jej odpovedať, pretože z druhej chodby vybehla Dana, celá červená, s rozcuchanými vlasmi a so slzami v očiach. Mala namierené do umyvárne, ale cestou natrafila na nás.

— To je sviňa! – kričala rozžialene. – Posledná sviňa!

— To je úroda ošípaných! – povedala začudovane Alica.
– Hotový chliev, a nie podnik …
Dana, nemenej pobúrená ako Karol, vysypala kopu klebiet na Jara, lebo podľa jej názoru on informoval vyšetrovacie orgány o jej celkom súkromných záležitostiach. Drobný fakt, že Jaro ešte vôbec nebol na výsluchu, akosi ušiel jej pozornosti. Čoraz častejšie sa mi čosi črtalo v hlave.

Danine trpké výlevy ukončil jej pohľad do zrkadla.
– Ježišmária! – skríkla a zmizla v umyvárni.
– Začína ma to zaujímať! – povedala Alica. – Tak aké podozrenie to máš?

— Hneď ti poviem, ale najprv mi povedz ty, čo ťa zaujíma?

— Ako že čo, predsa tvoje podozrenia!
– Nie, predtým si vravela, že ťa jedna vec zaujíma. Čo za vec?
– Aha, áno …
— Idem do obchodu, s eskortou, – prerušil nás Laco. – Čo vám mám kúpiť?

— To je jedno, – odvetila som roztržito. – Chlieb a paštétu.

— Aj mne! A balíček cigariet…
— No tak, čo ťa zaujíma, do čerta?!

V tej chvíli sa v strednej miestnosti ozvalo hlasné ryčanie. Tentoraz robil scénu Richard.

— Mňa nikto nebude vydierať! – vrieskal a búchal o stôl projektom campingového strediska. – Ja sa nedám vydierať! Nedám!! Už toho bolo dosť!!!

— Somár! – snažil sa ho prekričať Zdeno. – Trpíš stihomamom!

— Jeden ako druhý! – nepočúval ho Richard. – Obaja sú rovnakí…!

— Zošalel! – povedala Alica pohŕdavo a rezolútne mu vzala z ruky projekt campingového mestečka. Richard si to vôbec nevšimol a vykrikoval ďalej hromovým hlasom.
– čo sa mu stalo? – spýtala som sa zvedavo.

— Malá výmena názorov na metódy práce a služobné vzťahy, – vysvetlil mi Marek milo. – Úprimne povedané, nič z toho nerozumiem.

— Zato ja áno, – vyhlásila Alica pokojne. – Pod preč, robí priveľký kravál. Všetko ti vysvetlím.

Znovu sme zaujali svoje miesto pri zrkadle. Cítila som sa akási nesvoja. Čo sa to robí v tomto podniku? Hotové zemetrasenie!

Cez chodbu prešla Monika ako mračno, z ktorého sa každú chvíľu začnú sypať krúpy, bez slova prebehla okolo nás a zmizla vo svojej pracovni. Pozreli sme sa za ňou a potom jedna na druhú.

— Vrav, – požiadala som energicky. – Ak nás ešte niekto vyruší, spácham ďalšiu vraždu. Tu sa odhaľujú rôzne veci, a to príliš rýchlo. Nestačím ich sledovať, všetko sa mi pletie. Najprv povedz, čo ťa zaujíma.

— Počkaj, – odvetila Alica, využila blízkosť zrkadla a vylovila si z oka smietku. – Som z toho celá oťapená. Aj vo mne sa prebúdzajú čudné podozrenia, – obrátila sa a pozrela na mňa trochu neisto. – Nikdy v živote som neverila v duchov, ale teraz mám neprekonateľný dojem, že sa zhovárali s nebohým.

Kývla som hlavou, pretože som ju hneď pochopila. To bolo ono, čo sa mi tak hmlisto motalo v hlave. Isteže, rozhovor s nebohým Teodorom bol vylúčený, ale kdesi tam bola podstata veci.
– Vzchop sa, – povedala som slávnostne. – Máme pred sebou dlhý rozhovor. Tromi vetami to nevybavíme, začnime po poriadku. Čo ťa od začiatku zaráža?
– Nemali by sme si niekde sadnúť? – navrhla Alica. – Neviem hovoriť postojačky.
– Nemáme kde, všade je božie dopustenie. Sadneš si zajtra.
– Čo sa dá robiť, tak teda počúvaj. Predstav si, bola som vonku ešte pred smrťou …

– Teraz si už po smrti…?
– Teodorovou …! Nerob hlúpe vtipy a počúvaj. Mala som v úmysle umyť si ruky, ale upustila som od toho, pretože z Olegovej pracovne som začula čudné zvuky. Zarážajúce.

— Oleg kurizoval Monike?

— Naopak …
— Čo naopak? Odstrkoval ju s odporom?
– Hlupaňa. Prestaň ma prerušovať. Bol tam Zdeno s akousi babkou. Veľmi nežne s ňou hovoril.

Vzrušilo ma to.

— Čo hovoril?

— Počkaj, aby som to nepoplietla. Vravel: „Nestrachuj sa, ja to vybavím. Všetko bude dobre, nikto sa to nedozvie” … A potom ešte niekoľkokrát zopakoval „miláčik” s prestávkami …
— Miláčik s prestávkami? Čo je to?

— Nie miláčik s prestávkami, iba robil prestávky. Medzi jedným miláčikom a druhým. Ticho a celkom jednoznačne … nikdy si nerobila také prestávky?

— Čo? Ach, samozrejme, robila …
— No tak … Nemáš poňatia, ako ma to zarazilo. Zdeno! Ten vzor všetkých cností!? A strašne by som rada vedela, čo to bolo za ženskú. Najprv som si myslela, že je to Monika, ale po prvé, spomínal akési iné meno, a po druhé, ukázalo sa, že Monika po celý čas sedela vo Vojtovej kancelárii spolu s Olegom. Čo myslíš, kto to mohol byť?

Nič som nevravela, pretože som vôbec nepotrebovala uvažovať. Vedela som, kto to bol, práve tak dobre ako aj to, že Alica podozrieva mňa. Pokrútila som hlavou.

— Nebola som to ja, aj keď si to myslíš. Môj vzťah k Zdenovi patrí minulosti a ostatne, nikdy nedospel do štádia nežného šepotu. A už vôbec nie na pôde podniku. To je veľmi zaujímavá zpráva …
— Čo teraz? – spýtala sa Alica, lebo som dlho mlčala a snažila som sa usporiadať si závity v mozgu. Nijako sa mi to nechcelo dariť, pretože zmätok, ktorý vládol všade okolo, vonkoncom nepodporoval rozmýšľanie.

— Budem hovoriť, – povedala som odhodlane. – Ty počúvaj, a keď bude treba, preruš ma. Možno z toho niečo vyjde … Teba ešte nevypočúvali?

— Nie.

To je dobre. Mňa už. A mám taký dojem, že ák trochu porozmýšľam, budem vedieť všetko. Čo je to za mučivý pos cit!. g. Počúvaj, oni vedia o nás príliš veľa, oveľa viac ako my sami. Skvele o tom svedčí to peklo, ktoré sa tu rozpútalo. Dalo by sa pripustiť, že jeden kydá na druhého, ale niekto by predsa musel začať prvý. A prvý bol Ján, ktorý nevie nič o Dane, Gašparovi a Monike … Vedel iba o mne, ale prisahal, že o mne nič nepovedal, a ja mu verím. Potom som prišla na rad ja a vyhlasujem, že oni boli oveľa lepšie informovaní ako ja. Skade?

— Práve preto mám ten hlúpy pocit, že sa zhovárali s nebohým Teodorom, – odvetila Alica s nechuťou a trochu ustarostené.

— Obávam sa, že ťa ten pocit neklame. Skús si spomenúť, skade sa ten pocit vzal a kedy sa začal.

— Ten pocit, odkedy?

— No!

— Mám dojem, že cez Gašpara … Viem určite, že Gašpar sa v ožratosti zveril Stolarkovi, vyspovedal sa mu zo svojej lásky k Monike. Napokon, aj mne sa zveril…
— Počkaj! – prerušila som ju. – Už sa mi začína rozjasňovať! Kto vedel najviac o Dane? Jaro! A Jaro išiel na výsluch až teraz. Vieš zrátať, koľkokrát bol Jaro so Stolarkom na vodke?
– Musím rátať? – spýtala sa ustarostené Alica.
– Nie je to bezpodmienečne nutné. Dana to nepovedala, Jaro nestihol. Kto vedel o mojich finančných machináciách s Teodorom? Vilo, Jano a ja. No a Teodor. Jano to nepovedal, ja som to nepovedala, Vilo nepovedal…

– Ako vieš, že Vilo …?

— Vtedy s nimi ešte nehovoril … Tak kto nám ostáva? Ten posledný: Teo! Dobre, dobre, viem, že je to nonsens, ale niečo v tom je … No, pohni mozgom!

— Počkaj, – povedala Alica a zvraštila čelo. – Naozaj … Nenašli náhodou niečo medzi Teodorovými vecami?

V tej chvíli mi oneskorene, ale predsa svitlo.
– Alica, ty si génius! – povedala som slávnostne a s nadšením. – Si ôsmy div sveta!
– Čo nepovieš? – začudovala sa Alica úprimne.

* Teodor mal notes. Veľký zelený notes, celý popísaný, ktorý som výborne poznala, lebo si doňho zapisoval okrem ‚iného aj účty so mnou. Čo iné mohli znamenať tie slová, ktoré som začula: „To si treba dôkladne preštudovať”, ak nie notes, ktorý milícia našla?!
– No dobre, – povedala Alica pochybovačné. – Ale hádam si len v tom notese neviedol denník o živote svojich kolegov?
– Počkaj, nechaj ma sústrediť sa, zase sa mi niečo marí. Splietajú sa mi s tým také čudné podozrenia …
Na chvíľu som zaváhala, pretože tie podozrenia boli veľmi nemilé, a pokračovala som:
– Vedel o rôznych ľuďoch tie najkompromitujúcejšie veci. Karol… Karol to dokazuje najjasnejšie… A ten Richardov krik … Veď inak, prečo mu všetci požičiavali…?
Chvíľu sme obe stáli bez pohnutia, vyguľujúc na seba oči, potom Alica hlasno zahvízdala.
– Dovoľ, aby som ti oplatila kompliment, – povedala dvorne. – Si geniálna!

Po druhej hodine intenzívnych úvah nám načisto zdreveneli nohy. Vykonali sme pri tom zrkadle úctyhodný kus duševnej práce a naše napätie viditeľne ochablo, pretože stav nôh sa začal citeľne odrážať na stave ducha.

— To znamená, že ten, čo mal viac, mal viac, – povedala Alica a beznádejne sa obzerala okolo seba. – Pre zľutovanie božie, sadnite si niekde! Ja to už naozaj dlhšie nevydržím!

— Sadneme si s podmienkou, že posediačky budeme ďalej rozmýšľať, – vyhlásila som kategoricky, hoci ani ja som sa necítila o nič lepšie.

— Posediačky som ochotná hocičo! – prisahala Alica. – Ale teraz už vonkoncom nerozumiem, čo mi vravíš.

Preto som prestala hovoriť. Kým sme sa však stihli pohnúť z miesta, vpadla do chodby Jana.

— Vladovi je zle! – zvolala rozčúlene. – Kde je pani Glebová, ona ma valeriánske kvapky!

— Kvapky? – začudovala sa Alica bezmocne. – Načo? Naňho skvele pôsobí voda z kvetov.

Zpráva o Vladovej nevoľnosti spôsobila, že som opäť pocítila silu v nohách i v hlave. Na pozadí všetkého, čo som vedela a čo som si domyslela, pripadala mi jeho slabosť ako vrchol ošklivosti. Zlostne som čosi zahundrala popod nos a zamierila som do pracovne sanitárov. Alica ma po krátkom zaváhaní nasledovala.

Vlado sedel na stoličke, opierajúc sa o stenu, a bol ešte zelenší ako doteraz. Ostatní prítomní boli viditeľne vzrušení, iba Andrej ho s filozofickým kľudom ovieval projektom úpravy terénu. Pozrela som sa na projekt a zistila som, že je to moje sídlisko. Vytrhla som mu ho z ruky a ako fúria som sa oborila na omdlievajúcu obeť.
– Teraz omdlievaš, čo? – povedala som jedovato. – Ale o tej blondínke z Monopolu klebetiť, na to si mal silu! Spamätaj sa, nemehlo, lebo ako že tu stojím, takú ti strelím po tej papuli nevyplákanej!

Jana zhrozene vykríkla a Vlado hneď otvoril oči.

— Daj pokoj, bosorka, – zašeptal slabo. – Čo chceš?

— Chodil si s nebožtíkom na vodku?

— Chodil. No a čo? Je to hádam zakázané? Keď som s ním chodil, ešte žil.

— Zveril si sa mu so svojimi úspechmi s blondínkou z Monopolu a s brunetkou z Jelenej hory, s ryšavou zo Zálesia s tou Manillou, či ako ju, zo Zakopaného?!

— S Manuelou! – zvrieskol Vlado, a na všeobecné prekvapenie zrazu prestal omdlievať. – Odpáľ! Čo ťa do toho?!

Ignorovala som ho a obrátila som sa k Alici, ktorá, len čo vošla, hneď si sadla na najbližšiu stoličku.
– Vidíš, – povedala som roztrpčené. – Nevravela som? Alica bez slova prikývla. Všetko sa ohromne zhodovalo.

Vlado, jediný projektant-elektrotechnik v našom podniku, chodil takmer na všetky služobné cesty s projektantmi iných odborov. Na služobných cestách si rozprávali najrôznejšie príhody. Vlado všetko, s čím sa mu kolegovia zverili, potom pod vplyvom alkoholu rozprával Teodorovi, pričom, v dôsledku jeho komplexu menejcennosti, pokiaľ ide o slabšie pohlavie, všetky styky jeho kolegov s predstaviteľkami tohto pohlavia v rôznych končinách Poľska sa v jeho mozgu akosi čudne pretvorili a rozprával ich ako svoje vlastné úspechy. Teodor ho poznal, vedel, čo si o tom má myslieť, posadil ho1 na tohto koňa a vyťahoval z neho informácie, aké len chcel. Vlado bol žriedlom vedomostí o Karolovi, Štefanovi a ešte niekoľkých, žriedlom, ktoré mohlo hojne zásoboval Teodorov zelený notes.

Teraz hral divadlo zo strachu nie o prezradených, ale o seba. V zápale narozprával Teodorovi kadejaké výmysly o istej dáme, ktorá k nemu zahorela vášnivým citom, uchvátená šľachetným výrazom jeho pekných, nevinných belasých očí. Tento cit bol preňho stálym zdrojom duševného nepokoja, pretože na jednej strane ho šlo rozpučiť od pýchy a na druhej strane ho zhrýzali výčitky svedomia a panický strach pred manželkou. Neinformovaný človek by ho vážne mohol obviniť z vraždy Teodora, človeka, ktorý hrozil, že vyzradí žene jeho tajomstvo.

O tomto poslednom ma presvedčil Andrej.
– Vieš, na čo sa ma pýtali? – povedal a s čoraz väčším záujmom sa díval na zeleného Vlada.
– Ako to mám vedieť?
– Či je pravda, že Vlado sa pred niekoľkými dňami poškriepil s Teodorom, keď mu ten povedal, že ha-ha … len spomenie žene …
— Už aj ty začínaš hovoriť z cesty? Kto povedal čej žene?

— Teo. Vladovej žene. O akomsi stretnutí s akousi ženou.

— A bolo to naozaj tak? Škriepili sa?
– A ešte ako! Ale povedal som, že sa dobre pamätám, lebo to tak hlúpo vypálilo … Vlado odmietol objednať pol litra.
– No nie, to si už hádam Teo nezapisoval!

— Kto im to mohol povedať? – spýtala som sa nevoľky a pozrela som na Alicu. Bezradne pokrčila ramenami.

— Ja, – oznámila zrazu vyzývavo Jana. – Keď sa ma niekto pýta, poviem pravdu. Nemám čo skrývať. Pýtali sa ma, či sa tu Stolarek s niekým nehádal, nuž som im povedala. Robili taký krik, že ich bolo počuť až na ulicu.

Na chvíľu všetci zmĺkli, udivene a zhrozene hľadiac na Janu. Dokonca aj Vlado; predtým vyskočil zo stoličky a zalamujúc rukami, behal po miestnosti, teraz zastal a vypleštil na ňu oči.
– A budem hovoriť pravdu! – vyhlásila Jana ešte rozhodnejšie, čím pretrhla ticho, ktoré na chvíľu zavládlo, a vyvolala oživené a rôznorodé reakcie.

— Čo robiť, panebože, čo robiť? – nariekal Vlado a znovu zozelenal.

— Obesiť sa, – poradila som mu zlostne a jedovato. – Namočil si polovicu podniku, a teraz, keď ti hrozí doživotný žalár, nariekaš. Ale neboj sa, zabil si ho v nepríčetnosti, za to ti dajú najnižší trest…
— Na miesta!!! – skríkol zrazu mocným hlasom Ján, strčiac hlavu do dverí. Tento akustický otras prerušil dramatickú scénu.

— Čo vrieskaš? – spýtal sa ho vyčítavo Andrej. – Tu sú všetci nervózni…
— Na aké miesta? – zaujímala sa Alica.

— Svoje! Všetci na svoje miesta! Príkaz vyšetrovacích orgánov. Tempo, rozídte sa! Irena, domov! Totiž, chcel som povedať, do svojej pracovne.

Kým som tam došla, v rýchlosti som ešte nakukla k Monike. Sedela vo svojej miestnosti, dívala sa do obloka a fajčila cigaretu, celkom tak ako predtým Gašpar. Keď som vošla, obrátila sa a pozrela na mňa.
– Odíď, – povedala ľadovým hlasom. – Odíď, lebo ja teraz niekoho zabijem. Nechcela by som, aby si to bola ty.

Pomyslela som si, že to teda bude zrejme Oleg, ktorý sa musí vrátiť na svoje miesto, čiže k Monike. Bez slova a s pochopením som odišla a splnila som príkaz, ktorý tak hrmotne tlmočil Ján. Ostatne, túžila som po chvíľke pokoja, aby som mohla nerušene rozmýšľať.

Debata pri zrkadle priniesla plody. Spolu s Alicou sme dospeli ku skvelým výsledkom. Šťastnou zhodou okolností sa náš podnik z hľadiska viac alebo menej priateľských vzťahov delil na tri časti. Jednu z týchto častí lepšie poznala Alica, druhú ja. O tretej sme obidve vedeli málo, ale aj to málo stačilo, aby sme si vedeli vydedukovať všetko, čo sme potrebovali.

V svetle našich dedukcií začala Teova postava svätej pamäti vyzerať veľmi čudne. Ktovie, či nie horšie než neznáma postava živého vraha… Ale ani pri najlepšej vôli držať sa zásady „de mortuis nil, nisi bene” niektoré veci sa nedali odtajiť.

Nezvratné sme zistili, že Teodor bol skvele informovaný o počínaní väčšiny pracovníkov podniku. Vedel o Karolových drobných starostiach. Niekedy sa totiž stávalo, že na ceste k zvyšovaniu životnej úrovne Karol narážal na brvná, ktoré vedel s veľkým talentom obchádzať. Pritom bol, prirodzene, ďaleko od lavice obžalovaných, zato však blízo k strate nepoškvrnenej povesti, ktorú ako normálny smrteľník veľmi potreboval.

Vedel o Gašparovej beznádejnej láske k Monike a poznal názor Gašparovej ženy na tento nehorázny cit. Znechutená manželka pohrozila Gašparovi, že ak okamžite nenechá na pokoji tú hetéru, bude trvať na rozdelení majetku, ktorý z väčšej časti patril jej. Gašpar prisahal, a hneď na druhý deň prísahu porušil.

Vedel o stykoch Richarda, opantaného fixnou ideou odísť do cudziny s Polservice. Vedel, že Richard bol tou osobou, ktorá raz urobila niekoľko netaktných poznámok na adresu istej vysokopostavenej osoby a týchto niekoľko poznámok spôsobilo v Polservice veľké opletačky. Keby sa Richardova ľahkomyseľnosť rozchýrila, mohol by sa navždy rozlúčiť s nádejou na odchod.

Vedel o mnohých čisto súkromných záležitostiach Moniky, Dany, Kamila, Štefana, Vierky a iných, nehovoriac o mne. Poznal aj všetky naše vnútropodnikové pikle, namierené priamo proti Vojtovi a Olegovi. Popritom určite vedel veľa vecí, ktoré nás ani nenapadli. Jedno však bolo isté: každá z týchto informácií mohla niekomu uškodiť.

Druhou stranou mince boli Teodorove dlhy.

Všetkým ľudom, o ktorých vedel tak veľa, bol dlžný peniaze, peniaze nevracal a dlžoby rástli. Prečo mu aj naďalej požičiavali? Vysvetlenie sme našli iba jedno, i to podložené vedomosťami, ktoré sme mali o dvoch tretinách zamestnancov. Delikventi, ktorí vedeli, ako dobre je Teodor informovaný, boli s ním pre všetky prípady radšej zadobre a ukájali sa hlúpou nádejou, že sú to naozaj pôžičky, ktoré Teodor raz vráti…
V poslednom štádiu rozhovoru pri zrkadle sme dospeli k nezvratnému presvedčeniu, že Teodora zabil niekto, pre koho jeho vedomosti znamenali najväčšie nebezpečenstvo!

Ďalším ťahom, ktorý sme chceli urobiť, bolo diplomaticky poobracať spolupracovníkov a nájsť údaje, kto by mohol byť týmto niekým. O kom vedel Teodor najhoršie veci? Kto z nich vyparatil niečo také, o čom ešte nevieme a čo je preňho otázkou života a smrti, ktorá si bezpodmienečne vyžaduje zachovanie tajomstva? Čím viac mal niekto na svedomí, tým viac príčin mal vraždiť. Toto mala práve na mysli Alica, keď vyslovila svoju čudnú úvahu vo chvíli, v ktorej nám načisto zdreveneli nohy.

Trpko a s tichým smútkom som si pomyslela, že už minuli zlaté časy stredoveku, keď stále niekto niekoho trávil, pretože ten niekto vedel priveľa, keď všetky činy boli zahalené pochmúrnym tajomstvom, keď sa nachádzali kostry zakuté do okovov a na každom kroku si mohol natrafiť na zamaskovanú postavu s kordom. Minuli sa časy vierolomných žien zamurovaných do veží, a nemanželských detí usmrcovaných pod rúškom noci. Kde sa dnes, v tejto prozaickej dobe, môžeme rovnať onomu romantizmu?! … Kto zo štátnych zamestnancov dnes prechováva na dne srdca akési smrtonosné tajomstvá? Nonsens!

A predsa Teodor zahynul…
Viem o všetkých týchto ľuďoch veľmi veľa. Teodor vedel nesporne viac. Preto sa treba na základe našich vedomostí zamyslieť nad tým, komu a čím hrozila priveľká popularita. Komu, ako a do akej miery mohla uškodiť …?
Ovzdušie, ktoré zavládlo v podniku, nebolo najvhodnejšie na rozmýšľanie. Stále sa niekde niečo robilo, všetko si bolo treba všímať, aj teraz viselo vo vzduchu čosi zaujímavé.

— Čo je? – spýtala som sa a sadla som si k stolu, pričom som pocítila čosi ako vďačnosť k milícii za to, že ma k tomu konečne prinútili. – Prečo nám prikázali vrátiť sa na svoje miesta?

— Neviem, určite niečo vymysleli, – odvetil Ján, zaujatý Lacom, ktorý sa vrátil z mesta s nákupom. Rýchlo rozrátali, čo kto platí, a Laco si rozložil jedlo na stole neprítomného Ota. Kúpil si obrovskú údenú rybu a teraz sa jej s údivom prizeral.
– Čo myslíte, čo je to? Ani treska, ani kambala …
— Makrela, – vyhlásil Ján autoritatívne.

— Čo si? Veď to je to isté. Chceš kúsok?

— Vôbec to nie je to isté. Chcem, daj mi kúsok sem na žemľu …
— A to máme jesť takto nasucho? – spýtala som sa sklamane. – Ani čaj si nemôžeme uvariť?

— O čaji nebola reč. Prikázali sedieť … Vilo, nechceš rybu? Ochutnaj!

Lacovi mohla ryba vystačiť na týždeň, nuž sa o ňu vďačne delil, a pritom referoval o svojej výprave do obchodu v sprievode milície, na ktorý bol nesmierne pyšný.
– V živote ma nikto nevyznamenal takou poctou. Vravím vám, všetci ľudia sa na mňa dívali. A on zo mňa oka nespustil. Odteraz chodím do obchodu iba z príležitosti vraždy …!

Vilo so žemľou v ruke sa pretisol na balkón. Otov stôl stál tak, že sa balkónové dvere nedali celkom otvoriť a pretisnúť sa cez ne mohli iba veľmi tenké postavy. Do miestnosti vošiel Vojto. Podišiel k Jánovmu stolu, zamyslene sa naňho pozrel a začal čosi hovoriť. Ján prestal pohybovať čeľusťami, aby ho nerušil, pretože Vojto mal čudnú záľubu v šepote, a v rozčúlení hovoril ešte tichšie než zvyčajne. Ján načúval s takým vrcholným napätím, že dokonca ešte aj žmurkať prestal.

Laco v záchvate dobroprajnosti po práve prežitej pocte, pristrčil Vojtovi papier s rybou.
– Nech sa páči, pán inžinier, ponúknite sa, je čerstvá. Prosím, tu je kúsok žemle.

Vojto sa obzrel a zagánil na rybu, snažiac sa zatajiť hnus.

— Nech sa páči, – núkal ho Laco.

— Nie, ďakujem, – odvetil Vojto utrápeným hlasom. – Viete, ja vôbec pokladám jedenie za intímnu činnosť. Vždy radšej jedávam chvatkom, tak, aby ma pritom nikto nevidel.

Laco prudko zabrzdil rozbeh svojej pohostinnosti a trochu konšternovaný sa naňho pozrel.
– Veď hej, – povedal neisto. – I ja si tak myslím. Skúšal som dokonca jesť na WC, ale to je trochu nepohodlné …
Vojto chcel ešte niečo povedať, ale rozmyslel si to, mávol rukou a demonštratívne trpiac vyšiel. Vilo sa pretisol späť z balkóna a tváril sa náramne hlúpo.

— Čo to povedal? – spýtal sa nedôverčivo. – Že jedáva zadkom???

— Nie zadkom, ale chvatkom, – opravil ho Laco. –Počul si predsa, nie? Vo WC, pod stolom, v skrini, ako kedy. Aby ho ľudia nevideli…
— Neviete, čo mi vravel? – spýtal sa Ján a hľadel na nás so zvrašteným obočím. – Čosi hovoril, zdá sa mi, že chcel, aby som niečo urobil, ale čo, veru neviem, aj keby ste ma zabili! Nech sa prepadnem, ak som dačo rozumel.

— Nevrav, – potešil sa Laco. – Ani ty? To som rád. Lebo viete, ja už som si naozaj myslel, že som hádam nevyvinutý alebo čo. Keď so mnou hovorí, rozumiem každé slovo zvlášť, ale celkový zmysel ani za nič neviem zachytiť. A keby ste vedeli, ako sa snažím!

Ján trudnomyseľne prikývol.

— Asi v tom niečo bude. Naozaj hovorí tak, akoby mu záležalo na tom, aby ho náhodou niekto nepochopil. A je to S ním čoraz horšie. Zrejme naňho vplýva jeho staromládenectvo. Irena, máš bojovú úlohu nahovoriť ho, aby sa oženil!

— Už letím, dobre si nohy nezlámem. Žiadnej žene na svete nechcem tak zle, aby som ju zaňho vydala.

— Čo to hovoríš, veď je to chlap ako britva! – zvolal Laco. – Boha … kosť! … Sám by som sa zaňho vydal! Že mu chýba tá troška vlasov …?
— Ja mu krásu neuberám, je naozaj krajší, než sa zdá. Videl si ho niekedy bez šiat?

— A ty si ho videla?! – zaujímal sa Laco tak horlivo, že sa takmer zadusil kúskom ryby.

— Videla. Na Visle, pri člnkovaní. Aj na kúpalisku. Keby mal takú povahu ako postavu, vlastnoručne by som mu čistila topánky.
– A keby mal takú postavu ako povahu …?

– Tak by ho ukazovali v klietke za peniaze ako kuriozitu z iného sveta …
– Ty, daj mi ešte kúsok, – povedal Vilo, otŕčajúc Lacovi prázdnu žemľu.
Poslušní príkazu vyšetrovacích orgánov, sedeli sme na svojich miestach, využívali sme čas na posilnenie tela a nariekali sme, že nemáme čaj. Záujem o počínanie milície, na čas stlmený hladom, postupne narastal. Kapitán vkročil do miestnosti spolu s milicionárom v uniforme a razom upútal na seba našu pozornosť.

Zvedavo sme sa na nich dívali. Poobzerali sa okolo seba a na náš nesmierny údiv i radosť začali robiť celkom normálnu, dôkladnú a podrobnú prehliadku.

Začali prvou skriňou s rysmi, pričom masochisticky odmietli ponúkanú pomoc, v dôsledku čoho práca, do ktorej sa pustili, narástla na herkulesovské činy. V každej zásuvke bolo niekoľko metrových kotúčov. V každom kotúči bolo niekoľko rysov rôznych formátov, neraz natrhnutých, s ktorými bolo treba veľmi jemne zaobchádzať, pretože, nech je, ako chce, boli to úradné dokumenty. A pri každom niektorý z nás vydal zo seba rozčúlený výkrik: – Opatrne …!

Pre seržanta, ktorý pomáhal kapitánovi v tejto gigantickej práci, to bol viditeľne trest boží. Zvíjal a rozvinoval, ruky sa mu triasli, hárky padali na zem, rysy sa skrúcali nakrivo, až to už nevydržal s nervami.
– Súdruh kapitán, – povedal zúfalo, utierajúc si pot z čela, – hádam by sme predsa …
Kapitán zrejme pocítil príliv milosrdenstva, alebo možno dospel k presvedčeniu, že seržant sám neskončí túto robotu ani do súdneho dňa, a pozrel sa na nás. Ihneď som to využila.
– Neviem, čo hľadáte, ale to, čo ste už prezreli, je hádam v poriadku, nie? Navrhujem, aby ste vy hľadali, a my budeme zvinovať a ukladať, lebo tieto veci potrebujeme.

Kapitán po krátkom váhaní prijal návrh na spoluprácu, pričom vzal na milosť iba Vila a mňa. Iste preto, že sme sedeli najbližšie a nechcel, aby sa mu priveľa ľudí motalo na podozrivom teréne. Ale asi nám aj tak nedôveroval, pretože nás ani na chvíľu nespustil z očí. Hľadal na hmat, naslepo šmátrajúc rukou po zásuvkách, z čoho sme dedukovali, že hľadaný predmet musí byť veľký.

Keď poprezerali zásuvky znútra, rozhodli sa pozrieť hore na skrine. Sami sme boli zvedaví, čo tam nájdu, pretože to miesto nám už dávno slúžilo ako sklad odpadkov. Seržant začal tým, že ľahkomyseľne siahol a potiahol za čosi, čo vytŕčalo. Kým sme stihli skríknuť „pozor”, spadla mu na hlavu stará maketa z gypsu a dreva a zápäť za ňou kópia nepoužitého typového projektu. Kapitán ani okom nemihol, vyštveral sa na stoličku, potom na jednu zo zásuviek a vlastnoručne sa prehŕňal na skrini, výsledkom čoho bolo len to, že keď stade zliezol, rukávy jeho saka vyzerali, akoby nimi niekto čistil veľmi zahnusenú dlážku.

Hľadali metodicky. Keď skončili so skriňami, pustili sa do našich stolov, ktoré stáli najbližšie.

– Buďte taká láskavá, odomknite nám zásuvky, – vyzval ma kapitán. S radosťou som počúvla, pretože som dobre vedela, že zásuvky – to ešte nič nie je; pod stolom som totiž mala pripevnené veľké hárky bristolu, vyplnené všetkým možným. S veľkým potešením som im umožnila nahliadnuť do tohto smetiska.

A tu konečne niečo našli. Vôbec si nevšimli také divné veci, ako starú reťaz z lustra, zátky od fliaš a vykladacie karty, zato s nesmiernym záujmom vytiahli veľmi špinavú handru na utieranie tušu a zhúžvaný toaletný papier. Zabalili to do obálky a opatrili tajomným nápisom.

Potom zamierili k Lacovmu stolu, pri ktorom Laco ešte stále sedel nad svojou rybou.
– Čí je to stôl?
– Môj, – odvetil Laco a rýchlo k nim pristúpil. – Želáte si, aby som ho otvoril? Nech sa páči …
Otvoril zásuvky a na kapitánovej, doteraz nepreniknuteľnej tvári sa zazračil akýsi čudný výraz. Obsah prvej zásuvky zhora bol celkom nečakaný. Po celom dne bolo rozmazané staré zožltnuté maslo, na ktorom sa ponevierali zvyšky na kosť stvrdnutej klobásy, kúsky nahryznutých žemieľ a chlebových korok, staniol od taveného syra a ešte niekoľko bližšie nedefinovateľných zvyškov iných potravinových článkov. Uprostred tohto bojiska bezstarostne dominoval pohár od horčice. Laco stál, zamyslený, a zrejme sa cítil povinný podať prítomným vysvetlenie.
– Zásoby, – povedal oduševnene. – Pre zlé časy. Pred výplatou dakedy začíname cítiť nedostatok, a vtedy akoby si to našiel.

Kapitán sa naňho so záujmom pozrel a pobral sa ďalej. Vilovi vzali kus starej ponožky, úplne stvrdnutej od tušu, a Jánovi golier z Karolovej košele, ktorý svojou garderóbou zásoboval celý podnik. Keď z Otovej zásuvky vytiahli manžety a tiež ich zalepili do obálky, nevydržala som a začala som protestovať.
– Páni, vy nás zničíte! Veď to sú naše pracovné nástroje! Čím si budeme čistiť pierka?
– Všetko vám vrátime, – odvetil chladne kapitán. Prekutali miestnosť, dokonca aj do rádioprijímača nakukli, rozdrvili veľkú guľu plastelíny, ktorá slúžila Vilovi ako materiál na makety, prezreli obsah koša na smeti a napokon vyšli na balkón.

Až do tej chvíle sme sedeli pokojne a mlčky a so1 záujmom sme sa prizerali ich počínaniu. Ale teraz Vilo akoby ožil.
– Počujte! – zvolal vzrušene. – Oni objavia našu vázu! To bude psina!
– Naozaj! … Kristova ľavá noha!

Rýchle sme povyskakovali od stolov a vrhli sme sa k balkónovým dverám. Navzájom sa odstrkujúc, vystrčili sme hlavy a vypleštili oči. Na balkóne stála obrovská váza z ľudovej keramiky, ktorá nám slúžila na zvláštny chemický pokus. Už niekoľko mesiacov sme tam hádzali všetko možné a čakali sme, čo z toho vznikne. Toto umelecké dielo sme starostlivo zakrývali. Vnútri bolo všetko: voda z kvetín, mlieko, ohryzky z jabĺk, zhnité rajčiny, ohorky z cigariet, zvyšky najrozličnejších potravín, oveľa rozmanitejších ako v Lacovej zásuvke, kávová usadenina, kúsky handár, trochu kvasenej kapusty a veľa iných vecí. Vilo raz priniesol špeciálne pripravené zemiaky a Oto, nakazený naším šialenstvom, obetoval návnadu na ryby. Ja sama som nevedela vymyslieť nič horšie, nuž som tam hodila surové bravčové kosti. Okrem toho tam každý niekoľkokrát napľul.

To všetko sme robili v nádeji, že po uplynutí náležitej doby vznikne vo váze akási zázračná zmes, ktorá možno raz vybuchne. V prípade, že sa nedosiahne očakávaný efekt, mali sme v úmysle využiť obsah tohto ľudového náčinia nejakým iným spôsobom, ale zatiaľ sme nespresnili akým. Rozhodne sme boli pripravení na niečo impozantného, lebo nebolo pochýb, že tento obsah, vystavený po niekoľko mesiacov pôsobeniu slnka, náležité zosmradol. Už niekoľko týždňov nikto nemal odvahu nadvihnúť pokrievku.

S nesmiernym záujmom sme sa prizerali, ako milicionár natiahol ruku za vrchnákom.
– Pozor! – zvolal mimovoľne Laco. Milicionár odtiahol ruku a nedôverčivo na nás pozrel.
– Prečo!?
– – Nič, nič, nedajte sa vyrušovať, – povedal Ján. – Kolega je troška nervózny.
– No! – súril Vilo netrpezlivo.

Milicionár zaváhal, pozrel na pokojného kapitána, zodvihol vrchnák, nazrel dnu, strčil do zmesi papek a zamiešal. Nič zábavnejšieho sme si nemohli predstaviť.

Vybuchnúť to síce nevybuchlo, ale účinok aj tak stál za všetky drobné. Vo váze to zaklokotalo, cez okraj sa preliala akási penivá, prenikavo zapáchajúca brečka, z ktorej vyletelo mračno malých mušiek. Strašný zápach vrazil ešte aj nám do nosa, nehovoriac o nešťastnom milicionárovi, ktorý sa vystrašene odvrátil s výkrikom: – Pre Kristove rany! – Potom si zapchal nos a vytrvalo miešal ďalej. Kapitán sa prizeral z bezpečnej vzdialenosti

— Treba to vyliať, – vyhlásil energicky.

— Kde?!

— Niekde na smetisku. Nedá sa nič robiť, berte to.
– Hneď, najprv to zakryjem.

S námahou zodvihli náčinie a začali ho prepchávať cez dvere. Hnaní zlou predtuchou, vrátili sme sa na svoje miesta. V dverách bolo tesno aj jednému človeku, nehovoriac o človeku obloženom takým nemotorným bremenom. Seržant sa prepchal prvý, kapitán pridržiaval vázu z balkóna. Seržant sa potkol o Otovu dosku, chcel chytiť vázu do náručia, zakvačil sa o kľučku a práve vo chvíli, keď kapitán vázu pustil, aby sa sám prepchal cez dvere, vyšmykla sa seržantovi z rúk.

Z kopy črepov roztekala sa po miestnosti penivá, strašne zapáchajúca brečka! Našli si naozaj najvhodnejšie miesto na vyliatie …
Všetko, čo sme tam od samého začiatku hádzali, zmenilo sa v jedinú zhnitú zmes. Pôvodnú formu si zachovali iba zvyšky bravčových kostí, téglik na farby a kľúč, ktorý vypadol, len čo sa váza rozbila, odrazil sa a zaletel najďalej.

Naša radosť napriek odpornému zápachu nemala hraníc, tým skôr, že kapitán nás okríkol, aby sme sa nepohli z miesta. A tak sme sa dívali nečinne a škodoradostne, ako to všetko ešte s pomocou ďalšieho milicionára pozbierali do igelitovej plachty a dokonca aj vytreli dlážku, starostlivo hľadajúc po kútoch, či sa niečo nezakotúľalo. Pani Glebová by určite nebola taká pedantná.

Napokon odišli aj so svojím „sladkým” bremenom a prenechali nás nášmu nadšeniu. Váza nesklamala naše nádeje.
– Ale nevybuchlo to, – povedal Laco smutne.

— Žiadaš priveľa, – odvetil Ján. – Aj tak to bolo nádherné.

— Počujte, čo vlastne hľadali? Čo myslíte? – spýtala som sa a snažila som sa nedýchať, pretože v miestnosti ešte stále viselo mračno neznesiteľného pachu.

— Veď si videla, Karolovu bielizeň. Zrejme je najpodozrivejší a chcú skompletizovať jeho majetok.

— Hľadajú po celom podniku, – povedal Laco, keď vykukol z dverí. – Revízia podľa všetkých pravidiel. Čo len môžu hľadať?

Vyšetrovacie orgány obracali podnik hore nohami, hľadajúc tajomný predmet, a starostlivo konfiškovali všetky handry a handričky.

Sedela som pri stole, fajčila cigaretu a nerobila som nič; mala som totiž príliš veľa iných starostí, než aby som mohla myslieť na prácu. Predo mnou ležal hárok papiera, na ktorý som si napísala všetko, čo viem o svojich kolegoch, všetko, čo sa mi podarilo doteraz zistiť. Dívala som sa na tento súpis a snažila som sa urobiť záver, ktorý by mal hlavu a pätu.

Teodor nás vydieral, o tom sa nedalo pochybovať. Všetkých? Takmer všetkých … Iba dve osoby mali od neho určite svätý pokoj. Alica a Oto. Ostatní boli podozriví.

Najviac som vedela o Gašparovi a Monike, ktorí, a to treba priznať, boli na tom najhoršie. Monika mala strašne skomplikovaný život. Ako žena plná ohňa a temperamentu, začala si nedávno s istým veľmi pekným mladým zástupcom jedného investora. Neskoršie sa snažila zo všetkých síl skončiť tento vzťah, pretože sa jej naskytla perspektíva výhodného sobáša s človekom, ktorý mal veľa peňazí a neobyčajne prísne morálne zásady. Zaľúbený mladík nemal veľkú chuť ustúpiť z bojiska a ona nevedela, ako sa ho striasť, aby ho nemala stále na očiach a vytrela ho z pamäti. Chýr o tomto neukončenom romániku mohol definitívne odpudiť cnostného nápadníka, a Monike ohromne záležalo na tom, aby zakotvila po boku bohatého muža. Otázka je, koľko z toho všetkého vedel Stolarek?

Gašpar, vytrvalo zbožňujúci svoj idol, vedel o všetkom. Ak Teodor vydieral dámu jeho srdca, a tým znemožňoval splnenie jej plánov, prečo by ho nemohol zavraždiť v náhlom záchvate zúrivosti? Nehovoriac o tom, že vydieral aj jeho …
Zamyslene som hľadela na zoznam životných omylov svojich kolegov. Boli tam záležitosti, o ktorých som sa domnievala, že o nich okrem zainteresovaných viem iba ja. Vedel o nich aj Teodor? Vedel, a vedeli oni, že on o nich vie? Nemala som ani potuchy o jeho stykoch s niektorými ľuďmi, s Voj tom, Vilom, Zdenom, s Hedvigou … Prirodzene, najviac ma zaujímal Zdeno…
Sedela som sama v miestnosti, pretože tamtí traja kamsi zmizli. Ako na zavolanie vošiel Štefan, Zdenov najbližší kamarát. Hneď som sa rozhodla, že to využijem.

— Ty by si sa mala škvariť v najhorúcejšom pekle za ten nápad s Teodorom, – povedal Štefan trpko. – To už si vonkoncom nemala koho skántriť, čo? Čo si ja teraz počnem? Budem musieť predať auto …
— Len pokojne, Števko, nie tak zhurta. Sadni si, tu máš cigaretu a pekne mi povedz, prečo si požičal Teodorovi peniaze.

Štefan si prisunul stoličku, poprehŕňal sa vo vreckách, hľadajúc zápalky, a s hundraním si zapálil. Potom na mňa nevraživo zazrel.
– Prečo som mu požičal? Aby som mal svätý pokoj. Vieš čo by bolo, keby povedal mojej starej o tej protivnej Viere? Nadosmrti by mi otrávila život! A ja som už starý človek, chcem mať svätý pokoj! Bol to najväčší podliak, akého kedy zem nosila! Myslíš, že iba do mňa sa zadrapil? A Vlado, a Gašpar, a Kamil čo? Pes?! A Zdeno!

Až ma nadvihlo na stoličke.

— Ako to? – skríkla som. – Aj Zdeno?!

— Že či!

Zmocnilo sa ma hrozné rozčúlenie. Do tejto chvíle som tajne dúfala, že Zdena predsa len nechal na pokoji.

— A Zdena čím vydieral? Nevieš? – spýtala som sa napäto.

— Nemám ani potuchy, – odpovedal Štefan a vôbec si nevšimol, aký dojem na mňa urobili jeho slová. – Veď poznáš Zdena, ten ti nič nepovie. Iba raz mimovoľne prezradil, že má veľké starosti a že nejde o neho.

Do čerta! Viac mi nebolo treba hovoriť, to mi stačilo. Vedela som o Zdenovom starostlivo tajenom romániku práve tak dobre ako on sám. Splnili sa moje najhoršie predtuchy a zrazu mi bolo nesmierne ťažko a smutno pri srdci…
Zo stiesnenej nálady ma vytrhli vyšetrovacie orgány. Rezolútne sa domáhali rozhovoru so mnou. Prešla som cez podnik, ktorý poskytoval obraz úplnej anarchie. V zasadačke a v kancelárii ešte stále vypočúvali. V kúte pod zrkadlom sa vytrvalo škriepil Vojto s Karolom. V strednej miestnosti Alica, Andrej, Marek a Ján hrali bridž. Richard spal tvrdým spánkom, Anča trudnomyseľne hľadela do akejsi knihy a u sanitárov sa Laco, Jaro a Kamil hrali so zápalkami. Pri dverách do zasadačky sedel milicionár, čo sa mi videlo nevýslovné urážlivé.

Traja páni v kancelárii vyzerali ako poľovníci na stope. Bolo tam dusno, nadymené ako v železničnom depe, a prokurátorovi sa ligotali oči, čo ho robilo ešte krajším.
– No, a vraciame sa k autorke predstavenia, – povedal kapitán uštipačne. – Dúfam, že nám poskytnete niekoľko zaujímavých informácií.
– Pravdepodobne, – odpovedala som. – I ja dúfam, že od vás získam niekoľko cenných zpráv, lebo iste si viete domyslieť, že ma ako autorku predstavenia zaujíma, ako sa hra skončí.
– Určite nie viac ako nás … Ale kým začneme, odpovedzte nám láskavo na jednu otázku. Súkromnú. Čo to bolo v tej váze na vašom balkóne?

Odpovedala som mu vyčerpávajúco a kapitán počúval s výrazom mierneho hnusu. Bola som už načisto zjašená a akiste preto som sa vzdala pôvodného úmyslu. Mávla som rukou nad vlastnou bezpečnosťou, nevinní kolegovia, ktorých som namočila do hlúpeho zločinu, sa mi zrejme zdali dôležitejší, a napokon som dospela k záveru, že som vlastne ešte nebola trestaná a pretože som doteraz viedla bezúhonný život, neodsúdia ma na neviem aký trest.

— Počkajte, – prerušila som kapitána, ktorý čosi hovoril. – Najprv by som si chcela objasniť jednu vec.

— Nech sa páči…
— Páni, – povedala som slávnostne, – predovšetkým chcem povedať, že vám verím. V onej rozhodujúcej chvíli som sa nepohla zo svojho miesta, čo už iste viete. Preto aj viete, že som nezmárnila Stolarka. Pravda, môžete ma podozrievať, že som mala spoločníka, že som ten zločin vymyslela, zaplánovala a tak ďalej, ale to je nezmysel. V takom prípade by som to nevytrubovala po celom podniku. A nielen to. Na dôkaz svojej neviny vám môžem povedať ešte viac, ale najprv by som chcela s vami uzavrieť dohodu.

Zaváhala som. Uvedomila som si, že predsa len najprv musím nevinu dokázať. Zavrela som oči a strmhlav som sa vrhla do priepasti.

Pokiaľ možno stručne a jasne som im objasnila príčiny, pre ktoré by som rozhodne bola radšej, keby Teodor žil dlho a šťastne. Priznala som sa, že s nebožtíkom som sa dopustila priestupku v neprospech istej organizácie, spočívajúceho v tom, že nikto z nás nič nekúpil a ja som za to vzala peniaze. To jest, mala som vziať … Z tejto machinácie mi Teodor ostal dlžný päť a pol tisíc zlotých, ktoré spolu s ním môžem naveky pochovať. Musela by som mať o koliesko viac, aby som ho za takejto situácie zavraždila.

— Ako ste to spravili? – spýtali sa vyšetrovacie orgány so záujmom.

— Neviem. Teodor mal známeho vedúceho obchodu a sám s ním robil tie čudné kombinácie.
– A prečo ste mu požičali?

— Lebo som nemala inú možnosť. Ako sa vraví: nôž na hrdle, a nijaká iná možnosť, ako prísť k peniazom. Teodor sa pustil do toho podniku s výkrikmi radosti, lebo rátal s tým, že si bude môcť odo mňa požičať. Ako vidno, právom, ibaže si mal požičať pol druha táca, a nie päť a pol. Slovom, poriadne ma napálil.

— No dobre, ale prečo ste, aj keď ste mali nôž na hrdle, súhlasili, že mu požičiate o štyritisíc viac?

— Čo som mala robiť? Urobil mi láskavosť, a to veľmi riskantnú. Bakšiš by odo mňa nevzal, na vodku by som s ním nešla, tak ako som sa mu mala odvďačiť? To bola jediná forma.

— Pri dobrej vôli by sa hádam našla ešte nejaká, – povedal prokurátor zlostne.

— Isteže, – odvetila som bez rozpakov. – Ale v tom prípade by som bola radšej, keby ste boli na Teodorovom mieste napríklad vy …
Kapitán dostal záchvat kašľa a v prokurátorových belasých očiach sa zasa čosi povedome zablyslo.
– Nezabudnem na to …

– Vraciam sa k tomu, čo som povedala, páni, chcem vám urobiť návrh. Ak beriete vec reálne, musíte vidieť, že ja nie som vrahyňa. Navrhujem, aby ste mi venovali trošku dôvery, uisťujem vás, že sa vám to môže náramne zísť. Je mnoho vecí, ktoré sa normálnym vyšetrovaním nikdy nedozviete. Ak sa ku mne budete správať ako k podozrivej, budem sa ja k vám správať ako k nepriateľom, a naopak. Spolupráca môže priniesť oveľa lepšie výsledky ako vojna, a hádam ani netušíte, ako chorobne túžim nájsť vraha. Mám na to svoje príčiny …
.Vysypala som zo seba tento dojímavý príhovor a čakala som na výsledok. Zrazu som nesmierne zatúžila zapojiť sa do vyšetrovania. 
Traja páni na seba pozreli a kapitán prikývol.

— Dobre. Máte pravdu. Niekoľko osôb možno vylúčiť, pretože zázraky sa nedejú. Vražda musela zabrať páchateľovi tých niekoľko minút. Nadviažeme s vami spoluprácu na báze vzájomnej dôvery.

— Chvalabohu, – povedala som s úľavou. – Pýtajte sa.

— Kým pristúpime k podrobným úvahám, musíme vybaviť ešte jednu vec. Potom vás zavoláme ešte raz, ale teraz nám ukážte svoju vreckovku.

— Vreckovku? – začudovala som sa. – Bože môj, nemám vreckovku.

— Ako to. Žiadnu?

— Žiadnu. Väčšinou zabúdam na vreckovky. Ani dnes nemám. Ale keby vám na tom veľmi záležalo, môžem priniesť z domu.

— Nie, ďakujeme. Ste si úplne istá, že nemáte vreckovku?

— Dávam vám svoje slovo. Nedá sa nič robiť.

— A čo robíte, keď máte nádchu? – spýtal sa znechutene prokurátor. – Alebo keď plačete?

— Nepamätám sa, kedy som mala naposledy nádchu, určite je to už desať rokov. A plakať nezvyknem. Ženy obyčajne plačú pre milovaného muža, a ja takého nemám.

— A čo ste s ním spravili?

— Pýtate sa súkromne, či služobne?

— Prepáčte. Súkromne. Odvolávam svoju otázku.

— Nie, prečo? Môžem vám to pokojne povedať. Pustil ma k vode.

— To znamená, že nemáte vreckovku, – prerušil ma kapitán veľmi úradným tónom. – Škoda. Tak zatiaľ prejdite tam …
Zvedavo som vošla do zasadačky, kde som už našla Vila a Andreja.

— Čo je to, Vilo? – zvolala som. – Aj vás sa pýtali na vreckovky?
— Mal som dve a obidve som im musel dať, – povedal Andrej filozoficky.
– Moja bola strašne špinavá, dnes som si s ňou čistil topánky, – priznal sa Vilo. – Tu vládne akási posadnutosť handrami. Aj všetky plášte skonfiškovali.

Ako ďalšia prišla Alica a hneď za ňou Marek a Ján, celá bridžová partia.

— Nemohli ste vziať so sebou karty? – spýtala sa Alica vyčítavo.

— Ako to, nemohli? Samozrejme, že ich mám! Počkaj, v tomto vrecku sú tvoje, a tu Andrejove.

Vôbec ich nemrzelo, že prišli o vreckovky, obsadili malý stolík, z ktorého odložili telefón, a znovu sa pustili do hry.

Táto nepochopiteľná bezstarostnosť spolupracovníkov tak krátko po spáchaní zločinu, v miestnosti, kde ešte pred niekoľkými hodinami ležal nebožtík, nevyplývala z výnimočnej bezcitnosti našich sŕdc a duší, ale z celkového ovzdušia podniku. Keby sa niečo podobné stalo niekomu z nás v inom prostredí, určite by sa tak skoro nespamätal. Ale tu, medzi priateľmi, kde nás oddávna postihovali najrozličnejšie údery osudu, dokázali sme sa akosi ľahšie zmieriť s ďalším, tým skôr, že Stolarek bol predsa len kolegom, a to jedným nie práve z najobľúbenejších. Počiatočný šok vyvolalo skôr presné splnenie mojich obludných predpovedí, ako sám fakt. Krátko predtým sa stávali iné nešťastia, súkromné i služobné. Karol a Štefan strávili niekoľko mesiacov v nemocnici po autonehode, Zdenovho syna po karambole len horko-ťažko vzkriesili, po ťažkej chorobe zomrela Alicina matka, Štefanova dcéra si poranila chrbticu a nevedela hýbať nohami, ja sama som len nepochopiteľným zázrakom vyviazla živá z dopravnej zrážky, a menšie nehody by sa nedali ani zrátať. Na dôvažok sa v podniku začal akýsi tajomný zhon, kontroly nám sedeli na krku, každý drobný omyl narastal do rozmerov pyramídy, až nám nakoniec hrozilo niečo, čo v našom kraji nemalo obdoby, a to bankrot štátneho podniku. Čo nás po tomto všetkom mohlo ešte prekvapiť?

A zrejme iba v tomto podniku a v tomto kolektíve bolo možné zvíťaziť nad protivenstvami osudu a zachovať si zmysel pre humor. Celá táto spoločnosť navzájom vplývala na seba pozitívne a nedopustila, aby to niekoho položilo. Že Stolarek nežije? Nedá sa nič robiť, raz všetci zomrieme. Jeden z nás je vrah? Tak nech ho milícia nájde, a až ho nájde, potom si budeme lámať hlavu ďalej. Ale teraz, prosím … šesť bez tromfu …!

Vždy po niekoľkých minútach dovliekol sa do zasadačky ďalší kolega a nechápavo krútil hlavou. Najustarostenejšia bola Heda.

– Predstavte si, kdesi mi skapala. Mohla by som prisahať, že som ráno mala vreckovku, a teraz ju nemám. Neveria mi
– Oni sú na to, aby neverili. Čo ich to posadlo? Irena, ty to budeš vedieť!
– Neviem, vreckovky som nemala v programe …

– Dlho nás tu budú držať? Neviete? Do čerta, človek si ani nemá kam sadnúť…!
– Zvykaj si, ani v base nebudeš mať komfort… Vypustili nás, keď vzali vreckovku poslednému človeku, Monike. Hneď nato ma zavolali do kancelárie.

Bol to plodný výsluch, ibaže neviem, pre koho viac – pre nich, či pre mňa. Po prvých otázkach, ktoré som počula, vstali mi vlasy dupkom na hlave. Zistila som, že ich vedomosti o nás tvoria neopísateľnú motanicu zloženú z faktov, predpokladov, lží, klebiet a nepatrného množstva pravdy. Väčšina zpráv pochádzala z čias, keď v našom podniku pracovala istá Nina, ktorá sa oveľa viac zaujímala o súkromné záležitosti drahých kolegov ako o svoje pracovné povinnosti. Nine vážne konkuroval Vlado, najväčší klebetník podniku. Spolu vytvárali o všetkých členoch kolektívu mýty a legendy, od ktorých tuhla krv v žilách.

Alica sa na svoje veľké prekvapenie dozvedela, že žije so svojím vtedajším inštalatérom, ktorý mal päťdesiatpäť rokov, bol vysoký meter šesťdesiat a hovoril diskantom a ktorý jej zničil inštalácie na stavbe z pomsty, že nesplnila jeho neskrotné sexuálne požiadavky. Hedvigu nesmierne potešila zpráva o vášnivej láske, ktorou k nej zahorel Vojto. Túto lásku jej prejavoval vraj veľmi prakticky, chodil k nej kamsi na perifériu, rúbal drevo, zakuroval v byte a kupoval jej topánky. Sám Vojto sa o tom dozvedel ako posledný a dlho nevedel pochopiť, z čoho ho vlastne podozrievajú. Zdena ohromne zaujímali jeho vlastné romániky s Dánkou, Vierkou, Ninou, Ančou i so mnou, ktoré nadväzoval, nevedno či naraz a či rad-radom. Aj o ostatných kolovali rôzne chýry, najmä erotického charakteru, ktoré sa Karol snažil spresniť tým, že sa vypytoval, s ktorou z nás sa už vyspal a s ktorou ešte nie.

Pocítila som, že poznatky vyšetrovacích orgánov musím uviesť na správnu mieru, lebo som sa vážne obávala, že začnú našu projekčnú kanceláriu pokladať za verejný dom. Preto som po rade všetko objasnila a pritom som sa sama dozvedela veľmi zaujímavé veci.

V prvom ohni sa ocitla Monika, ktorej rozčúlenie v súvislosti s čudným Gašparovým činom a Teodorovými poznámkami najviac bilo do očí. Spresnila som jej manželské zámery a plány do budúcnosti.

— Vravíte, že ten váš konštruktér sa v nej vidí, – povedal kapitán zamyslene. – Vie vôbec o jej vážnom úmysle vydať sa?

— Vie a schvaľuje ho, hoci ho to v duši zhrýza. Myslím, že by jej v tom rád zabránil ako jej strážny pes.

— Tak prečo to neurobí? Prečo neupovedomí ženícha in spe o jej pomere s tým investorom? Myslíte si vari, že zo šľachetnosti?
– Lebo o tom nevie!
– Naozaj? – spýtal sa kapitán s úprimným údivom. Zmĺkla som a vážne som sa naňho zahľadela, pretože mi zrazu čosi nesedelo.
– Priznala sa Monika k tomu investorovi? – spýtala som sa.

— Pani Monika popiera všetko, dobre že nepoprie, že vôbec dakedy bola vydatá. Čo by sa v súvislosti s ňou mohlo podľa vás označiť iniciálkami M. W.?

— Nádejného ženícha, stopercentne, počula som jeho meno … – zase som sa náhle zasekla. Iniciálky M. W … Gašpar ich nepoznal, Monika pred ním starostlivo tajila meno toho chlapíka. Monika popiera … Ak ich oni poznajú, znamená to, že ich poznal aj Stolarek!

Všetko sa mi v hlave pomotalo. Nemala som teraz čas rozmotávať to, pretože sa ma vypytovali ďalej. Bezprostredne po Monike sa zadrapili do Karola a dlho som nevedela pochopiť, čo podozrivého vidia v jeho služobných cestách. Služobné cesty sa splietli so stavebným materiálom a zrazu padla strela!

– Ten pán svedčil pri súde, však? Pri akomsi spore v súvislosti s výstavbou na Sadybe …
Svitlo mi, o čo ide. Počula som o výstavbe na Sadybe. Karolovo slovo rozhodlo na súde v prospech investora a všetko by bolo bývalo v najlepšom poriadku pod podmienkou, ak nevyjde najavo skutočnosť, že Karol videl tú budovu sotva pred mesiacom. O tom, kedy sa tam bol pozrieť, vedela v podniku iba Alica a ja, možno aj Vojto. Karol bol slušný človek, úplatky nebral a nijaký osobný prospech z tých časových kombinácií nemal, ale jeho dobrozdanie nebolo stopercentne nestranné. Vďačný investor dodal podniku objednávku v sume pol druha milióna zlotých, a tým nás zachránil pred bankrotom. A ja som mala teraz hodiť po Karolovi kameňom za tento šľachetný čin?!

Neviem, čo si vybrali z mojej odpovede, ktorú som sa snažila čo najviac zamotať, ale ja som už presne vedela, prečo Karol požičal Stolarkovi peniaze. Potreboval renomé bezúhonného svedka.

Potom vyšetrovacie orgány nechali Karola na pokoji, ukázali mi niekoľko faktúr a spýtali sa, čo to je. Zhlboka som si vzdychla.
– Znížené faktúry, – priznala som neochotne. – Vystavené na menšie sumy, ako by v skutočnosti mali byť. Podnik má finančné ťažkosti, museli sme sa zachraňovať, ako sa dalo.

Prokurátor vyčítavo pokýval hlavou a ja som znovu mala nepríjemný pocit, že to vyzerá vlastne tak, akoby sme po celý čas, od začiatku svojho bytia, robili len samé priestupky. Vzdychla som.
– Ten darebák blahej pamäti to mal všetko zapísané? – spýtala som sa ticho a smutne. Do predstaviteľov spravodlivosti akoby hrom udrel.
– Odkiaľ to viete?!

Teraz som zase ja pokývala hlavou.
– – Domyslela som si. Poznám ten jeho veľký zelený notes zapisoval si tam okrem iného aj účty so mnou. Je mi jasné, že všetkých vydieral, len ešte neviem presne koho čím. Ale viac-menej to tuším.

— To je práve to, čomu nerozumiem, – povedal prokurátor nechápavo. – Ako sa dospelí, seriózni ľudia mohli dať takto hlúpo vydierať?

— Lenže on to robil geniálne! – odvetila som oživené, pretože mi naraz začala ohromne pracovať pamäť. Zrazu sa mi vyjasnilo množstvo scén, slov, výrokov, ktorým som predtým nepripisovala nijakú váhu. – On od nikoho nežiadal peniaze za mlčanie, kdeže! Dostal by nanajvýš po papuli. On si iba požičiaval … Odmietnutie by znamenalo otvorenú vojnu, a na tú nikto nemal chuť. Každý s ním mal radšej pokoj a rátal s tým, že mu raz peniaze vráti, napokon, niekoľkým aj vrátil… Pritom nebol ktovieaký náročný, uspokojoval sa sumami v hraniciach našich možností.

— No dobre, – povedal kapitán s povzdychom a vytiahol notes. – Keď toľko viete, nemá zmyslu skrývať to pred vami. Tento notes je pre nás veľkou pomocou. Teraz vás prosíme, aby ste nám pomohli odlíšiť klebety a podozrenia od pravdy. Zainteresovaní sa vykrúcajú a všetko popierajú. Poďme pekne po poradí…
Čistiac ďalej ten Augiášov chliev, zastavila som sa pri Hedvige. Pri jej mene som v Teodorovom notese zbadala čosi divné. Akési číslo a pri ňom dátum spred niekoľkých rokov. Po dlhom rozmýšľaní som dospela k jedinému záveru, že dátum pochádza z čias, keď sa Hedviga znovu vrátila k svojmu prvému mužovi. Ale to číslo mi absolútne nič nehovorilo.

Na Zdena sa ma na šťastie nepýtali, zato sa zaujímali o istú nepríjemnú záležitosť, týkajúcu sa Richarda a Vojta.
– Z toho, čo sme doteraz počuli, možno vyvodiť, že vydieranie tu prekvitalo na všetkých frontoch, – povedal ľúbezne prokurátor. – Medzi tými dvoma boli dajaké nezhody. Čo o tom viete?

Vedela som dosť od Alice, ale nemala som chuť priznať sa k tomu. Vojto sa zachoval veľmi nepekne, keď odmietol Richardovi podpísať neplatenú dovolenku pre Polservice, ak mu neodovzdá projekt veľmi atraktívneho hotela. Richard, ktorý sa sám staral o objednávku na ten hotel, protestoval a vybehol z kancelárie s penou na ústach a kričiac: „Vydieranie, vydieranie.” Nemala som voči Vojtovi žiadne výhrady ani príčinu škodiť mu, preto som vyhlásila, že nič neviem. Nech mu Alica sama podrýva pôdu pod nohami.

Nakoniec ma dobehli s Vilom. Nikdy som ho nepodozrievala z dajakých súkromných tajností, až teraz, pod vplyvom ich otázok ma čosi zarazilo. Uviedli niekoľko dátumov a prikázali mi, aby som si spomenula, čo som vtedy robila. Dokázala som to bez námahy, pretože to bolo z konca minulého roku, keď som končila jeden projekt, ktorý súril, a vôbec som nevychádzala z pracovne. Dokonca som si vypracovala harmonogram, ktorý mi teraz mohol pomôcť, pretože na šťastie som nemala vo zvyku vyhadzovať čokoľvek skôr než tri roky po tom, ako sa vec stala neaktuálnou.

A tak, hľadiac do obrovského ušpineného hárku, ktorý som si priniesla z pracovne, mohla som neomylne odpovedať na otázky týkajúce sa udalostí minulého roku.

— Tretieho novembra, – povedal kapitán. – Bol toho dňa popoludní váš kolega v pracovni? A večer?

— Nie, – odvetila som rezolútne. – Nebol tu. Tretieho som robila návrh zámkov, ktorý som štvrtého dala na odkreslenie, a presne sa pamätám, že som sa prehŕňala vo Vilovej zásuvke. Hľadala som technický kalendár. Bol tam vtedy iba Richard.

— A siedmeho a ôsmeho?

— Ani vtedy. Po celý týždeň som bola sama a zúrila som.

— Dvanásteho?

— Moment, čo som robila dvanásteho? … Aha, stolárske práce. S tým som trochu meškala … Vtedy tu bol Ján aj Vojto, Vilo prišiel až neskoršie.

— Sedemnásteho a osemnásteho?

— Ohrada. Devätnásteho som ju dala na vyvolanie … Áno, vtedy tu sedeli všetci traja. Zhaslo nám svetlo, potme som varila kávu; Ján si vtedy nasypal cukor do pohára a povedal: „To je káva, pozrite sa, ani cukor sa v nej neroztápa,‘“ a potom vysvitlo, že ho nasypal vedľa. Vilo tu sedel do neskorej noci.

— No dobre … a desiateho decembra?

— Nemám ani potuchy. Prvá polovica decembra bola dosť pokojná, zato viem, že od pätnásteho do dvadsiateho^ som robila pre Richarda pomocné rysy. Prišiel so šialeným termínom a ja som ho ukrutne preklínala.

— No tak šestnásteho a sedemnásteho decembra?
– Nie. Bolo tu veľa ľudí, ale v našej pracovni iba ja. Na chvíľu som sa zamyslela, zamarila sa mi spomienka na tie dni. Spomienka taká čudná, chmúrna a nepríjemná, že som sa jej rýchle striasla, aby som náhodou niečo nevytresla.
– No a teraz tento rok, – požiadal kapitán. – V januári …

– Viacej sa nepamätám. Tam sa môj harmonogram končí. Poskladala som hárok a so záujmom som sa na nich pozrela.
– Tak čo? – spýtala som sa zvedavo. – Z čoho‘ ho podozrievate?

— Čo súdite o jeho manželskom živote?

— Nič! Má milú ženu a vôbec nevyzerá na nešťastného.

— No, tak to by bolo zatiaľ všetko. Zapálite si?

Predstavitelia zákona vyzerali trochu ustato, nie však rezignovane. Prokurátorovi sa oči ligotali a musím sa priznať, že sa mi páčil čoraz viac. Myšlienka očariť ho začala pomaly zatieňovať túžbu odhaliť vraha.
– Páni, načo sú vám tie handry, ktoré zbierate po celom podniku? – spýtala som sa so záujmom.
– Dozviete sa, až skončíme vyšetrovanie.

— Až skončíte vyšetrovanie, nebudete sa so mnou vôbec zhovárať.

— Nie som si taký istý, – zahundral kapitán a úkosom pozrel na prokurátora. Ihneď som skomentovala tento pohľad.

— Ten pán udržuje kontakty s bývalými podozrivými? – spýtala som sa milo.

— Uisťujem vás, že nie so všetkými, – odpovedal rýchlo prokurátor.
– Škoda! Takto neviem, či môžem dúfať …

– Môžete, – povedal kapitán rozhodne. – Som o tom presvedčený.

— A vy? – spýtala som sa prokurátora. Sedel na kraji stola, celý čierny, od hlavy až po päty, a veľmi pekný.

— Neviem, – odpovedal s úsmevom. – V spoločnosti žien sa cítim veľmi neisto‘.
– Ako pes v spoločnosti slaniny, – doplnila som ho, čím som vyvolala smiech všetkých troch.

Opustila som ich s podstatne väčšími zásobami vedomostí a riadnym zmätkom v hlave. Potrebovala som si to ako-tak usporiadať, ale na to by som sa musela porozprávať s Alicou. Nikdy som nemala mysliteľské nadanie a ku geniálnym záverom som mohla dospieť iba výmenou názorov. Ale Alica práve hrala karty, ktoré jej vôbec nepriali, a Gašpar, ktorý sedel v tej istej miestnosti, rozhodol sa zrejme zachovať mlčanie a robil poriadok po revízii. Upratovanie spočívalo v tom, že rozvinoval rysy, prezeral ich, potom ich húžval a hádzal do koša. Niektoré dokonca trhal na márne kúsky. Neviem, či je na svete ešte nejaký iný materiál, čo pritom robí toľko hluku ako pauzák. O kus ďalej sa zhovárali Zdeno, Anča a už trochu pokojnejšia Monika a snažili sa prekričať Gašparovo usporadúvanie. Uznala som, že tento sprievod Alici úplne stačí a že by nebolo namieste, keby som sa pridala ešte aj ja.

Obišla som podnik a zistila som, že u sanitárov sa odohráva akási divoká scéna medzi Kamilom, Jarom, Števom a Vladom, v našej pracovni Karol prská od zlosti a Vojto si čosi konšpiratívne šepce s Olegom v jeho malej izbičke. Keď som tam nazrela, demonštratívne zmĺkli. Vierka, nafúkaná a urazená na celý svet, sedela na svojom mieste, obrátená chrbtom k prichodiacim.

Podarilo sa mi striasť sa Hedvigy, ktorá sa tvrdohlavo domáhala, aby som jej vyložila karty, a sadla som si k svojmu stolu. A dovolila som si strašnú ľahkomyseľnosť.

Keďže som nemohla debatovať s Alicou, začala som mlčky premýšľať. Priebeh tohto rozmýšľania som mala vopred tušiť, ale niečoho takého by som sa veru nebola nazdala.

Z kúta za Otovým stolom, na ktorý som sa z nutnosti dívala, pretože som sedela práve oproti nemu, vystúpil diabol. Autentický, naj skutočnejší čertisko s čiernou kučeravou srsťou, s rohmi, chvostom a na kozích kopýtkach. Obišiel stôl, neviem ako, lebo doska sa dotýkala steny, sadol si na Otovu stoličku, preložil nohu cez nohu a zdrvujúco na mňa pozrel.
– Tak čo? – spýtal sa. – Dočkala si sa?

Posledným zábleskom vedomia som si ešte pomyslela, že keď už nemôžem debatovať s Alicou, porozprávam sa aspoň s diablom. Tým sa definitívne skončila skutočnosť.

— Prečo? – spýtala som sa opatrne. – Staral si sa o to nejako zvlášť?

— Hlupaňa! – odfrkol diabol pohŕdavo. – O teba sa vôbec netreba starať! Narobila si toľko zmätku, a teraz čo? Sedíš tu ako splašená oslica.

Cítila som sa trochu urazená.
– Podľa teba mám stáť na hlave?
– Na nič iné ti tvoja hlava nemôže slúžiť? A rozmýšľať by sa ti takto nechcelo?

Treba priznať, že nebol práve najzdvorilejší. Navyše sa na mňa díval so zjavným hnusom, zmiešaným so zlostnou iróniou. Veď aj ký div – diabol…!

— Zrejme všetko vieš, – povedala som a melancholicky som pokývala hlavou. – Som zvedavá, ako by si sa cítil v mojej koži.

— Dobre, dobre, – povedal diabol zmierlivo. – Spresnime si niekoľko záverov. Teodor poznal iniciálky toho Monikinho šamstra, Gašpar vedel o tom ksichtovi…

– Používaš čudné výrazy, – prerušila som ho mrzuto.
– Viem, čo hovorím. Daj si dokopy tieto dve veci. No? Nič ti tá tvoja tupá tekvica nehovorí?

Tým ma totálne napálil. Ako si prvý lepší diabol môže dovoliť vyjadrovať sa o mojej hlave takýmto spôsobom? Z rozčúlenia mi mozog začal obdivuhodne rýchlo pracovať.
– Keď to dáme dokopy, Teodor vedel všetko a mohol prezradiť tomu fičúrovi, že Monika mala dačo s tým ksichtom, – povedala som zlostne.
– Tak už vieš, prečo kričal „odpusť”?
– Pravdaže viem! Hlavu dám na to, že v ožratosti porozprával Teodorovi avantúru nevernice, a Teodor, keďže mal vždy poriadne za ušami, prirodzene, raz-dva to využil.
– Veľmi správne, – povedal diabol s odrobinkou uznania. – A teraz rozmýšľaj logicky ďalej. Keby ho bol zabil, ponevieral by sa pred ňou a robil by taký kreténsky krik?

Chvíľu som uvažovala.

— Nie, lebo by si myslel, že zmyl svoju vinu. Zradil ju, zavinil, že sa stala predmetom vydierania, a tak to vyvážil tým, že zabil vydierača …
— A preto …
— A preto je Gašpar nevinný.

— Ďalej.

— Ďalej, ďalej … Prestaň ma poháňať. Ďalej začal prosiť o odpustenie, lebo si myslel, že svojím hlúpym počínaním ju vyprovokoval k vražde.

— A nemyslíš, že vie o nej čosi viac? Viac ako ty?

— Ak vie on viac, tak nevyhnutne ja musím vedieť menej. Čo sa teda zadrapuješ?
– To, čo vie on, môžeš si ty domyslieť. Čo– má Monika? Bezmyšlienkovite som sa zadívala na diabla. O čo mu ide?

Čo môže Monika mať?
– Sexappea! … – povedala som neisto.
– Trdlo! Ja hovorím o tom, čo máš aj ty! No? Ty to máš, aj ona to má, ale Alica nemá ani kus.
– Deti! – svitlo mi. – Dve deti!

— No vidíš. Vieš, čoho je schopná žena kvôli svojim deťom. Vy všetky máte také fanty … Hádam vieš, koľko má ten jej vrtichvost peňazí.

— Aj Hedviga má dieťa, – protestovala som. – A väčšie fanty!

— Dobre, že si mi pripomenula. Čo si to ty, srdiečko, hovorila na začiatku o Hedvige? Sedemdesiattisíc zlotých? … A nevšimla– si si náhodou, ako v poslednom čase opeknela?

— To sú vtipy! Celý podnik vie, že Hedviga v poslednom čase niekoho má. Vyzerá to, že s ním pôjde k oltáru …

– Daj pokoj s oltárom, lebo ma rozčúliš. Len tak?
– Aké len tak. Veď preto sa tak bije o tých sedemdesiat tácov! Vloží mu to do podniku, on je súkromný podnikateľ. A bude mať zabezpečenú existenciu pre svoju bábiku, čo chceš ešte viac?
– Ja nič … A tie faktúry? Ako sa ti to pozdáva? O niekoľko rokov ide hlavný účtovník do penzie. Čo ti to hovorí?

— Že odhalenie tých machinácií by preňho znamenalo životný krach, – povedala som ponuro. – Disciplinárne uvoľnenie z práce, a z penzie by nebolo nič.

— A ty si ho pokladala za príjemného človeka, – povedal diabol a ľútostivo pokyvoval rohatou hlavou.

— No dobre, ale do toho je zapletený Vojto! On je vedúcim, nie Oleg …!

— O Vojtovi ty, kuriatko moje, ešte príliš málo vieš, príliš málo… A ako v tomto svetle vyzerá naša Anička …?
— Nijako! – odvrkla som zlostne.

— Isteže nijako, – potvrdil diabol nahnevane. – Za Anču by to vybavil niekto  iný. Bludný rytier.

— Nezabŕdaj. Bludní rytieri už dávno vymreli.

— On je posledný svojho druhu. No, len si daj dokopy všetko, čo si sa dnes dozvedela. „Netráp sa, ja to vybavím. Nikto sa o tom nedozvie” … To znie pekne, čo?

— Prestaň! – okríkla som diabla. – Prestaň ma rozčuľovať.

— Ó, viem, viem, že sa ti to nepáči. Viem, prečo sa tak pcháš do vyšetrovania, mňa neoklameš. Nevedela si predtým, že aj Zdena ten sviniar vydieral, čo? A teraz už vieš čím …
— Nezmysel, – odvrkla som ostro. – Zdeno by nebol taký hlúpy. Má dieťa, veď som ti už vravela.

— Čo znamená dieťa oproti milovanej žene? A ešte žene, ktorej hrozí taký škandál! Spomeň si, ako vyzerala, keď sa vydávala..Nie je to tak dávno, hádam ti len nevynecháva pamäť? Sama si videla, keď prišla za ním, a Stolarek to tiež mohol vidieť. Ona nemá peniaze, nemohla ho podplatiť. Čo urobí bludný rytier v takej situácii?

— Šľak ma trafí, – zahundrala som rozzúrene. Diabol sa jedovato zachechtal.

— Zločin treba vykonať inteligentne, dobre zotrieť stopy práve z ohľadu na dieťa … A tento zločin bol spáchaný veľmi inteligentne …
— Zviera!!! – zvrieskla som. – Už aj sa prac stadeto …!

Chytila som puzdro s kružidlami, ktoré ležalo na stole, a celá bez seba od zúrivosti a rozčúlenia šmarila som ho do diabla …

– Zošalela si? – spýtal sa ma s bohorovným údivom Ján.

Spamätala som sa. Diabol zmizol. Okolo mňa stál Ján, Vilo, Karol, Laco a vyjavené na mňa hľadeli. Pravdepodobne som v zápale debaty s nadprirodzeným činiteľom niekedy zvýšila hlas.
– Rozum sa ti čistí, že sa zhováraš sama so sebou?
– Bol tu diabol, – zahundrala som. – Debatovala som s ním o vyšetrovaní.
– Prepánakráľa, zase má halucinácie, – povedal zhrozený Laco. – Vyvraždí celý podnik!

— Aký diabol? – zaujímal sa Vilo.

— Normálny … ako diabol. S rohmi, chvostom …
— No a čo ti povedal?

— Že Gašpar je nevinný. Zato očiernil niekoľko iných osôb z podniku.
– No dobre, ale prečo triafaš diabla mojimi kružidlami? – spýtal sa Ján znechutene a vliezol pod stôl, aby pozbieral rozsypané propriety. – Kde je nulátko?! – skríkol zrazu hrozivo. – Vzal ho čert?
– Nič nevzal, to bol poriadny diabol. Tu máš nulátko, tu leží …

– Kde sa vzalo to čertisko, veď je iba pol jedenástej, – začudoval sa Karol. – Nepoviem, keby bola polnoc …
Po rozhovore so zlým duchom som sa trochu spamätala a už som bola ochotná dokonca aj pracovať, len aby som nemusela myslieť.

Vyšetrovacie orgány mi šli poruke. Zrazu sa začal ohromný zhon – ženy vháňali do kancelárie a mužov do zasadačky. Toto rozdelenie pohlaví vzbudilo rozruch.

Poslušne som vošla do kancelárie, keď som si zrazu všimla, že prokurátor a kapitán znovu vchádzajú do Olegovej pracovne. Nemala som v úmysle byť priveľmi lojálna a navyše ma diablove insinuácie vrcholne rozčúlili, nuž som využila všeobecný zmätok, rýchlo som sa vrátila a vošla do ženského

WC. Zaujala som patričnú pozíciu a snažila som sa nedýchať, pokiaľ sa len dalo.
– Treba urobiť harmonogram neprítomnosti, ináč sa z toho zbláznime, – povedal prokurátor. – Takto nemôžeme nikoho vylúčiť …
V tej chvíli som začula, že ktosi vošiel do mužského WC, a vzápätí som sa stala svedkom veľmi zaujímavého javu. V mužskom záchode sa ozvali akési čudné, tlmené zvuky a vtom sa v ženskom spustila voda. Nestihla som uvažovať, akým spôsobom sa ten div odohral, pretože pri dverách som začula hlasy milicionárov a musela som okamžite vyjsť. Nechcela som, aby sa niekto dovtípil, že som na WC kvôli vyšetrovaniu.

Harmonogram neprítomnosti, geniálne, pomyslela som si uznanlivo. Aj my …
Do kancelárie som prišla posledná. Vyšetrovacie orgány si priviedli posily ženského pohlavia a v oboch miestnostiach súčasne sa začala osobná prehliadka. Trvala dlho a za ten čas sa na území podniku robila ešte jedna neosobná prehliadka. Výsledky jednej i druhej pred nami zatajili.

Krátko pred polnocou sa Jaro konečne rozhodol vyhlásiť, že v čase činu v podniku nebol, a potom nás uvoľnili. Všetci sme boli takí zmorení, že sa nikomu nechcelo ísť ani na vodku, zato sme rozchytali taxíky z dvoch stanovíšť. Nikoho nezadržali, vyšetrovanie tajomnej smrti Teodora Stolarka ostalo zatiaľ na mŕtvom bode …
Oto, ktorému sa skončila dovolenka, bol jediným človekom, čo prišiel na druhý deň ráno načas do práce. Zívajúca prázdnota pracovní mu bola nepochopiteľná až do príchodu pani Glebovej. Pani Glebová mu podala vyčerpávajúce vysvetlenie, čím ho načisto ohúrila.

— No toto! – povedal, keď sme zaľudnili našu pracovňu. – Nebyť toho, že pani Glebovú nemôžem upodozrievať z hlúpych vtipov, neveril by som. Raz mi to nejde do hlavy! A to vážne niekto z vás?

— Veď poznáš Janu! Prisahá, že tu nikto cudzí nebol.

— Možno odbehla na chvíľu.

To už milícia dôkladne preskúmala. Sedela ani pribitá na stoličke, iba raz vošla do kancelárie, aj to nechala otvorené dvere. Vtedy práve zmizol Jaro, po celý čas len na to čakal, ale to urobil ešte za života … to jest Teovho. Keď sa vracal, už ho všetci videli.
– Hm, hm. A nič sa nevie? Koho podozrievajú?
– Všetkých. Aj my navzájom jeden druhého. Čert ho vie …
Mimovoľne som zagánila do kúta za Otovým stolom, ale diabol tam nebol. Oto sedel omráčený pri svojom stole a kýval hlavou.
– Pozrite, a ja som priniesol plastickú hmotu na tienidlá. Kto by si bol pomyslel, že tu sa deje niečo takého.

— Ukáž! Kde ju máš?

— Tu. Kúsok. Ale mám aj veľký kus, v hárkoch … Plastická hmota vyvolala ohromný záujem. Pred niekoľkými dňami, tesne pred dovolenkou, pochytil nás ošiaľ vyrábať stojace lampy. Vynachádzali sme tie najpodivnejšie možnosti pri používaní najrozmanitejších materiálov, v úplnom protiklade s ich určením. Vtedy Oto priniesol papier pozohýbaný veľmi komplikovaným spôsobom, čo umožňovalo dosiahnuť zaujímavé svetelné efekty, a teraz sme chceli podobne pozohýbať umelú hmotu. Včerajšia tragédia sa vzdialila o celú noc, vracali sme sa do normálnych koľají, iba Oto sa cítil ešte trochu čudne, ale on sa zase nezúčastnil senzačných udalostí, Teodora bližšie nepoznal, takže sa spamätal veľmi rýchlo. Jediné, čo nám ostalo po včerajšom dni, bola podivná nechuť k práci. Oveľa ľahšie nám padlo vymýšľať kadejaké obludné tvary z umelej hmoty.

Obaja s Jánom odsekli kúsok a začali zohýnať. Ukázalo sa, že to nie je také jednoduché, ako sa nazdávali. So záujmom sme sa prizerali ich úsiliu a vyslovovali sme rôzne objavné návrhy.

— Čo tak narezať ju zľahka žiletkou? – povedal Vilo.

— To nejde, – odvetil Ján. – Už som to skúsil. Pukne.

— Podlož príložník …
— Nie, počkaj, príložník je prihrubý. To musí byť niečo, čo má hranu. Na, tu máš logaritmické pravítko. Chytaj!

— Ale tu sa ti to kíže, treba držať z druhej strany!

— Ja pridržím a ty zohýbaj!

— Vilo, pravítko sa kíže, drž ho, do čerta!

— Čím, nohou?

O chvíľu už boli všetci štyria zamestnaní zohýbaním umelej hmoty. Nechala som ich pri Jánovom stole a šla som za Alicou. Zostavili sme si plán činnosti.

Rozhodli sme sa, že uvedieme do života prokurátorovu geniálnu myšlienku, a tiež si zostavíme harmonogram neprítomnosti, čo bude pre nás o to ľahšie, že sa v harmonogramoch vyznáme. Rozdelili sme podnik na rajóny a každá mala podrobne spísal:, čo kedy robila jej pridelená časť. Potom sme si chceli urobiť poradu a vedecký rozbor pri káve v materskom lokáli na prízemí našej budovy.

Hneď som sa pustila do práce, diplomaticky vyťahujúc z kolegov, čo sa dalo. Držala som sa zásady, že každý oveľa radšej hovorí o druhých ako o sebe, a tak sa mi podarilo získať všetky potrebné údaje.

Po desiatej prišli vyšetrovacie orgány, lebo usúdili, že je pre nich výhodnejšie vypočúvať na mieste činu, kde majú poruke všetkých podozrivých, a obsadili zasadačku. V ostatných miestnostiach mala správne vrieť práca, ale namiesto práce – od chvíle, čo prišla milícia – začali tam vrieť prudké hádky, diskusie a scény. Čím dlhšie a podrobnejšie sa verejní činitelia vypytovali, tým viacej osôb si navzájom na seba vymýšľalo.

Príslušníci milície sa riadili tou istou zásadou ako ja, ibaže oveľa bezohľadnejšie. Keďže disponovali vedomosťami priamo od nebožtíka, netajili sa tým, čo vedia. Pretože však neprezradili prameň svojich informácií, každý z odhalených bol presvedčený, že ho namočili milovaní kolegovia, a v rozčúlení z pomsty namočil zasa on milovaných kolegov a potom letel robiť peklo príslušnej osobe. Od včerajška stihli vyšetrovacie orgány stráviť všetko, čo sa dozvedeli, zaviesť systém do všetkých informácií a vyvodiť závery, a teraz neomylne triafali rovno do čierneho a vyťahovali na svetlo božie naše najhoršie pudy. V dôsledku toho sa na Teodorovu smrť takmer zabudlo a do popredia sa dostali jej najneočakávanejšie a veľmi nemilé následky.

V našej miestnosti ešte panoval kľud. Jánovi sa konečne podarilo zohnúť kúsok umelej hmoty. Utieral si pot z čela a s chmúrnym obdivom hľadel na svoje dielo.
– To je práca pre otroka, – vyhlásil. – Takýto kúsoček ešte ako-tak, ale keď bude treba pozohýbať celý hárok? Čo by sa dalo vymyslieť?
– A keď to narežeš, pukne, – povedal Oto ustarostené.
– Počkaj, či to pukne aj bez narezania. Koľkokrát to možno zohnúť? … Daj mi tú bielu!

Pohodlne si sadol a začal ohýbať, pričom nahlas počítal každé ohnutie.
– Tri, – povedal, dychčiac od námahy. – Štyri, päť …

– Nie, nemôžem, – zahundral odrazu Vilo a vstal. Podišiel k rádiu, odkiaľ sa po celý čas ozývalo ponuré zavýjanie, ktoré bolo hlavným obsahom relácie „Ľudové piesne rôznych národov”. Tí dvaja, zaujatí umelou hmotou, si to nevšímali. Vilo preladil na stredné vlny.

– No, konečne, – povedal so zadosťučinením Laco, nečinne sediac pri stole. – Vedel som, že to nakoniec niekto nevydrží.
– Tak prečo si to sám nepreladil? – spýtala som sa podráždene, lebo to záhrobné zavýjanie aj mňa vyviedlo z rovnováhy.
– Chcel som vyskúšať citlivosť vašich akustických vnemov.
– Deväť, desať, jedenásť, – rátal Ján už s menšou námahou. – Dvanásť, trinásť …
— Zaujímalo by ma, čo bude teraz pesničkou týždňa, – povedal Vilo zadumane a vrátil sa na svoje miesto. – Lebo ten Cestár mi už lezie krkom.

— Družstevnícka polka, – vyhlásila som neomylne.

— Skade vieš? – začudoval sa Oto a prudko sa odvrátil od Jána.
– Mám také tušenie.

— Ach, chvalabohu, už som myslel, že to vieš určite. Z družstevníckej polky by som asi zošalel.

— Dobrý deň vospolok, – pozdravil zrazu odo dverí kapitán.

— Dobrý deň, – odpovedali sme trojhlasne Vilo, Laco a ja, kým Ján, zahĺbený do práce, zrejme vycítil, že je povinný dajako zareagovať na pozdrav, pretože zvýšil hlas.

— Devätnásť, dvadsať, dvadsaťjeden, – povedal výrazne. Kapitán zastal na prahu a pozrel naňho mierne začudovaný.

— Rád by som sa s tým pánom porozprával, – povedal mi váhavo. – Čo myslíte, možno ho vyrušiť?
— Janík, pán kapitán za tebou prišiel! – zvrieskla som.

— Dvadsaťštyri! – zakričal Ján.

Kapitána zrejme ohromne zaujímali metódy práce v projekčnej kancelárii.

— Čo to znamená? – spýtal sa zvedavo. – To tak musíte?

— Oto, ty si ho zblbol, teraz sa prebuď! Jano, spamätaj sa!
– Hneď pukne, – odvetil Oto a neodtŕhal fascinovaný zrak od kúska umelej hmoty. Kapitán stál mlčky a s rastúcim záujmom sa díval na Jána.

Pri tridsiatich dvoch pukla.

— Tridsaťdva! – oznámil Ján triumfálne. – Dá sa ohnúť tridsaťjedenkrát! Čo je? – obrátil sa k nám, pyšne zamával puknutou hmotou, a až vtedy zbadal kapitána. – Za mnou ste prišli?

— Buďte taký láskavý, na chvíľočku, chceli by sme sa vás opýtať na niekoľko maličkostí…
Otovi, kým ohýbal odolnú hmotu, vychladol čaj, a tak sa teraz pustil do jedla. Ja som sa zas v duchu snažila odhadnúť, asi v akom štádiu je vyšetrovanie. Na kúsok papiera som si v chronologickom poriadku napísala, čo kto kedy robil, pokiaľ sa mi to podarilo zistiť, a tak som si pripravila podklady na poradu s Alicou. Potom som sa znova pozrela na Ota. Pohrúžený do myšlienok jedol rajčinu. V druhej ruke držal soľničku.

Podľa toho, ako sa tváril, rajčina mu zrejme veľmi nechutila. Zjedol polovicu, druhú si chvíľu s netajeným hnusom prezeral, potom ju hodil do koša na smeti, pozrel sa na ňu a starostlivo ju posolil.
– Oto, čo to robíš? – spýtala som sa s prebudeným záujmom, pretože sa mi tieto kulinárne úkony zdali trochu čudné. Oto na mňa pozrel, znovu nakukol do koša a zrazu sa začal príšerne smiať.

Laco stál pri svojej rysovacej doske a tušom maľoval na pauzák ďalší obraz. Na chvíľu zabrzdil svoju tvorivosť, pozrel na Ota a vrátil sa k obrazu.

— Tu je skazené ovzdušie, – vyhlásil prorockým tónom a rozohnal sa paličkou namočenou do tušu. – Nikto tu nevydrží. Posledný normálny zošalel!

— Tá rajčina mi strašne nechutila, a nevedel som prečo, – vysvetlil Oto, a neprestával sa smiať. – A ja som ju zabudol posoliť! Neznášam nesolené rajčiny.

— A preto si ju posolil v koši? Už aj ty máš opozdené reflexy … – vzdychla som smutne.

— To preto, lebo som bol taký zamyslený. Vieš, zaráža ma jedna vec. Ako je možné, že v kancelárii nič nepočuli? A vôbec, čosi s tou kanceláriou mi nesedí …
— Vraj Zdeno niečo počul, – prerušil ho Vilo. – Vraví, že počul dva mužské hlasy, ale nevšímal si to a vzápätí vyšiel z miestnosti.
– A Vojto pri tom nebol?
– Bol, ale tiež len krátko, – vyšiel ešte pred Zdenom. Nehovoril, že by niečo počul … To jest, hovorí, že nič nepočul.
– A Zdeno tie hlasy nespoznal?
– Nie, vraví len, že boli mužské.
– No dobre, – povedal Oto. – Ale potom … Ako to bolo? Irena, vravela si, že Zdeno sa vrhol na teba, len čo uvidel Stolarka, a že tam bol celý podnik. Skade teda vošli? Z chodby?

— Z chodby.

— A prečo nie rovno z kancelárie?

Všetci traja sme sa neinteligentne dívali na Ota, zaskočení jeho prostou otázkou.

— Naozaj, – povedal Vilo. – Prečo nie rovno z kancelárie?

— Naozaj, – zopakovala som. – Veď to je najkratšia cesta a dvere sú otvorené.

— Boli otvorené?
– Nemám potuchy. Vy neviete?

Vysvitlo, že nikto si nevšimol dvere medzi kanceláriou a zasadačkou. Obyčajne boli otvorené, dokonca som ani nevedela, kde je kľúč od nich. Spájali tie dve miestnosti a cez ne viedla najkratšia cesta na miesto zločinu. Prečo ju Vojto so Zdenom nepoužili a obehli radšej celý podnik?
– No prosím, nová stopa, – potešil sa Vilo. – Zaujímalo by ma, či už na to milícia prišla.
– Ja tomu nerozumiem, ale možno jednoducho osprosteli, – povedal pochybovačné Oto.

— Keď vybehli z kancelárie, ešte nevedeli, čo sa stalo, a nemali z čoho osprostieť.

— Nad čím si vy nelámete hlavu, – povedal pohŕdavo Laco sponad svojho obrazu. – To je predsa jednoduché. Vrah ich zamkol, aby ho nikto nevyrušoval.

— Vilo, – spýtala som sa. – Bývali za čias tvojej kariéry v tomto podniku tie dvere zamknuté? Pracuješ tu najdlhšie z nás všetkých.

Vilo sa zamyslel a po chvíli potriasol hlavou:
– Nespomínam si. Dokonca ani neviem, kde je kľúč. Kľúč!! … Nie je to ten …?!

Hneď sme si spomenuli na kľúč, ktorý vyletel z našej vázy.
– Aký ten? – zaujímal sa Oto.

Rýchlo sme mu opísali scénu, ktorá bola takým brilantným vyvrcholením revízie.
– Ach tak, a ja sa už od rána chcem spýtať, čo tu tak pekelne smrdí! Možno je to naozaj ten.

Treba na to tých Holmesov upozorniť, nech sa potrápia … Ján sa vrátil z výsluchu zjavne naplašený. Zapálil si a vyčítavo si nás premeral.
– To bol nápad s tým Teodorom, len čo je pravda! Extra klasa! V takýchto podmienkach nemôžem pracovať. Po celom vyšetrovaní už neviem, či s nami vykýval Teodor, alebo Vojto, alebo niekto iný, alebo či som ho náhodou sám nezabil. Úplne ma poplietli! Musím sa ísť niečoho napiť. Ideš, Laco?

Na túto nečakanú ponuku Laco radostne zareagoval a rýchlo zanechal maľovanie. Roztrpčený Ján odmietol akékoľvek bližšie vysvetlenie, a kým sme sa obzreli, už ich nebolo. Z toho, čo povedal, pochopila som iba to, že zrno rozhodené Markom padlo na úrodnú pôdu a vyšetrovacie orgány naozaj berú do úvahy možnosť, že si vrah obeť pomýlil. Táto možnosť mi spôsobila v hlave taký zmätok, že som nemohla dlhšie otáľať.

Schmatla som svoje poznámky a Alicu a šli sme na kávu.
– Neblázni, – napomenula ma rezolútne Alica, keď som jej, začínajúc od konca, spresnila posledný nápad predstaviteľov spravodlivosti. – Nech si milícia myslí, čo chce, ale my nie. Veď je to úplný nezmysel! Veríš tomu, že by niekto z nás nerozoznal Vojta od Teodora?
– Boli rovnako vysokí, – odvetila som váhavo. – Čo ja viem, možno zozadu …?
– Odnikiaľ. Vojto je blond a Teodor čiernovlasý, ešte aj plešiny mali rôzne, Teo vzadu a Vojto vpredu. Vrah by musel byť ožratý na mol a som si istá, že včera nebol v podniku nikto v takom stave.

Po chvíľke rozmýšľania som uznala, že má pravdu.
– No dobre, tak uvažujme rozumne …

– Dokážeme to? – spýtala sa Alica pochybovačné.
– Budeme sa snažiť. Začnime od začiatku. Prečo Teodor vyšiel pred smrťou z pracovne a šiel do zasadačky?

— Ja hovorím vážne:

— Zrejme chcel skonať v pokoji, a nie v tom hluku, aký tam robia. A teraz sa ti priznám, že sa mi už všetko poplietlo, a neviem, čo si si vymyslela a čo sa stalo naozaj. Tuším si hovorila niečo o akomsi telefóne?

— Súhlasí! Aj telefón bol, aby ho porantalo! A Teodor ho sám zodvihol, všetko presne tak, ako som dopredu určila. V tom čase sedel v pracovni Andrej a Dana, teda ani jeden z nich mu nemohol telefonovať.
– Dobre, že odpadli aspoň tí dvaja. O koľkej to bolo?

— Asi o štvrť na jednu. V tom čase sa ešte v kancelárii radil Vojto, Oleg a Monika, podľa toho aj tí by mali byť nevinní.

— Škoda! – povedala Alica s ľútosťou. – Po celý čas som dúfala, že to predsa len urobil Vojto!
– V tom ti nemôžem pomôcť. V našej pracovni sedel ako
– Pretože po smrti by sa mu to už nepodarilo …
prikovaný Ján, videla som ho na vlastné oči. Aj Laco s Vilom tam boli, ale pretože stále vychádzali a prichádzali, nedám hlavu za to, že daktorý z nich stihol zazvoniť Teodorovi. A čo u vás?

— Ďakujem, všetci zdraví…
— Hovor vážne, lebo ťa nakopem!
– Nakop, – súhlasila Alica. – To jest, chcela som povedať, už hovorím. U nás bol… Počkaj, mám to napísané, Štefan, Karol, Richard, Viera a Vlado. No a Gašpar.
– Si si tým istá?
– Úplne. Vykrikovali na seba a Gašpar pustil rádio naplno, to sa nedalo nezbadať. Veľmi dlho vrieskali, zistili sme, že presne do pol jednej.

— Nikto z nich netelefonoval?

— Ja. Ale uisťujem ťa, že nie Teodorovi.
– Jasné. A v tom čase si počula Zdena pri východe?
– Hneď potom. S kým tam len bol, márnosť? S pani Glebovou?

Mlčala som, vedomá si toho, že Alica je na prahu odhalenia Zdenovho tajomstva. Ešte šťastie, že ona, a nie niekto iný. Bola som si istá, že až na to príde, bude mlčať ako hrob, ale radšej som jej v tom nepomáhala. Alici však zrejme začalo svitať, lebo vrhla na mňa podozrievavý pohľad.

— Vieš a nepovieš, čo? Počkaj, hneď na to prídem vylučovacou metódou. Všetky naše ženy boli na mieste, ostala iba … počkaj, pani Glebová, Heda a Anča! Anča …?!

— Anča, Anča, daj jej už pokoj. Tam je zakopaný pes, ktorý mi strašne pije krv. Nechajme to radšej. Zistime konečne, kto telefonoval Teodorovi. Obávam sa, že o chvíľu urobíme nádherný objav, že tu straší.

— To by celkom sedelo, nebožtík zásobuje milíciu informáciami, a duchovia používajú úradný telefón. Počkaj, dovoľ, nech sa spamätám. Anča? … Ja som z toho úplne vykoľajená! To znamená, že vôbec nebola v umyvárni, ale hrkútala so Zdenom u Olega? Zaujímavé!

— Dobre, tak sa zasa postav na koľaje a počúvaj. Ostávajú nám: Vilo, Laco, Heda, ten hrkútajúci párik a Kamil.

— No a pani Glebová …
— Daj jej už pokoj. Kamil premárnil množstvo času tým, že jej stál pri hlave v kuchynke a díval sa do hrnca, lebo si varil párky. Varenie párkov nevylučuje telefonát.

— To znamená, že to musel byť niekto z nich, ak nerátame nadprirodzené sily. A čo– z toho?
– Ešte neviem. Počkaj, zabudla som ti povedať veľmi dôležitú vec. Teodora nezaškrtil vrah naraz …

– Postupne? Dajaký sadista?
– Nie, nie tak. Pred zaškrtením ho ovalil po hlave naším dierkovačom.
– Ach, tak preto bol pokazený? – potešila sa Alica nevedno čomu.
– Spamätaj sa. Pokazený nebol dierkovač, ale zošívač, aj to dávno pred týmto zneužitím.
– Áno? To je možné. Tak som sa zmýlila. Ale to vyvracia moje predstavy. Doteraz som si myslela, že vrah musel byť silák, kým v svetle použitia dierkovača pripúšťam, že to mohla urobiť aj slabá žena.
– No, a teraz si overme alibi. Máš spísané hodiny? Alica vytiahla z vrecka niekoľko husto popísaných kartičiek. –– Áno, tuná. Nie, počkaj, to je zoznam bielizne, ktorú som odniesla do práčovne. Ani toto nie, tu mám súpis dlžníkov a veriteľov … Žeby toto? Moment… Dať pančuchy do opravy, vymeniť žiarovky … Nie, ani to. Kde to mám?

— Možno na druhej strane! – povedala som rezignovane.

— Naozaj, máš pravdu. Tu je to!

Začali sme zostavovať harmonogram neviny. Na kúsku papiera sme začali kresliť rôzne komplikované značky. Po veľkej námahe a dlhých výpočtoch sme dospeli k prekvapujúcim výsledkom. Vyšlo nám, že v nijakom prípade zločin nemohlo spáchať množstvo osôb. Podozriví ostali iba Vojto, Zdeno. Anča, Kamil, Hedviga, Richard, Gašpar a Monika.
– Vlastne, aj Anču treba vylúčiť, – povedala Alica. – Pozri, tu mám Monikino vyhlásenie. Videla ju, keď šla od nich k nám, vošla, a už nevyšla. Potvrdzuje to Gašpar i Karol. Len čo vošla, preladila rádio na inú stanicu, hodiny súhlasia.
– Pozrime sa, kto by si bol pomyslel, že tie prijímače sa nám raz tak zídu! Nebyť toho, žiadna ľudská sila by nebola schopná nič zistiť, nikto predsa nesedí s očami jednostaj upretými na hodinky.

— Tak čo? Anča to nemohla byť.

— To závisí od toho, kde ju Monika videla. Nemohla práve vchádzať alebo vychádzať zo zasadačky?

— Nie. Anča šla odo dverí ich pracovne a Monika ju videla v zrkadle, ako vošla do našej. O tom nemožno pochybovať.

Zapísala som Anču do príslušnej rubriky.

— A Zdeno? – spýtala som sa s nádejou. – On to mohol stihnúť? Opustil ten ich pavilón lásky pred Ančou a videl ho neskoršie. Počkaj, overme si to. Nie, tu v jeho prospech svedčí Jana, potom vyšiel tuná … A tu už bol u vás. Mne vychádzajú štyri minúty.

— Nestačí?

— Musel by nasadiť poriadne tempo. Rátajme, predstav si to. Oder dierkovačom, to je sekunda, uložil ho na zem, koľko to môže trvať? Päť sekúnd?

— Povedzme, že desať. Bol rozčúlený, možno si utieral pot z čela, to tiež chvíľu trvá.

— No tak si ho otri, uvidíme, ako to bude dlho. Nemasíruj si celú tvár, máš si utrieť pot! Do čerta, nemáš trochu fantázie?

Alica si starostlivo utrela nejestvujúci pot.. Zopakovala túto činnosť niekoľkokrát, zatiaľ čo ja som sa dívala na hodinky. Akýsi pán, ktorý sedel pri susednom stolíku, začal si nás veľmi podozrievavo obzerať. Usúdili sme, že na pot stačia štyri sekundy.

— No tak na všetko máme desať sekúnd. Omráčený leží na dlážke a teraz ho treba zaškrtiť. Stavím sa, že tá beštia mala pás pripravený, ako dlho ho mohla škrtiť?

— Aspoň dve minúty, ak chcela mať istotu, že nevstane z mŕtvych.

— Pridajme dvadsať sekúnd, aby mu vrah mohol riadne založiť pás okolo krku. Koľko je to už? Dve a pol minúty.

— Teraz ešte musí utrieť dierkovač, vravela si predsa, že bol utretý. Vyťahuje vreckovku …
Bože dobrý! – zasekla sem sa a pozrela som na Alicu, ani čo by ma niečo osvietilo. Vreckovku! Preto tá mánia zbierania zdrapov! No jasné, hľadali handru, ktorou vrah utrel dierkovač! Že ma to hneď nenapadlo!
– Fakt, sme my len banda tupohlavcov, – vyhlásila som rezolútne..

– My ako my, – odpovedala Alica kriticky. – Takto, medzi nami, o tom dierkovači si vedela iba ty…

– Hneď sa rehabilitujem. Utiera dierkovač … Ako dlho?

— To závisí od toho, či je od prírody poriadny. Môže naňho napríklad napľuť a vyglančiť ho.

— Aj s napľutím a vyglančením mu to nezaberie viac ako pol minúty. Pri veľkej zručnosti mohla celá vražda trvať tri minúty. Zdeno by to rozhodne stihol.

— Tak koľko tých banditov nám ostalo? – zaujímala sa Alica, keď sa pozrela do šálky a zistila, že už nemá kávu.

— Málo, sedem kusov. Teraz sa pozrime, ako sa nám to zhoduje s telefonátmi. Kto z nich mal možnosť v tom čase telefonovať?
– Ukáž! Iba traja? Hedviga, Zdeno a Kamil?!

Mlčky sme sa pozreli na seba. Kým osoba vraha zotrvávala v sfére hmlistých predpokladov, mohli sme celé vyšetrovanie pokladať za zábavu. Teraz sa nám začala kryštalizovať, a bolo nám z toho nanič.
– Daj pokoj, – povedala Alica neisto. – Myslíš, že naozaj niektorý z nich?

Cítila som sa veľmi nerozhodne. Vedela som, že Teodor vydieral Zdena. Jeho pomer s Ančou sa začal niekoľko mesiacov pred jej sobášom. Keď sa Anča vydávala, nejavila ktovieakú radosť, naopak, vyzerala ako zmoknutá kura. Všetko ukazovalo na to, že ich city ešte nevyhasli, hoci známosť so Zdenom nemala budúcnosť. Zdeno by sa nerozviedol v nijakom prípade kvôli dieťaťu, a pokiaľ išlo o snúbenca, Anča sa musela rozhodnúť tak alebo onak, pretože mu mali prideliť byt. O tom všetkom Teodor nepochybne vedel…
Alica bola dosť bystrá, aby si to tiež dala dohromady, a okrem toho ju Štefan už stihol poinformovať, že aj Zdenovi bol Stolarek dlžný peniaze.

– Nie, nie, – protestovala som otrávene. – To sa mi nijako nepáči. Nechcem, aby to bol Zdeno!

— Keby si vedela, ako ja nechcem …
— Ale ešte máme tamtých dvoch. Naozaj by som radšej, keby to bol Kamil!

— Ale Teodor mu naozaj žíroval zmenku! Uváž …
— A vieš ty, koľko mu bol Kamil dlžný?!

— Komu? Kto? Kamil Teodorovi? A nie naopak? Veď Kamil zaplatil Teodorovi, a ešte mu požičal.

— Figu borovú, – vyhlásila som energicky. – Zaplatil mu časť. Kamil rozbil cudzie auto a dal ho opraviť za Teove peniaze. Musel sa ponáhľať, aby sa o tom majiteľ nedozvedel, ani Gašpar o tom nevie. A k tomu to dievča, s ktorým sa ten usmrkanec chce oženiť! Gašpar mu to zakázal, pohrozil mu, že mu rozmláti papuľu a vyhodí ho z domu!

— To všetko nie sú vážne príčiny …
— A Kamil je vážny? Nezodpovedné šteňa, neviem, či si vôbec uvedomil, čo robí!

— Vari by bol až taký nevyvinutý? Nie, nie, preháňaš. Netvrdím, že to nebol on, ale ak, tak nechápem prečo. Veď Teo bol preňho oveľa cennejší živý ako mŕtvy. Stále čosi spolu kuli.

— Potom neviem. A vôbec, nič neviem, ale nesúhlasím, aby to bol Zdeno. Azda Heda …
— Ak jej Teo mohol prekaziť životné plány, nedám za ňu ani deravý groš. Len ako …?

Zamysleli sme sa.

— Zdeno, – zahundrala Alica. – Božemôj, všetkého by som sa bola nazdala, len nie čohosi takého. Zdeno …
— Celá moja nádej je v tom, že sme hádam hlúpe a zle uvažujeme. Opačne, chybne a nezmyselne, – povedala som nepresvedčené, pretože harmonogram neprítomnosti hovoril sám za seba a okrem toho som si mohla byť istá, že kolegovia poskytli oveľa viac pravdivých informácií nám než milícii. Situácia vyzerala fatálne. Zdeno mal príčinu i možnosť.

— A dvere? – spýtala sa Alica. – Tie dvere od kancelárie?

— Naozaj. Dúfajme, že v tom niečo je. Nevieš náhodou, kde býval uložený kľúč od nich?

Alica sa zamyslela.

— Kedysi dávno, – povedala pomaly a ťahavo. – Dávno, veľmi dávno …
— Pre zľutovanie božie, kedy? Pred prvou svetovou vojnou?!

— Nie, pred tromi rokmi. Ešte za čias nášho skutočného riaditeľa ležal ten kľúč uňho v zásuvke. Bola som svedkom, ako ním zamkol dvere od zasadačky. Vytiahol ho z najnižšej zásuvky a predpokladám, že ho potom uložil späť.

— Obávam sa, že v tomto prípade má Laco– výnimočne pravdu. Vrah zamkol dvere na kľúč, len prečo?

— Aby sa zaistil. Nevieš? Mohli sa samy otvoriť v najnevhodnejšej chvíli.

Je pravda, že kľučka na spomínaných dverách bola pokazená a niekedy sa otvárali nenazdajky, celkom bez príčiny. Myslela som, že to už od tých čias opravili, ale Alica bola lepšie informovaná.

— No dobre, a čo potom urobil s tým kľúčom? Ako ho vzal zo zásuvky, ak bol v zásuvke? To je hrozné, všetko svedčí proti Zdenovi!

— Alebo to predsa bola Hedviga? Zdeno počul dva mužské hlasy, a Heda hovorí basom …
To, že sa všetky podozrenia zhrčili okolo Zdena, ma vrcholne rozčúlilo. Keby naozaj mal byť vrahom on, bola som ochotná vlastnými rukami zotrieť stopy. Zdeno! Jediný naozaj poriadny človek nielen v našom podniku, ale hádam vo všetkých projekčných kanceláriách. Šľachetný, pravdovravný Zdeno, moja najväčšia, najvrúcnejšia, platonická sympatia …
Plná obáv o Zdena, usilovala som sa sústrediť myšlienky, lebo som po celý čas mala nejasný dojem, že by sme mali prebrať ešte množstvo veľmi dôležitých vecí. Čosi mi ešte ležalo na srdci, a nevedela som zistiť, čo.
– Ešte v jednom máme prevahu nad milíciou, – poznamenala Alica. – Poznáme ich všetkých a presne vieme, čo od nich môžeme čakať, poznáme stupeň dôležitosti ich problémov, ak vieš, čo tým myslím.

Prikývla som.
– No vidíš. Nech sa to zdá smiešne, ale vezmi si napríklad Richarda. Pre nás je predsa mimo všetkých pochybností, že jeho odchod je preňho jedinou životnou šancou, hodnou desiatich nebožtíkov. Alebo Monika …
— Monika je príliš múdra, aby urobila takú hlúposť, ostatne, má deti. Hoci, ktovie? Možno práve preto, aby zabezpečila deťom blahobyt, bola by schopná vraždiť.

— Aj diabol to vravel, – zahundrala som. – Prestaň, lebo sa dostaneme späť k nule. To už skôr Heda by bola schopná kvôli decku …

– No prosím, vravela som, že Heda …!
– Hľadajú vás po celej budove, – zastal nám zrazu nad hlavami Vilo. – Domyslel som si, že ste tu, a prišiel som po vás, lebo som strašne zvedavý na ďalší priebeh vyšetrovania. Rýchlo sa bežte spovedať.

Vilo povedal milícii o dverách do kancelárie, preto hľadali Alicu, ktorá pracovala v našom podniku takmer tak dlho ako on. Dlhšie bol v podniku iba Vojto a Jana. Mňa momentálne nepotrebovali.

Laco nebol v pracovni a Ján s Otom špekulovali nad hárkom umelej hmoty. Otovo miesto bolo prázdne, no len čo som si sadla k svojmu stolu, už tu bol diabol. Zavrela som oči, potriasla hlavou, otvorila som ich a pozrela do> kúta. Diabol sa pohodlne usalašil na Otovej stoličke.
– Si beznádejne hlúpa, – oznámil mi pohŕdavo. – Kto ti povedal, že telefonovať musel vrah?

Tým vzbudil moju zvedavosť a zrazu mi bolo to čertisko celkom sympatické.

— A ako? – spýtala som sa so záujmom. – Myslíš, že mal spoločníka?

— Iba ak by si to bola ty, – odvetil jedovato. – A to ťa ani nenapadlo, že by ho mohol volať niekto iný v inej záležitosti?

— To by sa priznal. V celom podniku bol rozruch kvôli tomu telefónu a nebolo človeka, čo by mu bol telefonoval. Keby bol nevinný, nemal by príčinu to tajiť.

— Mohol sa obávať, že naňho padne podozrenie. So Stolarkom ste tu mali priveľa všelijakých nepríjemností.

— To je nepravdepodobné. Niekto vyvolá kolegu z pracovne, a o chvíľu nato vyvolaný zomiera v zasadačke. Veľmi čudná zhoda okolností!

— Vieš, že ma vyvádzaš z rovnováhy? – povedal diabol netrpezlivo. – Nemyslel som si, že máš až tak málo inteligencie. Kto povedal, že chvíľu nato? Vyvolali ho o štvrť na jednu, tak je? A o ktorej vytrčil kopytá? Vieš? Figu borovú vieš! Po takom krátkom čase to lekár môže zistiť s presnosťou plus-mínus pätnásť minút. A možno zgegol tesne pred Jánovým príchodom. Zisti si to, máš možnosť …
— Akú možnosť? – spýtala som sa roztržito, pretože diablova úvaha ma zaujala a vzbudila vo mne novú nádej.

— Predo mnou sa nemusíš robiť hlúpejšia, než si, – povedal zlostne. – Obaja dobre vieme, čo ťa tak ženie do toho vyšetrovania. Nielen Zdeno, nielen … Keby bol prokurátor starý, bezzubý, vysušený, hneď by tvoj záujem ochabol.
– Nezavracaj mi hlavu, čo z toho, že ja mám záujem …

– To je robota s tými ľuďmi! Za čo ma tak potrestali! – vzdychol si diabol nešťastne. – Si slepá, či čo? Nevidíš, že aj on na teba berie? Veď to musíš cítiť, ty trúba!
– Myslíš …? – spýtala som sa pochybovačné.
– Nemusím myslieť, ja to viem. Leť k nemu, leť, ty mu niečo povieš, on ti niečo povie, navzájom si poviete … Pamätaj, že o kľúči vieš iba ty a vrah.

— Zošalel si? – spýtala som sa nahnevane. – Čo si si to zase vymyslel, prečo len ja a vrah?

— Porozmýšľaj a uhádneš. Nebudem ti nič uľahčovať, nie som tu na to. Jediné, čo ti rád uľahčím, to je zhrešiť s prokurátorom.

— Prosím ťa, uľahči, uľahči, ak dokážeš. Nebudem proti, – odvetila som jedovato. Diabol si objal rukami chlpaté koleno, pričom sa zlostne chichúňal a hojdal na Otovej stoličke. Potom sa naklonil ku mne a oprel sa dlaňami o môj stôl.

— Len jedno ti poviem, pretože nemám rád, keď má niekto hlúpe ilúzie. Ja viem, aký čas určil lekár: práve ten, na ktorý Zdeno nemá alibi…

– Aby ťa porantalo, ty darebák prekliaty! – zakričala som rozzúrená. – Chod do frasa! Prac sa mi z očí!
– Pôjdem, až sa mi bude chcieť, – odfrkol diabol. – Tak ľahko sa ma nestrasieš, veru nie!

Sama som videla, že naňho nestačím. Boj s fantáziou som vždy prehrala. Zhnusené som sa naňho dívala, až ma zrazu napadlo, že predsa nie som pripútaná na toto miesto. Nech si ten dobytok tu sedí aj do súdneho dňa!
– Do videnia, – povedala som chladno. – Vypchaj sa pilinami a rozbitým sklom. Nemám prečo byť k tebe zdvorilá.

Vstala som, vzala som si cigarety a dôstojne som opustila pracovňu. Pre každý prípad som sa radšej neobzrela, lebo ešte stále bolo možné, že diabol pôjde za mnou.

Nevedela som zniesť neistotu, pokiaľ išlo o Zdena, preto som zamierila rovno do kancelárie. Vojto tam nebol, Zdeno sedel sám a tváril sa trochu zronené. V poslednom čase to bol jeho normálny stav, ktorý spôsobovali nielen súkromné starosti, ale aj osud podniku, ktorého blížiaci sa úpadok ho strašne trápil. Rozhodla som sa stoj čo stoj získať istotu.
– Zdeno, – povedala som ticho. – Dúfam, že po všetkom, čo sme si kedysi povedali, nepochybuješ o tom, že nech by si vyvraždi] hneď aj pol podniku, ja by som ťa za to neodsúdila. 
Zdeno sa na mňa pozrel sponad rôznych listín a v očiach sa mu zablysol záujem.

— Naozaj o tom nepochybujem. Máš totiž zvrátené pojmy dobra a zla. Kam tým mieriš?
— Zavraždenie Stolarka podľa môjho názoru nie je zločin, ale čin spoločensky prospešný, hodný najvyššieho uznania, – pokračovala som. – Vraha by bolo treba odmeniť, a nie potrestať. Urobil službu spoločnosti, to vieš rovnako dobre ako ja. Hovorím tak napriek vlastným stratám, ktoré som týmto zločinom utrpela. Povedz mi pravdu: zamordoval, si ho, či nie?

Do Zdena ani čo by strelili.

— Vieš čo? – povedal nazlostené. – Ja mám naozaj dosť rozčuľovania a starostí. Buď taká láskavá, daj mi pokoj.

No tak počúvaj. Z celého podniku ostali iba tri osoby, ktoré mali úplnú možnosť a dostatočnú príčinu zavraždiť Teodora. Na čele tejto trojky stojíš ty. Chcela by som, aby si mi povedal pravdu, a verím, že mi ju povieš. Musím to vedieť, pretože ak si to urobil, zanechám spoluprácu s milíciou a urobím, čo sa dá, aby som celú vec ešte viac zamotala. Zdeno náhle zvážnel a zamyslene na mňa pozrel.
– Na základe čoho si dospela k takým záverom?
– Na základe podrobného preskúmania toho, čo sme vtedy robili. Ostatne, aj milícia to skúma. Mimochodom … príčiny tvojej eventuálnej nenávisti k Teodorovi možno treba skôr zatajiť ako samotnú vraždu, však? Ak sa v tom budú ďalej vŕtať, zavŕtajú sa určite príliš hlboko. Ak si to neurobil, povedz, nech si ťa strasiem z pliec a zadrapím sa do niekoho iného. Mám ťa presviedčať? Sám najlepšie vieš …
Zdeno hodnú chvíľu mlčal a hľadel pred seba nevidomým pohľadom. Potom zrazu akoby precitol a rozhodol sa. Pocítila som, ako sa čosi vo mne dvíha, a napäto som čakala.

— Ty si všetkému na vine, – povedal vyčítavo. – Kým som ťa nepoznal, žil som si pokojne a ticho.

— A ja som v tebe prebudila ľudské city. Mal by si mi byť vďačný.

— Možno aj som. Na jednej strane pociťujem k tebe nenávisť, na druhej vďačnosť. Vidím, že z toho budem mať ešte kopu nepríjemností. Ale jedno ti môžem povedať: dávam ti čestné slovo, že som ho nezabil. Stačí ti to?

— Chvalabohu, – povedala som uľahčené a zo srdca mi spadla pyramída mlynských kameňov. Poznala som Zdena dosť dobre, aby som vedela, že nemusím pochybovať o pravdivosti jeho slov. – Budeš to vedieť dokázať, keby niečo?
– Budem, – odpovedal chladno a tváril sa, že číta listiny rozložené pred ním na stole. – Jednoducho som nemal príčinu.

To nemalo žiaden zmysel. Musela som nájsť niečo, aby som ho mohla očistiť aj v očiach verejných orgánov. Kriticky som naňho pozrela a chvíľu som mlčala.
– Komu to vravíš? Mne? Viem, a ty vieš, že ja viem, že šlo o Anču.
– Medzi mnou a Ančou nikdy nebolo nič takého, čo by som musel tajiť, –– zaprotestoval Zdeno tak neoblomne, že by som mu takmer bola uverila. Uznanlivo som prikývla.
– Robíš to výborne a nepochybujem, že ti všetci uveria, opierajúc sa o tvoju nepoškvrnenú česť. Ale ja viem, čo viem. Mám ti to pripomenúť?

Pokojným hlasom som mu povedala niekoľko vecí, vyrátala niekoľko dátumov, opísala niekoľko scén …

– Dobre vieš, že nijaká sila na svete nedostane zo mňa o tom ani slova. Ale čo, ak to vedel aj Teodor? Alebo len polovicu z toho? A ak si budú vedieť zistiť, že to vedel …?

Zdeno sa prestal tváriť, že sa díva do listín. Vstal od stola a pozrel som oknom, ktoré viedlo na uzavretý dvor a za ktorým určite nebolo nič zaujímavé.
– No tak ti to poviem. Teodor zistil, že som bol s Ančou u lekára hneď po jej sobáši. Mala určité podozrenia, ktoré v tejto súvislosti neboli práve najvhodnejšie. A tým ma vydieral tak dlho, až sa ukázalo, že podozrenia boli celkom bezdôvodné. Vďaka bohu. Chápeš, že teraz môžeme všetko poprieť. Teodor nemal nijaký dôvod … – náhle sa obrátil a pozrel na mňa, akoby ho niečo napadlo. – Keby som mal niekoho zavraždiť, tak len teba, lebo nikto o mne nevie toľko čo ty …
Táto možnosť ma vôbec nedojala, intenzívne som premýšľala nad niečím iným.

— Krátko a dobre, pokiaľ ide o teba, zaškrtili ho prineskoro?

— Presne tak.

— Do čerta s takým argumentom. Po prvé, to nepovieš, ani keby ťa mali obesiť, a po druhé, práve to treba zatajiť. Že si mi to hneď nepovedal, bola by som s ňou šla ja, a teraz sme mohli prisahať, že bola so mnou. Mne je úplne fuk, čo– si o mne myslia. Bože drahý, mám ja s tebou starosti!

— No vidíš, aký ja mám pech. Raz v živote sa potknem, a hneď to má také následky …
— Aké potknutie! Jediný rozumný čin. Teraz mi však povedz, ako to bolo s tými dverami?

Zdeno sa vrátil na svoje miesto a uprel na mňa začudovaný pohľad.
– S akými dverami?
– Ale, s týmito, – ukázala som prstom na dvere do zasadačky – Ešte sa ťa na to milícia nepýtala? Prečo ste vtedy, keď sa začalo to divadlo, neprešli cez tieto dvere a leteli ste cez dve chodby?
– Neviem, – povedal Zdeno stále začudovaný a bolo vidno, že sa chce sústrediť. – Ba nie, viem! Jednoducho boli zamknuté.
– Skade vieš?
– Skúšal som. Vyskočil som od stola a automaticky som chytil kľučku. Ani som sa nezačudoval, že sú zamknuté, až teraz si mi to pripomenula. Hneď potom som vybehol za Vojtom na chodbu.
– Vojto vybehol prvý? A neskúsil prejsť týmito dverami?
– A vieš, že nie … – Zdeno náhle zmĺkol a intenzívne premýšľal. – Moment, musím si spomenúť. Nie, Vojto iba vybehol rovno na chodbu a ja som sa zdržal tým, že som šiel k týmto dverám.
– To je zaujímavé, – povedala som a bez slova sme sa na seba pozreli. Zdeno pokrútil hlavou.

— Možno to urobil nevedomky. Ja som mal bližšie … – a zrazu dodal iným tónom. – Irena, vieš čo? Dobre ti radím, nechaj to. To je nepríjemná vec, nech sa s tým zabáva milícia. Nemáš nijakú inakšiu robotu?

— Isteže mám, inštalácie, ku ktorým mi Teodor mal dať podklady. Vieš mi ich vymôcť od nebožtíka?

— Prijímame nového pracovníka, ktorý to po ňom preberie, – vzdychol Zdeno. – Celá tá história nám narobila viacej škody, ako si vôbec možno predstaviť. Vojto je nenapraviteľný optimista. Veď uvidíš.
– Prokurátor sa na teba pýtal, – oznámil mi Ján zlostne, keď som sa vrátila do pracovne. – Padla si mu do oka. Prikázal, aby sme mu ohlásili, keď sa vrátiš.
– No tak bež, ohlás mu. Ako stojíte s umelou hmotou? O prokurátora nech sa stará čert, pomyslela som si, spokojná, že nadprirodzené sily pracujú za mňa.
– Stojíme. Laco ju zohýbal za horúca a pozri, čo sa mu podarilo vytvoriť.

Laco mi melancholicky ukázal prečudný tvar, ktorý sa na nič nepodobal.
– Nádherné. Hodí sa k tvojmu obrazu.

— Irena, radím ti, staraj sa o toho svojho prokurátora, ináč ti ho Monika odvábi, – vystríhal ma Oto. – Už naňho hádže očami.

— Nech si hádže, on ju má v žalúdku, pretože na výsluchu klamala.

— Aha, Vojto tu bol – spomenul si zrazu Ján, – a prikázal, aby si robila poriadok. Všetci máme robiť poriadok po revízii.

Pozrela som sa po svojom stole a najbližšom okolí a musela som priznať, že bojisko je v plnom rozkvete. Môj normálny neporiadok rozmnožila milícia hľadaním. S ťažkým povzdychom som vliezla pod stôl a začala som zvinovať pauzáky, pričom som odkladala potrebné a vyhadzovala nepotrebné. Keďže som sa chcela zbaviť čo najväčšieho množstva kotúčov, vrátila som Jánovi rysy, ktoré mi požičal pred polrokom, vyhodila som Vilové urbanistické skice a nakoniec som vytiahla ešte jeden kotúč, ktorý ležal celkom naspodku a ktorý som nepoznala.
– Hej, čie je to? – spýtala som sa, prezerajúc hárky.
– Mám to vyhodiť? Turistický hotel, základný projekt. Zálesie. ,.
— Čo?! – skríkol Oto. – Čo to hovoríš?!

— Základný projekt hotela v Zálesí. To je tvoje?

— Držte ma!! – Oto vyskočil zo stoličky, schmatol kotúč, potom ho odhodil a chytil sa za hlavu. 
– Ježišmária!!! – zajačal strašným hlasom. – Ježišmária!

Užasla som a ničomu som nerozumela. Pustil hlavu, znovu schytil kotúč a vybehol s ním z miestnosti, kričiac striedavo „Ježišmária” a „Držte ma”. Obrátila som sa za ním a nešlo mi do hlavy, prečo turistický hotel v Zálesí naňho takto zapôsobil.

— Ty, naozaj to bolo ono? – spýtal sa Ján napäto. – Základný projekt hotela v Zálesí?

— Akože tu sedím na zemi. O čo ide? Čo sa mu stalo?

— Nevieš? To je ten Richardov projekt, ktorý sa stratil pred polrokom. Hľadali ho vyše dvoch týždňov po celom podniku a napokon ho Oto narysoval zadarmo po druhý raz, aby bol svätý pokoj, pretože Richard horel s termínom. Preklínal projekt aj Richarda ako pohan. A on ležal po celý čas v tvojom stole? Mňa porazí …!

— Po prvý raz o ňom počujem, – odvrkla som. – Veď ja som im ho neukradla. Hľadali, a prosili boha, aby ho nenašli.

— To preto-, že Richard robí také kúsky, – povedal Oto. – Určite ho dokončoval na tvojom stole, potom ho schoval a zabudol naň. Je úplne nepríčetný.
– Ale prečo si ho vtedy nevrátila? Všetci ho hľadali!
– A skade som mala vedieť, že ho sem strčil? A ešte celkom naspodok. Dokonca som vtedy ani nevedela, čo hľadáte.
– A odniesol si to nevinný Oto. Čudujem sa, že ťa hneď nezabil!
– Nevadí, – potešil nás Laco. – Zabije ju, až sa vráti.
– Čo myslíte? – zaujímal sa Ján. – Letí teraz s tým kotúčom po ulici a kričí „Ježišmária”?

– Len aby nespadol pod auto, – strachoval sa Laco.
– To je podnik, – vzdychol si Vilo. – Nieto dňa, aby sa neprihodilo niečo hlúpeho.
– To je pravda, a včera sme dosiahli rekord …
— Preboha, urobte niečo s tým rádiom,, kto z vás pestuje repu?!

— Choď sa učesať, – nakukla do dverí Alica. – Prokurátor ťa dávno nevidel.

Laco vyskočil zo stoličky a zamieril ku mne.
– Celú nádej vkladáme do teba, – vyhlásil neoblomne. – Dúfame, že dovedieš výkvet spravodlivosti do takého stavu ako Ota. Dovoľ, aby som ti pobozkal ruku, ó, lady Macbeth, Balladina, Circe...
– Hybaj do čerta! – povedala som zlostne a vytrhla som si ruku z jeho zovretia. – Ako môžem v takýchto podmienkach očariť muža …?!

– Mám dojem, že sa vám podarilo spáchať dokonalý zločin, – povedal pekný prokurátor, keď mi pripaľoval cigaretu. Tentoraz mal oblek, snehobielu košeľu a čiernu kravatu. Pripaľoval mi cigaretu, zohýnajúc sa ku mne v bezchybnom úklone, pričom to robil celkom inštinktívne, pretože som bola oveľa viac ženou ako podozrivou. Tvár mal nepreniknuteľné služobnú, ale v očiach lesk čisto osobný. Pomyslela som si, že diabol mal asi pravdu … Kapitán, obrátený k oknu, tváril sa znechutene.

— Už sám neviem, ako sa s vami zhovárať, – zahundral otrávene. – Čo ste to za ľudí …!

— Veľmi sympatickí, – zaprotestovala som. – Možno, že trochu originálni, ale to predsa nie je chyba krásy. Počúvam vás.

Tí dvaja pozreli na seba, potom na mňa, čím vo mne vzbudili neprekonateľnú zvedavosť. Kapitán pokrčil ramenami a prokurátor akoby zaváhal.
– No nič … – povedal. – Čo by ste povedali, keby sme sa porozprávali na nejakom neutrálnom teréne? Napríklad niekde v kaviarni. Nie za účelom oficiálneho výsluchu, ale skôr neoficiálnej výmeny názorov … Len tak si podebatovať o zaujímavej veci…
Začala som vetriť dajaký podraz, hoci prokurátorov návrh mi bol v každom ohľade vhod. Spoliehajúc sa na svoj diplomatický talent a neodškriepiteľné mozgové hodnoty, vyslovila som súhlas. Dohodli sme sa na čase a mieste. Kapitán sa do toho nemiešal, počúval nás s výrazom beznádejnej rezignácie.

O pol hodiny nato som sedela pri tom istom stolíku, kde sme predtým sedeli s Alicou. Netypický prokurátor sa ku mne správal ako k vzácnemu objavu. Vôbec som nepochybovala, že diabol má na tom svoj podiel.

Keď si zapaľoval cigaretu, prirodzene, prokurátor, nie diabol, pozrel na mňa neobyčajne jasnými, ligotavými očami a s kamennou tvárou povedal:
– Dospeli sme k záveru, že sami si neporadíme. Nemôžeme sa zastaviť pri siedmich podozrivých, lebo to by bolo toľko ako nenájsť ani jedného. Sme v cudzom prostredí, medzi neznámymi ľuďmi, ktorí sú navzájom zžití. Nemôže byť nič horšie! Musíme požiadať o pomoc niekoho, kto dobre pozná osoby drámy, okolnosti a ostatné. Voľba padla na vás. Vychádzame z predpokladu, že ste nevinná…

– A ak som vinná, tak to odhalíte práve vďaka tejto priateľskej spolupráci, – doplnila som ho v návale znásobenej bystrosti mysle. – Veľmi správny predpoklad. Tak kde ste ostali stáť?
– Ležať … Počúvajte. Vraha možno odhaliť dvoma spôsobmi: alebo sa nám podarí nájsť nejaké stopy, alebo pomocou eliminácie, v nádeji, že postupne odpadnú všetci, okrem jedného. V tomto prípade ani jedna metóda zatiaľ nepriniesla výsledky. Stôp prakticky niet, vrah bol nesporne inteligentný. Vylučovanie ide strašne ťažko, a vzhľadom na špecifické prostredie, motívy a možnosti, podozriví ste vlastne všetci. Málokedy sa stáva, žeby toľko osôb naraz bolo až tak zapletených do vraždy. Pritom sa každý snaží niečo zatajiť, a nevedno, či to súvisí s vraždou, alebo nie. Informácie nám dávate ako pokazené hodiny, dnes vyšli najavo tie zamknuté dvere; ako my môžeme vedieť, čo sa tu ešte zistí čudné alebo zarážajúce a kedy?! Kapitán je otrávený, a ja … Pre mňa je to vec prestíže, úprimne sa vám priznám, že mám osobné príčiny, pre ktoré to musím rozlúštiť. Všetku nádej vkladám do vás.

— A ja do vás, – povedala som rozhodne. Prokurátor sa na mňa pozrel trochu prekvapene.

— Čo tým chcete povedať?

— Hádam ste si domysleli, že uvažujeme na vlastnú päsť? Keby nie toho, že som predtým o zločine hovorila a že všetci boli takí otrasení náhlou realizáciou fikcie, nesporne by ste mali polovičku vyšetrovania za sebou ešte pred svojím príchodom. Berte do úvahy, že som vtedy vytiahla na svetlo bežné príčiny … Nech sú to žarty, ale v žartoch bolo veľa pravdy. Potom sa všetci na smrť vyľakali, a preto teraz majú vodu v ústach. Vraciame sa k vražde, uvažujeme, a z tých úvah vysvitá, že všetko poukazuje na nevinného človeka. Rátam s tým, že nájdete ozajstného vinníka, a nevinný automaticky odpadne.

— Po prvé, kto je to „my”? A po druhé, kto je ten nevinný?

— My, to je Alica a ja. Hneď vám všetko poviem, ale aj vy mne …

– Vzájomne, vzájomne, – prikývol prokurátor netrpezlivo. – Keď chcem, aby ste mi pomohli, musím vás trochu zasvätiť, to je predsa jasné, nie?

Prikývla som tiež a pretože som uznala, že vyšetrovacie orgány majú prednosť, v krátkosti som rozpovedala, ako a k čomu sme s Alicou dospeli.

Potom som si spomenula na diabla a nesmelo som zapochybovala o autorstve telefonátu. Prokurátor, zahľadený kamsi do priestoru, teraz sa na mňa pozrel so záujmom.

— Isteže, to aj my berieme do úvahy. Je možné, že ho volal celkom cudzí človek. Prirodzene, to komplikuje záhadu, pretože by bolo oveľa príjemnejšie zachytiť sa vo vyšetrovaní len tých štyroch osôb …
— Moment, akých štyroch? Nám vyšli len tri … Počkajte, povedzte mi najprv, kedy zahynul podľa výpovede lekára.
– Medzi dvanásť tridsať a dvanásť štyridsaťpäť.

Na srdce mi padol kameň, hoci som to tušila. Práve do tejto štvrťhodiny spadali Zdenove štyri minúty.
– No dobre, a kto je tá štvrtá osoba?

Vysvitlo, že sme sa zmýlili vo výpočtoch a tou štvrtou osobou bol Vilo. Všetko ostatné sa úplne zhodovalo so zisteniami milície … Vilo ma nesmierne udivil.

— Mal na zaškrtenie presne päť minút. To mohol stihnúť za ten čas, však? – povedal prokurátor a ukázal mi čosi ako výťah z ich harmonogramu neprítomnosti. So záujmom som sa prizerala a porovnávala s naším, ktorý som pre každý prípad mala pri sebe.

— No dobre, predpokladajme, že niekto iný telefonoval a niekto iný vraždil … pričom medzi jedným a druhým je rozdiel pätnásť minút… tak čo?

— Tak musíme brať do úvahy deväť osôb. Človek by sa z toho zbláznil! … A o tých deviatich osobách by som chcel s vami hovoriť.

Deväť osôb. Deväť osôb, ktoré dobre poznám už veľa rokov. Niektorá z nich musí byť vrahom … To je prirodzené! Prvý sa v ohni ocitol Gašpar. O Gašparovi som už uvažovala predtým, a to s diablovou pomocou, a tak som teraz mohla bez námahy vysloviť svoj názor. Prokurátor v zásade súhlasil so mnou.

— Čiže logicky možno predpokladať, že skôr podozrieval pani Moniku, ako že to spravil sám. Ale príčinu mal. A čo ak len hral divadlo, aby od seba odviedol podozrenie?

— To je možné, ale v tom prípade by ho hral od začiatku. A on sa od začiatku správal skôr tak, akoby chcel vzbudiť podozrenie.
– Definitívne ho vylúčiť nemôžeme. Poďme ďalej. Čo pani

Monika?

V duchu som zazrela pred sebou Monikine čierne, zúrivosťou blčiace oči. Tá mala povahu! … A k tomu dve deti a perspektívu jasnej, peknej, bezstarostnej budúcnosti, ktorú maril Teodor. Ale pritom bola múdra a keby mala akékoľvek iné východisko, určite by ho použila a nezavraždila Teodora.
– No tak uvažujme, mala iné východisko? – spýtal sa prokurátor.

Poslušne som sa zamyslela. Iné východisko … Aké? So zatnutými zubami podplácať Stolarka? Čím? Prerušiť všetky styky? Prirodzene, to mohla urobiť a potom tvrdiť, že ich prerušila už dávno predtým, než sa spoznala s vyvoleným, ale ten by mohol mať výhrady aj voči minulosti.
– Ja by som mal, – vyhlásil rezolútne prokurátor.
– Ale? – začudovala som sa. – Vy azda nemáte minulosť?
– To je niečo iné …

– Isteže, dokonca horšie. Ženu zvádzajú, žena môže byť len obeťou, kým muž musí vždy vystupovať ako aktívny činiteľ.

— Skutočne, pani Monika vyzerá na bezbrannú obeť …
— Aj vy …
— Vráťme sa radšej k veci. Čo ešte mohla?

Čo ešte mohla? Predísť Teodora? To by tiež nebolo na nič, musela by príliš veľa vysvetľovať a v nijakom prípade by nemohla ostať nepoškvrnenou v očiach svojho budúceho … Nie, jediné, čo mohla urobiť, bolo zaškrtiť vydierača.
– No tak vidíte, že tu by človeka šľak trafil, – povedal prokurátor rozčúlene. – Keby všetky zločiny boli takéto, už dávno by som zmenil povolanie. Ďalší!

Ďalším bol Richard … Hm! Bol to nevypočítateľný šialenec, posadnutý fixnou ideou odísť do cudziny, a keby to bolo potrebné, dokázal by vyvraždiť pol podniku. Ale Richard by to urobil ináč. Alebo by bol presvedčený o správnosti svojho počínania, a v tom prípade by sa neunúval odstraňovaním stôp, naopak, roztrúbil by svoj čin kade-tade, alebo by to urobil v záchvate zúrivosti, a teda menej rozvážne a hlučnejšie. Vykrikoval by tak, že by ho počuli nielen v celom podniku, ale aj na ulici. Lenže aj nebožtík by vyzeral ináč …
V duchu som videla Richarda, ako zúrivo hrdúsi Teodora, ako sa naňho vrhá a masakruje mŕtvolu, potom prekvapene a s hrôzou hľadí na svoje dielo, ako s krikom vybieha zo zasadačky, kde zostala mŕtvola v žalostnom stave … Len s námahou som zahnala tento hrôzostrašný obraz.

Nie, k Richardovi sa tento tichý, geniálne vykonaný zločin vonkoncom nehodil. No a potom, hádam by predsa len vzápätí po zavraždení človeka tak pokojne nespal!
– A spal? – zaujímal sa prokurátor.
– Ako zabitý. Chápem, že je nevyspatý, lebo sústavne pracuje po nociach, ale ešte som nepočula o takom prípade, že niekto spal z rozčúlenia.

— Ani ja.

— Počkajte, to mi čosi pripomína …
Spomienka na spiaceho Richarda mi pripomenula obraz kolegov, čakajúcich na príchod milície. Spomenula som si na výraz Monikinej tváre, okrem iných citov zračila sa v nej aj vďačnosť … Áno, podľa všetkého podozrievala mňa, napokon, podozrievali ma všetci, a bola mi vďačná …!
– Zato, že ste jej odpratali z cesty vydierača? Áno, to by znamenalo, že je nevinná. Ste si tým istá?

— Absolútne!

— To je niečo strašné, – zahundral prokurátor.

Čo sa týka Kamila, bola som si istá iba jedným, čo som už povedala Alici. Teodora potreboval živého, a nie mŕtveho. Žiadna dlžoba by ho neprinútila zabiť človeka, ktorý mu žíroval pôžičku a ktorý s ním robil výhodné kšefty. Iba, že by v tom bolo niečo, o čom som nevedela. Ani prokurátor o ničom nevedel.

Anču som vybavila bleskovo.
– Tej dajte svätý pokoj, – povedala som rezolútne. – Vieme, kde vtedy bola, a máme na to troch svedkov. Musíte mi uveriť na slovo, pretože vás uisťujem, že tí svedkovia vám to nepovedia. Mne to povedali, preto to viem. Nemala nijakú možnosť spáchať zločin, ani keby trval len štyri sekundy, a nie štyri minúty.

Po Anči sme konečne prišli na Zdena. Pokiaľ šlo oňho, mala som pripravené, čo poviem, a hneď som to aj povedala.

— Prečo ste si taká istá, že je nevinný? – spýtal sa nedôverčivo prokurátor.

— Môžete sa spoľahnúť na to, že preňho sa vražda stala príliš opozdené. Pred niekoľkými týždňami by situácia vyzerala celkom ináč, ale teraz vás môžem uistiť, že to nebol on!
– To je iba vaše súkromné presvedčenie …

– Opierajúce sa o fakty. K tomu, aby som ich prezradila, ma prinútite, len ak ma postavíte pred súd. Nechajme ho a poďme ďalej.

Ďalšou bola Hedviga. Milícia už zistila, čo znamenalo to číslo pri jej priezvisku v Teovom notese. Bolo to registračné číslo súkromného auta. Pochádzalo z tých dávnych čias, keď sa súkromné vozy označovali písmenom H, a preto to v prvej chvíli nikoho nenapadlo. Zamyslela som sa.

Čo môže mať súkromné auto spoločného s Teodorovou smrťou? Hedviga určite za celý život nemala nijakú mašinu. Prešlo ju dačo, či čo? Pravda, jej bývalý muž mal akési auto, aj dielňu mal, bol súkromný podnikateľ, ale čo z toho?
– Možno sa dopustil nejakého podvodu a Stolarek ju tým teraz vydieral?
– Ju, vydieral? Naopak, tým by jej spôsobil ohromnú radosť, Hedviga by ho pozlátila za najhoršie zprávy o svojom bývalom mužovi, lebo s ním už celú večnosť bojuje o alimenty.

— Sedemdesiattisíc zlotých?

Ach, aj to viete? Áno, sedemdesiattisíc zlotých. Keby bol Teodor zbieral pre ňu negatívne zprávy o tom chlapovi, ananásmi by ho kŕmila, a nezabíjala. To je nezmysel!
– No a ako je to s jej charakterom?
– Iba v jednom prípade, – povedala som zamyslene. – Iba v jednom prípade …

– No…?

— Keby šlo o dieťa. O budúcnosť jej dcérky. Keby Teodor mal nejakým spôsobom uškodiť jej dieťaťu, bola by schopná všetkého. A spôsob vraždy by sa k nej celkom hodil…
— Vidím, že treba dôkladne preskúmať, čo to bolo s tým tajomným autom, – priznal neochotne prokurátor. – Neviem síce ako … Ale možno v tom niečo je.

Energicky som vyhlásila, že o Vojtovi nemôžem nič povedať. Či mal nejakú príčinu? Na jednej strane to vyzeralo, že ho Teo vydieral, v notese ho nemal zapísaného. Ale na druhej strane, súdiac podľa Jánovho postrehu, niečo spolu mali. Čo? Moje domnienky na túto tému boli také nejasné, že som ich radšej ani nespomenula. Zasa sa mi zamaril v duchu ponurý obraz a zasa som ho rýchle zahnala.
– Teda nemá príčinu, – povedal prokurátor zamyslene. – A keby mal, tak akú?
– Kariéra, – odpovedala som bez rozmýšľania. – Kariéra. Vojto je ohromne ambiciózny a v tom nepozná škrupule. Je ochotný driapať sa hore cez mŕtvoly. Aj povahu má na to stvorenú. Je dosť inteligentný a vie sa ovládať, aby si mohol zaplánovať a vykonať aj dvadsať dokonalých zločinov. A je nepochybné, že pre kariéru by bol schopný všetkého, pretože to je zmyslom jeho života. Keby som vedela, že mal príčinu, tvrdila by som bez váhania, že to urobil on, ale o ňom predsa Teodor nič nevedel.
– A vy viete?

Pozrela som na prokurátora a chvíľu som mlčala, starostlivo skrývajúc na dne duše svoje hmlisté podozrenia. Už som napáchala dosť zla, teraz nesmiem urobiť žiadnu hlúposť, musím byť nestranná …

– Ja viem, že podnik je preňho jedným z najdôležitejších stupňov tej kariéry. A obávam sa, že tento zločin – to je koniec podniku …
Prokurátor otrávene pokrútil hlavou.

— Zaráža ma jedno. Povedzte sama: prečo vrah, keď ho zabil, nevzal mu ten notes?

— Nemal čas, – odvetila som rozhodne. – Už som na to myslela, ale len chaoticky, nestihla som sa o tom pozhovárať s Alicou. Oveľa dôležitejšie bolo preňho zmiznúť z miesta činu ako zničiť notes. Vidíte: podľa notesu je dvadsať podozrivých. Mohol si to dovoliť …
— No dobre … Tak ešte posledná osoba …
— Áno, Vilo! Znovu som pocítila údiv.

— Naozaj, mohol ho zamordovať, len prečo?

— Mal svoje dôvody, – odvetil prokurátor a zlostne sa usmial. Chvíľu sa mi videlo, že ten jedovatý úsmev odkiaľsi poznám, ale zaujatá Vilom, nemala som čas zamyslieť sa nad tým.

— Čo to vravíte, aké dôvody? Vilo? Čo mal Teodor s Vilom?

— Pán Viliam mal svoje tajomstvo, o ktorom vedela obeť a vedúci podniku, nikto iný. Teraz to už vieme aj my, ale nebudete sa hnevať, ak si to necháme pre seba. Dozvedeli sme sa to iba dôverne. Príčiny, pre ktoré existencia obete bola preňho nežiadúca, sú toho istého druhu ako v prípade pani Moniky alebo pána Gašpara. Ak berieme do úvahy tamtie, musíme vziať do úvahy aj tieto …
Ostala som ako omráčená. Vilo! Naozaj by ma to nebolo ani vo sne napadlo. Čo mohol vyparatiť? Vedel o tom Teodor a Vojto … Naozaj, v takom svetle vyzeral Vilo fatálne. A čo je najhoršie, mohol nielen spáchať vraždu, ale aj volať Teodora telefonicky … A ten omyl, pokiaľ ide o obeť? Vilo mohol chcieť zabiť Vojta, pretože o tom vedel, no omylom zabil Teodora, ktorý to tiež vedel, čiže bolo to rovnako užitočné, a teraz čo? Zabije Vojta? A pomýlil si ich predtým! Nonsens! Úplný galimatiáš!
– No tak, – povedal prokurátor. – Medzi ôsmimi podozrivými máme štyroch, ktorí mohli aj telefonovať aj vraždiť. Z tých štyroch vy zbavujete podozrenia dvoch. Ostáva pán Viliam a pani Hedviga. Úprimne vám poviem, nevidí sa mi to.
– Ani mne. Aj Vila zbavujem podozrenia. Aj Hedvigu …
— Prestaňte, lebo z toho zošaliem. Vražda je faktom, však? Čo vy na to?

— Čo ja viem, čo na to? – Zrazu som sa cítila strašne ubitá a bezmyšlienkovite som hľadela do peknej tváre svojho spoločníka. Chvíľu mlčal, potom ťažko vzdychol, zapálil si ďalšiu cigaretu a začal z iného konca.

— Pozrime sa teraz, ako to bolo s tými dvermi. Boli zamknuté, to je mimo akejkoľvek pochybnosti. Iba ak ten pán klame …
— Vylúčené, on neklame. A nie je nepríčetným hysterikom, ktorý nevie, čo sa robí. Zamknuté dvere možno pokladať za nepochybnú skutočnosť.

— Pretože sa nikto nechce priznať, že by ich bol zamkol, treba predpokladať, že to urobil vrah. Ale na kieho dasa? Aby upútal pozornosť?

— Ach, nie, – vysvetlila som mu, ako to bolo s pokazenou zámkou a zároveň som intenzívne myslela na niečo iné. Aby niekto mohol zamknúť dvere, musel mať od nich kľúč. Kde bol, stále v zásuvke u direktora? A čo ten kľúč vo váze?

— V našej váze ste našli kľúč … – povedala som a spýtavo som naňho pozrela.
– Isteže. Práve kľúč od tých dverí …
Ostalo mi nevoľno. Vilo vyšiel na balkón vtedy, keď Laco jedol rybu. Bože dobrý, Vilo?! Nie, to je nemožné, v nijakom prípade neverím, že to urobil Vilo!
– Počkajte. Veď … podľa kľúča možno zistiť … bol taký slizký …
— Bol. Musel tam ležať dosť dlho.

— Ale potom by ho musel vytiahnuť z toho hnoja!
– Isteže. Mohol ho vybrať, neočistiť, použiť a vhodiť späť. To by bol celkom dobrý nápad.
– A čo hovorí o kľúči Vojto? – spýtala som sa zdrvená.
– Rezolútne vyhlasuje, že nič nevie. Nepoužíval kľúč, nevie, kde bol a kde je.

Diabol vravel, že o kľúči vie iba vrah a ja … Doteraz mal diabol vždy pravdu. Ten kľúč videli všetci, milícia ho má, možno v tom tiež niečo je? Vojto hovorí, že nič nevie …? Moment, bolo azda čosi také …

– Počkajte, musím sa sústrediť, – požiadala som energicky. – Čosi sa mi marí.

Oprela som sa o lakte, tvár som si zakryla dlaňami, zavrela som oči a snažila som sa spomenúť si na niečo, ale sama som nevedela na čo. Bolo to čosi, čo mi nedovoľovalo veriť, že Vojto nič nevie o kľúči… Len čo? Čo ako som sa snažila, spomenúť som si nevedela.
– Neviem, – vyhlásila som rezignovane. – Nemôžem si pomôcť. Skleróza, pamäť mi vynecháva. Musím sa opýtať kolegov, možno mi niečo pripomenú. Ale vyhlasujem vám, že je nemožné, aby Vojto nevedel nič o tom kľúči.
– To je zasa len vaše osobné presvedčenie.
– Ale do čerta, veď sme sem hádam prišli hovoriť o mojom osobnom presvedčení, nie?
– No dobre, nech je tak. Zamkol tie dvere …

– Okamih, – prerušila som ho. – S tým zamkýnaním. Počkajte, musím si to predstaviť. Z ktorej strany zamkýnal tie dvere?
– Nevieme, – odpovedal prokurátor prívetivo. – Veľmi ma to mrzí, ale podľa kľúča sa to nedá poznať…
Uvedomila som si, že moja otázka je v každom ohľade nezmyselná. Nezamykal ich predsa z kancelárie, musel by čakať, až tam bude sám. Ibaže by to bol jeden z tých dvoch: Vojto alebo Zdeno, ale aj pre nich by bolo ľahšie prejsť cez dvere a zamknúť ich zo zasadačky. A ak to bol niekto iný, tým skôr … Pocítila som, že sa začínam zamotávať.

— Pomôžte mi predsa! – požiadala som zlostne. – Vidíte, že sa mi všetko pomotalo!

— Ale veľmi úspešne. Podľa výpovede sekretárky nebol v kancelárii nikto sám, okrem tých dvoch pánov.

— No tak sa nedá nič robiť, zamkol ich z druhej strany. Potom ich neotvoril, hoci to mal určite v úmysle. Prečo?

— Pomaly. Myslíte, že nech to bol ktokoľvek, či jeden z tých dvoch, alebo niekto iný, v každom prípade ich zamkol zo zasadačky?
– Áno. Veď ste povedali, že okrem tých dvoch nebol v kancelárii nikto a každý z nich by určite skôr prešiel cez dvere, a až potom ich zamkol.

Prokurátor sa zamyslel.

— Skúsme zopakovať všetko, čo robil, tak, ako si to predstavujete na základe tunajších obyčají. Najprv niekto zvonku…
— Niekto zvonku by musel mať kľúč. Zo zásuvky ho nie je kumšt vytiahnuť, ale z vázy …
Čosi ma napadlo.

— Keby ho niekto vzal z vázy, neprešlo by to tak hladko. Nehovorím o tom, že by smrdel dlho a vytrvale, alebo to mohol urobiť neskoro večer a potom ísť domov a umyť sa. Ale obsah vázy na to nepoukazuje. Máte tam niekde chemikov, spýtajte sa ich, či by potom pomiešané pomyje dali taký efekt. Vy ste pritom neboli, ale spýtajte sa kapitána, to nebolo hocčo!

— Mohol ho vybrať pred dvoma týždňami. Za dva týždne sa všetko mohlo ustať.

— Neviem, mušiek by určite bolo menej … Časť by bola vyletela skôr. Neviem, ako rýchlo sa liahnu …
— No dobre, to si ešte zistíme. Pripusťme, že vybral kľúč zo zásuvky, dosť na tom, mal ho. Čo ďalej?

— Ďalej si zvolí chvíľu … Nie, predtým telefonuje … Počkať, počkať…
Intenzívne som hľadela na prokurátora, akoby som urobila objav. Aj on ma pozoroval trošku roztržito, ako keby bol myslel na niečo iné, ale hneď sa sústredil.

— Čo ste vymysleli?

— Telefón zazvonil o štvrť na jednu. Zaškrtili ho najskôr o štvrťhodinu neskoršie … Čo to znamená?

— To znamená, že vrah sa s ním pätnásť minút rozprával.

— To sa mi nevidí. Nie je možné, aby tak riskoval. Pätnásť minút ho nikto nevidí, a potom spácha vraždu? Vrchol neopatrnosti!

— Nemôžeme vylúčiť ani vrcholnú neopatrnosť. Každý zločin je obrovským rizikom. Isteže, logickejšie by bolo myslieť si, že mu telefonoval niekto iný, a niekto iný ho zavraždil. Hneď sa k tomu vrátime, zatiaľ sa nerozptyľujme. Už sme po telefonáte, po rozhovore, a pristupujeme k samotnej vražde.
– No dobre, nech je tak. Vyberie si chvíľu, keď na chodbe niet nikoho … Keby to bola Hedviga, stačilo by jej, že tam nie je Vierka, ale ako vieme, Vierka pol dňa presedela v strednej miestnosti, čím náramne uľahčila zločin. Na chodbe niet nikoho, vchádza do zasadačky a zamyká dvere na kľúč…
— Uvažujte trochu logickejšie, – povedal prokurátor vyčítavo. – Vás by neudivilo, keby niekto vošiel do miestnosti a zamkol za sebou dvere na kľúč?

— Udivilo, a čo? Po prvé, iba jedny dvere, a po druhé, čo ako by som bola prekvapená, nezačala by som hneď kričať. Čakala by som, čo sa z toho vykľuje, a on by ma za ten čas mohol pokojne ovaliť dierkovačom.

— A predtým by vás ešte poprosil, aby ste sa láskavo obrátili chrbtom …
— Ó, bože, zasa niečo neviete! So mnou by sa mu to nepodarilo, ale s Teodorom? … Z okna zasadačky výborne vidno do okna nášho ambulatória, a tam sídli najkrajšia ošetrovateľka na svete. V celom podniku niet chlapa, ktorý by sa neobrátil, keď niekto zvolá: „Aha, pekná Zuzka je v okne!”
— Ach tak? – prejavil náhly záujem prokurátor. – Naozaj je taká pekná?

— Ako laň! – odvetila som so zápalom, ktorý výborne svedčil o mojej inteligencii. – Výška meter sedemdesiat, pekná postava, čierna, hotová Juno!

— Nie, Juno odpadá … – zahundral predstaviteľ zákona a razom stratil záujem.

— Nie je váš typ? To je možné, ale ručím vám, že aj vy by ste sa pozreli. Teodor bol celý preč od nadšenia.

— Tak to by vysvetľovalo… Zaujímavé, čo všetko sa ešte podozvedáme. Zároveň sa vynára otázka, či z toho okna nebolo vidno niečo vo vašej zasadačke.

— Vylúčené. Vtip je v tom, že tamto okno je nižšie, takže od nás tam výborne vidno, ale od nich vidno len toho, kto sa vykloní z okna. Odpadá.
– No tak sa vráťme k vražde. Nenaľakal sa zamykania dverí, obrátil sa za ošetrovateľkou a dostal po hlave. Nežije. Čo urobí vrah?
– Teraz musí otvoriť dvere do kancelárie a čím prv vyjsť na chodbu tak, aby ho nikto nezbadal. Dvere neodomkol. Alebo bol taký rozčúlený, že na to zabudol, alebo mu niekto v tom zabránil. Možno začul, že je niekto v kancelárii a nechcel hrmotať kľúčom.

– Teraz si overme tú rozhodujúcu štvrťhodinu … Prokurátor vytiahol svoje poznámky a ja som sa pozrela do nášho harmonogramu. Čo sa robilo medzi dvanásť tridsať a dvanásť štyridsaťpäť?

Vojto bol v kancelárii, čo dosvedčuje Jana, vošla tam po podpis. Bol s ním Oleg a Monika, a hneď odišli. Keď Monika šla do svojej pracovne, stretla Anču, ktorá sa odtiaľ vracala. O chvíľu sa do kancelárie vrátil Zdeno a počul v zasadačke hlasy. Vojto vyšiel. Vyšiel aj Zdeno. Vojto sa vrátil. Jana tam znovu nazrela, neviem prečo, možno, aby mu zabezpečila alibi. Zdeno prešiel zo strednej miestnosti k sanitárom, pričom čas, kedy tade prechádzal, sa nedal presne zistiť, každý hovorí niečo iné, banda hlupákov, takú drobnosť si nevedia zapamätať! … Jedni tvrdia, že to bolo na konci letkisu, iní, že pri lanolínovom mydle, hlupáci, počúvali rôzne stanice … Hedviga po celý ten čas nebola nikde, to jest, nikto nevie, kde bola, ona tvrdí, že na WC a potom si vraj varila čaj. Vilo vyšiel z miestnosti, ak to berieme v chronologickom poradí, v tej istej chvíli, keď Zdeno vchádzal k sanitárom. Richard vyšiel tesne predtým. Gašpar hneď po Richardovi. Behali o závod, či čo? … Súdiac podľa množstva osôb, ktoré sa motali v takom krátkom čase po takom malom podniku, mali sa vlastne stretať na chodbe!

Zvedavo som pozrela do prokurátorovho harmonogramu.

— No tak čo? – spýtala som sa netrpezlivo.

— V kancelárii nebol nikto iba krátku chvíľu. Áno … Potom už nemohol odomknúť. Zatiaľ čo zamknúť mohol iba vtedy, keď tam nikto nebol, a ťažko sa dá predpokladať, že si tak skvele zvolil tú chvíľu. Ibaže by sám sedel v kancelárii …
— Vojto alebo Zdeno …?

Vedúceho podniku videla sekretárka. Mohol by vojsť z kancelárie a tak sa aj vrátiť, ale riskoval, že niekto sedí na chodbe a dosvedčí, že v tom čase tadiaľ nikto nevošiel, ergo, musel vojsť cez kanceláriu. A už by sa lapil. Nie, to je nezmysel, ostatne, riskoval aj to, že vojde sekretárka, ktorú by prekvapilo, že tam nie je … Zatiaľ čo ten druhý, hlavný inžinier, bol sám v kancelárii, mohol zamknúť dvere, vyjsť, vidieť, že aj chodba je prázdna … Mal prístup ku kľúču …
Zdeno! Strašné, zase sa to obracia proti Zdenovi! Strašne ma to rozčúlilo.
– Veď som vám hovorila! Vravela som vám, že všetko poukazuje na nevinného človeka …!
– Skade viete, že je taký nevinný?

— Viem! Viem to určite! Ostatne, prerušili ste ma, ak sa vrah rozprával s obeťou v zasadačke a Zdeno to počul, je jasné, že to nemohol byť on!

— Kto povedal, že to naozaj počul? Na základe čoho tomu máme veriť? A kto hovorí, že ten, čo sa tam rozprával, je vrah?

— Neviem, ó, bože, nič ma do toho nie je! Vravím vám len, že to nie je Zdeno, hlavu dám na to! Hneď na začiatku som vám povedala, že do vás vkladám všetku nádej! Urobte niečo, on je nevinný, hľadajte tú handru z dierkovača! Pritisnite Vojta, on klamal o tom kľúči, urobte … neviem čo!!!

— Akosi veľmi bránite hlavného podozrivého, – povedal prokurátor zdrvujúco.

— Pretože je to jediný poriadny človek z celého podniku! On to neurobil, to je vylúčené! Bože drahý, nakoniec budem musieť sama vyšetriť celú vec!
–Šťastný muž, o ktorého žena tak bojuje …

– Nerozčuľujte ma …!

V priebehu ďalšieho rozhovoru som sa dostala do takého stavu, že som začala strašne ohovárať všetkých podozrivých i nepodozrivých kolegov, vymýšľala som si nezmysly, len aby som odviedla jeho pozornosť od Zdena. Dosiahla som tým pravý opak. Prokurátor so zrejmým zadosťučinením odrážal moje argumenty a vyťahoval proti Zdenovi dôkazy, ktoré som nevedela vyvrátiť.
– Musí vás veľa spájať s tým pánom, – povedal uštipačne i milo a obzeral si ma pritom ako zaujímavý zjav. Veď som aj musela vyzerať – červená, rozkuštrená, zúrivá, určite s rozotretým líčidlom a odhaľujúca v zúfalstve všetky svoje nedostatky. Chcela som mu v hneve odpovedať jediným, krátkym a výstižným slovom, ale na šťastie som sa spamätala. Namiesto toho som skríkla:
– Ale veď on na smrť ľúbi…!

A zmĺkla som. Lojálnosť k Zdenovi bola silnejšia ako moja zúrivosť.
– Koho? – okamžite sa toho chytil prokurátor.
– Jednu ženu, – odvetila som zachmúrene. – Nie mňa, za to vám ručím. To je už dlhá a stará záležitosť a ja som im dala svoje požehnanie. Mňa s ním spája platonická sympatia a vzájomná dôvera.

Teraz sa na mňa prokurátor díval, akoby som úplne zošalela.
– On ľúbi inú ženu a vy ho tak bránite? Prepáčte, ale tomu nerozumiem.
– Tak nerozumiete. Zrejme sú vám ľudské city cudzie.
– Naopak, ľudské city dobre poznám, práve preto nerozumiem.

— No tak som ja taká netypická. A čo, zavriete ma za to?

— Vás nie, ale možno toho pána.

Predsa len musel mať veľa šarmu a vedel zaobchádzať so ženami, pretože ma navrátil do prítomnosti. Ešte raz som s ním prebrala všetky závery. Podozrivých bolo naďalej osem, z toho dvaja sa podľa môjho názoru dali psychologicky vylúčiť, dvaja v dôsledku podrobného pozorovania, a jeden nemal príčinu. Ôsmy – Vilo – mi vôbec nešiel do hlavy.

Vrátila som sa do kancelárie so zmiešanými pocitmi, pretože na jednej strane ma naše úvahy zdeptali, a na druhej strane prokurátorov šarm, ktorým nešetril na moje konto, ma značne povzniesol na duchu. Prišla som práve na zhromaždenie, ktoré Vojto zvolal do strednej miestnosti.

Sadla som si vedľa Alice a kým som si stačila vydýchnuť, počula som od nej vzrušujúcu zprávu:
– Obšťastnila som ich, – povedala so zadosťučinením. – Hrabú sa v záchode.
– Prepánakráľa! Prečo?! Zošaleli …?!
– Nie, ale keď kladú hlúpe otázky, dostanú hlúpe odpovede.

Kapitán ostal sám v kancelárii, zrejme načisto zúfalý, a položil Alici zdrvujúcu otázku. Chcel sa totiž konečne dozvedieť, či sa od chvíle odhalenia vraždy nestalo v podniku niečo nezvyčajné.

Okrem toho, že sa upchal ženský záchod, nič – odpovedala bezstarostne Alica a potom mu poskytla podrobné informácie o našich sanitárnych zariadeniach. Zapchatie záchoda totiž nebolo ničím nezvyčajným. Zapchával sa od hocičoho. Stačilo hodiť tam ohryzok z jablka, a bolo.

Keď kapitán počul túto vyčerpávajúcu odpoveď, ožil, zavolal posily a za pomoci pani Glebovej pustil sa do generálnej čistky našej kanalizácie. Pani Glebová bola nadšená, že ju milícia aspoň raz zachránila, lebo ináč by to bola musela robiť sama. Iné výsledky tohto počínania, okrem radosti pani Glebovej, Alica zatiaľ nepoznala.

— Nevyrušujem vás náhodou? – spýtal sa Vojto jedovato, pretože sme sa zhovárali a vôbec sme si nevšímali, že sa schôdza už začala.

— Ale nie, kdeže, – odpovedali sme obidve milo, ale zanechali sme konverzáciu, lebo schôdza vyzerala sľubne.

Vojto nám držal nádhernú reč, hrmiac dramatickým šepotom proti našim chybám a bludom. Bolestne konštatoval úpadok disciplíny, ktorý sa prejavil najmä po zločine, čo bolo podľa jeho názoru zvlášť trestuhodné.

— A čo chcel, aby sme z rozčúlenia začali dvojnásobne pracovať? S políciou na krku? – spýtal sa rozhorčeným šepotom Vlado.

— Poznáte situáciu, – jachtal Vojto bolestne. – Práve teraz máme možnosť zachrániť podnik. Máme dostať nové objednávky na približne tri milióny zlotých …
— Figu borovú dostaneme, nie objednávky, – zahundral Štefan, ktorý sedel vedľa nás na stole.

Vojto naďalej táral nezmysly, pričom sa zákvačoval výlučne do disciplíny a šikovne obchádzal háklivé témy, ako meškanie vyvolávania, ktoré nevedno prečo my musíme doháňať, omyly a zlé výpočty investorov, komplikácie s našimi stavebnými organizáciami a podobne. Nikto nerozumel, o čo mu vlastne ide. Odrazu z ničoho nič skončil.

– A teraz prosím o naozaj tvorivé návrhy, – povedal dôstojne a bolestínsky.

Tvorivé návrhy sa len tak sypali. Padol návrh priviesť dvoch psov, Štefanovho a Hedviginho, uviazať ich na chodbe a pri východových dverách.

Štefanova suka je vycvičená, len ju treba naučiť, aby púšťala ľudí na WC, – ozval sa Laco.

Alica nadhodila myšlienku, aby všetkých prikuli za nohy k stolu reťazou, Vilo, živo sa zaujímajúc o problém neskorého chodenia do práce, domáhal sa trvalého ubytovania všetkých zamestnancov v podniku, Vlado navrhol, aby všetkým zapchali ústa sadrou. Vojto počúval a trpel.

Napriek našim ľahkomyseľným výrokom sa schôdza skončila tvrdo. Vojto vydal kategorický zákaz vychádzať z podniku bez ohľadu na potreby, piť kávu nesmela naraz viac ako jedna osoba, a ani z miestností sa nesmelo vychádzať. Ako si v takej situácii predstavoval medzirezortnú spoluprácu, bohvie!

– Naozaj, – povedal melancholicky Karol a pokýval hlavou. – Lietali sme po chodbách a prosím, ako sa to skončilo! Nech lietame ešte chvíľu, všetci sa popremieňame na mŕtvoly …
Čo nás však najviac udivilo, Vojto všetkým odobral hlavné projektantstvo a ponechal si ho sám. Sám mal byť hlavným projektantom všetkých objektov. To už hraničilo so šialenstvom, lebo hlavný projektant je obeťou pre všetko. V našom podniku okrem toho, že nešťastník musel urobiť architektonický projekt, patrilo medzi jeho povinnosti ešte milión iných vecí. Príprava zmluvy, styk s investorom, koordinácia všetkých odvetví architektúry, sanitárnych konštrukcií, elektrotechniky, ciest, zelene, technológie a pokiaľ možno ešte niečoho navyše, strácanie nervov s fotolaboratóriom a napokon osobná finančná zodpovednosť za celý projekt. Hotová mora na nás!

Alica, keď raz počas choroby pani Glebovej zametala dlážku, vyhlásila, že ju neudivuje táto ďalšia povinnosť hlavného projektanta. Ja sama, v snahe za každú cenu dodržať termín, vrazila som do fotolaboratória vlastných tisícpäťsto zlotých ako vábidlo a líškala som sa ostošesť ľuďom, od ktorých som chcela, aby vydali svoje dobrozdanie za dve hodiny namiesto dvoch týždňov. Karol sa osobne zúčastnil geologických vrtov, aby uspokojil Gašpara, ktorý vyhlásil, že bez preskúmania pôdy sa nepustí do práce …
Vojtovo hlavné projektantstvo na všetkých objektoch bolo absolútne nemysliteľné. Musel by existovať aspoň v šiestich osobách naraz. Všetkých nás to tak omráčilo, že nikto nič nepovedal.

Názory sa začali vyslovovať až po skončení schôdze. V menšej skupine sme dospeli k dvom záverom: po prvé, že Vojto sa zbláznil, a po druhé, že určite nespáchal vraždu. Prvé bolo každému jasné a zrozumiteľné, druhé vysvetlil Štefan.
– Tie objednávky, ktoré mali prísť, nás mohli naozaj zachrániť, – povedal. – Lenže neprídu.
– Ako vieš? Prečo?
– Pretože dajaký idiot zaškrtil Stolarka. Už mi volali z toho ich spolku. Bola u nich milícia a prezerala faktúry, tie znížené. Naľakali sa, až strach! Objednávka už bola pripravená a stiahli ju, nechcú mať s nami nič spoločné.
– No dobre, a to sídlisko? To bola najväčšia suma!

— Ani z toho nič nebude, aj tam už boli. Všetko vyňuchali. Tá vražda sa stala v najhoršej chvíli…
— Veru, keby ho bol zamordoval aspoň o mesiac neskoršie! Po podpísaní zmlúv …
— No a preto tvrdím, že to nebol Vojto. Iba ak by sa chcel sám zničiť.
– Alebo to urobil niekto preto, aby ho zničil? Priznajte sa, kto z vás ho najviac nenávidí?
– Ja, – vyhlásila Alica pokojne. – Ale ja mám údajne alibi.
– Keby nie, je s tebou amen. Ale teraz keby priam našli toho škrtiča, už nám to nepomôže. Môžeme si chystať kar.
– Ten aj tak musíme prichystať, po pohrebe.‘.. Výsledok prehliadky sanitárnych zariadení milícia pred nami starostlivo zatajila.

Stála som na chodbe a snažila som sa na niečo si spomenúť, čo mi nedávalo pokoja v súvislosti s Vojtovou výpoveďou o kľúči, a pozerala som sa na vychádzajúcich kolegov. Alica sa vo svojej pracovni prehŕňala na malom stolíku hneď pri dverách a prezerala prázdne nádoby po cukre a soli, prázdne plechovky a vrecúška.
– Nemáš náhodou niečo pod zub? – spýtala sa smutne.
– Obávam sa, že zomriem od hladu, kým prídem domov.

— Chceš kúsok placky? – spýtala sa Hedviga; už bola zbalená a zamkýnala zásuvky.

— Placky? – pochybovačné sa spýtala Alica a trochu sa uškrnula. – Radšej by som kus ryby, ale nech je placka. To je ešte z tej múky?

— Áno. Zostalo mi ešte pol tony, tak pečiem a pečiem …
— Z akej múky? – zaujímala sa Monika, zastaviac sa tu na odchode.

— Nevieš? Heda má doma niekoľko vagónov kukuričnej múky, ktorú dostala do daru od spoločnosti. Nepočula si o tej histórii?

— Nie, Monika tu ešte vtedy nebola, – povedala Hedviga.
– Poviem vám, čo som ja vtedy s tým mala, no hrôza!

V tej chvíli ma ako hrom z jasného neba oslnila spomienka
– Už som vedela, čo mi tak vŕtalo v hlave. Pravdaže, Hedviga! Veď to súviselo s kukuričnou múkou!
– Asi pred rokom Hedvigino dieťa ochorelo na žalúdok a lekári kategoricky prikázali, že ho smie kŕmiť výlučne potravinami kukuričného pôvodu. Kukuričná kaša, kukuričná múka a nič iné. Hedviga bola celá bez seba, pretože dieťa bolo naozaj vážne choré a tá múka bola čímsi nedosiahnuteľným. V návale zúfalstva dala oznam do akýchsi novín, že potrebuje pre choré dieťa také a také živiny, a tým rozpútala hotové peklo. S Vojtovým súhlasom, on sám netušil, na čo sa dáva, uviedla našu priamu linku, lebo doma nemala telefón.

Oznam našiel okamžitý ohlas vo verejnosti. Hneď na druhý deň telefón neprestával zvoniť. Najprv volalo celé mesto, ponúkajúc jej múku a kašu na kilá, potom sa výzva dostala do vzdialenejších oblastí a múka sa hrnula v tonách. Akási výrobňa jej ponúkla tri vagóny, súkromné osoby a inštitúcie sa hlásili bez prestania, telefonovali dokonca zo Švajčiarska a Anglicka. Na adresu redakcie oných novín prichádzali balíky, ktoré ani dvaja mocní chlapi neudvihli. Hedviga, zasypaná horami múky a kukuričnej kaše, napokon kategoricky odmietla prijímať ďalšie dary, keďže už mala zásoby na niekoľko najbližších desaťročí.

Všetko by bolo bývalo v poriadku, nebyť toho, že pri priamej linke sedela Jana. Niekoľko hodín prijímala ponuky veľmi dobrodušne, potom začala byť trochu chladná, potom nezdvorilá a na tretí deň dostala nervový záchvat. Z celej duše nenávidela všetku múku a kašu na svete a na Hedvigu sa nemohla ani pozrieť. S hysterickým krikom odmietala dvíhať telefón, čím spôsobila podniku vážne komplikácie.

Raz, keď zasa zvonil telefón, vyhodila Hedvigu do Vojtovej kancelárie, kde bola tá istá linka a prepájala sa stlačením červeného gombíka. Vojto bol totiž preč. Hedviga, zničená nevšednou situáciou, pohrávala sa pri rozhovore so svojimi kľúčmi od bytu a v roztržitosti ich potom zabudla v kancelárii.

Dozvedela som sa o tom na druhý deň, keď sa mi Hedviga zverila so všetkým, čo prežila. To, že nemá kľúče, zistila, až keď sa nemohla dostať do bytu. Dieťa bolo v týždenných jasliach a doma nebolo nikoho. Vrátila sa teda do podniku, keď si telefonicky zistila, či tam ešte niekto je. Bol tam Richard. Šťastná Hedviga prišla do podniku, kde ju čakalo veľké sklamanie. Dvere do kancelárie boli zamknuté, a to aj z chodby, aj zo zasadačky. Táto skutočnosť jej utkvela hlboko v pamäti, pretože nešlo ani tak o to, že nemá kde spať, ako o to, že večer mala akési dôležité rande a nemohla sa preobliecť. Napokon šla na rande v pracovných háboch a prenocovala u svojej domácej na pôjde.

Hľadela som na Alicu, ako jedla kukuričnú placku, a usilovala som sa spomenúť si na všetky okolnosti vtedajšieho zamknutia dverí. Vtedy som tomu nevenovala väčšiu pozornosť, zaujatá príhodami nešťastnej Hedvigy. Kto ich zamkol? A kedy to bolo …?

– Hedviga, kedy to bolo? – spýtala som sa, prerušujúc ju.
– Hneď ti poviem, na to sa dobre pamätám. V prvej polovici novembra.

Naozaj! Už mi bolo všetko jasné. V tom čase robil Vojto akýsi konkurz, s Jánom, niekedy aj s Vilom vysedávali po nociach a všetky materiály mal Vojto v kancelárii. Preto sa mi stále videlo, že klame, keď zapiera, že by vedel niečo o kľúči. Veď len prstom tie dvere nezamkol …
Počkať, vari Zdeno? … Nie, Zdeno vtedy ešte pracoval v prvej miestnosti, do kancelárie sa presťahoval až od Nového roku, na to sa presne pamätám. Teda predsa Vojto? Prečo klame …?

– Na čo čakáš? – spýtala sa ma udivene Alica. – Málo ti bolo včerajších nadčasových hodín! Nejdeš domov …?

Doma som mala na stole rozloženú provizórnu kotolňu s tromi kotlami. Sadla som si k rysovacej doske a začala som rysovať. Bola to jednoduchá práca, na ktorú som sa nemusela sústreďovať a mohla som si dovoliť pokračovať v duchu vo vyšetrovaní. V hlave sa mi klbčilo tisíce rôznych nejasných myšlienok, z ktorých som nijako nevedela vyloviť nič rozumné. Najviac ma trápil Vojto.

Vedela som, že Vojto by mal dôvod zavraždiť Stolarka za podmienky, že Stolarek o tom dôvode vedel. Ak o ňom nevedel, myslím si skôr, že by ho Vojto chránil vlastným telom, keďže vražda spôsobila také obrovské starosti podniku. Úpadok podniku … Podniku, v ktorom bol Vojto nielen vedúcim, ale v ktorom mal právo nosiť čestný názov riaditeľ. Bola to náhoda, že sa kedysi bez veľkej námahy dostal na taký vysoký stupienok. V nijakom inom prípade a za nijakých iných okolností by sa tak ľahko a v takom mladom veku nebol stal riaditeľom podniku, a to už čosi znamenalo … Preto príčiny, ktoré ho mohli prinútiť k zločinu, museli byť nesmierne závažné …
Lenže Vojto klamal. Vojto vedel, kde bol kľúč. A kľúč z väzy …
Už som to dlhšie nevydržala, nechala som kotolňu kotolnou a zazvonila som istej známej, ktorá mala doktorát z chémie.

Prekvapená chemička mi vysvetlila, že opísaným pomyjam by stačilo niekoľko dní na to, aby sa znovu ustálili a zareagovali znovu rovnako imponujúcim spôsobom. Čiže kľúč mohol niekto vybrať z vázy o niečo prv a po zločine ho tam znovu vhodiť. Čľup, a je to! A zakryť …
Teda ako, Vilo? Nemožné. Úplne nemožné.

Ale ak to nebol ani Vilo, ani Vojto, tak Zdeno. Gašpara, Richarda a Moniku som vylúčila. Aj Zdena. Čo sa týka Zdena, tam mi šlo len o to, ako ho obrániť.

Zdvihla som hlavu a smutno som pozrela do kúta. Teraz by sa mi zišiel diabol, predsa ma len nútil logicky uvažovať. Ale nech som akokoľvek intenzívne hľadela do všetkých kútov, neukázal sa. Zato zazvonil telefón.

— Počkajte chvíľočku, – povedala som, keď som napokon pochopila, že na druhom konci drôtu je pekný prokurátor. – Naozaj telefonujete, alebo je to zase len moja fantázia? Lebo ja už sama neviem …
— Naozaj vás volám, – odvetil trochu prekvapený. – Prepáčte, že vás vyrušujem tak neskoro, ale dnes popoludní ste mali dajakú schôdzu a dúfam, že ste sa dozvedeli niečo nového.

— Dozvedela, dozvedela … Pomaly z toho načisto prídem o rozum. Ak to s vami hneď nepredebatujem, neručím za svoje kolieska. Kde sa stretneme?

Vôbec som to nechcela povedať. Čert hovoril za mňa.

— Viete, ja sa vlastne nesmiem s vami stretávať, – v prokurátorovom hlase zaznel nepokoj, – až po skončení vyšetrovania …
— Áno? – povedal nevinne diabol mojimi ústami. – Tak hádam by som mala prísť k vám tak, aby ma nikto nevidel?

Diablova nevinná otázka ho na smrť prekvapila.
– Božechráň! – zvolal rýchlo. – To jest, chcel som povedať, v Európskom?

Kaviareň zatvárali o desiatej, keď sme boli iba v polovici debaty. Prokurátor chvíľu váhal.
– Vlastne, už je to všetko jedno. Aj tak som sa dopustil priestupku, keď som sa stretol s podozrivou počas vyšetrovania … Dúfam, že dolu v Kameňolomoch nebude nikto zo známych …
– Keď vezmeme do úvahy situáciu v podniku, Vojto je poslednou osobou na lavici obžalovaných, – povedala som, končiac zprávu o podnikových záležitostiach. – Ale klame …

– A ste si istá, že on vtedy zamkol dvere a nie niekto iný? Pozrela som naňho jedným okom cez pohárik likéru. Alkohol skvele znásobil moje myšlienkové hodnoty.
– Po prvé, pracoval tam vtedy len on. Po druhé, mal tam materiály pre konkurz. A po tretie, posledný odchádzal a prvý prichádzal, hneď za Janou, ona zásadne chodila oveľa včaššie. V nijakom prípade nemohol nevedieť o existencii kľúča a nezaujímať sa o to, kde ten kľúč je.

— Možno zabudol.

— Tak mu to môžem pripomenúť?
– Len to, prosím vás, nerobte ani náhodou. Už aj tak viete priveľa. Už len to by chýbalo, aby ste začali konať na vlastnú päsť!

Tvrdohlavo som zavrtela hlavou. Sedela som v Kameňolomoch nesmierne spokojná a úplne bezstarostná. Prokurátor bol taký nenapraviteľné úradný, že ma nenechal na pochybách. Satan vykonal svoje, bola som na najlepšej ceste. So záujmom som sa spýtala na výsledky hľadania v našich sanitárnych zariadeniach, na čo mi odpovedal obšírnym referátom o posledných divadelných premiérach. To svedčilo, že tam určite našli niečo zaujímavé, nuž som sa zaťala ako kliešť do psieho chvosta. Výsledok môjho naliehania bol úplne opačný, než som dúfala, i keď nadmieru pozitívny. Ukázalo sa totiž, že predstaviteľ zákona skvele tancuje.

Potom už som pracovala hlavne nohami, lebo po každej mojej otázke, týkajúcej sa hľadania, tá slečna pri mikrofóne kričala: ,,pa lala, darling …!” alebo „Neodíď mi už nikdy …” a prokurátor vyskočil a zapol si stredný gombík na saku. V istej chvíli zahundral pri ďalšom obrate:
– Neznášam valčík …
– Tak prečo tancujete?

– Aby ste sa prestali vypytovať …
Z toho som vyrozumela, že predstavitelia vyšetrovacích orgánov musia byť všestranne vzdelaní.

Možno by som sa na druhý deň ráno ani tak nebola oneskorila, nebyť toho, že ráno pred odchodom mi padol zrak na odloženú fasádu kotolne. Prizrela som sa bližšie á jasne som pocítila, že čosi so mnou nie je v poriadku. Potrebovala som plných pätnásť minút, aby som napokon zistila strašnú hlúposť, ktorú sa mi podarilo vyparatiť v stave opantanosti vyšetrovaním. Urobila som čosi neopísateľné, fasádu, ktorá bola súčasne predná i zadná, pričom v prvej chvíli vonkoncom nebolo možné pochopiť, kde je chyba, a od samého dívania sa mi zakrútila hlava. Vzala som si to so sebou do roboty, aby som obšťastnila kolegov neobyčajným pohľadom.

Stála som pri Jane a prehŕňala som sa v kope listín, hľadajúc svoje, keď vošla Hedviga, omeškala sa ešte väčšmi ako ja. Hneď sa aj vybrala za Vojtom, aby mu povedala niečo na svoje ospravedlnenie. Dvere za sebou nechala otvorené.
– Pán inžinier, urobil sa mi pľuzgier, – povedala bolestne, a strkla mu nohu pod nos. – Aha, tuto, pozrite sa.

Od čias oných klebiet, týkajúcich sa údajnej Vojtovej vášnivej lásky k nej, mala Hedviga stále ešte tieň nádeje, že na nich bude aspoň zblo pravdy. Udržiavala síce náležitý služobný odstup, no predsa len sa snažila byť trochu zvodná.

Vojto sedel za stolom a mimovoľne pozrel na miesto, na ktoré Hedviga ukazovala prstom, a trochu cukol. Hedviga stála pred ním ako bocian, v nezmenenej póze, nuž ju radšej rýchlo ospravedlnil, aby sa zbavil tej nohy s pľuzgierom spred nosa, pričom si zrejme uvedomil, že sa naňho so záujmom dívame. Zdeno od svojho stola a ja na prahu.

Pohľad na Hedvigu, či s pľuzgierom, alebo bez neho, vsugeroval mi nápad, aby som sa pokúsila diplomaticky z nej vytiahnuť, ako to bolo s tým tajomným autom za oných čias. Vzala som svoje technické opisy a šla som za ňou.
– Heda, čo je s fotolaboratóriom? – spýtala som sa, začínajúc okľukou. – Technické opisy už mám, treba urobiť opravy. Sú už vyvolané tie matrice?
– Čo som jasnovidec? – odvetila dobrácky Hedviga. Kedy si mi to dala?
– Pred dvoma týždňami. Mali byť hotové predvčerom.
– Tak možno už budú. Až tam pôjdem, spýtam sa. Ale to bude až o hodinu. Ak sa ponáhľaš, skoč si tam sama.

Nepovedala mi nič nového, to bola stará známa vec, že keď sa niekto ponáhľa, musí si vybaviť všetko sám. A pritom som sa vôbec neponáhľala, ale niečo som predsa musela povedať.

— Nikam nepôjdem, to je tvoja vec, – povedala som neoblomne. – Ak všetko vybavuješ tak ako tie naše kópie, nedivím sa, že ti muž neplatí alimenty.

— Hlúposti, – odvetila Hedviga a nedala sa vyviesť z rovnováhy. – Neplatí, pretože je lump a darebák, ale ja mu ešte ukážem.

Uznala som otázku za dosť diplomaticky nahryznutú a rozhodla som sa, že môžem pokračovať milšie.
– Koľko je ti už dlžný?

— Sedemdesiatosemtisíc a dvesto zlotých, – odvetila Hedviga spokojne a sadla si na svoje miesto. – A dá mi to do posledného haliera.

— Ako sa to mohlo nazbierať na takú sumu? – začudovala som sa, pretože podľa mojich výpočtov jej mohol byť toľko dlžný za desať rokov, ale jej dieťa malo sotva tri roky.
– Nuž nazbieralo sa! Je v tom moje veno

Nestihla povedať nič viac, lebo Vierka ju zavolala k Olegovi.
– Priprav tie opisy, vezmem to, až pôjdem. Čo ten starý hríb chce odo mňa …?

Odišla k hlavnému účtovníkovi a nechala ma v nesmiernom údive, lebo na všetko by som bola myslela, len nie na veno. Neostávalo mi nič iné ako pustiť sa do roboty.

Zmätok po vražde sa už pominul, Vojto naháňal do práce, a všetci zamestnanci nadrábali dva stratené dni. Štefan a Vlado sa škriepili s Jánom.
– Kde sa mi tu strkáš s tým komínom, kde? – vrčal

Ján. – Čo si myslíš, že ja pre tvoje pekné oči zavesím umývadlo za okno?

— Namojdušu, ten sa narodil len včera! – čudoval sa Štefan rozzúrene. – A ty si nevedel, že kotolňa má komín? Nosom mám ten dym vypúšťať?

— Vypúšťaj‘ si ho pre mňa za mňa aj ušami! Ja tu mám menší priestor, ako predpisuje norma! Ani centimeter ti nedám! Vylez si na schodište!

— Vylúčené! – kategoricky protestoval Vlado. – Ja tu mám rozvodnú dosku, potrebujem miesto na prvom poschodí. Choď si hore.

— Zošaleli! – vrieskal Štefan! – Schody mám robiť v komíne?

— Jediné miesto medzi bytmi si zabral? Kam ja teraz pôjdem s vedením? A keď si mi tú tvoju prašivú ventiláciu strčil do rozvodne, to bolo v poriadku, čo?

— Čo chceš odo mňa. Doňho sa zadrapuj!!! – vrieskal Štefan, ukazujúc na Jána. – Vnútro on robil, hlupák! On sa vôbec nedíva na to, čo sa v budove robí! Všetko jedno, či tam visí lampa alebo umývadlo! Skriňu postavil na ventilačný otvor!!!
— Ticho, pst!!! – okríkol ich Ján, zrejme ho pohryzlo svedomie. – Dobre, dobre, nájdem ti miesto pre ten poondiaty komín! Kobyla je to, a nie komín …!

— Ja potrebujem hniezdo! – požiadal Vlado kategoricky.

— Tak chod a uvi si ho. Dajte mi pokoj, možno to dajako skombinujem • • •

Počúvala som ich šťavnaté reči a rozkladala som svoje technické opisy na jednotlivé exempláre, nevnikajúc do ich obsahu, pretože som sa v myšlienkach zaoberala dôležitejšími záležitosťami. Vyrušil ma Andrej.
– Irena, môžem sa ťa úradne na niečo spýtať? – spýtal sa ako vždy úctivo.
– Spýtaj sa, – súhlasila som roztržito.
– Čo máš v technickom opise celého objektu? Pretože ja overujem tie opisy, čo prišli dnes. Všade je napísané „budova pre plavebných robotníkov”, nerozumiem akosi, čo to znamená, nič také som nerobil.
– Čo?! – spýtal sa Vlado náhle. – Plavebných? Ja mám budovu pre stavebných robotníkov!
– Hádam, čo by si rozhodla, o akých ide …
Nevedela som sa narýchlo spamätať. Vzala som svoj technický opis a pozrela som doň. – Preboha, čo to tárate! Budova pre stavebných robotníkov!
– Okrem toho mám cestné zdroje, – povedal Vlado zachmúrene. – V origináli je zreteľne napísané stroje.

Štefan sa tiež nazúrene obrátil.
– – Tie pisárky asi zošaleli. Ja mám zas fotky vypierané pannou.

— Čo máš?

— Fotky vypierané pannou.
– A čo má byť? – spýtala som sa zvedavo, pretože som si to s ničím nevedela dať dokopy.
– Kotly vyhrievané parou …

– To ešte nič nie je, – vyhlásil Ján. – Raz sme mali v technickom opise takúto vetu: „Pes stojaci v kúte miestnosti dymil tak strašne, že mu bolo potrebné zapchať otvor hlinou.” Pekné, čo?

Tieto informácie ma znepokojili a pre každý prípad som sa pozornejšie zahľadela na svoj vlastný opis. Hneď na prvej strane som našla pekný titul: Strojovňa so sušiarňou. V prvej chvíli som prepadla panike, presvedčená, že som si zrejme zmýlila dve budovy a strojovňu s pracovnou, ktorú som tiež robila, ale rukopis mi prezradil, že šlo o strojovňu s výťahom. Zaujatá opisom, nevšímala som si okolie, až ma zrazu odpútali od práce divné zvuky.

Ján vyhnal Vila z jeho miesta a prisunul jeho stôl k Lacovmu. Zmeral vzdialenosť, chvíľu premýšľal, potom ho posunul ešte kúsok. Vilo stál bokom a zvedavo sa na túto‘ činnosť prizeral.
– Vstaň, – prikázal mi Ján.

Poslušne som vstala, dúfajúc, že mi to vysvetlí. Pozrel na mňa zozadu a zahundral si pod nos.

— Nanič, – vyhlásil. – Sadni si. Vyšiel a o chvíľu sa vrátil s Monikou.

— Oňuchaj to, – povedal jej, ukazujúc na Vilov stôl.

Náhodou tam akurát stál malý téglik farby s plesňou vyrastajúcou z prostriedka.
– Zbláznil si sa? – oborila sa naňho Monika. – Sám si to ňuchaj.

— Tak počkať … – Ján sa obzrel, odstrčil farbu a položil na stôl gumku z ceruzky. – No, ovoňaj!

— Čo sa mu robí? – spýtala sa Monika neisto a zvedavo na nás pozrela. – Čo chce?

— Nevieme. Voňaj, čo ti to spraví. Možno nám potom povie. 
Monika pokrčila plecami, sklonila sa a ovoňala gumku. Ján sa na ňu vážne díval zozadu.
– Nesmrdí, – povedala, narovnávajúc sa. – A čo …?
– Päťdesiatpäť centimetrov, –’ vyhlásil– Ján spokojne. – Hádam bude stačiť aj päťdesiattri. Mám pre Štefana osem centimetrov.
– Ihneď nám vysvetli, čo to má znamenať!
– Nič, potreboval som zistiť, koľko môžem mať minimálne miesta medzi sporákom a umývadlom. Koľko miesta treba, aby sa tučná žena mohla nahnúť nad umývadlom… Si najtučnejšia z celého podniku.
– Somár, – povedala chladno Monika, keď sa zmohla na odpoveď.

Všetky tieto atrakcie ma tak zaujali, že som celkom zabudla na Hedvigu. Keď som si na ňu spomenula, mali ju práve v paráde vyšetrujúce orgány v zasadačke.

— Viete, že som si už na nich zvykol? – povedal Laco zahĺbené. – Keď skončia vyšetrovanie a prestanú sem chodiť, bude mi čosi chýbať…
— Najviac ti bude asi chýbať ten jeden, ktorého vezmú so sebou, – povedal triezvo Ján.

— Irene bude najviac chýbať prokurátor, – poznamenal Oto a žmurkol na Jána. Pomyslela som si, že asi niečo vedia.
– Len aby som ho nemala až priveľa, – odvetila som prorocky.

Laco sedel stále zamyslený.
– Rád by som vedel, kto to bude. Viete, pravdu povediac, neverím v nikoho. Tak si myslím, že ho zamordovala nejaká neprirodzená sila alebo spáchal samovraždu. Ä propos, kto mi požičia sto zlotých?

— Radil by som ti nepožičiavať si, – zahundral výstražné Ján. – Teo si požičiaval, a vidíš, ako dopadol.

— Ozaj, možno máš pravda, – uznal Laco po chvíli premýšľania. Otvoril zásuvku, chvíľu do nej zamyslene hľadel a potom ťažko vzdychol.

— Vidíte, ako dobre, že som si urobil menšie zásoby? Teraz akoby som ich našiel. Prosím, aj chlebík, aj masielko, aj klobáska, dokonca aj horčica … – vytiahol pohár so zaschnutými zvyškami horčice, poobzeral si ho a pokrútil hlavou.

— Pravda, veľa jej nie je …
So záujmom sme sa naňho dívali, pretože jeho vzdychy zneli sugestívne. Laco sa poprehŕňal vo svojom smetisku, zdvihol hlavu a aj on sa na nás pozrel.

— Do výplaty je ešte päť dní, – povedal výstražné. – Neplytvať! Neplytvať jedlom …!

— Irena, milícia ťa volá, – ozvala sa Hedviga od dverí. – Až ťa pustia, chcela by som sa s tebou vážne pozhovárať.

Hedviga bola rozčúlená, čo ma veľmi prekvapilo. Nemala som však čas na nič sa jej pýtať.
– Kto vyšiel na váš balkón? – spýtal sa kapitán, keď sme sa vzájomne pozdravili.

Vedela som, prečo sa to pýta a o čo mu ide, a hneď som bola nemenej rozčúlená ako Hedviga. Voľky-nevoľky som musela priznať, že Vilo, keď jedol Lacovu rybu.
– Ale to nič neznamená, – dodala som odhodlane, už z vlastnej iniciatívy. – Mohol tam vyjsť hocikto, nesedela som predsa stále pri stole!

Mimovoľne som sa neobracala ku kapitánovi, ale len k prokurátorovi, ktorý ma ihneď pochopil.

— Nedá sa nič robiť, – povedal s povzdychom. – Opýtame sa, pravdaže, všetkých, veď niekto tam bol stále.

— Nie, – protestovala som. – Predtým, ako ste nám začali brať vreckovky, bola miestnosť prázdna. Ján hral bridž, Laco niekam odskočil, Vila ste zdržali vy a ja som prišla do pracovne hneď po ňom. Predtým bol so mnou v pracovni Štefan, možno on niekoho videl!

— Aj toho bránite? – zahundral otrávene prokurátor.

— A čo ho mám obviňovať? To je vaša doména!

— Upozorňujem vás na to, že vtedy, keď sme brali vreckovky, bola tá váza už dávno na márne kúsky, – povedal kapitán chladno. – Zrejme veľmi dobre viete, prečo hľadáme toho, čo vyšiel na balkón.

Zúfalo som si uvedomila, že som nikoho iného nevidela. Laco je roztržitý, Ján bol otupený po vizuálnom otrase, a Vilovú výpoveď určite nebudú brať do– úvahy. Čo robiť?

— Expertíza … – zahundrala som zdrvené.

— Aká expertíza? – spýtal sa strmo kapitán.

— Musíte urobiť expertízu! Veď tak sa to predsa robí! Na takom splesnivenom kľúči musia byť stopy po– otáčaní v zámku! Nie je možné, aby neboli! Načo máme laboratóriá?!

— Ak dovolíte, sami rozhodneme, čo máme a čo nemáme robiť. Momentálne chceme vedieť, kto vyšiel na balkón.

Začala som si pripomínať sled udalostí hneď po nájdení mŕtvoly. Vládol vtedy strašný zmätok. Každý mohol vyjsť na balkón. Laco a Vilo boli už v strednej miestnosti, Ján bol ohúrený a nič nevidel. Na balkón mohlo vyjsť hoci aj stádo slonov!

Rozmýšľala som nahlas a páni ma so záujmom počúvali. Kapitán pokrčil ramenami.

— Hneď sa ukáže, že v tom čase všetci oslepli a ohluchli, – povedal nahnevane. – Alebo stratili pamäť a nevedia.

— No tak ich pritisnite k múru! To nie je možné, žeby Vilo…!
– Pritisneme, nič sa nebojte …
Vrátila som sa do pracovne. Laco stál na prekliatom balkóne, na ulici hrala hudba, Ján sedel a §na tvári sa mu zračilo zhrozenie. Oto a Vilo mali záchvat smiechu.
– To už presahuje všetko, – povedal Ján celý bez seba.

— Čo sa ti stalo? – spýtala som sa netrpezlivo, pretože nečakaných prekvapení som mala vyše hlavy. – No vrav! Onemel si?!

Vymámil odo mňa posledných dvadsať zlotých, – povedal Ján, zotrvávajúc v stave meravej hrôzy. – Vyžobral, vyškemral! Nakoniec som mu ich dal, myslím si, hladný je alebo čo … A to hovädo vzalo mojich dvadsať zlotých a vyhodilo ich von oknom!!!
– Nie von oknom, ale cez balkón, – opravil ho Vilo. – Chcel, aby mu zahrali Ramónu.

— Už ju hrajú tretí raz, – zvrieskol Ján.

— Za tvoju dvacku zahrajú aj štvrtý. Laco má romantickú náladu.

Hedviga už na mňa čakala, vytiahla ma z pracovne a zavliekla do chodbičky pri schodišti, šíriac vôkol seba ako obyčajne vôňu valeriánskych kvapiek.
– Počúvaj, – povedala, drkotajúc zubami. – Musím ti niečo povedať a ty mi musíš pomôcť, či chceš, alebo nie. Ale najprv mi daj cigaretu.

Chvíľu mlčala a klopkala nevedno prečo cigaretou s filtrom po tabatierke. Napäto som čakala, čo mi povie.

— Vieš, na čo sa ma pýtali?

— Nepýtaj sa tak hlúpo, veď som nepočúvala za dverami!

— Pýtali sa ma na auto môjho muža!

Hedviga znovu zmĺkla a dívala sa na mňa, zrejme očakávala nejakú neslýchanú reakciu. Pretože som sa ani nepohla, pokračovala:
– Musím ti povedať pravdu od začiatku. Ako na to prišli, nemám ani potuchy, ale celý vtip je v tom, že ja som v živote nemala tých sedemdesiattisíc zlotých.

Tým ma naozaj prekvapila, pretože som si už zvykla na myšlienku, že mala veno. Udivene som na ňu pozrela.

— Ako to? Čo to všetko znamená?

— No práve ten voz. Veď vieš, že bol súkromný podnikateľ …
— Voz?!

— Nie, muž. Mal rôzne nepríjemnosti s finančnými úradmi, to ti teraz nebudem vysvetľovať, dosť na tom, že potreboval sedemdesiattisíc. Bolo to treba vybaviť tak, že tie peniaze nie sú jeho, ale že má spoločníka alebo niečo takého. No, že ich od niekoho dostal. Nuž tak predal auto za sedemdesiat tácov a dal mi, potvrdenie, že ich dostal odo mňa ako moje veno. Slovom, žalujem ho o tie peniaze protiprávne …
A on musí naďalej tvrdiť, že to bolo tvoje veno, pretože sa nemôže priznať k podfuku? – spýtala som sa bystro, pochopiac, o čo ide. Hedviga prikývla.

— Nevrav mi, že je to svinstvo. To viem aj sama. Ale urobím to, aj keby som mala zomrieť. Moje dieťa nebude žiť v takej biede ako teraz, posteľ nemá, stolík nemá, všetko mi vzal… Čo sa aj na hlavu postavím, ale vymámim z neho všetky peniaze do posledného groša a všetko dám svojej bábike!

— Počkaj, počkaj, a čo ten kurizant! Nehádž mi tu piesok do očí, obe vieme, kde je pes zakopaný. Keď sa s tebou ožení, dostane aj peniaze.

Hedviga sa na mňa s poľutovaním pozrela.
– Čo si? Myslíš si, že mu ich dám? Pokladáš ma za takú hlúpu? On potrebuje pôžičku a ja mu požičiam na veľmi dobrý úrok. Neboj sa, už o ne neprídem.

Hedviga mala zaťatú tvár a tvrdé oči. Áno, pre dieťa bola schopná hocičoho. Nemala som ani najmenej v úmysle vyčítať jej tie machle, naopak, želala som jej to najlepšie. Ale zároveň to, čo mi povedala, začalo sa mi spájať s inými vecami v súvislosti s Teodorovou smrťou a vedela som, že to ešte nie je všetko.
– A teraz mi musíš pomôcť, – povedala neoblomne. – Nikto sa o tom nesmie dozvedieť.

— Tak to nikomu nehovor. Hedviga netrpezlivo mávla rukou.

— Nejde o to. Povedz mi, skade vedia o tom aute? Nemala som v úmysle povedať jej celú pravdu. Zamyslela som sa.

— Kto o tom ešte vedel okrem teba? Nie náhodou nebožtík?

— To si si domyslela, však? – povedala Hedviga ponuro a bez údivu. – Mal odpis kúpnopredajnej zmluvy. Uhádol všetko, akoby bol pri tom. Vydieral ma.
– A čo sa stalo s tým odpisom?
– Nemám ani poňatia, a to ma najviac trápi. Možno ho má milícia.

Bola som si istá, že milícia ho nemá. A možno ho ani Teo nemal.

— Videla si ho? – spýtala som sa podozrievavo. –– Si si istá, že ho mal?

— Na vlastné oči! Pýtal za to odo mňa päťtisíc.

— A ty si mu ich dala?!

— Skade by som ich vzala …?!

— Veď to by aj bola vrcholná hlúposť. Mohol ti predať ten odpis za päť tácov a sám si urobiť iný.

Hedviga pokrútila hlavou.
– To nie je také jednoduché. Uvedom si, že to bolo už dávno. Mal len ten jeden odpis a na celú vec prišiel náhodou. Poznal chlapíka, ktorý vtedy kúpil to prekliate auto, a všetko si dal dokopy. Možno na to milícia prišla. Povedz mi, čo mám teraz robiť?

— Obesiť sa, – poradila som jej nahnevane. – Zmieriť sa s faktom, že si prvou podozrivou. Nečudovala by som sa, keby vysvitlo, že si ho zahrdúsila.

— Ani ja by som sa nečudovala, – odvetila Hedviga čoraz zachmúrenejšie. – Ale ja som ho nezaškrtila. Ty máš s nimi styky, urob dačo! Pomôž mi!

Zaplavila ma zúrivosť.
– Čo som anjel strážca?! Bože, to je banda hlupákov! Všetci robíte všetko možné, aby ste sa dostali do kaše, a ja vás mám z nej vyťahovať! Nech vás všetkých parom uchytí! Ďalšia nevinná! Neviem, čo máš robiť, modliť sa, prosiť boha o milosrdenstvo a želať milícii úspech!

— Nebuď megera, vkladám do teba všetku nádej, – povedala Hedviga neoblomne.

— Vypchaj sa s tvojou nádejou. Teraz si ma dorazila, ruky mi idú odpadnúť. Už mám po krky celého toho vyšetrovania i tej vašej neviny … a dajte mi pokoj!!!

Nepočúvala som ďalšie Hedvigino modlikanie a ušla som do svojej pracovne. Najviac ma rozčuľovalo, že to, čo mi povedala, musím uchovať v tajnosti, pretože niet na svete takého vyšetrovacieho orgánu, ktorý by v tejto situácii uveril v jej nevinu. Ostatne, aj keď ho zabila, urobila dobrý skutok, a nech ju neodhalia! … Ale ak to neurobila, tak kto? Kto, do čerta, skántril Stolarka?! Zdeno? Vilo? Vojto? Richard, Gašpar, Monika? … Nech to všetko čert vezme!!!

V pracovni bol hotový súdny deň. Kým som sa zhovárala s Hedvigou, Ján dostal odkaz, že za dve hodiny musí dodať Anči opravený architektonický návrh siedmich stavieb. Projekt bol práve vo fotolaboratóriu …
Kým som sa vrátila, Ján už stihol priniesť z fotolaboratória časť kópií a celý kolektív ich náhlivo orezával. Môj príchod vyvolal búrku nadšenia.

— Sadaj! – skríkol na mňa Ján. – A píš! Tu máš všetko, papier, pauzák, formuláre, píš! Vodku ti kúpim, krakoviaka si s tebou zatancujem, len to urob za dve hodiny!!!

— Tebe asi preskočilo! – konštatovala som zúrivo. – Pätnásť strán za dve hodiny! Idiot!

Nepúšťala som sa do ďalších úvah o jeho duševnom stave a sadla som si k stroju, pretože technické opisy museli byť opravené spolu s celým projektom, rýchlejšie odo mňa písala iba Jana a bolo úplne jasné, že s ňou nemôžem rátať.

Vybíjala som si zlosť na písacom stroji a ostatný kolektív šalel nad opravami. Vilo skladal rysy, Oto ich spínal, Ján zalepoval do obalov, Laco nalepoval štítky a Anča s rozviatymi vlasmi mu vytrhala každý kompletný exemplár z rúk. Hotové peklo!

Písala som celý čas, a keď bola opravená prvá budova, bola som iba v polovici opisu. Každý ďalší mal o niekoľko strán viac, čo bolo úplne nezmyselné, ale dúfali sme, že v náhlivosti na to nikto nepríde.

Po troch hodinách galejníckej práce sme odovzdali Anči poslednú budovu a vydýchli sme si s úľavou.
– Ufff! – vzdychol Ján, utierajúc si pot z tváre, pričom si po nej rozotrel lepidlo. – Ale nás prehnala! Nech to šľak trafí!

Vilo kategoricky vyhlásil, že dnes už nič nebude robiť. Preto ani prstom nepohol, keď vošiel Vojto a žiadal ho, aby vyhľadal akýsi projekt. Vojto vyšiel a Vilo sedel ďalej akoby nič.
– Veľmi dobre viem, kde je ten projekt, – povedal spokojne. – Sám ho tam schoval, a teraz zabudol. Ale nepôjdem za ním hneď, nech si myslí, že ho tak dlho a krvopotne hľadám.

Aj ja som stratila chuť do práce, omámená všetkým, čo sa tu dialo a tým bláznivým klepkaním na stroji. Pri pohľade na Vila spomenula som si na jeho tajomstvo. Božemôj, čo len. mohol vyparatiť, či sa to nikdy nedozviem? Vilo bol v podstate tajnostkár …
Oto nerád podaromnici strácal čas. Bol zúrivý z bláznivého opravovania projektu, boľavej ruky a zo smetiska na stole, a rozhodol sa, že pôjde domov. Zbalil si veci a zmizol.

Ľahkomyseľne som fľochla do kúta za jeho prázdnym stolom. A naozaj, ihneď sa tam zhmotnil diabol, ináč to ani nemohlo byť. Obrátil sa na Otovej stoličke smerom ku mne, spoza ucha vytiahol ohromne dlhú cigaretu, zapálil si ju mojimi zápalkami a pohodlne sa usadil. Dívala som sa naňho a čakala som, čo povie. Diabol mlčal.

Nechcela som sa mu prihovoriť prvá, pretože som bola nazúrená, a on sa ku mne správal strašne pohŕdavo. Obzeral sa po miestnosti, akoby som tam ani nebola, a nakoniec sa zahľadel na Vila. Díval sa naňho, díval, a Vilo si bezstarostne sedel, netušiac, že je predmetom pozorovania zlého ducha. Nakoniec som to nevydržala.

— Keby si bol vychovaný, povedal by si aspoň „dobrý deň”, – vyhlásila som skúmavo.

— A načo? – začudoval sa diabol a konečne si ma všimol. – Veď ťa vidím celý deň.

Striaslo ma. Naozaj, tá mátoha sa mohla stále okolo mňa motať, a ja som o tom nevedela. Strach pomyslieť!

— Aj včera si mi sedel pri hlave? – spýtala som sa znepokojene, keď som sa napokon zmohla na slovo.

— A čo si si myslela? Takú hlupaňu mám nechať napospas osudu?

— Nechceš mi hádam tvrdiť, že si sa ma držal celý život?! A poradila som si!

— Naozaj skvele! A s akým výsledkom? Dve deti, okašlal ťa muž i milenec, zapriahnutá do roboty ako vôl … Závideniahodné! A keď si si mohla ustlať na ružiach – čo si urobila? Bola si šľachetná, čo? Morálna? Nezištná? Ech, ty trdlo, mala by si vedieť, že ma nič tak nerozčuľuje ako tá tvoja šľachetnosť! Veď počkaj, ešte sa ti vzprieči v hrdle ako rybia kosť!

— Obes sa, – zahundrala som zlostne. – Načo si prišiel, aby si sa so mnou škriepil? Čo chceš?

— Nič. Vráťme sa k veci. Čo nevieš?

— Ozaj, – spomenula som si hneď na pochybnosti, ktoré ma trápili celý deň. – Kde je ten Hedvigin papier?

— Pomaly, pomaly, –– povedal diabol a zlostne sa usmieval, zrejme vychutnávajúc svoju prevahu. – Hneď sa k tomu dostaneme. Správne si uvažovala, že zločinec nemal čas hľadať Teodorov notes. Veľmi správne, za predpokladu, že tam bolo uvedené jeho meno. A ak šlo o niečo, čo si nebožtík nepoznačil …? Vtedy čo?
– No, akože čo? V tom prípade notes nebol preňho vôbec nebezpečný.
– A čo myslíš? Mohol dospieť až k vražde, ak Teodor nemal nijaký dôkaz jeho činov?
– Mohol, – odvetila som jedovato. – Ak si sa do toho zamiešal ty …

– Nevysiľuj sa mi tu zlomyseľnosťami, ale uvažuj! Musel mať predsa nejaký dôkaz, nie?

— No … musel.

— A čo sa s tým dôkazom stalo?
– Hlúpa otázka. Keď ho milícia nenašla, znamená to, že ho vzal.
– A pri tej príležitosti vzal aj Hedvigin papier?
– Možno, – odvetila som a zrazu mi čosi blyslo hlavou. –– Počkaj, počkaj … Hádam … Čo myslíš, bolo by možné … že sa zmýlil a vzal Hedvigin papier namiesto toho svojho?

Diabol vyfúkol veľký oblak dymu.
– Niekedy sa to s tebou dá vydržať, – uznal. – Sústreď sa ešte troška a rozmýšľaj: sú dve možnosti …
Vyčkávavo zmĺkol a ja som mu hneď vpadla do reči.
– Jedna, že to bola Hedviga. V takom prípade, kde je ten jej zdrap? Druhá, že to bol niekto iný, kto ho vzal omylom. V takom prípade, kde je to čosi toho druhého? Ale ty sa čudne obmedzuješ,. – dodala som o chvíľu. – Je ešte tretia možnosť: že Hedvigin papier i to druhé je niekde spolu.
– To ‚je fuk. Nejde o množstvo vecí, ale o miesto. O chvíľu na to sama prídeš, nie si až taká hlúpa, ako vyzeráš. Ale predtým by som ti ešte odporúčal zamyslieť sa trochu nad vedúcim podniku.
– Ako to? – začudovala som sa. – Sám si povedal, že o ňom viem primálo.
– Tým viacej rozmýšľaj. Zíde sa ti to.

Čudná lojálnosť mi bránila hovoriť. Neviem, prečo sa mi zdalo, že diabol nevie všetko a chce sa to dozvedieť odo mňa. Diabol začal byť netrpezlivý.

— No, čo sedíš ako obarená? Nevieš, čo bolo s tým perzským konkurzom? Vieš si predstaviť, čo by preňho znamenalo, keby vyšiel najavo ten podfuk?

— Spamätaj sa, – povedala som sucho. – Nechci mi nahovoriť, že ho zabil Vojto, aby sa to neroztrúbilo? Veď by radšej zabil mňa!

— Ty si ale sprostaňa na kvadrát! – zvolal diabol a chytil sa rukami za rohatú hlavu. – A skade mal Vojto vedieť, že ty to vieš?! Najprv si sa všemožne snažila, aby sa ani živá duša nedozvedela o tvojich stykoch s tým chlapíkom, a teraz si myslíš, že o tom vie celý svet!

Naozaj, čertisko mal pravdu. Vedela som o perzskom konkurze iba vďaka tomu, že som udržiavala veľmi blízke styky s človekom, ktorý bol oficiálne mojím vzdialeným známym. Ale aj tak som nevedela podrobnosti.
– No dobre, nech je tak. Ale uvedom si, ako málo ľudí o tom vedelo. Odkiaľ to vzal Teodor?

Diabol na mňa uprel ligotavé oči, akoby ma chcel zhypnotizovať. Cítila som sa trochu nesvoja a v hlave sa mi začali klbčiť zvyšky akýchsi obrazov.
– No? – povedal povzbudivo. – No? Spomeň si, spomeň … Okolo Nového roku … Čo to hovorila Jana?

Diabol zmizol a na jeho mieste som videla Janu, ako ustarostené hovorí:
– Naozaj, Irena, asi ho niekto vzal. Pred chvíľou tu ležal. Ja sa ešte spýtam, aj ty sa spýtaj. Neviem, či to bolo niečo dôležité, lebo odosielateľ nebol uvedený. ,.

Obraz Jany sa rozplynul a zasa na mňa hľadel diabol s ligotavými očami.
– Bože dobrý! – zvolala som otrasená do hĺbky duše.

– Máš pravdu, vtedy sa stratil akýsi list pre mňa! Žeby …?

Diabol sa striasol.

— Mohla by si si odpustiť tie hlúpe invokácie! A skade vieš, aký to bol list a kto ho vzal? A čo ak bol list od tamtoho a všetko tam bolo napísané …?

— Nechaj ma chvíľu popremýšľať, som príliš vzrušená. Nie, čo to vravíš! Teo bol prefíkaný chlapík, nie je možné, že by ma tým nezačal vydierať, keby sa dozvedel…
— Po prvé, z teba mal dosť úžitku pre tú prvú vec. A po druhé, list bol bez odosielateľa, a ako sa on podpisoval?

— Nečitateľné …
— Tak koho tým mohol vydierať, ak šlo o perzský konkurz?

— Máš pravdu, iba Vojta …
— Uff!

Diabol si zhlboka vydýchol, oprel sa o chrbát stoličky, vytiahol spoza druhého ucha ešte dlhšiu cigaretu a zapálil si.
– No tak to zhrň … – povedal, vypúšťajúc majstrovsky kolieska dymu.

— Dobre. Ak to bol list mne od neho a ak ho Teodor vzal, vedel o perzskom konkurze a Vojto mal veľmi vážnu príčinu spratať ho zo sveta. Aj možnosť mal. Bolo by potrebné zistiť, či sú tieto predpoklady správne, napísať tomu chlapíkovi a opýtať sa ho na to, čo, ako vieš, je nemožné, lebo nemám ani potuchy o tom, kde sa teraz nachádza.

— Výborne. Na šťastie pre toto vyšetrovanie je na svete ešte milícia, nielen ty. Milícia našla niečo zaujímavé vo vašom záchode.
– Ale ba! A čo?

— Dozvieš sa, až príde čas. Milícia robí expertízu kľúča.

— Počkaj, počkaj! Prečo si vravel, že o kľúči viem iba ja a vrah?

— Lebo je to tak. Presvedčíš sa. To jest, bolo to tak, lebo teraz si už bola taká láskavá a zverila si sa prokurátorovi … Neškriepim sa, že ten kľúč veľa objasní. Počkaj, neprerušuj ma, á propos, prokurátora …
— Neodbočuj, lebo sa mi všetko v hlave pomotá!
– Nemaj obavy, viac sa nemôže pomotať, než už sa pomotalo. Tak čo, nemal som pravdu s prokurátorom?

S pocitmi, ktoré vo mne boli navrstvené, stalo sa niečo také, ako keď niekto zrazu obráti obraz hore nohami. Na samom vrchu sa ocitli pekné oči a pekná, asymetrická tvár.

— Ale s právnymi predpismi si ani ty neporadíš, – povedala som nevoľky so zadosťučinením. – Dobre vieš, že ma nemôže zviesť pred skončením vyšetrovania.

— Veríš v duchov, – vyhlásil diabol pohŕdavo. Na chvíľu sa odmlčal a zízal na mňa.

— No tak sa vráťme k veci, – požiadal potom a tým zase vo mne všetko prevrátil. – Sama vidíš, že prípad má veľa stránok a nie je taký jasný.

— A ty ho zamotávaš ešte viac, – povedala som netrpezlivo. – Najprv si sa zakvačil do Zdena, potom do Moniky, potom vyšla najavo Hedviga a teraz topíš Vojta. Rozhodni sa konečne!

— Ešteže čo. Ja ti vnukám myšlienky, a ty si rob závery sama. Aby som za teba robil, nie? No, a teraz sa môžeš zamyslieť, kde sú tie chýbajúce veci.

— Alebo odplávali cez kanál do Visly, ak ich vzal vrah, – povedala som zamyslene, – alebo ich Teodor niekde skryl. Vieš, – povedala som, skúmavo hľadiac na diabla, – že sa mi to druhé riešenie skôr pozdáva? Ťažko pripustiť, že jediné dokumenty, ktoré mal k dispozícii, nosil v notese. To‘ boli iba pomocné poznámky, podstatné veci musel mať niekde inde, šikovne ukryté.

Diabol urobil čosi, čo sa podobalo na poklonu.
– Všetka česť, máš moje uznanie, – povedal. – Začínam naozaj veriť, že k niečomu dôjdeš. Kde?

— A ty vieš kde?

— Pravdaže viem! Tempo, rozmýšľaj!

— Doma? … – povedala som neisto.

— A kde by ešte mohol…?
– V podniku nie. Ten obrátili hore nohami. Poštová schránka? Nezmysel! Musel by mať kľúč a nejaké potvrdenie. Napokon, nech si to milícia zistí … U dajakej rodiny? Pochybujem … Nie, asi už len doma.

— A ak doma, tak kde?

Pod vankúšom nie! Čo ja viem, hocikde. Ak rátal s možnosťou prehliadky … Alebo vlámaním niektorej obete … Musel to dobre schovať. Pred ženou ostatne tiež. Aj pred dieťaťom. Kde by to mohol schovať …?
– Pomôžem ti, – povedal diabol milosrdne. – Taká si hlúpa, až zle na teba hľadieť. Čím bol Teodor povolaním?

— Sanitárny inštalatér …
— No? Nič ti to nehovorí …?
– V inštaláciách? – spýtala som sa pochybovačné. – Ktovie? Možno máš pravdu …
Diabol sa trochu nahol a znovu sa na mňa hypnotický zadíval.
– Sústreď sa. Sústreď sa! A pozeraj …!

Potiahol si z cigarety a vypustil veľký chumáč dymu. Hustý, tmavý dym ho zaclonil, chvíľu sa klbčil, až nadobudol formu najobyčajnejšieho umývadla, pripevneného ku stene. Dôkladne som si obzrela umývadlo, čupla som si a odkrútila sifón na spodku. Vyletelo trochu špinavej vody, nič viac.

Bola som v byte nebohého Stolarka. V kuchyni pod umývadlom nebolo nič zaujímavé, prešla som teda do kúpeľne. Odkrútila som sifón pod umývadlom. Nič, ak nerátam zapínací špendlík. Položila som špendlík na práčku, pri tej príležitosti som nakukla do práčky a dôkladne som si poobzerala vaňu. Vaňa bola vstavaná a znútra emailovaná. Nič, žiadna skrýša. Vliezla som do vane a nakukla som do bojlera. Opäť nie

Zamyslela som sa, stojac uprostred kúpeľne. Teodorova žena bola podľa všetkého dobrá gazdiná, všetko sa len tak ligotalo čistotou. Povzbudená touto čistotou, začala som prezerať záchodovú misu, pričom som sa usilovala pokrútiť všetkým, čím sa len dalo. Vedela som, že ak má toto zariadenie správne fungovať, nesmie sa tam nič hýbať. Ale aj záchodová misa musí mať sifón … Áno, lenže tadiaľ preteká voda … Pozrela som sa za misu, nadvihla som príklop, prikrútený pod vodovodnou rúrou – a … hurá! Príklop sa pohol!

Nesmierne ma to udivilo! Pokrútila som príklopom, až sa celkom vykrútil, začala som voslep hmatať a nahmatala som okrúhlu kovovú škatuľku. Jakživ som nevidela, aby niekto niečo také ukryl vo vodovodnej rúre!

S námahou som vytiahla škatuľku, v ktorej bolo kedysi kakao, a zistila som, že v nej je akýsi balíček. Áno, to bola Teodorova skrýša.

V tej chvíli som zamrela pod záchodovou misou, pretože som zrazu začula, ako zaštrngal kľúč v zámke …
Sama neviem ako, vrazila som škatuľku späť do skrýše, zavrela som ju a vyletela som z kúpelne. Bola som sama v prázdnom byte nebohého Stolarka. Podľa slnka mohlo byť predpoludnie, žena bola v práci, dieťa v škole, Teodor v márnici a dvere sa usiloval otvoriť vrah, ktorý prišiel po dôkazy svojho zločinu …
O tom, že je to vrah, nepochybovala som ani na chvíľu. A čo je najčudnejšie, oveľa menej ma zaujímala možnosť, že môžem prísť o život za týchto dramatických okolností, ako nádej, že sa napokon presvedčím, kto je vrahom! Horela som zvedavosťou a celá bez seba od vzrušenia skryla som sa v predsieni pod nízkou lavicou, zakrytou akousi dekoračnou látkou, pričom som musela zaujať veľmi nepohodlnú pozíciu, zadkom ku vchodu a hlavou ku kúpeľni.

Vrah vošiel a pobral sa rovno k záchodovej mise. Dvere do kúpeľne nechal otvorené a jasne som videla, ako si čupol, presne tak ako ja pred chvíľou, ako vytiahol tú kovovú škatuľku … Ešte chvíľu, a vstane, obráti sa …

– Irena!!! – zvriesklo mi čosi prenikavo rovno: pri uchu. Vyskočila som na rovné nohy. Dlho som sa nevedela spamätať a vypleštila som oči na Alicu, ktorá stála vedľa mňa.

Alica sa začudovala:

— Čo sa ti stalo? Čo na mňa civieš ako na zjavenie? Tak veľmi som sa zmenila za poslednú hodinu? Nejdeš domov?

— Ty bosorka, – uľavila som si, keď som sa spamätala z prvého šoku. – Ako si mohla!

— A čo? – zaujímala sa Alica. – Robila si niečo dôležité? Zdalo sa mi, že nič nerobíš.
– Odhaľovala som vraha. Ešte sekundu, a už by som vedela, kto to je. Skríkla si práve vo chvíli, keď sa mal obrátiť čelom ku mne!

— Kričala som už niekoľkokrát predtým, ale tichšie, a už som sa začala obávať, že si ohluchla. A predtým bol obrátený chrbtom?

— Možno povedať s otrčeným zadkom … V takej pozícii sa to nedalo rozoznať.

— Správal sa opovržlivo? – spýtala sa Alica s mimoriadnym záujmom.

— Nie, hrabal sa v kanalizácii. Prežila som otrasné chvíle. Pravdaže idem domov. Počkaj, hneď, len si zbalím veci.

Alicu zjavne zaujali moje vízie, ktoré som jej v krátkosti zreferovala, kým som sa balila.
– Akože, ani si nevidela, či je to žena alebo muž? – spýtala sa pobúrené.

Tou otázkou ma zaskočila, lebo som si uvedomila, že by som na to nemohla prisahať. Vrah mal na sebe čosi ako belasú kombinézu. V zápale a napätí, kedy mu uvidím tvár, som si to dostatočne nevšimla.

Odišli sme z podniku a do Mokotova sme sa zviezli taxíkom. Potom sme usúdili, že sa vlastne nemáme kam náhliť. Nič nám nebránilo ísť niekam na kávu a pokračovať v úvahách, z ktorých nás vytrhol Vilo.

Od včera som získala množstvo vedomostí, z ktorých napriek diablovým sugesciám najväčšmi zarážali tie, čo sa týkali Vila. Zverila som sa s tým Alici a ona ma vypočula bez akéhokoľvek údivu.

— Ja poznám Vilovo tajomstvo, – povedala bezstarostne.

— Čo?!

— Poznám, náhodou. Ale, nepovieš to nikomu?

— No dovoľ, za koho ma máš?!

— Vilo má dieťa …
Chvíľu som mala dojem, že jedna z nás sa zbláznila. Vilo má dieťa?! Čo to znamená?!
– Porodil? – spýtala som sa ohúrená.
– Čo sa ti robí! Helena … vieš ktorá? Tá moja priateľka, ktorá nie je nikde zamestnaná. Býva v tesnom susedstve s tým Vilovým tajomstvom. Už dávno mi hovorila, že pozná dievča, ktoré má dieťa, otec dieťaťa je ženatý a potajomky ju navštevuje. Je to trochu netypická historka, lebo s ňou chodil ešte ako slobodný

Alica zmĺkla a zamyslela sa …
— Chodil… ak to vôbec možno nazvať chodením …
— Preboha, volaj si to, ako chceš, ale vrav, čo ďalej!

— Ďalej sa s ňou rozišiel, oženil sa, zatiaľ ona porodila decko, čo mu predtým nepovedala zo samej hrdosti, a on teraz skrze to decko udržuje s ňou styky. To ako Vilo.

— Ako vieš? Helena ho pozná?

— Nie, ja ho poznám. Videla som ho tam náhodou. Helena mi ho ukázala prstom a povedala, že to je ten …
— Čo nepovieš! To je otrasné …!

Dlhú chvíľu som sedela a intenzívne rozmýšľala. Potom nie div, že Vilo nikdy nemá peniaze … Lenže to ešte nie je dôvod k vražde, mať dieťa nezakazujú nijaké predpisy. Je síce pravda, že Vilo má ženu, ale on by sa azda radšej priznal žene …
Alica hovorila ďalej. Helena, ktorú dievčina zo susedného bytu zaujímala, vytiahla z nej, čo sa len dalo. Otec dieťaťa sa priženil do veľmi bohatej rodiny, jeho žena študuje, on sám môže vďaka pomoci svokrovcov robiť dizertáciu a nemusí sa starať o prémie v podniku, potom mu sľubujú pozvanie do Francúzska alebo Spojených štátov …
Ohromne prísna, morálne založená rodina… keby sa dozvedeli, že Vilo má dieťa, situácia by sa diametrálne zmenila …
Nie, to nie je možné, aby Vilo pre prašivé peniaze urobil takú hlúposť! Žena by mu istotne prepáčila … Ale vyšiel na balkón, a kľúč bol vo váze …
— Už mám toho dosť, – vyhlásila som rezolútne. – Celá tá vražda mi lezie krkom a prestáva ma zaujímať. Nech sa robí, čo chce. Hovorme o niečom inom!

— Ozaj, – povedala Alica, – čo je s prokurátorom? Zvádzaš ho ty, či on teba? Pekný chlapík je to, páči sa mi, ale pre mňa je primladý.

Pre mňa nie, – zahundrala som trochu váhavo, pretože som si nebola istá, či táto téma nie je náhodou ešte horšia ako predchádzajúca. – Neviem, kto koho zvádza, myslím, že najviac v tom má prsty diabol. Ak zazvoní aj dnes pod dajakou zámienkou, bude to znamenať, že predsa len on zvádza mňa.

Na druhý deň vládlo od rána v podniku čudné ticho. Prokurátor večer zatelefonoval, tentoraz som s ním strávila čarovné chvíle v Bristole, bola som ospalá, a tak som si nevšímala atmosféru. Keby som bola čerstvejšia, hneď by som videla že je to ticho pred búrkou.

Jana ma zavolala do Vojtovej kancelárie. Vojto ma požiadal, aby som priniesla program služieb v obytnom vežiaku. Súčasne so mnou nazrel do kancelárie kapitán, odpovedala som mu na pozdrav, prešla som cez zasadačku a vrátila som sa s programom zasa okolo Jany.

Trocha ma udivilo, že môj príchod urobil na ňu akýsi neobyčajný dojem. Zjavne sa zľakla a ustrašene žmurkala, akoby ju čosi strašne prekvapilo. Nechcelo sa mi vypytovať sa, čo ju tak prekvapuje, odovzdala som Vojtovi program a vrátila som sa do pracovne.

Pokojná atmosféra trvala až do poludnia. To, čo sa stalo potom, ju totálne zlikvidovalo.

Začalo sa to tým, že do našej pracovne zrazu vpadol kapitán, prokurátor a poručík, všetci traja sa vrhli na Lacov obraz, ktorý ešte stále stál pri stene. Nevedeli sme pochopiť, prečo toto veľdielo, ktoré si prezreli už pred niekoľkými dňami, vzbudilo teraz taký záujem. Zádrapčivo si prezerali tvár tej megery, priam po nej behali nosmi. Napokon sa vzpriamili a pozreli jeden na druhého.
– Naozaj, – povedal s obdivom kapitán prokurátorovi.
– Všetka česť …
Boli sme čoraz zvedavší a zavetrili sme senzáciu.
– Mohli by ste nám prezradiť, čím ste to maľovali? – obrátil sa prokurátor zdvorilo na Laca.
– Plagátovými farbami, – odvetil Laco podľa pravdy.
– Je to zakázané? – dodal rýchlo.
– Všetko ste maľovali plagátovými farbami? Aj toto?

Laco mrkol na obraz, potom vstal zo stoličky a zblízka pozeral na miesto, ktorého sa predstaviteľ moci dotýkal prstom. Odtrhol sa od obrazu a s neopísateľným údivom sa pozrel najprv na nich, potom na nás.

— Čo je to? – spýtal sa neinteligentne.

— To sa práve chceme spýtať my vás.
– To nie je plagátová farba, – konštatoval Laco stále prekvapeným hlasom.
– Ale čo?!

Otázka sa ozvala veľmi ostro a Laco sa zjavne naľakal.

— Pri brade prorokovej, neviem! Ja som maľoval plagátovými farbami!

— Hádam by ostatní vedeli zistiť, čo je to a kto to maľoval?

Nám nebolo treba dva razy hovoriť. Povyskakovali sme zo stoličiek ani vystrelení a vrhli sme sa k obrazu. Aj tak sme už boli ani na ihlách.

Len čo som pozrela na obraz, hneď som vedela, o čo ide. Pery tej maškary boli hrubo natreté jasným cinóbrovým rúžom. Vilo odstúpil od obrazu a začal sa smiať.
– To je predsa rúž, – povedal Oto, prekvapený nemenej ako Laco.
– Správne. Kto to maľoval?
– Ja, – priznal sa Vilo, usilujúc sa tváriť vážne. Hneď sa stal stredobodom pozornosti. Laco sa naňho díval s nesmiernym hnusom.

Naozaj, len čo autor vytiahol päty z miestnosti, Vilo dokončil jeho veľdielo, zdokonaľujúc makiláž dámy, zobrazenej na plátne, za búrlivého súhlasu môj ho i Jánovho. Čudovali sme sa, že na to Laco doteraz neprišiel, pretože iskrivý cinóber sa strašne bil s ostatnými farbami.

Nechápali sme nezvyčajný záujem vyšetrovacích orgánov o problémy koloristiky a so záujmom sme čakali, čo sa z toho vykľuje.

— Čím ste to maľovali? – spýtal sa kapitán Vila.

— No predsa rúžom.
– Ale vy hádam nepoužívate rúž, – povedal úctivo prokurátor. – Odkiaľ ste ho mali?
– Od Ireny …
Keby bol Vilo vystrelil z dela, nebol by dosiahol lepší účinok ako týmito slovami. Do troch mužov akoby hrom udrel, obrátili sa ku mne a zmeraveli v mlčaní. Nijako mi to nešlo do hlavy, pretože to, že žena nosí pri sebe rúž, čo aj cinóbrový, nie je nič mimoriadne.

— Je to pravda? – spýtal sa ticho prokurátor. V očiach sa mu zablyslo čosi ako výčitka.

— Isteže, – odpovedala som prekvapená. – Požičala som ho Vilovi špeciálne na ten účel. Je to naozaj dobrý francúzsky rúž, ale má nešťastnú farbu, tak mi ho nebolo ľúto. Zriedkakedy ho používam.

— Môžete nám ho ukázať?

— Ale prosím …
Vzali rúž a nechali nás tam úplne oťapených. Dívali sme sa nechápavo jeden na druhého.

— O čo ide? – spýtal sa Ján. – Priznajte sa, čo ste vyparatili s tým rúžom?

— Hlúpe nápady sa vždy vypomstia, – povedal Laco škodoradostne.

Oto pokrútil zamyslene hlavou a vrátil sa na svoje miesto.
– No, mne sa to nepáči, – zahundral. – Zdá sa mi, že na čosi prišli…
O chvíľu nato ma zavolali do zasadačky. Traja páni sedeli okolo stola a ovzdušie bolo veľmi napäté.
– Mohli by ste nám povedať, čo je toto? – spýtali sa a ukázali na predmet ležiaci na stole.

Tým predmetom bola najobyčajnejšia bielo-belaso károvaná pánska vreckovka. Vreckovka páchateľa!
– Ak ma zrak nemýli, je to vreckovka, – povedala som opatrne.
– Čia?
– Neviem. Po prvý raz ju vidím. Ale predpokladám, že je to tá, ktorú ste hľadali.

Po mojej vľúdnej úvahe zavládlo na chvíľu nevľúdne mlčanie. Potom padla ďalšia otázka:
– Kedy ste naposledy použili ten rúž?

— Nepamätám sa, ale zrejme už dávno. Pravdepodobne dakedy z jari, keď som nosila červenú blúzu, to je jediné oblečenie, ku ktorému sa ten rúž hodí.

— A nie náhodou pred tromi dňami?

— Vylúčené! Tú blúzu nosím, iba keď je chladno. A natoľko som ešte neotupela, aby som sa tak hlúpo maľovala.

— Zostanete tu. Prosím, sadnite si tam …
S čoraz väčším záujmom, ale i nepokojom som si poslušne sadla na vykázané miesto. Prokurátor zjavne uhýbal môjmu pohľadu. Do zasadačky zavolali Alicu, čo ma náramne potešilo, pretože som konečne mohla byť svedkom cudzích výpovedí pri výsluchu. Alica vošla, sadla si a čakala na otázky. Vreckovku pred ňou skryli.

Prokurátor sa pustil do debaty o kozmetike. Ukázal Alici rúž a spýtal sa jej, komu patrí. Alica pozrela na rúž, natrela si ho na ruku a zamyslela sa.

— A čo ja viem? Taká hlúpa farba … Anča sa tak maľuje, ale ona má trochu svetlejší rúž. Monika nie. Počkajte … Žeby Irena?

— Kedy bola pani Irena posledný raz namaľovaná týmto rúžom?

— Predposledný, – opravila ho Alica. – Ostatný je tesne pred smrťou. Nepamätám sa, nevšímam si hlúposti.
– Mohlo to byť pred týždňom?
– Mohlo … – súhlasila Alica a mne prebehol po chrbte mráz.

— A pred mesiacom?

— Možno, – prikývla Alica.
– A pred rokom? – v prokurátorovom hlase sa ozval akýsi podozrivo milý tón.
– Aj to je možné. Neviem, naozaj.

— Alica, pre všetko na svete, spamätaj sa! – zvolala som zo svojho kúta a cítila som, že ma zaplavuje čoraz väčší nepokoj.
— Ticho, prosím! – zvolal prísne kapitán. Alica sa na mňa pozrela.
– Ach, záleží ti na tom?

— Skúste si spomenúť. Je to veľmi dôležité, – povedal súčasne prokurátor, pričom úplne ignoroval moju prítomnosť. Alica uprela zrak na stenu a začala napínať pamäť.

— Už viem! – zvolala naraz. – Už mi svitá … Tuším to používala vo väčšom množstve.

Kapitán si ju premeral ukrytým pohľadom, ale prokurátor nestrácal trpezlivosť.
– Čo to znamená vo väčšom množstve? Celá tým bola natretá, či čo?
– Nie, celá bola poobliekaná do takej farby. Áno, určite. So všetkým iným by sa to strašne bilo a nevšimla som si, že by sa na Irene dakedy farby bili.

Prenikla ma hlboká vďačnosť k Alici, jednak za potvrdenie pravdivosti mojich slov, ako aj za tento kompliment.
– No tak si ešte spomeňte, kedy to mohlo byť.

— Myslím, už dávno. Bolo to tuším niečo zimné.

— Ďakujeme vám …
Ďalšou bola Anča, a kategoricky poprela, že by mala čokoľvek spoločné s mojím rúžom, na dôkaz toho vytiahla svoj, naozaj svetlejší. Monika ho vyskúšala na ruke s vrcholným hnusom. Ukázalo sa, že ani jedna z kolegýň, ktorých sa postupne vypytovali, sa nepamätá, ako som sa kedy maľovala.

Keď prepustili poslednú, vypočúvajúci sedeli chvíľu mlčky. Potom prokurátor vytiahol zo zásuvky vreckovku a roztiahol ju v plnej kráse.
– Tak nám možno poviete, kde sa na tejto vreckovke vzalo toto?

V zlomku sekundy ma prešla všetka ospanlivosť a prestala som byť hlúpo a naivne zvedavá. Na bielo-belasej kocke boli jasné stopy môjho cinóbrového rúžu!

Sedela som ako soľný stlp, čumela som na prekliatu vreckovku a cítila som, ako ma striedavo zalieva chlad a horúčava, pretože som si spomenula. Vedela som, kde sa vzali tie stopy a, čo je horšie, vedela som aj, kto je vrahom …!

Prirodzene, mohla som to povedať. Mohla som aj popierať a naďalej tvrdiť, že sa na nič nepamätám, mohla som urobiť množstvo vecí! Ale ja som natoľko osprostela, že ma nenapadlo nič iné ako to, že radšej sa zadusím, ale nepoviem pravdu!

Mlčala som tak dlho, až bolo úplne zjavné, že ak ma nechajú samu na seba, budem mlčať až do súdneho dňa. Prokurátor chladným, oficiálnym tónom zopakoval otázku:

— Odkiaľ sa vzali stopy vášho rúžu na tejto vreckovke?

— Nepoviem, – odvetila som nečakane pre seba samu!

— Čože?!

— Nepoviem, – zopakovala som tvrdohlavo.

— Ako to, že nepoviete? Už ste si spomenuli?

— Spomínam si. A vyhlasujem vám, že viac nič nepoviem.

— Prečo?!

— Pretože nepoviem! Odmietam vypovedať.

Na tvárach predstaviteľov zákona sa odzrkadlili rozpaky i údiv. Pozreli najprv na mňa, potom na seba.
– Uvedomujete si to, že vás to stavia do divného svetla? Je to váš rúž, ste podozrivá!

— Nech! Všetko jedno, aj tak nepoviem!

— Zatkneme vás.
– Môžete ma hoci aj zakuť do okovov. Nepoviem to skôr ako pred súdom, ak ma obžalujú z vraždy!

Kapitán a prokurátor vyzerali tak, akoby ich mal o chvíľu šľak trafiť. Poručík na mňa zízal vypúlenými očami. Pravdu povediac, neudivilo ma to. Určite to posledné, čoho sa mohli nazdať, bolo, že ja, nesporne nevinná, ktorá som mala železné alibi a ktorá som im ponúkla pomoc, budem zrazu bezprostredne zapletená do vraždy. A to ešte po> tých dvoch večeroch s prokurátorom …!

Sedela som zaťatá, zúfalá a zlostná, a snažila som sa nájsť nejaké východisko. Keby ma aspoň na chvíľočku pustili z tej prekliatej zasadačky! Vedela som, kto je vrah, a strašne sa mi to nepáčilo, pretože to bola práve tá osoba, ktorú som si na začiatku predstavila! To je nemožné, aby sa až tak všetko zhodovalo1, to je na zlosť, to je svinstvo! … Čo teraz urobia?

Vyšetrovacie orgány znovu získali vládu nad sebou. Pomaly, opatrne, diplomaticky ma začali nahovárať. Vysvetľovali, prosili, vyhrážali sa, prokurátor na mňa hľadel vyčítavo i roztrpčené – všetko márne! Zaťala som sa. Mala som na to príčinu …
Napokon nado mnou mávli rukou a znovu začali volať rad-radom všetky pracovníčky podniku. Muži tu boli, po prvé, nekompetentní a po druhé, nekompletní, pretože Vojto, Zdeno, Richard, Štefan, Gašpar a Vlado už predtým odišli služobne do mesta.

Zasa bola prvá Alica. Alica vedela. Sedela som vo svojom kúte ako na tŕni a bez slova som sa na ňu dívala.

Alica si pozrela vreckovku. Prezerala si ju dlho, vytrvalo a mlčky, čo bolo pre mňa neomylným znakom, že si spomenula, akého pôvodu sú tie stopy po rúži. Potom zodvihla hlavu a vrhla pohľad na mňa. Neviem, čo videla na mojej tvári, ale myslím, že nám obom stačilo vymeniť si pohľady. Vôbec som sa nestarala, čo si o tom pomyslia vyšetrovacie orgány.
– Neviem, – povedala Alica odhodlane po dlhom mlčaní. – Nemám ani poňatia.

Prirodzene, že jej neuverili, ale nepochybne ich to utvrdilo v presvedčení o mojej vine.
– A nemyslíte, – spýtal sa úctivo kapitán, – že majiteľka rúžu sa sama utierala touto vreckovkou?
– Neviem. Práve tak dobre by som mohla pripustiť, že písala rúžom verše na okno a potom ich utrela. Neviem. Ak sa nemýlim, tu je vyšetrovanie, a pritom sú potrebné fakty, a nie predpoklady.

Anče a Moniky som sa nebála. Nevedeli o tom, neboli vtedy v podniku. Potom vošla do zasadačky Vierka.

Keď som ju zazrela, prepadla ma hrozná slabosť; nepochybovala som, že Vierka povie, povie s najväčším zadosťučinením, ak si len spomenie. Nedajbože, aby si spomenula!
– Toto… – povedala Vierka jedovato. –– To predsa Hedviga...

Vypočúvajúci sa na ňu vrhli ako supy na zdochlinu. Vierka urážlivo sypala vyčerpávajúce informácie, a ja som ju nemohla zaškrtiť pohľadom.

To bolo deň pred Teodorovou smrťou. Hedviga prišla za mnou a požiadala ma, aby som jej požičala všetky rúže, lebo chcela zistiť, ktorá farba jej najlepšie pristane. Okrem toho, ktorý už poznala, mala som iba to francúzske cinóbrové svinstvo. Hedviga sa hrubo natrela a obzerala sa v zrkadle.

Bola pritom ešte Alica a Vierka. Vierka nenávistné hľadela na Hedvigu.
– Zotri to, vyzeráš ako maškara, – povedala s hnusom. Je pravda, že cinóber Hedvige nepridal na kráse. Vytiahla z kabelky veľkú bielo-belasú vreckovku a starostlivo si utrela hrubú vrstvu rúžu.

A teraz tu tá vreckovka ležala na stole, a slúžila ako dôkaz. Vysvitlo, že Vierka má skvelú pamäť. Vari už nič nemohlo zachrániť Hedvigu, ktorá mala vážny dôvod, možnosť, pevný charakter a ktorá ma tak prosila o pomoc a prisahala že je nevinná …
Na dovŕšenie všetkého som si od samého začiatku vymyslela, že ona zavraždila Teodora! Vymyslela som si to preto, že v jej prípade „sedeli” všetky okolnosti …
Sedela som v kúte a v duchu som najhoršími slovami preklínala seba, Vierku, Hedvigu, nebožtíka, kapitána, prokurátora, a vôbec, celý svet. Z celej duše som túžila, aby sa niečo stalo, aby sa ukázalo, že to predsa len nie je pravda, že napriek všetkému to nie je Hedviga!

Vierku posadili do druhého kúta a zavolali Hedvigu. Vreckovka so zradnými stopami ležala rozložená na stole. Hedviga vošla, blysla očami na vecný dôkaz, potom na mňa a potom na Vierku. Potom zas na vreckovku a zasa na mňa.

— Urobila som zle, – povedala pokojne. – Mala som ti povedať všetko. Teraz si myslíš, že som to bola ja, a ja si myslím, že len ty ma môžeš zachrániť.

— Čerta starého, – povedala som, dávajúc voľný priechod citom, lebo som sa obávala, že sa už-už zadusím. Kapitán ma šľahol odsudzujúcim pohľadom a obrátil sa k Hedvige.

— Prosím vás, aby ste sa zdržali akejkoľvek konverzácie s postrannými osobami a odpovedali iba na naše otázky. Priznávate, že je to vaša vreckovka?

— Isteže priznávam, čo mám robiť? Hlavu dám za to, že tá jašterica všetko vytárala, – odvetila Hedviga a pohŕdavo ukázala bradou na Vierku. Vierka vydala akýsi neartikulovaný zvuk, ale nestihla zareagovať živšie, pretože kapitán sa k nej ihneď obrátil.
– Ďakujem vám, – povedal tak rezolútne, že smrteľne urazená Vierka vstala a odišla. Hedviga sedela a beznádejne sa dívala na vreckovku.
– Tou vreckovkou vrah utrel dierkovač, ktorým udrel obeť po hlave, – povedal kapitán. – Zistili sme to celkom isto.

Priznávate sa …

– Nič také, – prerušila ho Hedviga energicky. – Tá vreckovka sa mi stratila v ten deň, keď sa stala vražda. Ja som ho nezaškrtila, ale hneď vám všetko vysvetlím. Irena, dávam ti čestné slovo, že poviem pravdu!

Bola som rozhodnutá veriť jej, nech by povedala čokoľvek. Kapitán ma chcel vyhodiť zo zasadačky, ale Hedviga energicky protestovala, domáhajúc sa mojej prítomnosti a kategoricky vyhlasujúc, že bezo mňa nepovie ani slova. Vyšetrujúci boli už zrejme takí zmorení, že pristali na jej požiadavku.

Hedviga začala rozprávať. Poctivo opísala svoje machle, týkajúce sa bývalého manžela, Teodorov podiel na tejto veci, potom spomenula, ako to bolo s rúžom, a prešla na deň vraždy.

– Už som nevládala dlhšie, – rozprávala. – Chcela som ho poprosiť, aby prestal, aby počkal, že z toho odroňa vytiahnem peniaze a zaplatím mu. Naozaj by som mu bola dala tých päťtisíc, aby som mala svätý pokoj. Strašne som sa bála, že s tým papierom niekam poletí a všetko mi zopsuje. Chcela som sa s ním porozprávať; to ja som ho volala telefonicky, aby prišiel do zasadačky …
,– Prečo ste to hneď nepovedali?

— Čo som spadla na hlavu? Veď by hneď na mňa padlo všetko podozrenie. Dúfala som, že nájdete vraha skôr, ako to vyjde najavo, a nikto sa nebude do mňa zadrapovať.

— Prosím, hovorte ďalej. Zatelefonovali ste mu a čo?

Prišiel okamžite, lebo si myslel, že mu dám peniaze. Vierka nebola v predizbe, nikto ma nevidel. Čo som.sa toho hnusníka naprosila, namodlikala! Ale on sa len smial. Plakala som ako hlúpa a utierala som sa tou vreckovkou. Až som napokon stratila trpezlivosť, povedala som mu, že ho pánboh potresce a odišla som. On tam zostal a moja vreckovka zrejme tiež, pretože som ju potom už nemala. Hneď som šla do umyvárne, lebo som vyzerala ako strašidlo, umyla som sa a utrela uterákom a na vreckovku som si spomenula až vtedy, keď ste začali hľadať …

– Kde ste vzali dierkovač?
– Čo? … Nikde, nemala som dierkovač. Dierkovač stál na chodbe na mojom stole. Keď som sa vrátila, určite tam už nebol, ale nevšimla som si to, bola som hrozne rozčúlená.
– Čo ste mali na sebe?
– Pracovný plášť, ako vždy. Ale bez pása, pás som už dávno nemala, kdesi som ho stratila …
Bola som presvedčená, že Hedviga hovorí pravdu. To jej hlas počul Zdeno zo zasadačky. Debatovala tam so Stolarkom presne pätnásť minút, nie je možné, aby ho potom zabila! Musela by mať pri sebe dierkovač i pás, a keby ho bola chcela zabiť, bola by to urobila hneď! A kde vzala kľúč odo dverí? Nie, Hedviga hovorí pravdu …!
– Zamkli ste dvere do kancelárie?

— Čím? A načo? Aj keby niekto bol prišiel, veď rozprávať sa nie je zakázané!

— Ale vedeli ste, že tie dvere sa zamkýnali? – spýtal sa chladno prokurátor. – Domysleli ste si, že musí byť dajaký kľúč?

Prekliala som sa za tú historku s kukuričnou kašou. Prirodzene, že to vrhá na Hedvigu nepriaznivé svetlo! Do čerta, či všetko, čo robím, musí mať tie najhoršie následky?

Podávali si ju, ale Hedviga sa držala.

Bolo vidno, že je strašne rozčúlená, vrhala na mňa zúfalé pohľady, lámala si prsty, ale trvala na svojom. Nevinná a koniec.
– Nuž čože, – povedal napokon vyčerpaný kapitán. – Budete musieť ísť s nami …
Hedviga vyskočila zo stoličky.
– Dieťa!!! – zvolala prenikavo, strácajúc rovnováhu. – Pre milosrdenstvo božie, dovoľte mi urobiť niečo s dieťaťom!!! Irena, zachráň ma!!!

Uprostred ukrutného zmätku, ktorý zavládol v najbližších minútach, uprostred vzlykania Hedvigy i Dánky, ktorú zavolali na pomoc, keďže poznala Hedviginu rodinu a mohla zariadiť, aby sa niekto postaral o dieťa, uprostred výkrikov údivu, nedôvery i hrôzy, vydávaných všetkými kolegami, sedela som na stoličke ani pribitá a horúčkovité som rozmýšľala. Čo robiť?! Bez ohľadu na to, či to urobila, alebo nie, musela som tej hlupani pomôcť. Bola na pokraji zúfalstva, po celý život mala len samé starosti, potom tá bieda a zbožňované dieťa! … Za každú cenu! … Škoda Hedvigy, škoda poriadneho človeka, škoda dievčaťa … Čo robiť? Vrhnúť podozrenie na kohokoľvek iného – jediné východisko. Ale na koho? Ako?!

Hedvigu odviedli, ale v celom podniku vládla naďalej Sodoma a Gomora. Všetci, čo sa postupne vracali z mesta, prišli do hotového pekla. Všade sa ozývali divoké škriepky a scény, pretože polovica bola za Hedvigu a polovica proti. Vojto sa márne usiloval zaviesť poriadok a prinútiť nás pokračovať v prerušenej práci. Dana a Vierka sa vyhrážali Vilovi. Do toho prišiel Marek, ktorý mal v poslednom čase zvláštne šťastie, že prichádzal rovno do najotrasnejších udalostí.

Alicina úvaha, že Marek je, po prvé, inteligentný a po druhé, nevinný, mi zrejme utkvela hlboko v pamäti, lebo som si na ňu hneď spomenula. Zatiahla som ich oboch do najvzdialenejšieho kúta za Aliciným stolom a kategoricky som ich požiadala, aby sa sústredili a uvažovali, ako zachrániť Hedvigu. Obaja ju mali veľmi radi, mali o nej najlepšiu mienku, a tak bez zdráhania počúvli.

Marek pozorne vypočul, čo sa tu odohralo. Bol oveľa väčšmi dojatý, než som sa nazdala. Zrejme sa mu dačo na celej veci nepáčilo.

— To by znamenalo, – povedal pomaly, – že v mysliach vyšetrovacích orgánov sa utvoril takýto obraz: Hedviga sa rozpráva s Teodorom. Teodor odmietne jej prosbu, Hedviga berie dierkovač … nevšímajme si podrobností … ovalí ho po hlave, zahrdúsi pásom … predpokladajme, že to všetko má pri sebe … Odchádza na WC, umýva stopy rozčúlenia z tváre, splachuje vreckovku v záchode …
— Neviem, či hneď, lebo sa zapchal až na druhý deň, – prerušila ho Alica. V tej chvíli som vyskočila na rovné nohy!

— Počkajte! – zvrieskla som. – Počkajte! … Počkajte!

No čo je? – spýtal sa Marek. Obidvaja na mňa nechápavo pozreli. Hundrala som si čosi popod nos a pred očami som mala ten čudný jav, ktorého svedkom som bola pred osobnou prehliadkou. Nič som im nevysvetľovala a zamierila som do zasadačky, kde ešte stále sídlil kapitán s prokurátorom.

Vrazila som tam bez zaklopania a vyrušila som ich v akejsi tajomnej činnosti.

— Viem! – skríkla som. – Všetko viem! Nie, nie všetko, časť! … Veľa …
— Ako ste mohli …! – zvolal mi namiesto odpovede prokurátor. – Sklamali ste ma!

— Figu borovú! To nie je pravda! Ja viem, že to nebola Hedviga. Ona je nevinná …!

— Už mám dosť tých vašich nevinných!

— Ticho!!! – zrúkol kapitán a tresol päsťou po stole.

— Prepáčte, pán prokurátor, – dodal normálnym hlasom.

— Vy prepáčte, – odvetil prokurátor tiež normálnym hlasom a znovu sa obrátil ku mne. – Ak som dobre rozumel, chceli ste nám niečo povedať? Akiste dajakú bezvýznamnú maličkosť, pretože pri veľkých veciach odmietate odpovedať, však?

Ozvalo sa vo mne čosi ako ľútosť, ale teraz som mala na starosti dôležitejšie veci. Na osobné city teraz nebol čas. Chladným hlasom som zreferovala, čo som zistila v našom kanalizačnom zariadení.

Počúvali mlčky a pozorne. Potom pozreli na seba.

— Nevideli ste, kto to bol?

— Nie. Keď som vyšla, nevidela som nikoho. Ale niekto predsa musel prísť do zasadačky posledný, a to tesne predo mnou. Keď som šla do kancelárie, bol už celý podnik prázdny.

Kapitán sa uškrnul.

— Ako teraz zistíme, kto prišiel posledný!?

— Možno sa vám to podarí! Preboha, aspoň to skúste! Veď sa musíte zbaviť všetkých pochybností, ak chcete obžalovať Hedvigu! Ja to poviem pred súdom, budem svedkyňou obhajoby!

— Moment, – povedal prokurátor. – Ako si vlastne predstavujete, že to urobil?

– Veľmi jednoducho. Tam je nízky múr, dvaapolmetrový, na pol tehly, na ňom sú zavesené obidva rezervoáre. Vyliezol na misu, vhodil vreckovku kolmo dolu, možno niečím zaťaženú, a potiahol plavák. Voda sa spustila …
Je pravda, že som hovorila trochu chaoticky, ale bola som hrozne vzrušená. Prestala som sympatizovať s vrahom, ktorý dovolil, aby zatkli nevinnú Hedvigu.

Predstavitelia moci sa zaujímali o moje predpoklady a chceli si ich overiť. Bolo mi fuk, čo si o tom pomyslia kolegovia, a šla som s nimi. Prokurátor osobne vyliezol na záchodovú misu a vykonal všetko, ako som hovorila, obetuj úc na tento účel jednu z handier na tuš. Vybehla som z mužského WC a uháňala som do ženského, aby som skontrolovala výsledok. Kapitán bežal za mnou. Všetko bolo tak, ako som vravela. Prokurátor pohol plavákom a my sme hlasno kričali spoza steny, čo vidíme. Výsledok bol ten, že ženský záchod sa zapchal po druhý raz.
– Nuž hej, – povedal prokurátor, keď sme sa vrátili do zasadačky. – Ale ja som tam dosiahol len s najväčšou námahou, a súdiac podľa toho, čo hovoríte, on to urobil bez námahy. Ja mám meter sedemdesiatdeväť, to musel byť veľmi vysoký chlapík …

– A videli ste v našom podniku nízkeho chlapíka? – spýtala som sa úctivo. Tí dvaja sa znovu na seba pozreli.

Až teraz ma napadlo, že niečo musia vedieť. Niečo viac … Po odvezení Hedvigy zostali v podniku, a to muselo mať určite nejaký zmysel. Veď ma neinformujú o všetkom … Nehovorilo sa o kľúči, ani o expertíze, ani o Hedviginom stratenom dokumente … Niečo v tom je!

Zvedavosť ma trápila, ale obaja mali tváre ani z kameňa. Nedozvedela som sa nič. Vrátila som sa k Alici a Markovi; trpezlivo čakali, kým im vysvetlím svoje podivné počínanie. V celom podniku to naďalej vrelo a ukázalo sa, že všetci vedia oveľa viac. Nebolo to vlastne nič čudného, boli to inteligentní ľudia, a keďže sa ich vypytovali na kadečo, mohli si zvyšok domyslieť. Debatovalo sa hlavne o kľúči, ktorý sa k Hedvige vôbec nehodil.

Nezamiešala som sa do ich úvah a pokračovala som v konverzácii v trojici. Spoločne sme dospeli k záveru, že vec nie je úplne jasná. Hedviga predsa len asi hovorí pravdu a Teodora zabil niekto, kto vošiel do zasadačky po jej odchode.

— Nerád by som vec komplikoval a vrhal na niekoho zbytočné podozrenia, – povedal Marek váhavo. – Ale nie som si istý, či by som sa nemal zveriť našim milovaným vyšetrovacím orgánom so svojimi domnienkami.

— Čo máš na mysli? – spýtala sa Alica. Marek znovu zaváhal.

— Neviem, neviem … No nič, počkám, veď Hedvigu ešte nevešajú. Dúfam, že sa to samo vysvetlí, strašne nerád sa zúčastňujem takých vecí…
Alica mlčala. Ja tiež. Nebola som si istá, či náhodou všetci traja nemyslíme na jedno a to isté …
Zatiaľ som bola veľmi spokojná, že sa mi podarilo vzbudiť pochybnosti vyšetrovacích orgánov. Marek nám odmietol čokoľvek objasniť, a tak som sa vrátila do pracovne, kde vládla veľmi stiesnená nálada. Nikto nič nerobil, zato všetci vyslovovali chmúrne predpoklady, týkajúce sa budúcnosti podniku.
– Z toho nevyjdeme so zdravou kožou, – vzdychol Ján ťažko. – Aj tak by sme sa z toho ťažko dostali, a ešte teraz, bez objednávok. Sme hotoví, načisto hotoví, prosím pekne …
Tentoraz som ja zatelefonovala prokurátorovi.

— Hneváte sa zato na mňa? – spýtala som sa roztrpčené. – Vy by ste obvinili blízkeho kolegu, ktorý by bol navyše podľa vášho presvedčenia nevinný?

— Je vôbec podľa vášho presvedčenia niekto vinný? – spýtal sa netrpezlivo. – Obávam sa, že vy pripisujete vinu nejakým nadprirodzeným silám.

— Nie, teraz už nie. Teraz už nebudem protestovať. Ale pod podmienkou, že vina toho niekoho sa naozaj dokáže. Zatiaľ sú to všetko iba podozrenia. A pritom mám dojem, že mnoho vecí ste mi nepovedali …
— Hneváte sa zato na mňa? – pýtal sa zdrvujúco. – Môžete ma ubezpečiť s rukou na srdci, že ste mi povedali absolútne všetko, čo viete?

Nie nemohla som ho ubezpečiť s rukou na srdci. Pravdepodobne sa urazil, pretože tentoraz som šla spať veľmi zavčasu

Na druhý deň sa to začalo hneď od rána. Napriek Hedviginmu zatknutiu kapitán i prokurátor úradovali v podniku a znovu mučili zaradom všetkých pracovníkov. Nemali sme ani najmenšej potuchy, čo sa chcú dozvedieť, a z ich otázok sme veľmi múdri neboli. Zasa overovali naše alibi, ale nie na deň, kedy došlo k vražde, ale na včerajšok.
– Do čerta, zaškrtil niekto niekoho v meste, či čo? – spýtal sa zlostne Ján, vracajúc sa z výsluchu.
– Zrejme sa niekde niečo stalo, – odvetil Laco zadumane.
– Včera som si odskočil na pivo a dnes som musel priviesť svedkov, že som tam bol. Ešte šťastie, že ten chlapík z kiosku ma pozná.
– Počujte, im sa nepáči, že som sa vracal z mesta električkou, – povedal rozčúlený Vlado, prišiel sa utešiť do našej pracovne. – Čím som sa mal vrátiť, balónom?

— Nevrátil si sa s Vojtom autom? – začudoval sa Ján. – Zdalo sa mi, že ste prišli spolu.

— Už aj ty začínaš? Prestaň! Nevrátil som sa s Vojtom, nikde nie je napísané, že som povinný vracať sa s Vojtom!

Vojto šiel do dielne!
– Veľmi sa čudovali, že som po celý čas sedel v podniku, – povedal Vilo, zrejme spokojný, že sa mu podarilo prekvapiť vyšetrovacie orgány. – Tuším sa každého na mňa pýtali.

Ktovie prečo …
Až teraz mi zaplo. Vilová výpoveď ma potešila, Vilo bol podozrivý … To, že sa vypytovali na alibi všetkých, bola iba zámienka … Im ide o tých, čo boli v meste! Moment, kto tam vlastne bol? Zdeno, Vojto, Gašpar a Richard … Žeby daktorý z nich bol niečo vyparatil?

O pol hodiny som už vedela, že Gašpar odpadá a ostávajú iba traja. Gašpar sa hneď po vybavení záležitostí vrátil taxíkom do podniku aj s jedným technológom zo susedného podniku. Vojto šiel autom do akejsi dielne. Zdeno sa zdržal v meste a vrátil sa oveľa neskoršie, a Richard sa nevrátil vôbec. O čo len môže ísť?

Po svojom vystúpení vo veci Hedvigy som nemala nijakú nádej, že sa niečo dozviem od prokurátora. Ibaže si sama vymyslím niečo zaujímavého, čo napraví naše vzájomné vzťahy. Čo by som len vymyslela?

Myslela som, myslela, a atmosféra v podniku bola čoraz horšia, až dosiahla vrchol, pretože bolo treba ísť Teodorovi na pohreb. Všetci sme kráčali ponuro v pohrebnom sprievode a naozaj sme nemali nijakú nádej, že sa čokoľvek kedykoľvek objasní…
Na druhý deň vládol pokoj. Vojto zúfalo naháňal do práce, ktorá nikomu nešla od ruky, zamestnanci boli ako zvädnutí, Hedviga sedela za mrežami a prokurátor s kapitánom v zasadačke. Tentoraz robili vyšetrenia, ako som i ja navrhla. To ma trochu potešilo, pretože po prerušení tak milo sa utvárajúcich vzťahov necítila som sa veľmi príjemne.

Keďže som to, čo oni robili teraz, urobila už sama na vlastnú päsť, vedela som, že vec vyzerá dosť beznádejne. Každý hovoril niečo iné. Vlado tvrdil, že posledný vošiel do zasadačky Richard. Andrej vyhlasoval, že Vojto. Ján staval na Zdena a Karol na Vila. Štefan zas namáčal Andreja. Úplný galimatiáš, v ktorom sa zhodovali iba v jednom, ä to, že prvý šiel na osobnú prehliadku Gašpar. To jedno tvrdili všetci zhodne, v súvislosti s čím som musela Gašpara definitívne vylúčiť ako vraha.

Oto, jediný, ktorý sa usiloval normálne pracovať, odišiel k istému architektovi po projekt. Jeho prázdne miesto ihneď využil diabol, ale tentoraz som ho privítala veľmi neprívetivo.

— Zmizni, – povedala som mu, len čo sa objavil. – Mám ťa už po krk. Z mojich stykov s tebou netrčí nič dobrého.

— Pretože si hlupaňa, a výstavná, – odvetil diabol s filozofickým kľudom a postavil si Otovu stoličku pohodlnejšie. – Prečo im nepovieš o Teodorovej skrýši?

Pretože viem práve tak dobre ako ty, že celá tá skrýša … ostatne aj ty … ste iba produktom mojej degenerovanej fantázie. Nemám chuť robiť zo seba na tomto základe naveky hlupaňu.
– Buď dôsledná! Od začiatku sa tvoje predstavy zhodujú so skutočnosťou. Nemyslíš, že v tom niečo je?

Zamyslela som sa. Ktovie, či aj tentoraz nemá pravdu …?

— Myslíš, že boli dajaké predpoklady? – spýtala som sa váhavo. – Že sa niečo v podniku kľulo, a ja som to podvedome vycítila?

— Isteže! A pritom ber do úvahy, že si to roztrúbila. Možno by ho vôbec nebol zahrdúsil pásom od plášťa, keby si mu nebola vsugerovala tú myšlienku, ale sotil by ho pod vlak. Obrátila si jeho pozornosť na motívy, ktoré vlastne mali všetci. Tým, že zavraždil Teodora na pôde podniku, získal vlastne stopercentnú beztrestnosť, vzhľadom na množstvo podozrivých!
— Týmto mi vlastne dávaš na vedomie, že ja som tu najväčšmi vinná! Ďakujem ti srdečne. Potešil si ma.

— Už dávno som sa vzdal úmyslu potešovať ťa. Rozčuľuješ ma, rozhnevala si si prokurátora.

— Ó, nie, môj drahý, –– povedala som energicky. – Nič takého. Ani pre sto prokurátorov ma nezmeníš. Nebola som sviňa, a nebudem! Keby som teraz vedela, kto je vrah, šla by som za ním a prehovárala ho, aby sa sám priznal. Neletela by som to vytrúbiť vyšetrovacím orgánom!

— Ale pomáhať im chceš?

— Chcem, pretože sa hnusne zachoval k Hedvige. Správne, že zabil Teodora, ale nesprávne, že dovolil, aby ju zavreli.

— No tak, ak im chceš pomôcť, chod a povedz im o tej skrýši. Radím ti, choď a povedz …
Sedel tu a pokúšal ako ozajstný diabol, až som napokon podľahla. Šla som do zasadačky, kde akurát nebol žiadny podozrivý, iba kapitán s prokurátorom, a slušne som sa spýtala, či sú ochotní ma vypočuť. Zrejme im nešlo všetko ako po masle, pretože s radosťou súhlasili. Pomyslela som si, že keď už mám zo seba robiť idiota, nech sa tak stane aspoň vo vybranej spoločnosti.

– Dúfam, že sa pamätáte, čím sa všetko začalo? – povedala som veľmi oficiálne.
– – Pamätáme, – odvetil prokurátor neslýchané ľúbezne. – Vašimi vidinami.
– • Pozrela som sa naňho pozorne a zdĺhavo a možno aj trochu zádrapčivo, pretože v jeho očiach sa čosi mihlo. Potom som pokračovala ďalej:

— Chcem vás informovať o tom, že moje vidiny neustali. Došla som k záveru, že Teodorov notes nebol celým jeho majetkom, že musel vlastniť ešte nejaké materiály a musel ich niekde mať.

— Veľmi zaujímavé, – povedal prokurátor jedovato, keď som na chvíľu zmĺkla, aby som nabrala dych. Ignorovala som jeho poznámku.

— A rozmýšľala som, kde. Pritom som sa ocitla v nebožtíkovom byte, ktorý poznám, lebo som tam raz bola …
Zreferovala som im celú svoju dramatickú víziu, vrátane Alicinho výkriku nakoniec. Potom som zmĺkla.

Predstavitelia moci sedeli nehybne a tvárili sa veľmi čudne. Pomyslela som si, že ma určite pokladajú za nepríčetnú, ale bolo mi to fuk.

— Tak … – povedal kapitán pomaly. – A mohli by ste nám povedať, skade to všetko viete?

— Myslím, že som to úvodom povedala dosť zreteľne, – odvetila som chladno a zrazu sa vo, mne všetko obrátilo niekoľkokrát hore nohami. Veľmi dobre som pochopila zmysel jeho otázky!

— Pre všetko na svete! – skríkla som a vyskočila. – Nechcete hádam povedať, že to všetko je pravda …?!

— Ale kdeže! – odpovedal ihneď prokurátor a urobil akýsi prudký posunok. – To sú naozaj vaše predstavy? Dobre som rozumel?

— Áno, – odpovedala som slabo a sadla som si späť na stoličku. – Dobrotivý bože, môžem dúfať, že sú to naozaj len moje predstavy …?
— Ale áno, prirodzene, veľmi pekne vám ďakujeme, – povedal kapitán rýchlo. – Alebo nám chcete ešte niečo povedať?

Nebola som schopná dostať zo seba ani slova, nuž som len pokrútila hlavou. Potom som si pomyslela, že čakajú, kým odídem. Šla som, preklínajúc toho odporného čertiska, ako som len vedela.

Ticho vládlo v podniku až do Vojtovho odchodu. Vyšetrovacie orgány opustili podnik už prv; tesne po tom, ako som od nich ja odišla.

Neviem, kto prvý vytiahol pollitrovku. Ani to neviem, kto rozhodol, že sa má kar odbavovať ešte toho istého dňa. Možno to spôsobila tá pochmúrna nálada. Dosť na tom, zrazu len Štefan strčil hlavu do našej pracovne.

– Načo čakáte? – zavrčal. – Tam už lietajú prípitky.

Tempo, na zdravie nebohého!

Hostina sa skladala zo žemieľ, kila salámy a obrovského množstva vodky. Kávu sme mali v podniku stále. Niekoľko osôb muselo odísť, ale väčšina zostala. Pri prvom litri nám bolo ešte veľmi smutno, všetci sme triezvo a rozvážne hodnotili situáciu. Pri druhom sme začali dospievať k presvedčeniu, že žiť sa dá všade, pracovať tiež, a že nám vlastne, vzhľadom na blížiaci sa krach podniku, neostáva nič iné, len sa intenzívne utešovať. A pri treťom zaznamenala naša nálada radikálnu zmenu.

Ktosi pustil rádio, kde práve vysielali tanečnú hudbu. Súčasne začal Vlado hrať na fúkaciu harmoniku, najprv zasnene, potom čoraz veselšie. Otváral sa liter za litrom a alkohol sa miešal s kávou. Laco sa vrhol do tanca s výkrikom: – Žijeme len raz! Bratia a sestry, tancujeme na sopke! V tej chvíli som na chvíľu musela opustiť miestnosť, lebo som začula, že zvoní telefón. Bola som zrejme naj triezvejšia zo všetkých, pre srdcové ťažkosti som nemohla veľa piť, čo ma napĺňalo hlbokým smútkom. No aj tak som sa bez námahy prispôsobila nálade ostatných.

Na druhom konci drôtu bol Vojto. Mal taký milý zvyk kontrolovať, čo sa robí v podniku po pracovnom čase. S námahou som ho presvedčila, že tu zostalo niekoľko kolegov, ktorí ťažko pracujú. Keď som sa vrátila do strednej miestnosti, bol kar v plnom prúde.

Laco šalel v divokých skokoch po celej miestnosti, odrážajúc sa od stolov a skríň, čo malo znamenať, že tancuje charleston.- Odpracte to! – chrčal. – Odpracte ten nábytok! Ja nepoznám prekážky! Som orol!

Prečo ho tóny charlestonu premenili akurát na orla, neviem, tým viac, že túto metamorfózu navonok nebolo vidno. Monika s Vilom tancovali twist, Vilo vedel, Monika nie. Zrazu Laco zmenil názor a vyhlásil, že je umierajúca labuť, pričom aj jeho čudné piruety zmenili ráz. V pôvabnom vlnení vyplával na chodbu a do Janinej miestnosti, kde skonal, prevesený cez stoličku, vydávajúc zo seba v určitých intervaloch škreky, ktoré mali byť labutím spevom.

Vlado sedel na skrini s rysmi a ignorujúc konkurenciu rozhlasu, prenikavo hral na harmonike krakoviak. Alica, načisto opitá, žiadala, aby zahral polku, lebo ona si musí zatancovať. Solidárne som sa k nej pridala, ale Vlado protestoval a vysvetľoval nám, že na harmonike mu chýba      a-moll, ktoré na polku nevyhnutne potrebuje. Nás to však nepresvedčilo.

— Hraj polku, lebo ti to roztrepem o gebuľu, – pohrozila som a schmatla som pohár so zvyškami kávy. Vlado hral ďalej krakoviak a tváril sa, že nepočuje. Cítila som, že musím splniť hrozbu, a vychrstla som naňho zvyšky kávy aj s usadeninou. Vzápätí som to napravila vodou z vázy.

— Megera, – povedal Vlado urazene, zotrel si zo šiat usadeninu a hral ďalej krakoviak. Alica chvíľu stála a rozmýšľala.

— Keď leje ona, tak i ja! – vyhlásila potom neoblomne. Vzala zo stola veľkú vázu s kvetmi a vychrstla na Vlada celý obsah. Muzikant sa urazil, zliezol zo skrine a vyhodil harmoniku von oknom.

Štefan stál pri druhej skrini s rysmi a hundrúc si pod nos akési kliatby, vykrajoval do salámy akési divoké vzory, a zvyšky s odporom hádzal za seba. Anča s Andrejom a Monika s Vilom vytrvalo tancovali twist na všetko, čo hrali v rádiu.

Alica sa vzdala polky, vytiahla Gašpara na chodbu a obaja sa vrhli k dverám, pričom strašným hlasom revali mazúrku. Richard doteraz melancholicky sedel pri stolíku; odrazu sa zobudil, akoby mu pri hlave zadrnčal budíček, vystrčil ma z pracovne a nasledovali sme ich príklad.

Do Janinej izbietky sme vpadli vo chvíli, keď sa prvý pár už vracal odo dverí. Súčasne umierajúca labuť, to jest Laco, vyskočila zo stoličky, na ktorej vypúšťala dušu, a vletela rovno doprostred šialenej mazúrky. Ohúrený Laco chcel ustúpiť, dostal pod rebrá od Richarda, padol na Alicu a Gašpara a celá spoločnosť zakotvila na Janinom písacom stolíku. Malý, ľahký písací stolík s tenkými, pôvabnými nôžkami a zásuvkami iba po jednej strane, nevydržal taký nápor, zatriasol sa, zaprašťal a spadol.

Takto spôsobený hluk stačil, aby privábil do Janinej miestnosti väčšinu rozveselených kolegov. Malebná skupinka sa s radostným krikom zviechala zo zeme, na ktorej ostal len Laco a stolík s rozbitým sklom a zlomenou nohou. Vidno, že to bola solídna práca, pretože nič viac sa nerozpadlo, neuvoľnila sa ani jedna zámka, zásuvky ostali na svojom mieste a odkiaľsi z prostriedka vyletel na dlážku kľúč.

Práve pred dvoma dňami sa rozchýrilo tajomné zamknutie zasadačky. Práve pred dvoma dňami sa pretriasalo, čo má Hedviga spoločné s kľúčom od zasadačky. Už dva dni bol kľúč pre nás nielen ohromnou senzáciou, ale aj symbolom zločinu.

Teda nie div, že teraz všetci ustrnuli, stíchli a zmeraveli pri pohľade na dobre známy kľúč, ktorý vyletel z Janinho zamknutého stola. Neviem, ako dlho by sme boli stáli takto ako živý obraz, keby sa neboli otvorili dvere a nezastal v nich kapitán.

Zastal a aj on zmeravel, prekvapený zrejme čudným pohľadom, ktorý sa mu naskytol. Otvoril ústa, ale slová mu zmrzli na perách, postupne sa pozrel na každého z nás, na Laca a napokon na kľúč, ležiaci uprostred miestnosti.
– Sokolík … – povedal zrazu Laco, ktorému sa zrejme poplietla celá ornitológia. Kapitán, vytrhnutý týmto oslovením zo stŕpnutia, rýchlo zamieril ku kľúču, vybral vreckovku a opatrne ho zodvihol z dlážky.
– Kde sa to tu vzalo? – spýtal sa stroho.
– Prozreteľnosť nám ho zoslala, – slávnostne mu odpovedal Laco a konečne sa postavil na roztrasené nohy.
– Vyletel zo stolíka? – spýtal sa so záujmom Vilo.
– Alebo niekomu z vrecka? – povedala neisto Monika.
– Tak čo? – zopakoval kapitán rovnako stroho ako predtým. – Čo to bolo? Čo sa tu vlastne deje?
– Kar, – objasnila mu úctivo– Alica. – Usporiadali sme kar…
Kapitán si nás premeriaval zrakom plným odsúdenia. Chvíľu akoby váhal a zrejme uvažoval, čo možno urobiť zoči-voči takejto bande opitých svedkov. Bolo veľmi pravdepodobné, že po vytriezvení sa nikto na nič nebude pamätať.
– Prosím, nepohnite sa z miesta, – prikázal. Vošiel do zasadačky, nechal za sebou naširoko otvorené dvere a nespúšťajúc z nás zrak, zodvihol slúchadlo. Janin telefón ležal na zemi na márne kúsky.

Kapitán si zavolal potrebnú posilu a vrátil sa. Pozorne si poprezeral účastníkov karu, ktorí poslušne stáli každý na svojom mieste, a obrátil sa ku mne.
– Aj vy ste opitá?
– Nie, – odvetila som ľútostivo. – Mne býva po alkohole ukrutne zle. Obávam sa, že som úplne triezva.
– Chvalabohu, – zahundral. Zhlboka si vzdychol a dodal: – Prosím, opíšte mi, čo sa tu stalo.
– Tancovali sme mazúrku, dva páry. Laco skonával na stoličke a ožil v nepríhodnej chvíli, v dôsledku čoho sme sa vzájomne pozrážali a všetci sme popadali na stolík. Výsledok vidíte.
– Čo je to za kľúč, a kde sa tu vzal?
– Určite je to kľúč od niektorých dverí, veď už poznáte naše zámky …
Podnik, ktorý sa zariaďoval ešte za prvého direktora, mal všetko originálne. Lampy, vyrobené na objednávku vo Wroclavi, špeciálne pre nás projektovaný nábytok, špeciálne kombinovaná elektroinštalácia a prirodzene, netypické zámky. Kľúče od týchto zámok nemali zúbkovanú časť ploskú, ale trojhrannú, a časť, za ktorú sa drží, nie okrúhlu s dierkou, ale ploskú a osemhrannú. Všetko naopak. Nebolo pochybností, od čoho je kľúč.
– Ale skade sa vzal, to presne neviem … – pokračovala som ďalej. – Sú iba dve možnosti: alebo vyletel zo stolíka, alebo niekomu z vrecka. Pochybujem, že by bol býval v telefóne.
– – A kto ho mohol mať vo vrecku? Poobzerala som sa po kolegoch.
– Päť kusov sa tu ponevieralo, ostatní prišli neskoršie. Alica, Richard, Gašpar, Laco a ja.

Kapitánov pohľad sa poprechádzal po našich tvárach a zastavil sa na Richardovej. Isteže, výsledky ich vyšetrovania museli byť rovnaké ako moje. Gašpar odpadol, z potenciálnych vlastníkov kľúča zostal iba Richard …
Richard stál doteraz bezmyšlienkovite, zrazu sa začal prehŕňať vo vreckách a vytiahol zväzok kľúčov. Všetky si pozrel a strčil ich späť.
– Nemal som nijaký kľúč, – povedal rozhodne a bez akéhokoľvek zmyslu.
– Dobre, dobre, – odpovedal kapitán trochu netrpezlivo. – Prosím, aby ste sa vrátili do pracovne. Tu sa neslobodno ničoho dotýkať.
– O čo ide? – zvolala nahnevane Monika. – Nestačí vám, že ste vzali Hedvigu? Chcete tvrdiť, že ho zaškrtilo päť ľudí naraz?
– Nie, stačí nám jeden. Prosím, vráťte sa do pracovne!

O pätnásť minút prišla celá technická skupina a prokurátor, a zamestnanci podniku, zavretí v strednej miestnosti, dorážali zvyšky alkoholu.

O nejaký čas ma zavolali do predsiene. Okolo Janinho rozbitého stolíka stálo niekoľko ustarostených ľudí. Stolík už vyprázdnili, zásuvky ležali jedna na druhej pri stene a kopa listín na druhej strane.

Pozrela som na to všetko a zhrozene som povedala:

— Páni, čo to robíte! Jana zajtra na fľaku zomrie, ak to uvidí.

— Čo nám môžete povedať o tomto nábytku? – spýtal sa energicky kapitán.
– Prosím? Nerozumiem …

– Prosím, aby ste nám povedali všetko, čo viete o tomto kuse nábytku. Odkiaľ pochádza, za koľko, čo sa s ním robilo … No, neviem, čo ešte.

— Čo to zase bude, Kristova ľavá noha! – vzdychal Laco, držiac sa stále za hlavu oboma rukami. – Odo mňa nech dnes veľa nechcú!

— Vážení, – povedal kapitán, keď sme sa usalašili v strednej miestnosti. – Som povinný o niečom vás informovať. Možno to nie je celkom normálny postup, ale keďže je mi jasné, že prípad sa týka otázok pracovného rázu, je nesporne dôležitý pre vás všetkých.

— Nerozumiem mu, – zahundrala otrávene Monika. – Druhý Vojtô Nech hovorí zrozumiteľnejšie!

— Hneď vám to poviem zrozumiteľnejšie, – odvetil kapitán, lebo začul jej poznámku. Zatkli sme vedúceho podniku. Ako ukázalo vyšetrovanie, on bol vrahom. To je všetko, ďakujem.

Najprv bolo riadnu chvíľu ticho. Omráčený personál civel na dvere, za ktorými zmizol predstaviteľ zákona. A potom sa to začalo!

— On zošalel! Zbláznil sa!!! – kričal Štefan. – Zničil podnik!

— Ale to je nemožné, prečo?! Povedzte mi, prečo?! – spýtala sa rozpačito Monika a drmala rad-radom všetkých za rukáv, márne sa dožadujúc odpovede.

Alica radostne kvičala a skákala po miestnosti. Smrteľne bledý Vlado sa ju snažil zadržať a vykrikoval na jej adresu akési výčitky. Laco sa hojdal na stoličke a vzdychal.

— … Zločinec… – hundral. – Vedúci podniku vrah…
— To nie je možné, – povedal Ján, úplne vyvedený z konceptu. – Ako to, naozaj? To nie je možné!

— Ale ako to vedia? – vypytoval sa Vilo zvedavo. – Odkiaľ to vedia, ako na to prišli?

Chytila som Janu, ktorá sedela pri malom stolíku.

— Boli včera u teba?

— Boli, – odvetila Jana pevne. – Ja hovorím pravdu! – a zrazu začala plakať, slzy ako hrachy sa jej kotúľali po lícach. – Taká hanba, Irena, taká hanba! … Vedúci podniku! Direktor!

Vilo prvý a po ňom aj ostatní si spomenuli, že som tu vlastne ja. Autorka predstavenia! Tesne obstúpili mňa i plačúcu Janu a kategoricky sa domáhali vysvetlenia.

— Practe sa! – zvrieskla som nazúrene. – Viem toľko čo vy! Nie, viac, viem, že som bola spoločníčkou Teodora, vraha a ešte niekoľkých degenerovaných idiotov! Hybajte do anciáša!

— Prečo plače Jana?! Ty si vedela? … Irena, vrav, čo sa stalo, nebuď labuť!

— Ty, povedz pravdu, o čo ide, – vypytoval sa Ján. – Perzský konkurz …?

Prikývla som.
– Marek im povedal. Marek vedel, Teodor tiež …
V tej chvíli som si spomenula, že predsa ten list, ktorý sa stratil, je tajomstvom, že nikto o ňom nevie a nesmie sa dozvedieť, že už sama neviem, čo smiem povedať a čo nie, nuž som sa znovu pustila do Jany.
– Jana, oni sa už včera dovtípili a ty si im to potvrdila! Na čo sa ťa pýtali?

Jana vzlykajúc, začala rozprávať o včerajšom večernom výsluchu, na šťastie dosť chaoticky, aby tomu nikto okrem mňa nerozumel.
– Najprv o tebe, vieš, a bola som vtedy taká ustarostená! … Keď sa ten list stratil… Prišli večer, veľmi neskoro … Potom mi povedali, že už všetko vedia, a musela som im povedať, na čo som si spomenula, ako si prešla dvakrát okolo mňa … Aj on prešiel, celkom som na to zabudla …

– Vtedy, keď ho zabil? Musel počuť tie hlasy …

– Musel počuť! – povedal zlostne Zdeno. – Teraz už nemám čo tajiť. Sedel predsa spolu so mnou!

Len s námahou, pomocou vzlykajúcej Jany sme zistili, čo robil Vojto v tých rozhodujúcich chvíľach. Priniesla som z pracovne náš harmonogram neprítomnosti.

Vojto a Zdeno sedeli v kancelárii a zo zasadačky počuli Teodorov hlas a Hedvigu, ktorá ho prosila o zľutovanie. Vojto vyšiel prvý, Zdeno hneď za ním a o chvíľu sa Vojto vrátil. Pravdepodobne vtedy si priniesol dierkovač. Keď Jana nakukla do kancelárie, videla ho pri stole. Potom Vojto znova prešiel okolo nej smerom do kancelárie, hoci pred niekoľkými minútami tam bol, a nevyšiel stade.

Jane otrasenej vraždou sa všetko poplietlo a zabudla na jeho dvojitý návrat. Až keď som prešla okolo nej takým istým spôsobom, totiž z kancelárie cez zasadačku, spomenula si na to.
– Prečo si to nepovedala hneď, Jana? Keď odviedli Hedvigu?!
– Bola som celá bez seba, – vzlykala Jana. – Nevedela som, či nemám halucinácie! Nevedela som, či to bolo naozaj! A ako som mala uvrhnúť podozrenie na vedúceho podniku?!

Áno, pre nenapraviteľné poriadkumilovnú Janu to musel byť strašný úder. Nadriadený bol pre ňu vždy čímsi ako Zeus na Olympe …

– A prečo neotvoril dvere a nevrátil sa priamo? – spýtal sa Karol.
– Nakukla som do^ harmonogramu.

— Pretože vtedy sa už Zdeno vrátil. Počul to. Z toho, čo tu stojí, vidím, že Zdeno vošiel do kancelárie práve vtedy, keď Vojto utieral dierkovač. Nemohol urobiť nič iného, ako rýchlo vyjsť cez predizbu. Robil si tam dajaký hluk?

— Isteže. Čosi som kládol na stôl a pritom som zhodil puzdro s ceruzkami…
— Ten má ale nervy, – povedal Ján s obdivom. – Ja by som sa bol namieste zrútil…
— Ja ešte stále neviem, prečo to urobil, – povedala otrávene Monika. – Sám sa chcel skántriť, či čo?

Treba priznať, že sa mu to podarilo …

– Vravel som, že prišiel posledný na tú prehliadku, – povedal váhavo Andrej. – Bol som si istý a hneď som vedel, že v tom niečo musí byť.
– Aj ja som vedel, že prišiel posledný, – zahundral Zdeno.

— Prečo si to nepovedal? – spýtala som sa ho vyčítavo. – Nepoviem milícii, ale mne …?

— Pretože sa mi to nevidelo. Od začiatku sa mi to strašne nevidelo. Povedal by som to, keby definitívne obžalovali Hedvigu.
– – Čo bude teraz? – spýtal sa pochmúrne Oto. Zdeno pozrel naňho a potom na nás.
– Veru, čo … Škoda tajiť. Likvidácia podniku. Len o jedno vás prosím: vyčistite všetko, čo sa dá! Nenechajme tu také smetisko…
Vyšetrovacie orgány si ešte vybavovali čosi v našom podniku. Využila som to a schmatla som kapitána. Na prokurátora som sa neodvážila.

— Všetko je v poriadku, ale nemohla by som si aspoň prečítať ten list? – spýtala som sa nesmelo. – Chápem, že je to dôkazový materiál, ale nech aspoň viem, čo je v ňom! Veď je to list adresovaný mne!

— Prikážem, aby urobili odpis, a dám vám ho, ak vám na tom tak veľmi záleží. Tak veľa tam toho nebolo.

— To som si domyslela. Všetko, čo bolo treba, povedal vám Marek?

Kapitán sa ku mne správal milo, ale neponáhľal sa s vysvetľovaním. Prokurátor akoby ma ani nevidel. Napriek tomu som tam ešte ostala.
– Páni, prosím vás, – povedala som úpenlivo. – Povedzte dačo …
Kapitán zaváhal.
– Nuž, treba priznať, že ste nám veľmi pomohli. Trochu vás podozrievam zo spolupráce s dajakou nečistou silou … Čo by ste chceli vedieť?
Chcela som vedieť tak veľa, že sa mi z toho urobila v hlave úplná omáčka. Zvyškami duchaprítomnosti som vybrala to, čo mi mohli povedať iba oni.
– Kľúč! – zvolala som náhlivo. – Čo s kľúčom?
– Expertíza, ktorú sme urobili podľa vášho želania, ukázala, že ten z vázy nikto nepoužil. Ležal tam a obrastal plesňou.
– A ten zo stolíka?
– Na tom zo stolíka je odtlačok prsta. Dnes ráno sme dostali výsledky.
– No a čo bolo s tou mojou víziou o skrýši? Kapitán si sťažka vzdychol.
– Tým ste nás najlepšie dostali. Do bytu obete sa niekto vlámal práve vtedy, keď v podniku chýbalo niekoľko osôb. Prirodzene, že vrah nič nenašiel, pretože ste sa nezverili jemu, ale nám. Nemá alibi. Nebudem tajiť, pojednávanie bude vyšetrovacie, rozhodujúci dôkaz nemáme, ale podozrenie je veľmi silné. Iba ak by sa priznal … Pokrútila som hlavou.
– Ručím vám, že sa neprizná v nijakom prípade až do skončenia sveta. To je dobre, že bude vyšetrovacie.

Prokurátor sa stále prehŕňal v papieroch, a až keď som vychádzala, pozrel na mňa a usmial sa trochu odprosujúco a trochu zlostne. Ten zlostný úsmev mi bol čudne známy …
Vrátila som sa do pracovne, kde sa proti môjmu očakávaniu usilovne pracovalo. Zdeno bol všeobecne obľúbený, všetci sme si ho vysoko cenili a jeho prosba nebola márna. Naozaj, ak už zbankrotujeme, zbankrotujme aspoň čestne!

Zostala som dokonca aj po čase, poukladala som dokumentáciu a zapálila som si cigaretu. Oto ako zvyčajne odišiel presne, keď padla, a jeho miesto bolo zase prázdne. Diabol sa objavil práve vo chvíli, keď som si pomyslela, že už hádam budem mať od neho na večné časy pokoj.

Vonkoncom sa mi to nepáčilo.
– Počuj, – povedala som nahnevane. – Chceš ma prenasledovať až do konca života, alebo čo?

Diabol sa jedovato zachechtal.
– Do konca života nie. Len do chvíle, keď ťa začne prenasledovať môj nástupca, dobrý kolega, priateľ a najlepší žiak. Ten ma už zastúpi, nič sa neboj … V trochu inej podobe …

– V akej? – zjajkla som. – Aj si si to zasa vymyslel?!
– V ľudskej, v ľudskej! Máš ho pod nosom. A budeš ho mať po boku do konca života, ty hlupaňa, nesmrteľné hlúpa ako všetky ženy …
Usmial sa so zlostným zadosťučinením a náhle som pochopila, čo mi pripomínal zlostný úsmev pekného prokurátora. Bože môj, veď je to on! Len mu vziať chlpy a rohy, vyhladiť tvár, zmeniť farbu očí z čiernych na belasé! … Prokurátor ako‘ z obrázku!

Zhrozene som sa dívala na predstaviteľa pekiel a on sa nesmierne spokojný hojdal na stoličke.
– No? – spýtal sa. – Už si si domyslela?

— Čo chceš odo mňa? Čo zlého som ti spravila?

— To je ono, to je ono! Zapamätaj si túto otázočku, budeš ju klásť ešte neraz, nedva, netri …
Zrazu som sa vzbúrila.

— A figu borovú! To sa ti iba zdá, so mnou nevybabreš! Ešte uvidíme, kto z koho!

— Taká si hlúpa! – smial sa diabol. – Beznádejne hlúpa! Chceš pracovať, čo? Chovať deti, zarábať peniaze … Máš povinností až strach a ešte viac! A on nebude mať žiadnu povinnosť, len ti otravovať život.

— Ale prečo, spamätaj sa! Na kieho ďasa?!

— Darmo je, moja drahá, od toho sme tu. Ľudstvo sa skladá z mužov a žien, jeho vypustili špeciálne na ženy. Keby si vedela, koľko ich už má na svedomí, zbelelo by ti oko. Nejedna nám už upísala dušu, len aby sa k nej vrátil…
— So mnou nerátaj. Ja vám dušu nedám. Posledná vec, ktorá mi ešte zostala, je duša, tú nedostanete!

— Nedáš ju nám, dáš ju jemu. Vy všetky, kreténky, im dávate duše, – naklonil sa ku mne a díval sa na mňa radosťou roziskrenými očami. – Musíš mu ju dať. Musí dostať tvoju dušu, lebo svojej nemá!
– Čo?!
– Veď hádam hovorím zreteľne? Nemá dušu, tak ju dostane od teba …

– Nedostane! – zvrieskla som tvrdohlavo.
– A ešte niečo ti poviem, – pokračoval diabol tajomne. – V podstate si mi sympatická, dám ti dobrú radu. Môžeš mu dať iba polovicu duše, ale musíš v ňom vzbudiť ľudské vlastnosti. Musíš ho aspoň raz znervózniť.
– Ako to? – spýtala som sa prekvapená. – Len toľko?

— To sa ti vidí málo? Skús, presvedčíš sa. Poviem ti rovno, že ak sa ti ho podarí nazúriť, možno ťa rovno zaškrtí … Ale znervózniť – vylúčené! To sa ešte nestalo.

— Čo za nezmysly to táraš, na svete niet človeka, ktorý by sa nikdy v živote neznervóznil.

A kto ti povedal, že je to človek? On je náš predstaviteľ. Tvoja duša je pre nás cenná, lebo ty si naozaj unikát nie z tejto zeme. Máš také hlúpe nápady ako nikto na svete. Pri tebe zostane do konca života, pretože teba stojí za to‘ mučiť …
— Zhyň, prepadni sa, prekliate strašidlo! Von! Nech ťa tu viacej nevidím!!!

— Dobre, dobre, veď už idem …
S jedovatým úsmevom vstal zo stoličky a úctivo sa mi poklonil. A tak, zohnutý v úklone, začal blednúť a blednúť, až mi zmizol z očí v stene za Otovým, stolom …
Na druhý deň som dostala od kapitána odpis svojho strateného listu. Keď som ho prečítala, pochopila som nepochopiteľnú otázku vyšetrovacích orgánov o našom mister universum, pretože list obsahoval okrem iného túto trpkú úvahu: „Ak chceš vedieť všetko, spýtaj sa toho, ktorému ste priznali prvú cenu na vašej rozkošnej súťaži krásy …”
Sedeli sme na káve: Alica, Marek a ja. Alica bola naladená škodoradostne.

— Už som sa vážne obávala, – povedala, zapaľujúc si cigaretu. – Nič naňho nepoukazovalo.

— Situácia v podniku ich mýlila, – povedal Marek zadumane. – Nikomu neprišlo na um, že by mohol vykonať také šialenstvo. Veď bolo nad slnko jasné, ba ešte jasnejšie, že príde o podnik.

— Až do konca dúfal, že nie, – odvetila som. – Tváril sa obdivuhodne optimisticky, možno klamal sám seba? A napokon … Čím bola preňho strata podniku v porovnaní so stratou čoho? Vlastne všetkého.

Marek melancholicky pokýval hlavou.

— Keby sa to roznieslo, bol by mu koniec. V podstate nič neriskoval. Viem si predstaviť, akým otrasom bola preňho zpráva, že Teodor o všetkom vie, bol si taký istý …
— Ako to urobil? – zaujímala sa Alica. – Teraz už hádam môžeš hovoriť?

— To je nepríjemná vec. Podplatil jedného z kolegov … Prepáč, moja drahá, že nespresním meno … Nomina sunt odiosa, zmierme sa s tým … Bál sa konkurencie, vzal si od neho materiály, aby mal istotu …

– Skice, – povedala som zamyslene. – Vzal skice, bola som pritom …
Pred očami sa mi zjavil obraz, ktorý som od seba silou-mocou odháňala. Videla som zasvinený vnútrajšok podniku neskoro v noci a zarasteného, zlostného Jána a Vojta. Vojto stál pri telefóne a so zaťatou tvárou viedol rozhovor, ktorý by bol úplne nezrozumiteľný, keby som náhodou nevedela, kto je na druhom konci drôtu … Potom ich obidvoch nad kopou rysov, ktoré priviezol Vojto o druhej v noci. Spomenula som si na prísahy a uistenia, že autor súhlasil… Vojtovi ani na um neprišlo, že by som mohla vedieť, o čo ide, nikoho to nenapadlo… Nikdy v živote sa nebudem môcť priznať k vtedajším vzťahom s človekom, ktorý neskoršie napísal ten list. On bol totiž autorom tých skíc, ktoré použil Vojto. Odcestoval a nestihol mi to ani povedať. Pri procese na šťastie nebude svedkom list, ale Marek, a vyšetrovacie orgány boli natoľko taktné, že neprezradili, kto bol adresátom.

— A potom ich použil ako svoje vlastné, – pokračoval Marek znechutene.

— Berte do úvahy, že dostal druhú cenu a doteraz sa nerozhodlo, ktorý projekt sa realizuje, možno že práve ten jeho.

— Ach, preto radšej riskoval stratu podniku ako svoju povesť! Realizácia objektu v Perzii bola hodná aj dvadsiatich nebožtíkov.

— Oni ho rozhodne viac podozrievali ako my, – povedala som zamyslene. – Mám dojem, že Hedvigu zatkli len tak.

— Oni si neuvedomovali, čím je pre Vojta postavenie riaditeľa podniku, – zahundrala Alica. – A my sme zase nevedeli, že Teodor vedel o konkurze.

— Medzi nami povedané, obávam sa, že o to som sa pričinil v značnej miere ja, – povedal Marek s povzdychom. – Od chvíle, keď som vyhlásil, že oveľa menší údiv by vo mne vzbudil vedúci podniku ako obeť, naozaj začali hľadať jeho nepriateľov. No a našli. Vysvitlo, že medzi našimi priateľmi bolo niekoľko ľudí, ktorí si všimli veľkej averzie onoho podplateného autora tých skíc k Vojtovi, a tí nemali o našom vedúcom najlepšiu mienku … Perzský konkurz bol iba klincom do truhly.
– Prečo si nič nepovedal? – spýtala sa Alica nespokojne. – Dovolil by si im, aby odsúdili Hedvigu?

Marek sa na ňu pozrel zjavne pohŕdavo.

— Nemal som nijaký dôvod hovoriť o tom, bol som presvedčený, že to nemá nič spoločné s vecou. O tom, že ho Teodor vydieral, dozvedel som sa od pánov vyšetrujúcich predvčerom večer.

— To je pravda …
— Svojím spôsobom ho obdivujem. Tomu sa hovorí človek, ktorý vie ísť za svojím cieľom! Ja by som také niečo nedokázal …
— Navyše, súdiac podľa toho, čo vieme o Teodorovi, vražda bola vlastne činom chvályhodným, – poznamenala Alica. – Obávam sa, aby ho nezbavili viny.

— Pochybujem, – odvetila som pošmúrne. – Spáchal priveľa chýb. S tou vreckovkou to prehnal.

— Nemohol predsa predvídať, že budeš akurát vtedy na záchode. To bola výborná myšlienka, nebyť toho, bolo by Hedvige amen.

— Áno, ale mužský záchod by sa nebol upchal…
— Kto ti to povedal? V mužskom sa zapcháva takisto! Podľa mňa oveľa väčšou hlúposťou bolo neutrieť kľúč. Na kieho paroma ho tam vôbec strkal?

— Iste sa bál, že príde o jediný kľúč od tých dverí. Nevedel, že druhý je vo váze. Strčil ho tam určite v náhlivosti pred osobnou prehliadkou, pre každý prípad, a potom ho už nemohol vytiahnuť. Každý deň tam až do večera niekto sedel a potom tam nechávali na noc milicionára. Okrem toho mu vzali kľúče od podniku.

— A nábytok poznal naspamäť, veď ho sám projektoval a zariaďoval výrobu, – doplnila Alica.

— No a mal pech, že jeho omyly sa zafixovali práve v pamäti osôb, ktorým nemožno neveriť. Jana si zapamätala, že okolo nej prešiel dva razy, len ona je schopná niečoho takého, viete, ja, ja si myslím, že má v mozgu fotobunku … A jeho oneskorený príchod na prehliadku si všimol Andrej a Zdeno, najrozumnejší a najpravdovravnejší ľudia z nás všetkých …

– Isteže, keby to povedal Vilo, mohlo by sa celkom dobre ukázať, že Vojto prišiel prvý, a posledný si prišiel ty štvornožky.

— Dierkovač vzal okoloidúcky z Hedviginho stola …
— Ja by som chcel zistiť ešte jedno, – povedal Marek.
– Oni sa to dozvedeli z niečoho, čo našli u Teodora. Ale akým spôsobom sa to dozvedel Teodor? Neviem, čo by som dal za to, keby mi to niekto mohol objasniť …
Pomyslela som si, že bez ohľadu na to, čo by za to dal, dúfam, že sa to nikdy nedozvie. Pravdepodobne som v tejto nádeji nebola osamotená, iste každý z kolegov rátal s taktom a diskrétnosťou vyšetrovacích orgánov. Strácali sme podnik, to bolo dosť veľké nešťastie. Ešte to by chýbalo, aby sa roznieslo po svete všetko, čo Teodorovi spolupracovníci tak starostlivo a s takými obeťami skrývali.

— Škoda podniku, – vzdychla si Alica a vstala. – Dobre sa tu robilo.

— Keď si pomyslím, že keby ho zaškrtil o mesiac neskoršie, dalo by sa ešte niečo zachrániť! Také pekné objednávky,
– dodala som s ľútosťou.
– Darmo, moje milé, osud, – povedal Marek. – Dávno som vám vravel, že čo komu súdené, to ho neminie.

Epilóg

– No vieš! – povedal Vilo, on skončil prvý. Položila som prst na ústa, ukazujúc na ostatných čítajúcich, a Vilo zmĺkol, len stále krútil hlavou.

V baraku na podnoží Citadely sedeli zvyšky niekdajšieho kolektívu, čítajúc rukopis kriminálneho príbehu, ktorý sa mi konečne podarilo napísať, vďaka nebohému Teodorovi a živému Vojtovi. Tu sa nachádzal podnik, v ktorom našla útulok časť nášho bývalého kolektívu, časť prišla ako hostia a niekoľko kusov chýbalo.

Bývalý podnik sa rozpadol. Miestnosti prebral iný podnik, nábytok sa porozvlačoval po celom meste, a my všetci sme sa popresťahovali služobne i súkromne na rôzne iné pracoviská. Oto, Vilo, Ján, Monika a Gašpar pracovali na úpätí Citadely. Štefan, Vlado, Andrej a Zdeno prešli do iného pokrvného podniku. Marek, Karol a Anča odcestovali do cudziny, každý v inú sveta stranu, Jana šla do penzie a Oleg kontroloval podnik, v ktorom som pracovala ja. Laco urobil skvelú kariéru ako maliar impresionista. Richard ešte stále nemal vybavený odchod do zahraničia a zatiaľ sa zúčastňoval sľubných konkurzov, Alica, znechutená pracovnou disciplínou, dala sa na grafiku, Dánka sedela v akomsi vojenskom úrade, Hedviga ležala v nemocnici, Stolarek na cintoríne a Vojto sedel za mrežami.

Od vraždy ubehlo pol roka a každý deň sme čakali na výsledok Vojtovho odvolania. Zhromaždila som čo najväčší počet bývalých spolupracovníkov a priniesla som im rukopis o ich vlastných činoch, nazdávajúc sa, že ich to bude zaujímať. Nemýlila som sa, sedeli a čítali, vytrhajúc si listy z rúk.

Po Vilovi skončila Alica, po nej Monika, Vlado, Štefan … Teraz ich už nič nemohlo zdržať od kritických úvah.

Na šťastie boli trochu ohúrení tou intenzívnou lektúrou a nereagovali prehnane živelne.

— Počuj, – povedala Monika. – Ak to všetko uverejníš a nenapíšeš v úvode, že si si to všetko do poslednej bodky vymyslela, tak ti vyhlasujem, že tvoji dedičia budú môcť napísať ďalší román. Vlastnoručne ťa zabijem.

— Ja nič, – vyhlásil Štefan zlovestne. – Ja som navyknutý na také veci, ale moja žena, tú si nepraj!
– Tvoja žena?! – zvolala Alica. – A Zdenova?! A Gašparova?!
– A Vojto?!

— Vojto sedí!

— Ale doživotne nedostal, raz odtiaľ vyjde!

— Kedy ten vyjde …
— Odvolal sa, a ešte ho nakoniec oslobodia. Uvidíte, že ho oslobodia!
– To sú nápady! Ako?!

Začali sa škriepiť ako za starých dobrých čias, až ma zabolelo pri srdci. Posledným čítajúcim bol Ján, prišiel o niečo neskoršie a doháňal ostatných.
– Buď taká láskavá a urob tam dajakú opravu, – povedal mi hlboko urazený Vlado. – Vykreslila si ma tam ako úplného idiota!

— Úprimne povedané, nemusela vôbec klamať!

— Klamala! Manuela bola naozaj!

— Vrav, vrav to, nech sa to tvoja žena dozvie!
– Ticho!!! – zvolala som. – Urobím opravu, ak mi požičiaš tisícpäťsto zlotých, – povedala som zlostne Vladovi, čím som vyvolala divoký výbuch radosti.
– Hej, počujte, kto napíše román o zavraždení Ireny? Ján konečne skončil, zodvihol hlavu a utrel si z čela pot, dívajúc sa na nás omámeným zrakom. Náš krik zrejme nevnímal.
– No, no, – povedal trochu otrasený. – Že ťa Vojto zaškrtí, až sa dostane z basy, to je isté. Ani za všetky naše ženy a mužov neručím, ale to je tvoja vec. Ja by som si však na tvojom mieste dal poriadneho bacha! –– a o chvíľu dodal: – No dobre, Teo leží pod drnom, kvety na ňom rastú, zádušná omša sa odslúžila, ale čo je s tým druhým kvietkom?

— S akým druhým kvietkom? – chcela som vedieť. Všetci ostatní zmĺkli a so záujmom sa pozreli na Jána.

— No, s tým diablom! Chcel som povedať, prokurátorom! Čo je s ním? Pol roka prešlo, hádam sa už dačo vykryštalizovalo?

Diabol… Čože, diabol mal pravdu. Všetko sa splnilo. Prečo si len to peklo na mňa tak zasadlo? Keby som bola ťažko zhrešila, potrestala by ma prozreteľnosť, ale peklo?

Precitla som zo zadumania.
– Diabol mal pravdu, – povedala som neochotne. – Všetko sa stalo, ako predpovedal. Dúfam, že to prekliate peklo sa zľutuje a nedovedie ma so svojím predstaviteľom na radnicu.
– Čo nevravíš? A naozaj nemá dušu?
– Dušu! – odfrkla som zlostne. – Nič nemá! Nijaké ľudské vlastnosti! Nemá dušu, ani srdce, ani nervy, ani svedomie, v tomto ohľade je absolútne dokonalý! Vedeli, koho majú poslať!
– A vydržal to pri tebe?
– Dokonca tvrdí, že ma ľúbi. A ľúbiac vraždí. Ale zaťala som sa, keď si peklo so mnou začalo, dobre. Prijala som hru. Pamätáte sa, čo vravel diabol?
– Že ho musíš rozčúliť …?

— Presne tak! Nech puknem, ale dosiahnem to! Vyhrám boj s peklom, alebo ma šľak trafí.

— Alebo peklo šľak trafí, – povedal Vilo so zjavným nadšením.
– Mne by sa nechcelo, – zahundrala Monika.
– Ako ju poznám, tá si poradí aj s peklom, – vyhlásil Ján presvedčené. – Ani všetci diabli dokopy si s ňou nedajú rady. 
Pozrela som na hodinky a s povzdychom som vstala.
– No, držte sa, deti, a preboha vás prosím, nepáchajte žiadne zločiny bezo mňa. Ochorela by som od žiaľu. Želajte mi všetko najlepšie, pretože mám pred sebou ťažké chvíle …
Pozbierala som si svoje veci a vybozkávala som všetkých

bývalých kolegov, ktorí sa ešte nespamätali zo skutočnosti, že sa dostanú do histórie.

— Drž sa! – povedal Ján. – A neurob nám hanbu:

— Nič sa neboj, vynasnažím sa…
Odišla som z baraku, s námahou som preliezla cez dieru v ohrade a s rovnakou námahou som zbehla po rozbitých schodoch, podvedome si chrániac opätky.

Na ceste v taxíku ma čakal predstaviteľ pekla …
J o a n n a Chmielewska

